Hubay József Bertalan – Kormos Gyula

Orate fratres! II – Imádkozzatok, testvérek!

Egyetemes könyörgések az egyházi évre Pünkösd vasárnapjától

Krisztus Király vasárnapjáig

és szempontok a lelkiismeret-vizsgálathoz

mű a Pázmány Péter Elektronikus Könyvtár (PPEK)

– a magyarnyelvű keresztény irodalom tárháza – állományában.

Bővebb felvilágosításért és a könyvtárral kapcsolatos legfrissebb hírekért

látogassa meg a http://www.ppek.hu internetes címet.

Impresszum

Hubay József Bertalan – Kormos Gyula

Orate fratres! II – Imádkozzatok, testvérek!

Egyetemes könyörgések az egyházi évre Pünkösd vasárnapjától Krisztus Király vasárnapjáig és szempontok a lelkiismeret-vizsgálathoz

Imprimi potest Nr. 1539/2000.

Agriae, die 20. Sept. a. 2000.

Dr. Stephanus Seregély archiepiscopus agriensis

Lektorálta:

Dr. Szénási Sándor

Dr. Csépány László

ISBN 963 64 0524 7 összkiadás ISBN 963 64 0526 3 II. kötet

Felelős kiadó: Kormos Gyula ny. apátplébános

Tipo-Top Nyomda, Miskolc Felelős vezető: Solymosi Róbert

__________

A könyv elektronikus változata

Ez a publikáció az azonos című könyv elektronikus változata. A könyv 2000-ben jelent meg Kormos Gyula kiadásában az ISBN 963 64 0526 3 azonosítóval. Az elektronikus változat a szerzők engedélyével készült. A könyvet lelkipásztori célokra a Pázmány Péter Elektronikus Könyvtár szabályai szerint lehet használni. Minden más jog a szerzőké.

Tartalomjegyzék

Impresszum

Tartalomjegyzék

Előszó

Évközi idő

Évközi 7. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 8. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 9. hét

Vasárnap – A év

Vasárnap – B év

Vasárnap – C év

Hétfő

Pünkösdhétfő

Kedd

Szerda

Csütörtök

Péntek

Szombat

Évközi 10. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 11. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 12. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 13. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 14. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 15. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 16. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 17. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 18. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 19. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 20. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 21. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 22. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 23. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 24. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 25. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 26. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 27. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 28. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 29. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 30. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 31. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 32. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 33. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 34. hét

Vasárnap – Krisztus Király ünnepe – A év

Vasárnap – Krisztus Király ünnepe – B év

Vasárnap – Krisztus Király ünnepe – C év

Hétfő

Kedd

Szerda

Csütörtök

Péntek

Szombat

Urunk ünnepei

Szentháromság vasárnapja – A év

Szentháromság vasárnapja – B év

Szentháromság vasárnapja – C év

Úrnapja, Krisztus Testének és Vérének ünnepe – A év

Úrnapja, Krisztus Testének és Vérének ünnepe – B év

Úrnapja, Krisztus Testének és Vérének ünnepe – C év

Jézus Szent Szívének ünnepe – A év

Jézus Szent Szívének ünnepe – B év

Jézus Szent Szívének ünnepe – C év

Urunk színeváltozása – A év

Urunk színeváltozása – B év

Urunk színeváltozása – C év

Szűz Mária és a szentek ünnepei

Szűz Mária látogatása, Sarlós Boldogasszony

Nagyboldogasszony vigíliája

Nagyboldogasszony ünnepe

Kisboldogasszony ünnepe

Magyarok Nagyasszonya

Szent Péter és Pál apostolok vigíliája

Szent Péter és Szent Pál apostolok ünnepe

Szent István király ünnepe

Mindenszentek

Halottak napja

Előszó

Ez év tavaszán jelent meg az „Orate fratres” című munkánk első kötete. A jelenlegi második kötet is Oratio fideliumokat tartalmaz pünkösd vasárnapjától advent első vasárnapjáig minden napra. Az egy napra eső anyag összeállításában ugyanazok a szempontok érvényesülnek itt is, mint az első kötetben. A bevezető részben, a lelkiismeret vizsgálatára vonatkozó kérdésekben, az egyes könyörgésekben, tehát mindenhol a napi evangélium mondanivalóját tartottuk szem előtt.

Ezúttal is hangsúlyozzuk, hogy a könyv templomi használatra készült ugyan, de egyéni elmélkedésre is nagyon alkalmas. A visszajelzések pedig arról értesítenek, hogy hitoktatók, az egyházközségi kisegítők számára szintén jó segédkönyv, különösen a pap nélkül tartott igeliturgia végzéséhez. Éppen ezt figyelembe véve szeretettel kérjük a paptestvéreket, szíveskedjenek a hívek figyelmét felhívni a könyvünkre.

Hálás köszönetünket fejezzük ki mindazon egyházmegyék főpásztorainak, akik kérésünkre voltak szívesek a papság figyelmét felhívni könyvünk megjelenésére. Meggyőződésünk, hogy a liturgikus megújulás szellemében cselekedtek! Ugyancsak köszönet illeti az Új Ember, a Keresztény Élet és a Remény című lapok főszerkesztőit, akik könyvünket ismertették annak megjelenésekor.

Az „Orate fratres” című kétkötetes munkát szívesen bocsátjuk az Országos Liturgikus Tanács rendelkezésére, amikor újabb Oratio fidelium tartalmú kiadvánnyal fogja gazdagítani templomi liturgikus könyveinket.

Kívánjuk, hogy ez a könyv sok keresztény testvérünket segítse hozzá a teljesebb keresztény élethez és elégítse ki mindazok istenéhségét, akik tudatosan törekszenek az örök élet elnyerésére.

Miskolcon, 2000. jubileumi Szentévben, Magyarok Nagyasszonya ünnepén.

Hubay József Bertalan Kormos Gyula

plébános, c. esperes ny. apátplébános

Szücsi (Heves megye) Miskolc, Szeretet u. 15.

szerző társszerző

Évközi idő

Évközi 7. hét

Vasárnap – A év

(Mt 5,38-48)

Az Ószövetségben hangoztatták: „Szemet szemért, fogat fogért.” Ma inkább így mondják: egyet egyért. Egyik sem Jézus tanítása! Az ószövetségi törvényt már felváltotta a krisztusi szeretet.

Tudok‑e megbocsátani, ha megbántottak? Könnyen támad‑e bennem harag, mérges indulat? Próbálom‑e fékezni, visszafogni haragomat? Tudok‑e hamar megbocsátani? Vagy sokáig hordom magamban a sértettség érzését? Ad‑e erőt Jézus példája, ha nehéz feledni a sértést? Kész vagyok‑e a legnehezebbre: az ellenség szeretetére? Tudom‑e, hogy a szeretetből fakadó megbocsátás nem az érzelem, hanem az akarat dolga?

__________

Testvéreim! A régi parancsok helyét egyetlen új parancs foglalta el, a szeretet parancsa. Ez a keresztény vallás alapja és ismertetőjele. Kérjük a szeretet Istenét, hogy egy életen keresztül tudjuk gyakorolni!

1. Mennyei Atyánk! Emelj bennünket a tökéletesség magaslatára, mert csak így járhatjuk eredménnyel a szeretet útját!

2. Megváltónk, Jézus Krisztus! Segítsd hathatósan Egyházadat, hogy papjaid és híveid bátran tudják hirdetni a szeretet és a megbocsátás kötelességét!

3. Szentlélek Úristen! Világosítsd meg értelmünket és erősítsd akaratunkat, hogy kegyelmed erejével mindig mentesek legyünk a haragtartás és a megtorlás bűneitől!

4. Add, Urunk, hogy hitvalló életünk és tanúságtevő szeretetünk révén hozzád térjenek azok is, akik eddig még nem ismertek téged!

5. Add, hogy a családi otthonok a szeretet alapozó és gyakorló iskolái legyenek!

Szentháromságú Istenünk! Erősíts, bátoríts bennünket naponta, hogy a szeretet útját járva, még ellenségeinknek is megbocsátva, akaratod szerint haladjunk feléd, aki élsz és uralkodol, mindörökkön örökké. Ámen.

Évközi 7. hét

Vasárnap – B év

(Mk 2,1-12)

A fény a sötétben jobban világít. Az erény a bűnösök között még jobban ragyog. A hitetlenkedő írástudók jelenlétében még jobban kitűnik a hit fénye és szépsége.

Tudom‑e, hogy a hit erő, amely szárnyakat ad? Tudom‑e, hogy hittel a nehéz helyzetek fölött is úrrá lehetünk? Igazi hit tölt‑e el kérő imámban? Gyakran veszem e igénybe lelkem javára Jézus bűnbocsátó hatalmát? Egyformán védem‑e testemet és lelkemet?

__________

Testvéreim! Az Úr Jézust nemcsak emberszeretete indította gyógyításra, hanem a béna embert cipelők nagy hite is. A test és lélek egyidejű gyógyításával pedig istenségét bizonyította a hitetlenkedő írástudók számára. Kérjük most nagy hittel testünk és lelkünk orvosát:

1. Add, Urunk, hogy hitünket, amely hozzád kapcsol, mindig boldog örömmel mutassuk meg a világnak!

2. Add, hogy az apostoloknak adott bűnbocsátó hatalmad révén gyakran örvendjünk lelket megújító ajándékodnak!

3. Add, Urunk, hogy szeretetünk, amely eggyé forraszt, könnyítsen a magányosan élők és elhagyatottan szenvedők keresztjén!

4. Segíts bennünket, hogy példás keresztények lehessünk, és ezáltal a világ számára az istendicséret forrása és ihletője legyünk!

5. Add, hogy a földi életből való távozásunk után együtt dicsérhessünk elhunyt testvéreinkkel!

Urunk, Jézus Krisztus! Oltsd szívünkbe csodálatos emberszeretetedet, és add, hogy általa kialudjon mindenütt a világon a harag és a gyűlölet tüze! Legyenek eggyé az emberek a szeretetben egymással és veled, aki élsz és uralkodol mindörökkön örökké! Ámen.

Évközi 7. hét

Vasárnap – C év

(Lk. 6,27-38)

Sok ember minden örömet a földi élettől vár. Sérelmeiért pedig igyekszik mielőbb visszafizetni. Krisztus követőinek tudniok kell, hogy igazi és örök boldogság csak a mennyben van, de a mennybejutás előfeltétele az, hogy legyek irgalmas, megbocsátó és szerető szívű ember.

Látszik‑e életemből, hogy hiszek egy másik, a földinél boldogabb hazában? Hisze‑ e Isten atyai szertetetében? Gondviselő jóságában? Tudom‑e, hogy az ítélet és a bosszúállás egyedül az Istené? Szoktam‑e sértegetőim számára Isten irgalmát kérni? A jézusi szeretet, a megbocsátás és a jótékonykodás szellemében élek‑e?

__________

Testvéreim! Akiben nincs emberszeretet, azok számára érthetetlen Jézus evangéliuma, amely a megbocsátást, a szívbeli jóságot és a nagylelkűséget hirdeti. Keresztény hivatásunk minket is nagylelkűségre és áldozatos szeretetre kötelez. Kérjük ehhez Isten segítségét!

1. Add, Urunk, hogy életünk célja és mozgatórugója a szeretet legyen!

2. Add, hogy Egyházunk vezetői életükkel is hirdessék a szeretetet!

3. Add, Urunk, hogy egyre jobban urai lehessünk sértett önérzetünk és emberi büszkeségünk vak indulatai felett!

4. Add, hogy felebaráti szeretetünket jószívű adakozással bizonyítsuk!

5. Áldd meg, Urunk, azokat, akik a kórházakban és szociális otthonokban mások szenvedésének enyhítésén fáradoznak!

Mennyei Atyánk! Szent Fiad nemcsak tanította, hanem példájával meg is mutatta a tökéletes felebaráti szeretetet, és benne a legnehezebbet: ellenségeink szeretetét is. Segíts kegyelmeddel, hogy kövessük őt legnehezebb feladataink valóra váltásában is, aki élsz és uralkodol, mindörökkön örökké. Ámen.

Évközi 7. hét

Hétfő

(Mk 9,1 3-28)

A jó szülő szeretne mindent megadni édes gyermekének, és nem tagadja meg tőle azt, ami nagyon fontos számára. A mennyei Atya a legfontosabbat, az örök üdvösséget szánta nekünk. Vannak emberek, akik gondosak, körültekintők mindennapi dolgaikban, de a legfontosabbról, az örök boldogságról megfeledkeznek.

Tudatában vagyok‑e a mennyei Atya megbántásának, amikor bűnt követek el? Tudom‑e, hogy Isten soha nem akar nekem rosszat? Kész vagyok‑e magam is áldozatot hozni örök boldogságom biztosítására? Vállalom‑e üdvösségem érdekében a böjtöt és a vasárnap megszentelését? Tudok‑e áldozatot vállalni hitvestársamért, jóbarátomért, sőt az ellenségemért is?

__________

Testvéreim! Az Úr Jézus nemcsak irántunk való szeretetéről tett bizonyságot a keresztfán önmaga feláldozásával, hanem örök példaképe lett a szülőknek abban, hogy gyermekeik üdvösségét minden áron biztosítsák. Könyörögjünk örök üdvösségünkért!

1. Üdvözítő Jézusunk! Erősítsd bennünk annak tudatát, hogy legádázabb ellenségünk a sátán, minden bűnnek fejedelme!

2. Add, Urunk, hogy a bűn elleni küzdelemben következetesen használjuk az általad ajánlott eszközöket, az imádságot és a böjtöt!

3. Segítsd a szülőket és nevelőket, hogy a gyermekeket akaratodnak megfelelően tudják az üdvösség felé irányítani!

4. Add, Urunk, hogy a gyermekek észrevegyék és kövessék szüleik jó példáját, amely a nevelői cél legkitűnőbb szemléltető eszköze!

5. Add, Urunk, hogy végtelen irgalmad és a mi áldozatos szeretetünk nyissa meg az örök üdvösség kapuját elhunyt szeretteinknek!

Urunk, Jézusunk! Te mondottad: „Aki hisz, annak minden lehetséges.” Adj nekünk erős és élő hitet, általa pedig örök életet, aki élsz és uralkodol, mindörökkön örökké. Ámen.

Évközi 7. hét

Kedd

(Mk 9,29-36)

Örök célunk elérése szempontjából nem közömbös, mit tartunk a legfontosabbnak. Az Úr Jézus a szolgálat fontosságát hangsúlyozza. A Krisztus által meghirdetett „vetélkedőn” az lesz az első, aki sokaknak, mindenkinek képes szolgálni.

Tudom‑e és akarom e Krisztust szolgálni mindenkiben? Nem akarok‑e az egyenlők között mindenáron kitűnni, első lenni? Eltölt‑e emberi kicsinységem tudata? Nem tartom‑e megalázónak a szolgálatot? Fontosabb‑e számomra, ha Krisztus osztályzata alapján vagyok első, és nem az emberek értékskáláján?

__________

Testvéreim! A rang, az elsőség, megtiszteltetés sok ember álma, vágya és olykor gyötrelme. Az Úr Jézus újfajta elsőséget hirdet, amely a szolgáló szeretet által érhető el. Kérjük a mennyei Atya segítségét ahhoz, hogy szolgálatunknak a szeretet legyen rugója!

1. Add, Istenünk, hogy igazi és örök elsőbbségre vágyakozva, szívesen hallgassunk szavaidra, amelyek a Szentírás és a szentbeszédek által jutnak el hozzánk!

2. Add,Urunk, hogy a legkisebb gyermekben is téged szeressünk és neked szolgáljunk!

3. Ments meg minket az ítélkezéstől, mások megvetésétől, lenézésétől és minden más szeretetlenségtől!

4. Add, Urunk, hogy mind a kétségbeeséstől, mind az elbizakodottságtól megmeneküljünk!

5. Add, hogy szeretetszolgálataink igazi jutalma mennyei Atyánk örök boldogsága legyen!

Urunk, Jézus Krisztus! Te minden embert a szeretetre tanítasz és a szeretet megvalósítóinak szívében már a földön boldogságot fakasztasz, az égben pedig örök boldogsággal jutalmazol minket. Legyen ezért hála és dicsőség nevednek most és mindörökké! Ámen.

Évközi 7. hét

Szerda

(Mk 9,37-39)

Ha az ellenséges szellem elcsitul, az már a közeledést jelzi. „Aki nincs ellenem, velem van” – mondja az Úr Jézus. A kívülállók közül azok is hozzánk tartoznak, akik nem keresztények ugyan, de velünk szimpatizálnak, vagy már krisztusi módon kezdenek élni.

Tudom‑e, hogy nem mindenki képes kifejezni belső érzéseit és meggyőződését? Hiszem‑e, hogy a közömbösnek látszó felszín alatt is rejtőzhet értékes lélek? Őszinte‑e a mások iránt megnyilvánuló kedveskedésem? Nemcsak színlelem‑e a szeretetet? Igyekszem‑e leszokni hibáimról? Vajon tetszik‑e életem az Úr Jézusnak, aki a szívembe lát?

__________

Testvéreim! Csak a szívekbe látó Isten tudhatja valójában, hányan vannak azok, akik az Egyházon kívül élnek és mégis Istennek tetsző életet élnek. Könyörögjünk mennyei Atyánkhoz, minél többen behódoljanak az Úr Jézus szelíd uralmának!

1. Add, Urunk, hogy a vallás nevében mindenhol megszűnjék a gyűlölet és a vérengzés földünkön!

2. Add, hogy Egyházunk vezetői minden áldozatra készek legyenek üdvösségünkért!

3. Vidd sikerre a misszionáriusok fáradozásait, hogy általuk minden nép megismerje az egy igaz Istent!

4. Add, Urunk, hogy egyre többen legyenek olyanok, akik benned bíznak és bajaikban hozzád fohászkodnak!

5. Add, hogy bűnös elbukásainkat teljes szívből megbánjuk és azokért neked elégtételt nyújtsunk!

Urunk, Jézus Krisztus! Te minden embert üdvözíteni akarsz. Üdvözítő szándékod arra ösztönöz bennünket, hogy hiteles keresztény életet éljünk, és így kegyelmeddel közreműködve minél több szívben megerősödjék a hit és kivirágozzék a szeretet, most és mindörökké. Ámen.

Évközi 7. hét

Csütörtök

(Mk 9,40-49)

A jót kicsinysége sem teszi rosszá, és parányi voltában is értékes és elismerést érdemel. A rossz mindig elmarasztalást von maga után, bármilyen kicsi is és jóvátételt követel.

Észreveszem‑e másokban a jót? Keresem‑e másokban a jót, az értéket? Fáj‑e rokonaim pazarlása és tékozlása? Tudom‑e becsülni a legapróbb értéket is? Felháborít‑e, ha szomszédom zsugori? Tudok‑e lemondani a földiekről, hogy megnyerjem az égieket? Hű vagyok‑e Istenhez szenvedés idején is?

__________

Testvéreim! Isten szeretete olyan nagy és irgalma olyan végtelen, hogy a legparányibb jótett sem kerüli el figyelmét. Ugyanakkor a legnagyobb bűnösnek is megbocsát, ha megtér bűneiből. Ehhez az emberszerető Istenhez imádkozzunk bizalommal!

1. Add, Urunk, hogy irántad való szeretetből a kis bűnöket is komolyan kerüljük, és szeretetünk alapján az örök boldogság elnyerésére érdemesek legyünk!

2. Tégy erőssé bennünket, hogy szenvedéseink és megpróbáltatásaink idején se veszítsük el irántad való bizalmunkat!

3. Add, Urunk, hogy a felnövekvő ifjúság szeresse, ápolja és nagyra becsülje lelki tisztaságát!

4. Add, hogy békesség és egyetértés uralkodjék családjainkban és az egyházközségben!

5. Add, hogy a nagyszülők megkapják gyermekeiktől és unokáiktól azt a szeretetet és gondoskodást, amire Isten parancsa is kötelezi őket!

Mindenható Atyánk! Fogadd őszinte hódolatunkat és mélységes hálánkat azért, hogy mindenkor irgalmas szeretettel hajolsz le hozzánk! Engedd, hogy következetesen és tudatosan jóra törekedve eljussunk hozzád, aki a Fiúval és a Szentlélekkel élsz és uralkodol, mindörökkön örökké. Ámen.

Évközi 7. hét

Péntek

(Mk 10,1-12)

A mai evangéliumban fontos törvényről, a házasság felbonthatatlanságáról tanít az Úr Jézus. Vannak nehéz idők és elgyengült nemzedékek, és ezek miatt születnek engedmények, amelyek a törvény szigorát csökkentik, de az ember érdekében.

Törekszem‑e arra, hogy egyre tökéletesebben teljesítsem Isten törvényeit? Csak tilalmakat látok‑e Isten parancsaiban? Szoktam‑e érdeklődni, ha nem világos előttem valamelyik törvény? Tudatosítom‑e magamban, hogy az Egyház jogosan őrködik hivei élete felett (házasság, gyermeknevelés), mert Krisztustól kapott erre felhatalmazást? Engedem‑e, hogy Isten az Egyházunk által vezessen és védjen?

__________

Testvéreim! Az Úr Jézus hiteles szavait hallottuk ma a házasságról, amely egy férfinak és egy nőnek sírig tartó szövetsége, kölcsönös szeretetre épüló egysége. Imádkozzunk a keresztény családokért!

1. Add, Urunk, hogy a keresztény házastársak tiszteletben tartsák a házasság felbonthatatlanságának isteni törvényét!

2. Add, hogy Szentatyánk, püspökeink és papjaink apostoli buzgósága és igehirdetése segítse a házastársakat hűségesküjük megtartásában!

3. Add, hogy a keresztény ifjúság a család iránti felelősséget átérezve, komolyan készüljön a szentségi házasságra!

4. Add, Urunk, hogy az özvegyek és a magányban élők is szeretetkapcsolatban maradjanak gyermekeikkel és az egyházközség karitatív munkát végző tagjaival!

5. Segítsd, Urunk, bőséges kegyelmeddel azokat, akiknek házassága felbomlott és gyermeküket egyedül nevelik!

Urunk, Jézus Krisztus! Te készségesen válaszoltál a farizeusoknak, amikor képmutatóan csak azért faggattak, hogy próbára tegyenek. Mi őszinte lélekkel sietünk feléd, és kérünk, hogy tanításaid útján haladva eljussunk hozzád, aki élsz és uralkodol, mindörökkön örökké. Ámen.

Évközi 7. hét

Szombat

(Mk 10,13-18)

A felnőttek sokszor lebecsülik, megmosolyogják a kisgyermekeket. Az Úr Jézus példaképül állította elénk a gyermekeket. Köszönet érte!

Értékelem‑e, óvom‑e a gyermeklélek ártatlanságát? Tudok‑e felnőttként úgy ragaszkodni Istenhez, mint a gyermek az anyjához? Meggondolatlan, rossz viselkedésemmel nem okoztam‑e már kárt a gyermekek lelkében? Jézus szeretetével szeretem‑e gyermekeimet, vagy csak ösztönös szeretet van bennem? Teszek‑e valamit azért, hogy Istenhez közelebb jusson az ifjúság?

__________

Testvéreim! A mai evangéliumban hallottuk az Úr Jézus szavait: „Engedjétek hozzám jönni a gyermekeket!” Azt is kijelenti, hogy ilyeneké a mennyek országa. Imádkozzunk gyermeki bizalommal mennyei Atyánkhoz!

1. Segítsd, Urunk, a kicsinyeket, hogy megőrizzék lelkükben a kegyelmet, amelyet a szent keresztségben kaptak!

2. Segítsd az édesapákat, hogy gyermekeiket felelősséggel neveljék, és példadó életükkel segísék őket az emberré válás útján!

3. Segítsd Urunk, az édesanyákat, hogy szeretetük melegével tudják körülvenni gyermekeiket, és egy életre szólóan tudják szívükbe oltani az Isten iránti szeretetet!

4. Segítsd a lelkipásztorokat, hogy türelemmel és felelősséggel taníthassák az ifjúságot a hit igazságaira és az erkölcsi élet alapjaira!

5. Fogadd atyai öledbe azokat, akiket gyermekkoruk hajnalán vagy ifjúságuk tavaszán szólítottál magadhoz!

6. Segítsd, Urunk, a fiatal házasokat, hogy szívesen vállalják az élet továbbadásának magasztos hivatását, és Isten áldásaként fogadják újszülött gyermeküket!

Istenünk, tekints jóságosán bizakodó imádságunkra, amelyben a családok boldogságáért esedezünk hozzád. Engedd, hogy amit hittel kérünk, jóságodból el is nyerjük. Krisztus, a mi Urunk által. Ámen.

Évközi 8. hét

Vasárnap – A év

(Mt 6,24-34)

Gárdonyi Géza „Isten rabjai” c. könyvében úgy fogalmaz, hogy mindenki rab, valakinek, vagy valaminek a rabja. A kolostorban élő nővéreket nevezi Isten rabjainak. Ha tényleg mindenki rab, akkor legboldogabb csak a leghatalmasabb Úr rabja: Isten rabja lehet.

Elköteleztem‑e már magamat életreszólóan Istennek? Istennek felajánlott életem teljes nyugalommal tölt‑e el? Nem vagyok‑e kishitű? Bízom‑e fenntartás nélkül a Gondviselésben? Elkeserít‑e emberi tehetetlenségem? Vagy inkább megerősít hitemben? Igyekszem‑e minden felesleges aggodalmat eltávolítani szívemből?

__________

Testvéreim! A virágdíszbe öltözött mező, a madárdaltól hangos határ, az égbolton tündöklő csillagok, a hullámzó tenger mind-mind ugyanazt hirdetik, amit hitünk ébresztője és reményünk erősítője, Jézus Krisztus ismételten hangsúlyozott nekünk: Isten szeret minket és gondot visel reánk! Világteremtő és gondviselő Istenünket kérjük!

1. Istenünk! Töltsd el papjaid szívét az igehirdetés vágyával, hogy a prédikációk által egyre erősödjék irántad való hitünk!

2. Add, Istenünk, hogy a beléd vetett remény csillaga mindig biztatón ragyogjon lelkünk egén, és így diadalmaskodhassunk a kislelkűség, a félénkség és a csüggedés kísértése fölött!

3. Erősítsd és egyre tökéletesítsd bennünk az irántad való szeretetet!

4. Add, hogy munkánkat mindig veled kezdjük és általad végezzük, a mindennapi kenyérért pedig bizalommal imádkozzunk!

5. Add, hogy jó- és balsorsban szívvel-lélekkel szolgáljunk neked!

Mindenség teremtő Istene és gondviselő Atyja! Add, hogy megszívleljük és magunkévá tegyük Jézusunk tanítását, és egész életünkön át osztatlan szívvel szolgáljunk neked, aki élsz és uralkodol a Szentlélekkel együtt, mindörökkön örökké. Ámen.

Évközi 8. hét

Vasárnap – B év

(Mk 2,1 8-22)

„Kiböjtölte.” „Böjtöt fogadok rá!” – tartja egyfajta szólás. A mai evangélium is a böjtről szól. A böjtnek Isten dicsőségét kell szolgálnia!

Értem‑e a böjt lényegét? Szívesen vállalom‑e a böjtöket, amiket az Egyház előír? Tudom‑e, hogyan kell böjtölni szentáldozás előtt és nagyböjtben? Tudom‑e, hogy a böjt nem valaminek a megvetése, hanem sokkal inkább lemondás valamiről? Tudom‑e, hogy lelkemért, örök boldogságomért szeretetből kell vállalni mindenféle áldozatot, a böjtöt is?

__________

Testvéreim! Az Egyház, követve az Úr Jézus magatartását, ünnepi örömben nem ír elő böjtöt. Ma mégis a böjt igazi szellemét, krisztusi gyakorlatát, és az ehhez szükséges kegyelmet kérjük fohászainkban:

1. Add, isteni Mesterünk, hogy böjtjeink mindenkor dicsőségedet és embertestvéreink üdvösségét szolgálják!

2. Add, hogy böjtölésünkkel ne a zsugoriság, kapzsiság vagy a lélek nélküli gyűjtögetés szelleme, hanem a szeretet erénye és az önmegtagadás lelki hasznának a tudata erősödjék bennünk!

3. Add, Urunk, hogy se a szegénység, se a gazdagság ne szakítson el tőled, hanem mindkettő szolgálja örök üdvösségünket!

4. Add, hogy a böjttel kapcsolatban, Egyházad tanításából megértsük isteni szándékodat!

5. Add, Urunk, hogy életünk böjtjei és önmegtagadásai által az örök mennyei lakoma boldog részesei lehessünk!

Istenünk! Te lelkünk javára rendelted a böjti törvényeket. Add, hogy az önmegtagadást mindig fontosnak tartsuk, és adj erőt, hogy szívvel-lélekkel valóra váltsuk parancsaidat, amiket atyai jóságod szeretetből adott nekünk a mi Urunk, Jézus Krisztus által. Ámen.

Évközi 8. hét

Vasárnap – C év

(Lk 6,39-45)

A szakemberek sokat fáradoznak a növények és állatok nemesítésén. Munkájuk eredényeként az új fajtákban több értékes jótulajdonság jelenik meg, és így egyre hasznosabb fajtákat fejlesztenek ki. Az ember többet ér a föld összes élőlényeinél, mégis sajnálatos módon sokkal kevesebb időt és erőt fektetünk az ember „nemesítésére”.

Igyekszem‑e kifejleszteni magamban a legjobb emberi tulajdonságokat? Küzdök‑e következetesen hibáim, rossz hajlamaim ellen? Türelmes vagyok‑e önmagamhoz az önnevelésben? Türelmes vagyok‑e mások hibáival szemben? Vagy elmarasztalom őket a legkisebb hibáikért is?

__________

Testvéreim! Számunkra lélekemelő és vigasztaló tudat, hogy Isten, a tökéletesség kútfeje, végtelenül türelmes hozzánk, ezer hibával és botlással teli emberekhez! Az viszont szomorú és lehangoló, hogy mi lélektelen kritikusai vagyunk egymásnak. Ezért ma így kérjük Urunkat, Istenünket:

1. Bocsásd meg, Istenünk, kíméletlen kritizálásunkat és másokat elmarasztaló keményszívűségünket!

2. Add, hogy Szentatyánktól, püspökeinktől és papjainktól irgalmasságot nyerjünk és emberszeretetet tanuljunk!

3. Add, hogy élettünk jó példájával és szeretetből fakadó szavainkkal felebarátaink testi-lelki javát is előmozdítsuk!

4. Adj, Urunk, nekünk erőt és türelmet, hogy önnevelésünkben mindennap tudjuk újrakezdeni a lelki küzdelmet!

5. Add, hogy a szenvedő lelkek mielőbb szabadulást nyerjenek a büntetés tüzéből!

Mennyei Atyánk! Te Szent Fiad által lehajoltál hozzánk és az emberiséget kiemelted a bűn állapotából. Add, hogy Jézusunk példája, tanítása és a megváltás szent műve megteremje számunkra az örök boldogságot, mostantól fogva mindörökké. Ámen.

Évközi 8. hét

Hétfő

(Mk 10,17-27)

Ahogyan a mágnes hatást gyakorol a vasra, ugyanígy a gazdagság az emberi szívre, mert bűvkörébe keríti, rabjává teszi, szinte megbénítja azt. Minden javunk legyen jól alkalmazott eszköze az adakozásnak és a szeretet gyakorlásának!

Értem‑e, hogy miben van a vagyon és gazdagság veszélye? Hagyom‑e, hogy teljesen lefoglalja minden gondolatomat a pénz, a gazdagodás hajszolása? Tudom‑e, hogy a pénz csak megélhetésem eszköze és nem életcél? Hogyan fogadom az anyagi veszteségeket? Tudom‑e, hogy a megpróbáltatások a hitem próbái?

__________

Testvéreim! A gazdag ifjú megtartotta ugyan Isten parancsait, vágyódott is a tökéletesebb életre, de szívét rabul ejtette a földi kincs. Jövőjét nem a gondviselő Istenbe vetett hitre, hanem nagy vagyonára alapozta. Hogy ettől a lelkülettől távol legyünk, így könyörögjünk:

1. Istenünk! Taníts meg minket a szentek tudományára, hogy szívünk csak hozzád ragaszkodjon és benned lelje örömét!

2. Segítsd Szentatyánkat, püspökeinket és papjainkat, hogy vonzó példaképek tudjanak lenni a tökéletességre törekvő emberek számára!

3. Ébreszd fel a mai fiatalokban is az eszmények utáni vágyat és a jellemes élet megbecsülését!

4. Add, Urunk, hogy templomainkért, iskoláinkért szívesen hozzuk meg azt az áldozatot, amit anyagi helyzetünk lehetővé tesz!

5. Add, hogy anyagi veszteségeinkben legyen erőnk kimondani Jobbal: Isten adta, Isten elvette, legyen áldott az ő neve!

Istenünk! Taníts meg minket arra, hogy áldozatvállalásaink során ne a földi értelemben vett veszteséggel foglalkozzunk, hanem azzal a mennyei jutalommal, amelyet a benned bízóknak ígértél és meg is adsz. A mi Urunk, Jézus Krisztus által. Ámen.

Évközi 8. hét

Kedd

(Mk 10,28-31)

Az üzletemberek, a kereskedők mindig jó vételre és nyereséges eladásra számítanak. Az az igazán bölcs, aki kész mindenről lemondani Istenért és az evangélium szerinti életért.

Hogyan értékelem a lemondást? Vajon csak anyagi veszteséget látok‑e benne, amit Krisztus kedvéért fogadtam el? Hiszem‑e, hogy Isten már itt a földön százszorosán kárpótol, odaát pedig örök élettel jutalmaz áldozataimért? Tudom‑e, hogy Istent nem lehet a nagylelkűségben felülmúlni?

__________

Testvéreim! Mindenki félti és védi saját tulajdonát. Mindenki fél az anyagi veszteségtől, a nagy károsodástól. Az Úr Jézus mégis arra biztat, hogy vagyonunkból szívesen áldozzunk jó célokra, mert viszonzásul százannyit kapunk már itt a földön, a másvilágon pedig örök életet. Forduljunk kéréseinkkel az ég és föld Urához!

1. Istenünk, aki végtelen vágyakat oltottál a szívünkbe, ments meg attól, hogy lehorgonyozzunk és megrekedjünk a földieknél!

2. Add, hogy egyedül csak az örök életre vezető tanításod elégítse ki és töltse be vágyainkat!

3. Istenünk! Lelkesítsen bennünket az általad ígért százszoros jutalom, amikor küzdenünk kell betegséggel, nélkülözéssel vagy szomorúsággal!

4. Add, hogy az örök boldogság biztos reménye megkönnyítse nehéz napjainkat, kilátástalan óráinkat és halálküzdelmünket is!

5. Add, Urunk, hogy mindazok, akik földi életükben emberi gonoszság és kíméletlenség miatt utolsó helyre kerültek, ígéreted szerint legyenek majd elsők a Te országodban!

Mindenható Istenünk! Csodálatos vagy végzéseidben és utolérhetetlen a nagylelkűségben. Add, hogy az apostolok példáját követve mi is készek legyünk éretted mindenről lemondani, és ezáltal ígéreteidben részesülve jutalmadat elnyerni. Ami Urunk, Jézus Krisztus által. Ámen.

Évközi 8. hét

Szerda

(Mk 10,32-45)

Az emberek szeretnek tetszelegni magas állásban, rangban, és sokszor megfeledkeznek azokról, akikért felelősek a földön, Isten előtt pedig számadással tartoznak. Milyen csodálatos a krisztusi ember, aki a legmagasabb beosztásban is mindenki szolgája marad, de mindenkitől elhagyatva is tudja, hogy ő az uralkodók Urának gyermeke.

Tudom‑e, hogy az elsőbbség nagyobb felelősséget is ró az emberre? Felfedeztem‑e már magamban az elsőség utáni vágyat? Szeretek‑e kitűnni a többiek közül? Tudok‑e másoknak alázatos szeretettel szolgálatára lenni? Képes vagyok‑e az utolsó helyet is megnyugvással vállalni? Tudok‑e parancsolás közben is aggódva szeretni?

__________

Testvéreim! Az Úr Jézus nem azért jött, hogy neki szolgáljanak, hanem hogy ő szolgáljon, sőt mindenkiért áldozattá váljon. Ezt nem értették a Zebedeus testvérek. Könyörögjünk a szolgáló szeretet kegyelméért!

1. Urunk, Jézusunk! A Te példád ragyogjon mindig előttünk a szolgálatban, amikor csak fellobban bennünk a vágy, hogy kitűnjünk és elsők legyünk!

2. Segítsd, Urunk, Szentatyánkat, Isten szolgáinak a szolgáját, hogy felelősségteljes hivatását akaratod szerint tudja betölteni élete végéig!

3. Segítsd kegyelmeddel püspökeinket és papjainkat, hogy lelkes tanításukkal és életük példájával tudjanak vezetni bennünket a szolgáló szeretet útján!

4. Adj erőt, Urunk, hogy szenvedéseink kelyhének minden keserű cseppjét üdvösségünkre ihassuk ki!

5. Rövidítsd meg a tisztítótűz kínjai között szenvedők vezeklésének idejét!

Üdvözítő Urunk! Magunkra ismertünk, amikor a Zebedeus testverek kérését hallottuk, mert bennünk is dolgozik a nagyravágyás ördöge. De küzdve rossz hajlamaink ellen követni akarjuk példádat a szolgálatban, és a szolgáló szeretet útján törekszünk eljutni hozzád, aki élsz és uralkodol az Atyával és a Szentlélekkel, mindörökkön örökké. Ámen.

Évközi 8. hét

Csütörtök

(Mk 10,46-52)

Sokszor már csak akkor értékeljük a tárgyakat és személyeket, amikor nélkülözzük. Boldog ember az, aki a legparányibb jóért is hálát szokott adni.

Hálás vagyok‑e a Teremtőnek sokféle adomámyaiért? Megköszöntem‑e már, hogy Isten gyermeke lettem? Hálás vagyok egészségemért, értelmi képességemért? Tudok‑e bajból, keservből is hittel kiáltani Istenhez? Kitartó vagyok‑e imádságaimban?

__________

Testvéreim! Nagy volt a jerikói vak szomorúsága mindaddig, amíg nem találkozott Jézussal. De még nagyobb volt az öröme, amikor visszakapta szemevilágát. Mi a hit örömével imádkozzunk mennyei Atyánkhoz!

1. Add, Urunk, hogy mindig gyermeki lélekkel forduljunk hozzád, akár kérünk valamit, akár hálát adunk jóságodért!

2. Add, hogy imáinkban ne csak magunkra gondoljunk, hanem egyházközségünk szándékára is szívesen imádkozzunk!

3. Segítsd, Urunk, a szülőket, hogy gyermekeiket már kicsi korukban megtanítsák imádkozni, és velük együtt fohászkodva megteremtsék a család imádságos légkörét!

4. Add, Urunk, hogy minden tekintetben segítségére lehessünk a betegeknek és a fogyatékosságban szenvedő embereknek!

5. Add, hogy akik a földön sokat szenvednek, égi országodban irgalmasságod alapján az örök boldogság részesei legyenek!

Jézusunk! Te nemcsak meghallottad a jerikói vak kiáltását, hanem teljesítetted is szíve vágyát, amikor visszaadtad a látását. Add, hogy mi hittel kérjünk tőled gyógyulást testi-lelki bajainkban, mert ma is könyörülő szívvel járod életünk országútját, aki élsz és uralkodol az Atyával és a Szentlélekkel együtt, mindörökkön örökké. Ámen.

Évközi 8. hét

Péntek

(Mk 11,11-26)

Rendkívül ellentmondásos egy gyümölcsfa gyümölcs nélkül. Az Úr Jézus szerint is csak arra jó, hogy kivágják és tűzre vessék. Szegény és gazdag ember számára egyformán tragédia, ha Isten előtt értéktelen az élete.

Megtermi‑e életem a jócselekedetek gyümölcsét? Komolyan törekszem‑e arra, hogy jótettekben bővelkedjék az életem? Elkeseredem‑e, ha bűneimbe visszaesem? Tud‑e az lelkesíteni, hogy legyőzök egy-egy kísértést? Kész vagyok‑e mindenkinek szívből megbocsátani? Szeretem‑e a templomot? Támad‑e bennem hiányérzet, ha vasárnap nem veszek részt a szentmisén?

__________

Testvéreim! Ha már az ószövetségi templom is az imádság helye volt, mennyivel inkább az a mi templomunk, ahol napról napra megújul a legszentebb áldozat, amelyben maga Jézus imádkozik értünk és velünk a mennyei Atyához. A mai szentmisénkben is az Úr Jézus jelenlétében kérjük a mennyei Atyát!

1. Égi Atyánk! Add, hogy mindig hittel és bizalommal forduljunk hozzád templomunkban, ahol közös énekünkkel és imáinkkal dicsőítjük fölségedet!

2. Add, hogy vasárnapokon és nagy ünnepeinken szívesen gyülekezzünk szent oltárod körül, ahonnét áldó kegyelmed sugárzik felénk!

3. Add, Urunk, hogy legyünk megbocsátók felebarátaink iránt, hogy tőled is bocsánatot nyerhessünk bűneinkre!

4. Adj erőt és bátorságot, hogy lelkünk templomát gyakran tisztítsuk meg a bűnök szennyétől, és tiszta szívvel vehessünk magunkhoz az Oltáriszentségben!

5. Add, Urunk, hogy az ítéletkor jótetteink bőséges gyümölcsét vihessük majd eléd!

Mennyei Atyánk! Add, hogy jótettekben gazdag legyen az életünk, és imádságunk legyen mindig neked tetsző, mert csak így lehetünk méltók az üdvösségre! A mi Urunk Jézus Krisztus által, aki veled és a Szentlélekkel él és uralkodik, most és mindörökké. Ámen.

Évközi 8. hét

Szombat

(Mk 11,27-33)

A megismert igazság ellen tusakodni Szentlélek elleni bűn. Végzetes ellentét, ha mást tud az értelem és másfelé törekszik az akarat.

Törekszem‑e következetesen Isten jobb megismerésére? Tudom‑e, hogy nem elég csak ismerni a vallás törvényeit és igazságait? Igyekszem‑e életre váltani a megismert igazságokat? Behódolok‑e akaratommal is Istennek? Szoktam‑e értelmemmel a megismert igazság ellen tusakodni? Félek‑e megvallani meggyőződésemet egy körmenetben?

__________

Testvéreim! A farizeusok és írástudók sok mindenről kérdezik az Úr Jézust, de közben ők némák maradnak, mert megnyilatkozásukkal magukat járatnák le, vagy pedig kihívnák maguk ellen a nép jogos haragját. Imádkozzunk bizalommal az Úr Jézushoz!

1. Add, Jézusunk, hogy bátorságod és lelki nyugalmad töltsön el minket, valahányszor hitünk és vallásosságunk miatt von felelősségre a világ!

2. Állj, Urunk, Szentatyánk mellett, hogy a pápai körlevelekben tévedhetetlen bizonyossággal tudja nekünk mutatni az egyetlen helyes utat, amely hozzád vezet!

3. Segítse Szentlelked püspökeinket, hogy a Szentatyával egyetértésben eredményesen tudják hirdetni az evangélium örök igazságait a föld minden népének!

4. Add, Urunk, hogy a nagy világvallások papjai és hívei közös erővel küzdjenek az alapvető emberi jogokért és a népek közötti békéért!

5. Életünk alkonyán pedig fogadj majd be minket az örök hazába!

Jóságos égi Atyánk! Világosítsd meg értelmünket, hogy helyesen ismerjük meg igazságaidat! Add meg mindnyájunknak, hogy igazságaid útján haladva, parancsaidhoz ragaszkodva eljussunk az égi hazába! A mi Urunk, Jézus Krisztus által, aki veled és a Szentlélekkel él és uralkodik, most és mindörökké. Ámen.

Évközi 9. hét

Vasárnap – A év

(Mt 7,21-27)

Isten előtt nem a tehetséges, hanem az áldozatos, odaadó, engedelmes emberek a legkedvesebbek. Lehet valaki ügyeskezű munkás vagy jóeszű tudós, de ha ugyanakkor ellenszenves, másokkal összeférhetetlen természetű, így Isten mérlegén keveset nyom.

Tudom‑e, hogy hitem próbája: Isten parancsainak megtartása? Tudom‑e, hogy az élő hit nem merül ki Isten megismerésével és létének elfogadásával? Tudatában vagyok‑e annak, hogy a hit nem csupán világnézet, hanem erő és támasz, amely biztonságot nyújt az élet viszontagságai között?

__________

Testvéreim! Hallottuk Jézus szavait: sem prófétaság, sem csodatevő hatalom, de még a gonosz lelkek feletti uralom se jelenti, hogy üdvösségünk már biztosítva van. Egyedül csak Isten parancsainak megtartása jelzi, hogy már az üdvösség útján járunk. Ma tehát így imádkozzunk:

1. Isteni Mesterünk! Segítsd püspökeinket és papjainkat, hogy az engedelmességre jó példát tudjanak adni!

2. Taníts és segíts bennünket szolgáid által, hogy távol tarthassuk magunktól a gonosz lélek csábításait!

3. Add, hogy sziklára épült Anyaszentegyházunk legyen védőnk és oltalmazónk életküzdelmeinkben!

4. Segítsd a szülőket és a nevelőket, hogy jó példát tudjanak mutatni a fiataloknak az élet minden területén!

5. Add, Urunk, hogy külső és belső harcainkban a hitünkből merítsünk erőt és nyerjünk lelki békét!

6. Jussanak az angyalok és szentek boldog karába mindazok, akik földi küzdelmeiknek végére jutottak!

Urunk, Jézus Krisztus! Te értünk a földre jöttél, hogy mi biztosan a mennybe jussunk. Maradj velünk, taníts és vezess, hogy parancsaidnak engedelmeskedve eljussunk Atyád házába, ahol részünk lesz a szentek boldogságában mindörökkön örökké. Ámen.

Évközi 9. hét

Vasárnap – B év

(Mk 2,23-36)

Csak akkor vagyunk igazán keresztények, valóban krisztusiak, ha Jézus szeretetével, segítőkész irgalmával járjuk életutunkat. A jótékonykodásnak is legerősebb rugója a szeretet, mert az anyagi jólét csak lehetőséget biztosít az adakozáshoz.

Tudom‑e, hogy az üdvös félelem csak kezdete az igazi vallásosságnak? Tudom‑e, hogy nem elég csak azért megtartani a parancsokat, mert félek Isten büntetésétől? Tudom‑e, hogy akkor vagyok igazán vallásos, ha Isten iránti szetetetből engedelmeskedem? Szívvel-lélekkel, tehát szeretetből végzem‑e kötelességemet? Megesik e szívem mások nyomorán? Szokásom‑e mentegetőzni, magyarázkodni, amikor segítő szeretetet várnak tőlem?

__________

Testvéreim! Jézus nem helyeselte a farizeusi törvény tiszteletet, mert magatartásuk lélektelen, szeretet nélküli volt. Ő azt mondta: „Ha szeretet nincs bennem, semmi sem vagyok.” Kérjük őt, a szeretet Tanítómesterét:

1. Add Urunk, hogy Szentatyánk, püspökeink és papjaink a törvény tisztelete mellett a tökéletes szeretet gyakorlására is megtanítsanak minket!

2. Segítsd a bírákat és ügyészeket, hogy döntéseikben ne csak az igazságot tartsák szem előtt, hanem a szeretetet is!

3. Add, hogy legyen szívünk mindig könyörületes és segítőkész a gyengék és betegek, az elhagyottak és a szenvedők iránt!

4. Áldd meg az orvosok és betegápolók fáradozásait, és segítsd őket, hogy munkájukat teljes felelősséggel és nagy szeretettel tudják végezni!

5. Erősítsd meg a hitét azoknak, akik gyógyíthatatlan betegségben szenvednek, hogy keresztjüket lelkük üdvösségére viseljék!

Mennyei Atyánk! Te elküldted a világba Szent Fiadat, hogy Ő hordozza betegségeinket, és hogy Ő gyógyítsa, orvosolja a bűnök sebeit is. Segíts bennünket jó és balsorsban egyaránt és add, hogy minden üdvösségünkre váljék, a mi Urunk Jézus Krisztus által. Ámen.

Évközi 9. hét

Vasárnap – C év

(Lk 7,1-10)

Mindig csodálatos, ha a nagyság alázattal, az erő lelki finomsággal párosul. A kafarnaumi százados őszinte hite és alázata az Üdvözítőt is csodálatra indította és mélyen meghatotta.

Nem tesz‑e kevéllyé, önteltté, ha vezető beosztásba jutok? Nem élek‑e vissza hatalmammal? Erényem‑e az alázatosság? Le tudok‑e borulni Isten végtelen nagysága előtt alázatos hittel? Szívből mondom‑e a szentáldozás előtt a százados szavait: „ Uram, nem vagyok méltó... ”?

__________

Testvéreim! Emberi életünk legdrágább kincse a hit, amely Istenhez kapcsol bennünket és amivel irgalomra bírhatjuk őt. Méltán nevezzük tehát isteni erénynek, a reménnyel és szeretettel együtt. Mai könyörgésünk is hitből fakad:

1. Ontsd szívünkbe, Jézusunk, a hit isteni erényét!

2. Add, hogy hitünkkel mások javát is szolgáljuk!

3. Segítsd, Urunk templomi viselkedésünkben, hogy imánk, térdhajtásunk, éneklésünk a hozzád illő hódolat méltó jelei legyenek!

4. Szeressük és érezzük is mindig a közös imádság hathatós erejét!

5. Add, Urunk, hogy megholt szeretteink imáink által a mennyország boldogságába jussanak!

Urunk Jézus! Te megcsodáltad a pogány százados alázatát, és hitét látva teljesítetted szíve leghőbb óhaját. Erősíts meg bennünket is a hitben és tégy neked tetszővé az alázatosságban, aki élsz és uralkodol az Atyával és a Szentlélekkel, mindörökkön örökké. Ámen.

Évközi 9. hét

Hétfő

(Mk 12,1-12)

Isten most még hosszantűrő és nagyirgalmú, de majd igazságosságát is gyakorolni fogja az ítélet napján. Ezt példázza a mai evangélium is.

Tudatában vagyunk‑e annak, hogy a földön minden Isten tulajdona és mi csak haszonélvezők vagyunk? Kész vagyok‑e mindig a számadásra? Megadom‑e rendesen a világ tulajdonosának mindazt, ami őt megilleti? Isten helyetteseit látom‑e egyházi és világi elöljáróimban? Jól használom‑e tehetségemet? Jól gazdálkodom‑e anyagi javaimmal?

__________

Testvéreim! Jézus ellenségei megértették és magukra vették a gonosz szőlőmunkásokról szóló példabeszédet. Megjavulni mégsem akartak. Gonoszságukban megátalkodtak. Mi alázatos szívvel könyörgünk Istenünkhöz:

1. Mennyei Atyánk! Add, hogy főpásztorainktól és papjainktól megtanulhassuk az anyagi javak helyes használatát.

2. Segítsd az állam vezetőit, hogy a javak elosztásában az igazságosságot tudják érvényesíteni!

3. Tudatosítsd minden emberben, hogy amikor dolgozunk, a te munkatársaid vagyunk!

4. Segítsd a szülőket és a pedagógusokat, hogy a gyermekeket egyházhű és hazafias szellemben tudják nevelni!

5. Szerető gondviselésed ösztönözzön minket arra, hogy javainkból mindenkor juttassunk jószívű adományokat a rászorulóknak!

6. Végül add, hogy nálad boldog nyugodalmat nyerjenek mindazok, akik már letették munkaeszközeiket és befejezték földi küzdelmeiket!

Gondviselő Istenünk! Segíts minket kegyelmeddel, hogy egész emberként, szívvel-lélekkel fáradozzunk szőlőskertedben. A végső nagy szüretkor pedig nyugalommal és hálás köszönettel adhassunk számot mindarról, amit ránk bíztál, aki élsz és uralkodol mindörökkön örökké. Ámen.

Évközi 9. hét

Pünkösdhétfő

(Jn 15,26-27)

Igazságra, vigaszra gyakran éhes az ember.

Igazságszerető vagyok‑e? Nem vagyok‑e személyválogató? Nem vagyok‑e részrehajló? Vonz‑e a vallásosságom? Lelkesít‑e a hitem másokat is? Krisztus igaz tanúja vagyok‑e? Tudok‑e vigasztalni, erősíteni másokat?

Az Úr Jézus a Szentlelket ajánlja övéinek, aki az igazság Lelke és Vigasztaló.

__________

Testvéreim! A teljes igazság és igazi vigasz csak Istennél található. A harmadik isteni személy, a Szentlélek hozta el ezeket a földre. Őhozzá küldjük most könyörgéseinket!

1. Szentlélek Úristen! Gyarapítsd híveidet az örök igazságok ismeretében és a szentek tudományában!

2. Szentlélek Úristen! Óvd meg Egyházadat minden tévedéstől, amikor a kinyilatkoztatás igazságairól és az erkölcsi törvényekről tanít bennünket!

3. Szentlélek Úristen! Vigasztald a szomorkodókat, és adj erőt a szenvedőknek keresztjeik viseléséhez!

4. Szentlélek Úristen! Segítsd megtérésre azokat, akik kísértésben, bűnveszélyben a gonoszság áldozataivá lettek!

5. Add meg a haldoklóknak a végső állhatatosság kegyelmét!

Urunk, Jézus Krisztus! Te megígérted és elküldted a benned hívőknek Szentlelkedet. Add, hogy általa vigasztalást nyerjünk, és igazságossága révén lelki békét és üdvösséget nyerjünk, mostantól fogva, örökkön örökké. Ámen.

Évközi 9. hét

Kedd

(Mk 12,13-17)

Vallásosságunk arra kötelez minket, hogy szeressük és szolgáljuk hazánkat. Az igazán vallásos ember soha nem lehet rossz hazafi.

Nem húzom‑e ki magam földi, evilági kötelezettségeim alól? Kész vagyok‑e önzetlenül fáradozni a közösségért? Megfizetem‑e adómat példaadóan? Támogatom‑e egyházamat anyagilag is? Törekszem‑e igazmondásra? Ragaszkodom‑e az igazsághoz minden körülmények között, amikor véleményt mondok? Hagyom‑e magamat befolyásolni a tömegtől, a rossz közvéleménytől?

__________

Testvéreim! A mai evangélium elénk tárta, hogy hiába a farizeusok és vezető emberek agyafúrtsága, Jézus szavai csodálatraméltóan igazak, senkit nem sértenek és mindenkinek pártatlanul igazságot szolgáltatnak. Bizalommal könyörögjünk az igazságot hirdető Üdvözítőnkhöz!

1. Urunk, Istenünk! Segítsd Szentatyánkat, püspökeinket és papjainkat, hogy mindenütt az igazsághoz híven tanítsák az embereket!

2. Segítsd hazánk vezető embereit, hogy áldozatkész szellemben és az igazság útján járva lássák el a rájuk bízott feladatokat!

3. Áldd meg, Urunk, hazánk felvirágoztatására vállalt önzetlen fáradozásainkat, hogy munkánk által egyre méltóbbak lehessünk az égi haza elnyerésére is!

4. Segíts minket, hogy a magyar szentek ragyogó példáját követve mindig a szeretet és a jóakarat irányítsa tetteinket!

5. Add meg az égi jutalom hervadhatatlan koszorúját azoknak, akik a földön bátran küzdöttek az igazságért!

Urunk, Jézus Krisztus! Te mindig leleplezted a farizeusok ármánykodását és átláttad ellenségeid gonosz terveit. Állj mellettünk jóságoddal szüntelen és ments meg minket minden veszedelemtől, most és halálunk óráján. Ámen.

Évközi 9. hét

Szerda

(Mk 12,18-27)

Amint ismereteink megszerzéséhez a látható világban érzékeimnek és tanítóimnak hiszek, úgy a hit világában Istennek hiszek, aki sehol nem csal, és soha sem téved. A hit ott igazít el, ahol földi mércék, szabályok nem alkalmazhatók.

Tudom‑e, hogy Istenhez csak hittel lehet közeledni? Tudom‑e, hogy kötelességem egyre jobban ismerni a szentírást? Gondolok‑e gyakran a nagy hitigazságra: Isten mindent megtehet, amit csak akar, mert Ő mindenható? Merek‑e érdeklődni, kérdezősködni, amikor hitbeli kételyeim támadnak? Erősítem‑e hitemet vallásos tárgyú könyvek, újságok olvasásával?

__________

Testvéreim! Tapasztalhattuk már, hogy mennyire bosszantó, olykor vérlázító, amikor ellenséges szándékkal, rosszhiszeműen kérdez valaki. Jézus ilyen helyzetben tudatlanságnak, járatlanságnak bélyegzi a kíváncsiskodót. Tapintatos magatartása legyen példa számunkra. Kérjük Urunkat alázatos hittel!

1. Add, Urunk, hogy főpásztoraink és papjaink tanítását mindig figyelemmel és tanulékony lélekkel hallgassuk!

2. Add, hogy tudásvágyunkat őszinteség és jóakarat hassa át!

3. A bűnös ismeretektől és a hitetlenek áltudományától óvd meg szívünket!

4. Erősítsd bennünk annak az igazságnak az elfogadását, hogy a hit és a tudomány nincs ellentétben egymással!

5. Add, hogy halálunk után az angyalok és szentek boldog társaságába jussunk!

Istenünk! Dicsérjen téged ajkunk, dicsérjen lelkünk, dicsérjen életünk, és mert a te ajándékod, hogy vagyunk, legyen tiéd egész életünk. A mi Urunk Jézus Krisztus által. (Breviárium, IV.) Ámen.

Évközi 9. hét

Csütörtök

(Mk12,28b-34)

A mai evangélium arra irányítja figyelmünket, hogy vallási életünknek legfontosabb része a szeretet, amely még az áldozatokat is megelőzi. Önként adódnak tehát a kérdések:

Mindenek felett áll‑e bennem Isten szeretete? Tudok‑e Isten kedvéért mindenkit szeretni? Alapvető rugója‑e a szeretet tetteimnek? Nem foglalja‑e el Isten helyét valaki vagy valami a lelkemben? Nem cserélem‑e fel az értékek sorrendjét? Isten kedvéért teszem‑e a jót, vagy csak az emberek jóindulatát keresem?

__________

Testvéreim! Ma emberi életünk legfontosabb parancsáról kaptunk eligazítást. Maga az Úr Jézus fogalmazta meg így: Szeresd Uradat, Istenedet és szeresd felebarátodat! A szeretet Istenéhez imádkozzunk!

1. Add, Urunk, hogy mindennapi munkánkat, áldozatvállalásunkat és szenvedéseinket az irántad való szeretet hassa át!

2. Segíts, hogy téged keressünk és lássunk minden emberben, mert csak így valósítható meg a felebaráti szeretet!

3. Add, hogy a szereteten alapuló életünk vigyen egyre közelebb hozzád, aki magad vagy a szeretet és a jóság!

4. Add, hogy kételyeinkkel, gondjainkkal mindig hozzád siessünk!

5. Engedd, Urunk, hogy szeretetben élve-halva jussunk el majd egykor boldogító színedlátására!

Istenünk! Te szeretetből teremtettél, irgalomból megváltottál minket és jóságoddal gondunkat viseled. Add kegyelmedet, hogy szereteted tanúi lehessünk a földön és a szeretet útján haladva jussunk el országodba, a mi Urunk Jézus Krisztus által. Ámen.

Évközi 9. hét

Péntek

(Mk 12,35-37)

A fiak hatalomban, nagyságban túlnőhetnek őseiken. A farizeusoknak az egyoldalú szemlélet, a vétkesen vak látásmód volt a végzete.

Kész vagyok‑e példásan engedelmeskedni fiatal vezetőknek? Nem vagyok‑e féltékeny a fiatalokra, amikor gyorsan haladnak előre a munkahelyen? Nem vagyok‑e akadálya a tehetségek kibontakozásának? Tisztelettel vagyok‑e őseim iránt? Tisztelem‑e szüleimet, rokonaimat, egyszerűségük ellenére is? Kihasználom‑e Istentől kapott adottságaimat, tehetségemet?

__________

Testvéreim! A Messiásban csodálatosan egyesült a földi leszármazás és az időben mindenkit megelőző isteni mindenhatóság. Így lett az Úr Jézus egyszerre fia is és Ura is Dávid királynak. Isteni Üdvözítőnkhöz így imádkozzunk:

1. Áldd meg, Urunk, Szentatyának, ... pápát, püspökeinket és papjainkat, hogy a Szentlélek erejével bátran hirdessék a világnak evangéliumodat!

2. Add, Urunk, hogy a földkerekség minen népe meghajoljon szelíd uralmadnak!

3. Segítsd az országok és népek vezetőit, hogy teljes odaadással szolgálják mindazokat, akikért felelősség terheli őket!

4. Add, hogy a tudósok, felfedezők és a szakemberek munkája Isten dicsőségét és az emberiség javát szolgálja!

5. Segíts, Urunk, bennünket, hogy betegségben, szenvedésben és minden bajunkban hűségesek maradjunk hozzád!

6. Adj örök nyugodalmat elhunyt testvéreinknek, akik halálukig megmaradtak szeretetedben!

Örök isteni Bölcsesség! Világosítsd meg értelmünket, hogy megértsük tanításodat, és erősítsd meg akaratunkat, hogy hittel fogadjuk el azt is, ami értelmünket meghaladja. A mi Urunk, Jézus Krisztus által. Ámen.

Évközi 9. hét

Szombat

(Mk 12,38-44)

Csak az tud mindent feláldozni Isten országáért, aki azt a legnagyobb és egyetlen kincsnek tartja.

Tudom‑e, hogy aki sokat kapott, attól majd többet kérnek számon? Tudom‑e, hogy ugyanazon adományért nem ugyanaz az elismerés jár a gazdagnak, mint a szegénynek? Tudom‑e, hogy látszatvallásossággal, farizeusi magatartással csak embereket lehet elámítani?

__________

Testvéreim! Jézus a szívek-lelkek mélyét vizsgálva tanít bennünket a helyes és tökéletes adakozásra. Ennek az áldozatos adakozásnak örök példaképe a szegény özvegy, aki szerény egyszerűséggel Istennek adta oda egész megélhetését. Kérjük mindentudó Istenünket!

1. Segítsd, Urunk, főpásztorainkat és papjainkat, hogy tanításod nyomán járva példaképként álljanak előttünk!

2. Add, Urunk, hogy az adakozó szeretet és szívjóság hassa át életünket és ne a zsugoriság, ne a fösvénység!

3. Segíts minket, hogy mindig jó szívvel adjunk, bármilyen szegénység vesz körül bennünket!

4. Add, hogy messzire elkerüljünk minden üres külsőséget és értéktelen látszatvallásosságot!

5. Jutalmazd meg jótevőinket már itt a földön százszorosan, odaát pedig add meg nekik az örök boldogságot!

Jézusunk, tanításodból tudjuk, hogy a koldusszegénység is elegendő ahhoz, hogy örök boldogságot nyerjünk általa, ha eltölt bennünket az őszinte vallásosság és a minden áldozatra kész, adakozó szeretet, most és mindörökkön örökké. Ámen.

Évközi 10. hét

Vasárnap – A év

(Mt 9,9-1 3)

A mai evangéliumban Mátéval, a vámossal találkozunk. Az üzletembereknek az a célja, hogy gyarapítsák vagyonukat, kamatoztassák pénzüket és jó befektetéssel gazdagabbak legyenek. Máté legjobb számadása, legértékesebb döntése az volt, amikor a vámszedő asztalt Jézus követésével, a pénszerző foglalkozást apostoli fáradozással cserélte fel.

A keresztény erkölcstan tanítása szerint bánok‑e a pénzzel? Nem vált‑e szenvedélyemmé a pénzszerzés? Nem vagyok‑e zsugori vagy éppen pazarló? Többre tartom‑e a becsületet, a jó hírnevet, mint a földi kincseket, a pénzt és vagyont? Kész vagyok‑e Jézusért anyagi veszteséget vállalni? Kiveszem‑e részemet az Egyház intézményeinek fenntartásában?

__________

Testvéreim! Jézus mondja: Nem az egészségesnek kell az orvos, hanem a betegnek... Nem azért jöttem, hogy az igazakat hívjam, hanem a bűnösöket. Bűneink tudatában bizalommal forduljunk isteni Üdvözítőnkhöz!

1. Urunk! Bátorítsd püspökeinket és papjainkat, hogy kegyelmed segítségével ne szűnjenek meg hirdetni a megtérés szükségességét!

2. Erősítsd az államférfiak és politikusok igazságérzetét, hogy az adókat mindenkor az emberek teherbírásának arányában állapítsák meg!

3. Add, Urunk, hogy Máté apostol példáját követve minél több fiatal hallja meg és kövesse az evangélium szolgálatára hívó szavadat!

4. Segíts mindnyájunkat, hogy mi is szívesen és kitartóan fáradozzunk a bűnösök megtérésén!

5. Add, hogy életünk végén mi is halljuk meg örök boldogságra hívó szavadat!

Üdvözítő Urunk! Te bizalmat előlegeztél egy vámosnak, amikor a pénzzel való sáfárkodásból apostoli szolgálatra hívtad. Térj be a mi lelkűnkbe is, fűzz szorosabban magadhoz, hogy mi is élvezhessük Egyházadban az apostolkodás örömteli szolgálatát és ezáltal is egyek legyünk veled, aki élsz és uralkodol az Atyával és a Szentlélekkel együtt, örökkön örökké. Ámen.

Évközi 10. hét

Vasárnap – B év

(Mk 3,20-35)

Vonzások és választások, természetes és természetfeletti hatások erőterében élünk. Jézus újfajta rendeződésben tárja elénk a világot, amely szerint egyetlen és közös Atyánk az Isten, és minden ember, aki Istennek engedelmeskedik, az testvér, és kibékíthetetlen, örök ellenségünk is van: a Sátán.

Ápolom‑e a testvéri, rokoni kapcsolatokat? Elismerem‑e, hogy van egyfajta „rangsor”, amelyet a vérségi kapcsolat diktál? Tudom‑e, hogy az emberek közül senkit sem szabad kizárnom a szeretetből? Megkülönböztetett szeretettel vagyok‑e az Egyház nagy családjának tagjai iránt? Tudom‑e, hogy a Sátánnak mindig ellent kell mondanom?

__________

Testvéreim! Jézus vádlóinak észjárásából látjuk, hogy a legszentebb cselekedetet is félre lehet magyarázni, ha rossz akarattal minősítjük. Keresztény vallásunk ennek ellenére is arra kötelez bennünket, hogy lelkiismeretünk szerint cselekedjünk és Isten parancsaitól soha ne térjünk el. E gondolat jegyében könyörögjünk Istenünkhöz!

1. Add, Urunk, hogy Szentatyánkat, püspökeinket és papjainkat szeretettel vegyük körül, amikor a világ ellenében is hirdetik az evangéliumot!

2. Adj erőt, Urunk, mindnyájunknak, hogy a világ vádaskodásaival mit sem törődve, bátran és következetesen tegyük azt, amit lelkiismeretünk Isten akaratának ismer fel!

3. Adj erőt és bátorságot ahhoz, hogy a világnak megmutassuk a krisztusi élet szépségét és nagy kincsét: a keresztény testvériség tettekben megnyilvánuló szeretetét!

4. Add, Urunk, hogy egy pogány erkölcsű világ által kialakított közvéleménnyel szemben is képviselni tudjuk a keresztény szellemet!

5. Add, hogy földi életünk után részesülhessünk az örök szeretet honának végnélküli boldogságában!

Mennyei Atyánk! Add, hogy örökké éljen szívünkben a Szent Fiad által földre hozott szeretet, és annak fénye mellett eljussunk az örök üdvösségre, a mi Urunk Jézus Krisztus által. Ámen.

Évközi 10. hét

Vasárnap – C év

(Lk 7,11-17)

Másokat megszánó magatartásunk legtöbbször csak erőtlen, tehetetlen együttérzés, mégis jólesik a szánalomra szorulónak. Jézus együttérzése nem csak emberi szánalom, hanem irgalmasságának és szeretetének megnyilvánulása is.

Van‑e bennem szívjóság, másokkal együttérzőszeretet? Szoktam‑e a sajnálkozáson túl vigasztalni is? Megteszek‑e mindent, amit a rászoruló elvárhat? Kihasználom‑e teljes mértékben lehetőségeimet a segítésben? Erősítik‑e hitemet Jézus csodái? Észreveszem‑e bennük Isten irgalmát?

__________

Testvéreim! A mai evangéliumban hallottuk, hogy a naimi ifjú feltámsztását megcsodáló tömeg mély meggyőződéssel és ujjongó hitvallással mondta: „Nagy próféta támadt köztünk, Isten meglátogatta népét.” Ezt a hitvalló meghatódottságot és hálás köszönetet várja tőlünk is Jézus.

1. Urunk! Lelkesítsd püspökeinket és papjainkat, hogy szüntelenül hirdessék az evangélium örömhírét!

2. Jöjj hozzánk és vigasztalj meg, amikor szomorúság költözik szívünkbe és lelkünk keserűséggel telik meg!

3. Ments meg minket a kétségbeeséstől és kishitűségtől!

4. Add, hogy másokkal mindig együttérzők legyünk, amikor csak meg próbáltatás éri őket!

5. Add, hogy az élet apró örömeit is észrevegyük és érte hálát adjunk!

6. Állíts majd bennünket jobbodra, amikor az utolsó ítéletre feltámadunk!

Istenünk! Te vagy az élet és halál ura, fájdalmaink enyhítője és örök boldogságunk szerzője. Ments meg minket a bűnöktől és azok következményétől: az örök haláltól. A mi Urunk Jézus Krisztus által, aki veled és a Szentlélekkel együtt él és uralkodik mindörökkön örökké. Ámen.

Évközi 10. hét

Hétfő

(Mt 5,1-12)

Amit a sportolónak az edzés, a kisdiáknak a gyakorlás, azt jelenti a keresztény ember számára a megpróbáltatás, a kísértések elleni küzdés. Gyermekes dolog azt hinni, hogy a parancsok afféle tilalomfák, amik akadályozzák boldogságunkat.

Hajlamos vagyok‑e arra, hogy csupán akadályokat, korlátokat lássak a törvényekben? Képes vagyok‑e megérteni, hogy Isten parancsai az emberi boldogulás védő pajzsai? Tudom‑e, hogy a túlzott földi jólét, a gátlástalanság, tobzódás azért veszélyesek, mert rabul ejtik, bűnbe sodorják a lelket? Érzem‑e, hogy a parancsok megszegésével fontos gátakat döntögetek?

__________

Testvéreim! Sokszor mondják az emberek, hogy sanyargat, ver, büntet az Isten. Pedig csak a lényeget akarja velünk megláttatni, mintegy magához akar „édesgetni” minden kereszttel, még a legnehezebb próbatétellel is. Alázattal könyörögjünk hozzá!

1. Urunk! Erősítsd Szentatyánkat, püspökeinket és papjainkat, hogy fáradhatatlan lelkesedéssel buzdítsanak Krisztus követésére!

2. Segítsd híveidet, hogy az örök boldogság ígérete adjon erőt nekik a kereszt hordozására és megpróbáltatásaik türelmes elviselésére!

3. Add, hogy a belénk oltott boldogság utáni vágy is ösztönözzön a hiteles keresztény életre, legyen hajtóerő a bűn elleni küzdelemhez!

4. Add, hogy irgalommal és segítő szeretettel viseltessünk azok iránt, akik körülöttünk nehéz keresztet kénytelenek hordozni!

5. Add, hogy bajainkban, megaláztatásainkban szüntelenül érezzük a szenvedők Királyának közelségét!

6. Add, hogy igazi vallásosságunkban mindhalálig megmaradjunk!

Urunk, Jézus Krisztus! Te példát adtál követőidnek a kereszthordozásra. Adj erőt és kitartást híveidnek, hogy az általad mutatott úton járni tudjunk és az akadályok legyőzése után eljussunk hozzád, aki élsz és uralkodol az Atyával és a Szentlélekkel együtt, most és mindörökkön Örökké. Ámen.

Évközi 10. hét

Kedd

(Mt 5,1 3-16)

Csodálatosan nagy kincs egy csipetnyi só, amely megízesíti az ételt, és pótolhatatlanul fontos a legparányibb fény, amely irányt jelez, biztos utat mutat a sötétségben. Keresztény küldetésünknek is ez a lényege: a só és a fény szerepét kell betöltenünk!

Szoktam‑e fénye, világossága, öröme lenni környezetemnek? Tudok‑e másokat felvidítani? Akarom‑e vállalni, tudom‑e járni az alázatosság útját? Próbáltam‑e már valaha is jó ízt adni mások sivár, egyhangú életének? Szívesen hallgatom‑e mások bajait panaszait? Szakítok‑e időt arra, hogy tanácsot adjak a kilátástalan helyzetben lévőknek? Megalázónak érzem‑e, ha csak csipetnyi só vagyok mások számára?

__________

Testvéreim! A mai evangéliumban hallottuk az Úr Jézus határozott kívánságát: a föld sójának, a világ világosságának kell lennünk! Tartsuk ezt megtisztelő szerepnek a magunk számára! Kérjük kegyelmi segítségét szerepünk betöltéséhez!

1. Add, Urunk, hogy a családi életben és munkahelyünkön példás keresztény életünkkel betölthessük a só szerepét!

2. Kérünk, hogy ments meg minket az értelmetlen, céltalan, lézengő élettől!

3. Szentlelkeddel világosítsd meg püspökeink és papjaink értelmét, hogy biztos és helyes életutat mutassanak azoknak, akik őszintén keresik az igazságot!

4. Segítsd ifjúságunkat a pályaválasztásban,hogy képességeiknek és egyéniségüknek megfelelő és akaratodnak tetsző hivatást válasszanak maguknak!

5. Adj örök világosságot elhunyt szeretteinknek és add meg nekünk, hogy egykor mi is láthassuk fényességedet égi országodban!

Köszönjük, Urunk, hogy magasztos hivatást szántál nekünk, amikor a föld sójává és a világ világosságává tettél minket, és ezáltal kegyelmeid közvetítője lehetünk. Segíts, hogy ezt a megtisztelő szerepet tetszésed szerint tudjuk betölteni, ma és mindennap halálunk órájáig. Ámen.

Évközi 10. hét

Szerda

(Mt 5,17-19)

Minden ember vágyakozik arra, hogy valamiképpen naggyá legyen. Egyik a tudományban, a másik karrierben, a harmadik másban akar legnagyobb lenni. De nem mindegy, hogy milyen területen küzdök a „leg”-fokozat eléréséért. A mai evangélium erre irányítja figyelmünket.

Van‑e bennem vágy arra, hogy Isten szemében legyek legtökéletesebb? Isten parancsai közül melyek a legfontosabbak számomra? Kihez ragaszkodom jobban: Istenhez vagy az emberekhez? Egyáltalán törekszem‑e példás keresztény életre? Hogyan élem meg a lelkem mélyén rejlő naggyá-lenni-akarásomat? Legokosabb, leghatalmasabb, leggazdagabb akarok‑e lenni? Egyezik‑e vágyam Isten akaratával?

__________

Testvéreim! Krisztus Urunk örök távlatot mutat követőinek arra, hogyan válthatjuk valóra azt az emberi vágyunkat, hogy naggyá akarunk lenni: Ő ugyanis örök életet ígér, magához emel a végtelenbe, ha maradéktalanul követjük az élet minden területén. Könyörögjünk hozzá bizalommal!

1. Jézusunk! Hangold szüntelenül vágyainkat a te akaratod hullámhosszára!

2. Add, hogy a szülők és a nevelők legyenek gyermekeiknek a keresztény életben példaképek és a számonkérésben következetesek!

3. Ments meg minket az élet minden területén a hanyagság, a felületesség és a pontatlanság szellemétől!

4. Köszönjük, hogy az élet hőseiben, a szentekben olyan példaképeket adtál nekünk, akik egy-egy erényt hősiesen, a lemagasabb fokban gyakorolták!

5. Add, Urunk, hogy odaadó és küzdelmes életünk koronája és beteljesedése az örök boldogság legyen!

6. Rövidítsd meg elhunyt testvéreink szenvedésének idejét!

Istenünk! Te ismered az emberi lélek mélységeit, szívünk titkos vágyait. Segíts, hogy azok parancsaid szerint egyre szentebbé, neked tetszővé legyenek. A mi Urunk Jézus Krisztus által. Ámen.

Évközi 10. hét

Csütörtök

(Mt 5,20-26)

Az élet folyton tökéletesedik – az ősembertől (ősszüleinktől) kezdve korunk emberéig, majd még tovább – az idők végezetéig. Lelki életünk, vallásosságunk sem topoghat egy helyben, annak is fejlődnie kell!

Kész vagyok‑e a „minőségi” keresztény életre? Próbálom‑e gyökerében irtani rossz hajlamaimat? Tudom‑e, hogy az isten- és emberszeretet szorosan összefügg, egy tőről fakad? Tudom‑e, hogy az emberek elleni bűn akadálya Istenhez való bensőséges kapcsolatomnak?

__________

Testvéreim! Vegyük komolyan Jézus szavait: „Legyetek tökéletesek, mint a ti mennyei Atyátok is tökéletes”! Kérjük ehhez kegyelmi segítségét!

1. Add, Urunk, hogy Szentatyánk, püspökeink és papjaink a szentmise áldozat bemutatásával, tanításukkal és jópéldájukkal békességet és nyugalmat szerezzenek a világnak!

2. Kérünk, hogy alakítsd életünket, hogy fáradhatatlan buzgósággal keressük az igazságot!

3. Segítsd, bátorítsd a haragosokat, hogy egymásnak békejobbot tudja nak nyújtani!

4. Add, hogy a családok életét és minden egyes ember lelkét megbocsátó jóságod békét árasztó kegyelme hassa át!

5. Add, hogy másoknak – naponta többször is – megbocsátva, mi is méltók lehessünk a te bocsánatodra!

Jézusunk! A Miatyánk szavaival naponta tanítasz a megbocsátó és irgalmas lelkületre. Add, hogy állandóan ebben a szellemben éljünk, mert csak így lehetünk méltók ígéreteidre, aki élsz és uralkodol mindörökkön örökké. Ámen.

Évközi 10. hét

Péntek

(Mt 5,27-32)

Ingadozó, csetlő-botló emberségünk csak isteni garanciával képes arra a sírig tartó, szent szövetségre, amit a házasság jelent két ember részére.

Hű vagyok‑ e házassági eskümhöz? Isten akarata szerint élem‑e házaséletemet? Igyekszem‑e fékezni tekintetemet? Vagy könnyen a kísértés forrásává válik a látásom? Nem vagyok‑e oka mások bűnének a szavammal vagy viselkedésemmel? Tudom‑e, hogy a szülőt és a gyermeket egyaránt védi a krisztusi házasság?

__________

Testvéreim! Ma az iparban, a mezőgazdaságban és az élet minden területén minőségre törekszenek. Ezt kívánja az Úr Jézus is azoktól, akik a házasság szent kötelékében élnek. Imádkozzunk a házastársakért!\

1. Add kegyelmedet, Urunk, a házastársaknak, hogy már kezdetben ellenálljanak minden bűnre kísértő gondolatnak!

2. Őrizd és védd meg minden veszedelemtől a házastársi hűséget!

3. Mentsd meg a veszélybe került házastársakat hűtlenség, az esküszegés és a házasságtörés bűnétől!

4. Óvd meg a fiatalokat a könyelmű, meggondolatlan házasságkötéstől!

5. Legyen minden keresztény fiatalnak jelmondata: Tisztán az oltárig és hűségesen a sírig!

6. Fogadd be, Urunk, az égi hazába elhunyt szüleink és nagyszüleink lelkét!

Istenünk! Te Szent Fiad tanításával szentségi rangra emelted a házasságot. Add, hogy a keresztény hitvesek a házasságban akaratod szerint éljenek, és ezáltal családi életükben nyugalmat, nálad pedig majd örök boldogságot nyerjenek. A mi Urunk, Jézus Krisztus által. Ámen.

Évközi 10. hét

Szombat

(Mt 5,33-37)

A nyílt, őszinte beszéd nyugalmat áraszt, a hazugság és csalárdság viszont nyugtalanságot kelt. Ezért óvja Jézus övéit a csalárdság és körmönfontság veszedelmeitől.

Hihet‑e mindenki szavamnak? Igaz, őszinte ember vagyok‑e? Nincsen‑e álnokság bennem? Nem hajlik‑e hazugságra nyelvem? Mi visz rá a hazugságra?

__________

Testvéreim! Jézus meg akar bennünket óvni a gonosz lélek szellemétől, ezért buzdít őszinte és egyenes beszédre. Imádkozzunk az igazmondó lelkületért!

1. Add, Urunk, hogy Egyházad vezetői az igazlelkűségben példaképeink legyenek!

2. Segítsd az államok vezetőit, politikusait, hogy az igazság emberei legyenek szóban és tettben egyaránt!

3. Óvd meg híveidet a hamisság, a hazugság és csalárdság szellemétől!

4. Jusson el minden emberhez isteni tanításod, számunkra kinyilatkoztatott üdvözítő igazságod!

5. Nyisd meg az igazság kapuit azok számára, akik tanításodat hirdetve az igazságért küzdöttek a világban!

6. Legyen kiváltságos, ünnepi alkalom az a nap, amikor az emberek esküt vagy fogadalmat tesznek!

Istenünk és Atyánk! Te magad vagy az örök igazság és jóság. Add meg nekünk, gyermekeidnek, hogy szüntelenül az igazság útján járjunk a földön, és így elnyerhessük az égben atyai irgalmad ajándékát. A mi Urunk Jézus Krisztus által. Ámen.

Évközi 11. hét

Vasárnap – A év

(Mt 9,36-10,8)

Mindig szomorú és nagy veszteség, ha dolgos, munkás kezek hiányában tönkremegy a föld termése. Istennek az az akarata, hogy mindig legyenek lelkipásztorok, akik az Úr szőlőjében azon fáradoznak, hogy az embereket az üdvösségre vezessék. Az apostolok mindenkori utódai önálló munkakörnek tekintik ezt a munkát.

Becsülöm‑e, értékelem‑e a kétkezi munkát? Hálás vagyok‑e Istennek a föld javaiért? Nem pocsékolom‑e el a termelt javakat? Fontosnak tartom‑e a lelkipásztori munkát? Szoktam‑e imádkozni a papi munka sikeréért? Imádkozom‑e papi hivatásokért? Kiállok‑e a lelkipásztor mellet, amikor megrágalmazzák?

__________

Testvéreim! Jézus szíve megesett a kimerült, elcsigázott tömegen, mert olyanok voltak, mint a pásztor nélküli juhok. Bizalommal és Jézus szándéka szerint imádkozzunk most!

1. Küldj, Urunk munkásokat aratásodba!

2. Tedd hatékonnyá lelkünkben papjaid fáradozását!

3. Add, hogy Egyházunk apostoli munkája napról napra gyarapítsa a hívő közösséget és a vallási buzgóságot!

4. Segítsd és támogasd a munkában elfáradt, egészségükben megrokkant, idős szolgáidat!

5. Tedd boldoggá mindörökre országodban azokat, akik befejezték földi pályafutásukat, elérték saját életük aratását!

Urunk, Jézus Krisztus! Te hívod meg az emberek közül azokat, akiket apostoli munkára szántál. Add, hogy a kiválasztottak örömmel fogadják és kövessék meghívásodat és neked szentelt életükkel hálálják meg hivatásukat most és mindörökké. Ámen.

Évközi 11. hét

Vasárnap – B év

(Mk 4,26-34)

A látható világban csodálatos az élet és annak fejlődése a legkisebb magocska esetében is. De a látható világ legparányibb része is sejteti a láthatatlan világot, a kegyelmi életet és annak Teremtőjét.

Csodálatra ébreszt‑e a kicsinyke magban szunnyadó életerő? Elgondolkoztat‑e, hogy egy dióban benne van a jövendő nagy diófa? Észreveszem‑e a fejlődés, a változás és a szaporodás mögött Isten éltető erejét? Elvezet‑e a teremtett látható világ magához a Teremtőhöz?

__________

Testvéreim! Ahol életről beszélünk, ahol fejlődésnek lehetünk szemtanúi, ott mindig az élet szerzőjére, forrására: Istenre kell gondolnunk. Kérjük most az élet Urát, a mindenség Teremtőjét!

1. Taníts meg minket, Istenünk, csodálatos ajándékod, az élet tiszteletére!

2. Köszönjük neked testi és lelki életünket, amely az irántunk tanúsított nagy szeretetednek a jele!

3. Add, hogy halandó életünknél is többre tartsuk és mindennél jobban féltsük lelkünk kegyelmi állapotát, istengyermeki életünket!

4. Segítsd a szülőket, nevelőket, orvosokat és ápolókat, hogy mélyen átérezzék az élet védelmére vállalt hivatásuk felelősségét!

5. Add, hogy ki ne oltsuk, hanem egyre jobban erősítsük szívünkben az örök élet utáni vágyat!

6. Add, hogy e világból való elköltözésünk ne csupán gyászos halál, hanem sokkal inkább mennyei születésnap lehessen!

Égi Atyánk! Köszönjük, hogy a földi életre csodálatos testet adtál és a még csodálatosabb kegyelmi életbe emeltél fel minket. Tarts meg bennünket szüntelenül ebben a titokzatos kegyelemben, hogy az istengyermekségben megmaradva jussunk el hozzád, aki élsz és uralkodol a Fiúval és a Szentlélekkel, mindörökkön örökké. Ámen.

Évközi 11. hét

Vasárnap – C év

(Lk 7,36-8,3)

Földi ember soha nem mondhatja, hogy semmivel nem tartozom. Isten felé mindenkinek van hálálkodni, köszönni valója.

Van‑e bennem hála és köszönet azok iránt, akik jót tettek velem? Hálás vagyok‑e szüleimnek, tanítóimnak? Hálás vagyok‑e mindenért és mindenkiért Istennek? Méltó vagyok‑e mások hálájára? Isten jósága jut‑e eszébe azoknak, akik körülöttem élnek?

__________

Testvéreim! Jézus tudtunkra adta Simon farizeus házában, hogy a tökéletes bánat és az igazi szeretet Isten irgalmát hozza le a földre. Kérjük könyörögve!

1. Jézusunk! Add, hogy tetteink rugója mindig a szeretet legyen!

2. Add, hogy a legparányibb jóért is hálát tudjunk adni!

3. Add, hogy minél több ember megtapasztalja a szentgyónásból fakadó lelki békét és boldogságot!

4. Urunk! Tudatosítsd bennünk, hogy nemcsak kérő imádsággal kell hozzád fordulni, hanem hálaadással is!

5. Hálát adunk azért is, hogy időt engedsz bűneink jóvátételére és életünk javulására!

Üdvözítő Jézusunk! Te a drága kenetnél szívesebben fogadtad a bűnös asszony bűnbánó könnyeit és megszabadítottad őt élete minden terhétől, amikor megbocsátottad bűneit. Add, hogy mi is elnyerjük irgalmad megszentelő kegyelmét, amikor bűnbánó lelkülettel hozzád megyünk és bűneink feloldozását kérjük tőled, aki élsz és uralkodol mindörökkön örökké. Ámen.

Évközi 11. hét

Hétfő

(Mt 5,38-42)

A megsértett emberi önérzet önkéntelenül feltörő vágya a megtorlás, a visszafizetés. Csak a krisztusi ember képes megbocsátani a sértést és szeretni, vagy legalább sajnálni a sértegetőt.

Küzdök‑e emberi természetem ösztönös, vak vágyai ellen? Tudok‑e szívből megbocsátani a sértegetőnek? Próbálom‑e értelmemmel legyőzni lázadó, vak érzelemvilágomat? Tudok‑e Jézus példája szerint imádkozni ellenségeimért? Tettem‑e már jót olyan emberrel, aki ellenséges érzületű velem szemben?

__________

Testvéreim! A bossszúállás, a megtorlás utáni vágy emberi gyengeségünk bizonyítéka. Nem akarjuk az igazságos Istenre bízni a büntetést, hanem önbíráskodást alkalmazunk. Mintha nem bíznánk Isten atyai szeretetében, mi magunk akarunk rendet teremteni a világban. Ez nem keresztény magatartás. Kérjük Urunkat:

1. Istenünk! Erősítsd irántad való hitünket és bizalmunkat, amikor gyengeségünk megtorlást sürget!

2. Segíts tettekkel valóra váltani azt, amit szájjal mondunk a Miatyánkban: Bocsáss meg, miként mi is megbocsátunk az ellenünk vétkezőknek!

3. Gyógyítsd be az igazságtalan háborúk okozta sebeket, amelyek a kollektív bosszúállás eredményei!

4. Add, hogy próbatételnek tudjuk elfogadni, ha anyagi vagy erkölcsi kárt kell elszenvednünk az emberektől!

5. Azokat pedig, akik már végére jutottak a küzdelmeknek, fogadd be irgalmad és szereteted hónába!

Urunk, Jézusunk! Te az Atya remekművébe, az emberi szívbe is elhoztad a földre az isteni szeretet tüzét. Add, hogy a Szentlélek közreműködésével a megújult emberszíveken át is áradjon a jóság és a megbocsátó irgalom a földre, ma és mindörökké. Ámen.

Évközi 11. hét

Kedd

(Mt 5,43-48)

Az Úr Jézus azt várja tőlünk, hogy tökéletesen utánozzuk mindenben és folyamatosan törekedjünk az életszentségre. Ezt így fogalmazza meg: „Legyetek tökéletesek, mint a ti a mennyei Atyátok!”

Tudom‑e, hogy a szeretet nem merülhet ki abban, hogy viszontszeretem az engem szeretőket? Tudom‑e, hogy Krisztus követői számára állandó lecke az ellenség szeretete? Szoktam‑e imádkozni a bűnösökért és köztük ellenségeimért? Látszik‑e életemen, hogy komolyan törekszem az üdvösségre?

__________

Testvéreim! Ahogyan földi sikerekért, jó eredményekért dobogót, kitüntetést kapnak a sportolók, ugyanígy az Úr Jézus is jutalmat ígér a lelki tökéletesség csúcsaira törekvőknek. Azt mondja: „Százannyit kaptok és az örök életet.” Imádkozzunk hozzá bizalommal!

1. Segítsd, Urunk, püspökeinket és papjainkat, hogy tanításukkal és életük példájával vonzóvá tudják tenni a keresztény életformát!

2. Segíts mindnyájunkat, hogy szívünk szeretetéből senkit se zárjunk ki, és kenyeret tudjunk visszadobni annak, aki kővel dob meg!

3. Add, hogy a legelemibb dolgokért: a napsugárért és az esőért is szívbeli hálát tudjunk mondani neked!

4. Segítsd és bátorítsd a szülőket, hogy ők legyenek első hitoktatói kisgyermekeiknek!

5. Gyakorold, Urunk, atyai irgalmadat kegyesen azok felett, akiknek érdemszerző lehetőségére pontot tettél a halállal!

Mennyei Atyánk! Te már a teremtés kezdetén meghívtad az embert a tökéletességre, Szent Fiad által pedig újra felkínáltad nekünk a mennyországot. Légy velünk állandóan kegyelmeddel, hogy egyre tökéletesebbé válva, benned nyerjen beteljesedést az életünk, aki élsz és uralkodol Szent Fiaddal és a Szentlélekkel, mindörökkön örökké. Ámen.

Évközi 11. hét

Szerda

(Mt 6,1-6 és 16-18)

Földi fáradozásaink, mindennapi erőfeszítéseink mozgató rugója valamiféle fizetség: anyagi juttatás, vagy legalább dicséret és kitüntetés. Lelki vállalkozásaink elismerője és lelkiismeretünk jutalmazója egyedül a mindentudó Isten lehet.

Képes vagyok‑e minden feltűnés nélkül, csendben, titokban tenni a jót? Tudom‑e, hogy a névtelen, elrejtett jótékonyság az élő hit bizonyítéka? Igazán hiszek‑e a mindentudó, mindent látó Istenben? Úgy adakozom‑e, mintha a szükséget szenvedő Jézust segíteném? Böjtölésem tetszik‑e Istennek? Ugyanúgy imádkozom magányomban, mint a közösségben?

__________

Testvéreim! A jótékonyság, imádság és a böjt vallási életünk megnyilvánulásai. De ezek csak akkor értékesek, ha képmutatás nélkül végezzük és egyedül Isten tetszését akarjuk elnyerni. Ilyen szándékkal imádkozzunk most közösen!

1. Add, Urunk, hogy adakozásunkat irántad való szeretetből gyakoroljuk!

2. Add, hogy imádságunkat bizakodó reménység és hála hassa át!

3. Böjtölésünk indítéka az a meggyőződés legyen, hogy téged a betevő falatnál is jobban szeressünk!

4. Ne engedd, hogy böjtölésünk fösvénységgé, vagy puszta önsanyargatássá silányuljon!

5. Add, hogy vallásos tetteinkért, buzgólkodásunkért csupán tőled várjunk elismerést és jutalmat!

6. Jutalmazd meg gazdagon azokat, akik már a másvilágra jutottak, de földi életükben bőven adtak a nélkülözőknek anyagi javaikból!

Urunk, Istenünk! Irányítsd és szenteld meg gondolatainkat, szavainkat és tetteinket törvényeid teljesítésének útján, hogy segítségeddel épek és szabadok maradjunk, tetszésedre éljünk most és mindörökké. Ámen.

Évközi 11. hét

Csütörtök

(Mt 6,7-15)

Amikor a Miatyánkot mondjuk, testvéri szívekből száll fel imádságunk égi Atyánkhoz. A Miatyánk mindennapi imádságunk, mert szövege keresztény programot tartalmaz, krisztusi szellemet sugároz.

Átgondoltak‑e imádságaim? Áthatja‑e a gyermeki bizalom imáimat? Hasonlítanak‑e saját imaszövegeim a Miatyánkhoz? Él‑e bennem az emberek felé irányuló megbocsátás készsége?

__________

Testvéreim! Sokszor könnyebb a föld arculatát megváltoztatni, bár az nehéz, verejtékes munkával jár, mint emberi természetünkön a legparányibb változtatást végrehajtani. Mégis vállalkoznunk kell erre a feladatra, és napról napra újra kell kezdeni. Ehhez kérjük Isten kegyelmét!

1. Urunk! Erősítsd bennünk annak tudatát, hogy keresztségünk óta a mennyei Atya gyermekei vagyunk!

2. Segítsd Egyházunk papjait, hogy mindig példásan tudják megélni előttünk az ártatlanságban tündöklő istengyermeki életet!

3. Urunk, nyerjünk erőt és bizalmat ebből a megszólításból: Miatyánk!

4. Betegeink fájdalma, a szenvedők gyötrelme, keresztjeink terhe és e siralomvölgy minden keserve szolgáljon neked áldozatul bűneink engesztelésére!

5. Eletünk minden napján, főként pedig halálunk óráján „bocsásd meg a mi vétkeinket”!

6. Atyai jóságoddal rövidítsd meg a tisztítótűzben szenvedő testvéreink tisztulásának idejét!

Istenünk! Te Szent Fiad által minden lényeges eligazítást megadtál követőidnek ahhoz, hogy eljussanak az üdvösségre. Add kegyelmedet, hogy élni tudjunk üdvösségünk eszközeivel most és mindörökké. Ámen.

Évközi 11. hét

Péntek

(Mt 6,19-23)

A földi ember az élet értelmét a vagyonszerzésben, a gyűjtögetésben látja. Pedig az anyagi világnál vannak nagyobb értékek is.

Tudok‑e takarékosan élni? Szoktam‑e a jövőre is gondolni, vagy csak a mának élek? Gyűjtünk‑e javakat, kincseket az örök élet számára? Vigyázok‑e egészségemre? Kincsnek tartom‑e és megköszönöm‑e Istennek szemem fényét? Többre tartom‑ e szemem fényénél a hit világosságát? Óvom-, gondozom‑e hitemet?

__________

Testvéreim! Az Úr Jézus kincsre éhező szívünket maradandó értékek felé fordítja, és arra buzdít, hogy olyan kincset gyújtsunk, amelyet a rozsda nem emészt meg. Forduljunk hozzá bizalommal!

1. Egyházad által hozd hozzánk egyre közelebb a lelki értékeket!

2. Urunk, taníts megbecsülni anyagi javainkat!

3. A gyermekek legdrágább öröksége az legyen, hogy szüleiktől jó példát kapnak és a jótékonykodásban is eszményképekké válnak!

4. Hitünk fénye világítsa be egész életutunkat és adjon értelmet szenvedéseinknek is!

5. Találjanak rád a halál sötét kapuja után mindazok, akiknek a földön te voltál kincse és öröme!

Istenünk! Te oltottad szívünkbe a kincs utáni vágyakozást. Alakítsd azt szüntelenül, hogy egyre inkább tehozzád vágyódjék és érted minden áldozatra kész legyen. A mi Urunk, Jézus Krisztus által, aki él és uralkodik most és mindörökké. Ámen.

Évközi 11. hét

Szombat

(Mt 6,24-34)

Életünkben vannak halaszthatatlanul fontos tennivalók, és vannak könnyen mellőzhető, halasztható ügyek. De a dolgok mögött mindig ott van a Gondviselés.

Nem nyomaszt‑e túlságosan a kenyérgond, a megélhetés problémája? Egészségemet szolgálja‑e étkezésem? Mértéket tartok‑e a szeszes italokban? Egészségemet, testem javát szolgálja‑e ruházkodásom? Bízom‑e teljes mértékben a Gondviselésben? Tanulok‑e az oktalan állatoktól és az értelmetlen növényektől? Az örök élet jelenti‑e számomra a legnagyobb gondot?

__________

Testvéreim! Mindennapi megélhetésünk gondjai: a kenyérkérdés, a ruházkodás szinte nehézségi erőként nyomnak bennünket. Ezért felszabadító érzés Jézus tanítása nyomán annak a tudata, hogy Isten szeretettel gondoskodik rólunk. Forduljunk hozzá most is bizalommal!

1. Gondviselő Istenünk! Atyai áldásod tegye sikeressé mindennapi munkálkodásunkat!

2. Lelkesítsd Szentatyánkat, püspökeinket és papjainkat, hogy tudják elevenen tartani bennünk a Gondviselésbe vetett hitünket!

3. Add, hogy testi ruhánkon túl erősen vágyódjunk a kegyelem menyegzős köntöse után is!

4. Add, Urunk, hogy ne elégedjünk meg azzal az eledellel, amely testi éhségünket csillapítja, hanem érezzük a lelki táplálék fontoságát is!

5. Vegyük észre, hogy az égi madarak, a mezei virágok mind-mind szerető gondviselésedet hirdetik nekünk!

6. Vedd gondjaidba elhunyt szeretteinket is, akik benned bízva távoztak e földi életből!

Istenünk! Az egész teremtett világ gondviselő jóságodat hirdeti. Add, hogy életünket egészen gondviselésedre bízva és neked szolgálva eljussunk hozzád, aki élsz és uralkodol Szent Fiaddal és a Szentlélekkel együtt, most és mindörökkön örökké. Ámen.

Évközi 12. hét

Vasárnap – A év

(Mt 10,26-33)

Istennek gondja van a legkisebb élőlényre, még hajunk szálára is. De amennyivel többet ér az ember egy hajszálnál, vagy a földre eső verébtől, annyival nagyobb Isten gondviselő jósága is irántunk.

Erőt ad‑e az életproblémáinak megoldásához az isteni gondviselésbe vetett hitem? Nem vagyok‑e félénk, kishitű, gyáva lélek? Bátran megvallom‑e hitemet mások előtt? Nem vagyok‑e vakmerően bizakodó, aki ésszerűtlenül vállal kockázatot?

__________

Testvéreim! A szerető és gondos édesanya bátorítja úgy gyermekét, mint bennünket az Úr Jézus, amikor azt hirdeti, hogy bátor, hitvalló és bizakodó legyen az életünk, és így nyerhetjük el az örök boldogságot. Imádkozzunk hozzá bizalommal:

1. Add, Urunk, hogy Egyházad biztos tanításával és hitvalló bátorsággal erősítse hitünket!

2. Add, hogy bizakodó, reményt sugárzó, vallásos legyen az életünk és ezáltal másokat is Istenhez vezessünk!

3. Add, hogy a Gondviselésbe vetett hit megszabadítson minket az oktalan félelmektől, és helyettük boldog nyugalom töltse el a lelkünket!

4. Segítsd híveidet, hogy ne a gyávaság, félelem vagy kétkedés uralja lelkünket, hanem a bátor hitvallás és az életbiztonság.

5. Fogadd magadhoz azokat az égben, akik bátran megvallottak nevedet a földön!

Istenünk! Te nem a félelem, hanem a bátor hitvallás lelkületével ajándékoztál meg minket a keresztség és a bérmálás szentségeiben. Hálát adunk ezért neked, aki a Fiúval és Szentlélekkel élsz és uralkodol, most és mindörökkön örökké. Ámen.

Évközi 12. hét

Vasárnap – B év

(Mk 4,35-44)

A tudósok földet, csillagvilágot vallatva sok új ismeretre tesznek szert. A hívő ember viszont a világ jelenségeiből, eseményeiből Isten jóságát olvassa ki.

Van‑e bennem közösségi érzés? Törődöm‑e mások bajával, könnyével, fájdalmával? Erőmhöz mérten segítek‑e másokon? Gondjaimban erőt ad‑e Isten mindenhatóságába vetett hitem? Igyekszem‑e kiolvasni Isten akaratát a körülöttem zajló eseményekből?

__________

Testvéreim! Amikor Péternél és társainál csődöt mondott a szakmai tudás és az emberi ügyesség, az Úr Jézus segített és megmutatta, hogy neki hatalma van a természet erői fölött is.

1. Urunk, Jézusunk! Add, hogy mindvégig Egyházad hajójában utazhassunk az örök élet partjai felé!

2. Add, hogy testi-lelki bajokból mindig hittel kiáltsunk hozzád az imádság hangján!

3. Istenünk! Add, hogy mikor elénk tárod a világ rendjét, tervszerűségét, ne csak megcsodáljuk azt, hanem értelmünkkel és akaratunkkal igazodjunk is hozzá!

4. Add, Urunk, hogy mindig magunk mellett érezzük isteni mindenhatóságodat!

5. Jutalmazd meg örök élettel az égben azokat, akik a földön áldozatos szeretettel ragaszkodtak hozzád.

Urunk, Jézus Krisztus! Foglald le magadnak lelkünket és úgy halmozd el jóságoddal, hogy szívesen vállaljuk az életet minden terhével és veszedelmével együtt érted, aki élsz és uralkodol az Atyával és a Szentlélekkel együtt, most és mindörökkön örökké. Ámen.

Évközi 12. hét

Vasárnap – C év

(Lk 9,18-24)

Minden hivatás hűséget, elkötelezettséget és teljes önátadást kíván. A keresztény hivatást is csak egész szívvel és teljes odaadással lehet betölteni.

Erősít‑e hitemben, hogy Jézust egyszerű kortársai is valamilyen különleges „nagyságnak” tartották? Vajon a lelkemben kiformált Jézus ugyanaz‑e, mint akit Péter Isten Fölkentjének mondott? Hívő lélekkel vállalom‑e napról napra a Krisztustól megígért kereszteket? Tudom‑e, hogy a kereszt nem mindig büntetés, hanem lehet eszköze annak, hogy bennem Krisztus arca kiformálódjék?

__________

Testvéreim! Krisztus nem szűnik meg kétezer év óta kérdezni: „Kinek tartanak engem az emberek?” Mi hozzá, mint Isten Fiához imádkozunk:

1. Add, Urunk, hogy kérdésedre egész életünkön át az apostolok őszinteségével adjuk meg a legigazibb választ!

2. Add, Urunk, hogy élő hittel valljuk és Szent Péter utódával bátran hirdessük: „Te vagy Krisztus, az élő Isten Fia!”

3. Segíts bennünket, hogy a szenvedést, betegséget és a különféle bajokat tőled kapott keresztként tudjuk viselni!

4. Add, hogy Egyházunk megaláztatásában és szenvedő felebarátaink személyében is téged lássunk!

5. Fogadd be, Urunk, örök boldogságodba azokat, akik már befejezték siralomvölgyi pályafutásukat!

Mennyei Atyánk! Te Főpappá kented és üdvösségünkért halálra adtad Szent Fiadat, hogy megmentsd az emberiséget és kereszthordozásainknak is értelmet adj. Add, hogy bennünk is valóra váljék örök terved és üdvözítő szándékod, mostantól fogva örökkön örökké. Ámen.

Évközi 12. hét

Hétfő

(Mt 7,1-5)

„Kritika nélkül szeretni: ostobaság, szeretet nélkül kritizálni: bűn.” Mások megmentésére kell élnünk, nem pedig megítélésére vagy elmarasztalására!

Tárgyilagos, higgadt vagyok‑e mások megítélésében? Ítélőképességem birtokában helyesen értétékelem‑e önmagamat? Megszívlelem‑e a Szentírás intelmét: „Ne ítéljetek, hogy meg ne ítéljenek”? Lelkiismeret-vizsgálatra indít‑e mások hibájának felismerése?

__________

Testvéreim! Sokszor vált ki belőlünk bosszúságot és türelmetlenséget mások hibája. Úgy szeretnénk megjavítani az egész világot. Pedig bennünk is akad javítani való, mert embervoltunk magában hordja a tökéletlenséget, az esendőséget. Gyengeségünk tudatában könyörögjünk az Úrhoz!

1. Add, Urunk, hogy mások elmarasztaló megítélése helyett inkább lelkiismeret-vizsgálatot tartsunk!

2. Add, hogy engesztelő imádságra indítson minket annak felismerése, hogy Egyházunk földi arcán is látható a bűn foltja!

3. Segíts minket abban, hogy Jézus példája szerint nagy szeretettel viseltessünk megtévedt felebarátaink iránt!

4. Add, hogy saját bűneinktől gyakori szentgyónásban, őszinte bűnbánattal tisztítsuk meg a lelkünket!

5. Saját magunk türelmes elviselését és szenvedéseinket számítsd be bűneink elégtételére!

6. Az ítélet órájában légy irgalmas elhunyt szeretteinkhez!

Urunk, Istenünk! Add, hogy életünkkel mindig kifejezzük odaadásunkat irántad, aki végtelenül türelmes vagy hozzánk, és akinek gondviselése kormányoz minket. A mi Urunk, Jézus Krisztus által. Ámen.

Évközi 12. hét

Kedd

(Mt 7,6 és 12-14)

Mindig jóleső érzés, ha mások kedvességét élvezhetjük. De nem elég másoktól elfogadni a jót, hanem adni is kell azt mások felé.

Jó vagyok‑e az emberekhez? Olyan mértékben teszem‑e a jót, ahogyan én is elvárom azt másoktól? Hitem igazságait értéknek, kincsnek tartom‑e? Nem adok‑e alkalmat arra másoknak, hogy gúnyolják a hitemet? Szívesen vállalom‑e azokat a kellemetlenségeket, amik Krisztus követésével járnak? Vállalom‑e a keskeny út veszélyeit?

__________

Testvéreim! Már az ószövetségi törvény is megkövetelte a választott néptől az egymás iránti szeretetet, a kölcsönös jótékonykodást. Korunkban, az újszövetségben pedig még inkább kötelező ez a magatartás Krisztus követői számára. Könyörögjünk bizalommal Istenünkhöz!

1. Add, Urunk, hogy hitünk igazságait szentnek és minden bölcseletnél, minden divatos ideológiától értékesebbnek tartsuk!

2. Add, hogy minden felebarátunkhoz jók legyünk!

3. Segíts minket, hogy minden emberben téged lássunk és téged tudjunk szeretni!

4. Add, hogy az örök életre vivő szűk kaput és keskeny utat mindig szívesen járjuk!

5. Add, hogy akik életükben hűségesen szolgáltak neked, nyerjék el benned örök boldogságukat!

Mindenható Istenünk! Tiéd a teremtett világ minden szépsége és ékessége. Add, hogy mindenkor örvendező lélekkel szolgáljunk neked és az irántad való szeretet jegyében fejezzük be földi életünket. A mi Urunk, Jézus Krisztus által. Ámen.

Évközi 12. hét

Szerda

(Mt 7,15-20)

A külső, a látszat sokszor csalóka, megtévesztő. Az igazán keresztény embert értékes tettek, belső tartalom és jócselekedetekben gazdag élet jellemzi.

Milyen az emberismeretem? Nem szoktam‑e megrekedni véleményeimben a látszatnál, az első benyomásnál? Nem törekszem‑e saját magam is csupán a látványosságra? Töreksze‑e egyre több jót cselekedni?

__________

Testvéreim! Az Úr Jézus mai örömhírét meghallgatva biztosan állíthatjuk, hogy nem lehet jó ember az, akinek tettei hitványak, semmit sem érők, vagy kifejezetten rosszak. Imádkozzunk bizalommal Üdvözítő' Istenünkhöz!

1. Áldd meg, Urunk, Egyházunk püspökeit és papjait, hogy lelkipásztori fáradozásaik nyomán sok ember megismerje az evangélium igazságait!

2. Vezesd el az államok vezetőit annak felismerésére, hogy megfelelő törvényekkel segíteni kell a szociális intézményeket a betegek és öregek érdekében!

3. Mentsd meg az embereket a hamis prófétáktól!

4. Ismerjék fel kegyelmed erejével a szenvedők, hogy az ő életük is lehet értékes, ha akaratod szerint, szenvedéseddel egyesülve viselik keresztjüket!

5. Add, hogy szorgalmas munkánk nyomán dús termést és jó gyümölcsöt teremjen a föld!

6. Adj nyugalmat elhunyt szeretteinknek égi országodban!

Mennyei Atyánk! Szent Fiad szavaiból felismertük, hogy mindenkor szerető jósággal veszed körül életünket. Add, hogy mi is szüntelenül fáradozzunk dicsőségeden és saját üdvösségünkön. A mi Urunk, Jézus Krisztus által. Ámen.

Évközi 12. hét

Csütörtök

(Mt 7,21-29)

Vannak emberek, akiknek hétköznapi élete és vallásossága között szakadék tátong. Nem látszik életükön, hogy komolyan törekednének a keresztény életcél elérésére.

Valóban alapja‑e életemnek Krisztus tanítása? Nemcsak külső látszat‑e vallásosságom? Mihez hasonlít vallásosságom: sziklához vagy ingoványhoz? Szoktam‑e Jézushoz menekülni, amikor a világ mindent elsöprő záporként támad? Van‑e összhang imáim és mindennapi életem között?

__________

Testvéreim! Ahogyan házépítéskor mélyre ásva keressük a szilárd talajt, hogy biztonságos, időtálló legyen otthonunk, úgy kell megalapoznunk életünket is Krisztusban. Ezzel a gondolattal imádkozzunk hozzá!

1. Urunk, Jézusunk, aki Egyházad szent püspökeiben és papjaiban kiváló példaképeket adtál nekünk, segíts bennünket is a hiteles keresztény életre!

2. Urunk, aki teljhatalmú parancsolónk vagy, add, hogy mindig híven teljesítsük parancsaidat, amelyeket Egyházad által ismerünk meg!

3. Add, hogy hatalmi helyzetünkkel, hivatásból származó jogainkkal soha ne éljünk vissza, hanem azokat a ránk bízottak javára használjuk!

4. Ments meg minket a kevélység, elbizakodottság és a büszkeség szellemétől!

5. Segíts minket, hogy a megpróbáltatásokat is beléd vetett bizalommal, lelkileg megnyugodva fogadjuk szerető kezedből!

Gondviselő Istenünk! Segíts és oltalmazz minket, hogy az Egyház sziklaalapján élve imádkozzunk és dolgozzunk mindaddig, amíg el nem hívsz bennünket égi országodba, ahol élsz és uralkodol mindörökkön örökké. Ámen.

Évközi 12. hét

Péntek

(Mt 8,1-4)

Már gyermekkorunkban tanultuk, hogy Isten mindent megtehet, amit csak akar, mert ő mindenható. Az emberi élet az isteni mindenhatóságra, mint szilárd pontra épül a világmindenség nyugtalan kavargásában.

Hirdetem‑e életemmel is Isten mindenhatóságát? Igyekszem‑e magamból a kishitűséget, az aggodalmaskodást és a félelmet elűzni? Kérőimáimat áthatja‑e az élő hit? Kicsiségem tudatában alázatosan szoktam‑e kérni a hatalmas Istent? Tudom‑e, hogy a legtökéletesebb imádság a szentmiseáldozat, mert ott Jézussal együtt kérjük az Atyát?

__________

Testvéreim! A mai evangéliumban hallottuk, hogy a gyógyíthatatlan beteg alázatosan leborul Jézus előtt és így kiált hozzá: „Ha akarod, megtisztíthatsz engem.” Ezzel a bizalommal forulunk mi is Urunkhoz:

1. Áldd meg Urunk Szentatyánkat, püspökeinket és papjainkat, hogy megváltói művedet ma is eredményesen tudják folytatni Egyházadban!

2. Áldd meg, Urunk, azon törekvésünket, amely emberi gyengeségünkből fakadó egyéni imáinkat akarja egyesíteni az Egyház közös imájával!

3. Add, hogy imádságos könyörgésünk egyéni fedezete áldozatos és engedelmes életünk legyen!

4. Add, hogy a tőled nyert javakat mindig a hála és a köszönet szava kövesse!

5. Segítsd szentgyónásainkat, hogy lelki sebeinket a gyógyulás reményében őszintén tudjuk feltárni papjaink előtt!

6. Add, hogy a tisztulás helyén szenvedő testvéreink lelki sebei is mielőbb begyógyuljanak!

Mennyei Atyánk! Szent Fiad keresztáldozatának legnagyobb áldása a bűnbocsánat szentsége. Amikor most ezért szívből hálálkodunk, azt kérjük, hogy annak csodálatos erejéből egyre gyakrabban életre keljünk. A mi Urunk Jézus Krisztus által. Ámen.

Évközi 12. hét

Szombat

(Mt 8,5-17)

A mai evangélium a kafamaumi százados történetét mondja el. Felemelő látvány lehetett, amikor a pogány katonatiszt letérdel Jézus elé. Eszünkbejut egy régi mondás: Istennek szolgálni uralkodást jelent.

Átélem‑e a szentmisén a Krisztussal való személyes találkozás varázsát, erejét? Tudatában vagyok‑e annak, hogy kitüntetés számomra a vele való találkozás? Van‑e bennem sürgető vágy arra, hogy minél gyakrabban találkozhassam Jézussal? Beismerem‑e méltatlanságomat, amikor a szentségi Jézus elé járulok? Hittel és kellő átérzéssel mondom‑e: Uram nem vagyok méltó...?

__________

Testvéreim! Az Úr Jézus szívesen fogadta a kafarnaumi századost. Minket is szívesen fogad a szentáldozásban, ha tiszta szándékkal és mély alázattal közeledünk hozzá. Kérjük őt bizalommal!

1. Áldd meg,Urunk, a lelkipásztorokat, akik a tőled kapott felhatalmazás alapján közreműködnek abban, hogy oltárainkon megjelenj a kenyér és a bor színében!

2. Tedd élővé és örömtelivé a veled való találkozás perceit a szentáldozásban!

3. Tölts el bennünket igaz szeretettel és őszinte aggodalommal mások testi-lelki bajai iránt!

4. Ments meg bennünket a káini nemtörődömségtől és a szív gonosz gyűlölködésétől!

5. Szabadítsd ki a tisztítótűz kínjaiból elhunyt testvéreinket!

Mennyei Atyánk! Hálásan köszönjük neked, hogy Szent Fiadnak nemcsak királysága egyetemes, hanem emberszerető jósága is kiterjed mindenkire. Segíts minket, hogy vallásos életünk hűséges elkötelezettség és vonzó tanúságtétel lehessen az ő királysága mellett. A mi Urunk, Jézus Krisztus által, aki veled él és uralkodik mindörökkön örökké. Ámen.

Évközi 13. hét

Vasárnap – A év

(Mt 10,37-42)

Amikor valami renkívül fontos vagy nagyon áhított dologról van szó, azt szoktuk mondani: mindenre kész lennék, ha azt elérhetném. A keresztény ember számára van egy ilyen nagyon fontos ügy: lelkünk üdvössége, örök boldogsága.

Vajon Isten kegyelmét tartom‑e életemben a legfontosabbnak? Istent tartom‑e legfőbb parancsolómnak? Nem helyezek‑e valaki mást Isten elé a szeretet rangsorában? Tudatában vagyok‑e annak, hogy élet, egészség, szépség... mind-mind Isten ajándéka végső fokon? Csak az embert látom‑e Isten felszentelt szolgáiban? Jézus akarata szerint fogadom‑e el őket Egyházam vezetőinek?

__________

Testvéreim! Az Úr Jézus hatalma és méltósága mindent felülmúl. Ezért szeretetünk is, amely minket hozzá fűz, mindenki mást megelőz. Amikor ez valósággá válik életünkben, a legparányibb jótett is üdvösségünkre válik. Kérjük szeretettel Üdvözítőnket!

1. Urunk! Tégy képessé minket arra, hogy Szentatyánkban, püspökeinkben és papjainkban, kívánságod szerint téged lássunk és tiszteljünk!

2. Segíts minket abban, hogy mindenkinél jobban szeressünk és teljesen akaratod szerint éljünk!

3. Add, hogy keresztény méltóságunkat a keresztek és megpróbáltatások idején is megőrizzük!

4. Add, hogy az irgalamasság testi és lelki cselekedeteit szívesen gyakoroljuk!

5. Kérünk, hogy a tisztítótűzben szenvedő testvéreink gyötrelmeit emberszerető jóságoddal rövidítsd meg!

Mennyei Atyánk! Szent Fiad szeretete áldozatos keresztény életre lelkesít minket. Állj mellettünk kegyelmi segítségeddel, hogy Üdvözítőnk nyomdokain haladva a mennyországba jussunk és ott veled örvendezzünk örökkön örökké. Ámen.

Évközi 13. hét

Vasárnap – B év

(Mk 5,21-43)

„Ember küzdj és bízva bízzál!” Így biztat bennünket a költő. Az Úr Jézus pedig így fogalmaz: Ne félj, csak higgy!

Kiállta‑e már hitem a próbát? Tudok‑e akkor is hinni és szeretni, amikor kellemetlenség ér, bajok köszöntenek rám? Vagy csak a jó sors idején szoktam lelkesedni? Nem roppanok‑e össze a megpróbáltatások idején? Képes vagyok‑e áldozatokra a hitemért? Erősíte‑e hitemet a Szentírás olvasásával?

__________

Testvéreim! A hívő ember küzdelme az árral szemben is győzedelmeskedő hajóshoz hasonlít. Amikor már emberi erőben egyáltalán nem bízhatunk, Isten akkor is segíthet. Ma és életünk minden napján bizalommal kérjük az Urat!

1. Segítsd,Urunk, főpásztorainkat és papjainkat, hogy az apostolok, vértanúk és hithősök bátorságával terjesszék az evangélium jó hírét!

2. Jézusunk! Add nekünk azt a hitet, amellyel Jairus és a 12 éve beteg asszony közeledett hozzád!

3. Add, hogy sem divatos koreszmék, sem embertömegek és semmiféle földi erő ne gyengíthesse meg hitünket!

4. Segíts minket, hogy mindig bátran és okosan valljuk meg hitünket, bárki érdeklődik felőle!

5. Add, hogy a hit hajótörötteiben és a közömbös, megfáradt testvérekben is újra győzzön a hit ereje!

6. Add, hogy csendes álomként köszöntsön majd be halálunk, feltámadásunk pedig boldog ébredés legyen!

Jézusunk! Köszönjük, hogy a hit isteni erényével ajándékoztál meg minket és így biztos talajt adsz a keresztény élethez. Segíts bennünket állandóan, hogy jó harcot harcoljunk, és a küzdelmes élet után Atyád országában boldogok lehessünk, örökkön örökké. Ámen.

Évközi 13. hét

Vasárnap – C év

(Lk 9,51-62)

A gyűlölködés és minden érzelmi túlfűtöttség vak, és józan ész nélkül károkat okoz. Ugyanakkor az Úr Jézus nyugalma, higgadtsága felemelő. Ő nem sérteget vissza, mert nem elveszíteni, hanem megmenteni akarja az embert.

Okoztam‑e már kárt másoknak hirtelen fellobbanásommal? Tudok‑e higgadt és megfontolt lenni, amikor dönteni kell? A valóság szilárd talaján szoktam‑e dönteni? Kitartó vagyok‑e élethivatásomban? Hajlamos vagyok‑e a csapongásra? Nem vagyok‑e ábrándozó, üres álmokat kergető? Igyekszem‑e féken tartani vad, ösztönös vágyaimat?

__________

Testvéreim! A harag rossz tanácsadó. Aki sértett öntudatára, vak ösztöneire hallgat, könnyen károkat okozhat. Az Úr Jézus még sértettségében is türelmes marad, és ezzel példát ad nekünk a helyes magatartásra. Kérjük őt bizalommal!

1. Urunk Jézus! Adj türelmet és lelki erőt felszentelt szolgáidnak, amikor rágalmakat és megaláztatást kell elviselniük, hogy szelídségük vonzó legyen mindannyiunk számára!

2. Add, hogy hivatásunkban töretlenül és biztosan haladjunk előre: örök célunk felé!

3. Segítsd a fiatalokat a pályaválasztásban, hogy okosan és megfontoltan tudjanak maguknak élethivatást választani!

4. Urunk! Vezérelj a higgadtság megnyugtató útjára minket, amikor elragad az ösztönös indulat!

5. Óvj meg minket a meggondolatlan lépésektől és ments meg a téves döntésektől!

Urunk, Jézus Krisztus! Amikor megcsodáljuk benned azt a jóságot, amely még a „mennydörgés fiait” is képes volt megszelídíteni, arra kérünk, hogy részesíts bennünket is szelíd jóságodban és végy védelmező oltalmadba, most és örökkön örökké. Ámen.

Évközi 13. hét

Hétfő

(Mt 8,18-22)

Hivatásunk tökéletes betöltése teljes odaadást követel tőlünk. Keresztény életünk is akkor lesz tökéletes, ha teljes odaadással követjük az Úr Jézust. Aki nem így tesz, az két szék közül a földre esik. Ez tűnik ki Jézus szavaiból is a mai evangéliumban.

Teljes emberként töltöm‑e be hivatásomat? Rájöttem‑e már arra, hogy a szétszórtság sok veszélyt rejt magában? Örömet találok‑e munkámban, kötelességem teljesítésében? Mennyire segít vallásosságom a munka tökéletesebb végzésében? Hitemért, vallásos megyőződésemért merem‑e vállalni a másságot?

__________

Testvéreim! A mindennapi munka odaadó végzése, a teljes elkötelezettség keresztény életünknek komoly próbája. Kérjük mennyei Atyánk segítségét, hogy ez a próba életünk értékmutatója legyen!

1. Áldd meg, Urunk, Szentatyánkat, püspökeinket és papjainkat, hogy hivatásunk tökéletes betöltését jó példájukkal tudják segíteni!

2. Erősítsd bennünk, Urunk, annak tudatát, hogy végső fokon te vagy a munkaadónk, és a napi munkánk egyben istenszolgálat is!

3. Támassz segítőkész családtagokat azok mellé, akik betegség vagy testi rokkantság miatt nem tudják megkeresni mindennapi kenyerüket!

4. Urunk, Istenünk! Segítsen minket áldozatvállalásainkban a keresztáldozat ereje, a szentek lelkesítő példája és a vértanúk halált megvető bátorsága!

5. Urunk, te légy a szegények menedéke és add, hogy érezzék segítségedet a szorongattatásban!

Mennyei Atyánk! Te Szent Fiad által megmutattad nekünk a lemondás és a tökéletes önátadás üdvözítő életútját. Segíts Szentlelked erejével, hogy őt követve mi is a boldogok honába jussunk! Krisztus a mi Urunk által. Ámen.

Évközi 13. hét

Kedd

(Mt 8,23-27)

A mai evangélium a háborgó tenger lecsendesítését mondja el. Ilyen csodás esemény a hívő ember számára Isten közvetlen beavatkozását igazolja, mert a világ teljes egészében a teremtő Isten tulajdona.

Isten ajándékának érzem‑e azt a világot, amelyet használatra kaptam tőle? Igyekszem‑e megőrizni környezetem rendjét, szépségét? Nem szennyezem‑e oktalanul a levegő és a víz tisztaságát? Hálás vagyok‑e a gyümölcsöt érlelő napsugárért és a vetést öntöző esőért? Szoktam‑e nehéz óráimban Isten segítségét kérni, amint az apostolok tették?

__________

Testvéreim! Ahol elégtelen a szaktudás, az emberi leleményesség és a sok gyakorlattal szerzett tapasztalat, ott is segíthet az isteni mindenhatóság. Imádkozzunk bizalommal mindenható Istenünkhöz!

1. Őrizd meg, Urunk, Egyházadat az üdvösség biztos útján, hogy Szentatyánk és püspökeink vezetésével megmaradjon az eszmék kavargó viharában is!

2. Add,Urunk, hogy minden ember eljusson az igazság ismeretére és ez által üdvözüljön!

3. Támassz megfelelő szakembereket a tudomány különböző ágazataiban, hogy az igazság megismerésére vezessék a népeket!

4. Mentsd meg az emberiséget a politikai viharok zűrzavarától és a háborúk vérzivatarától!

5. Add, hogy kilátástalannak látszó helyzetekből is mindig hittel kiáltsunk hozzád!

6. Mielőbb szabadítsd ki, Urunk, a tisztulás tüzéből elhunyt szeretteinket!

Teremtő Istenünk! Te vagy mindnyájunk könyörülő Atyja, ezért téged kérünk: add meg nekünk a rendíthetetlen hit ajándékát és engedj egykor örök békéd nyugalmában révbe jutni! Krisztus, a mi Urunk által. Ámen.

Évközi 13. hét

Szerda

(Mt 8,28-34)

Az Úr Jézusnak hatalma volt a Sátán fölött is. A mai evangélium elmondja, hogy két ördögtől megszállt embert megszabadít a gonosz lélektől. Az anyag és a szellem, a test és a lélek egyaránt érték és egyformán szent, ha Isten tulajdona marad.

Tudom‑e, hogy a Sátán azért tagadtatja létezését, hogy ne védekezzenek támadásai ellen? Tisztában vagyok‑e azzal, hogy a gonosz lélek felett egyedül nem győzhetek? Tudom‑e, hogy Isten mindig az én oldalamra áll a kísértésben, ha segítségét kérem?

__________

Testvéreim! A mai evangéliumban hallottuk, hogy Jézus istenségét az ördögök is elismerik, sot könyörögnek hozzá. Forduljunk bizalommal Megváltó Jézusunkhoz!

1. Add, Urunk, hogy ne csak szóval és nyelvvel, hanem hiteles keresztény életünkkel is megvalljuk istenségedet!

2. Add, hogy mindig a te szent akaratod irányítsa életünket, és a helyes útról soha le ne térjünk!

3. Add, hogy az ördög kísértéseit mindig idejében felismerjük, és a bűnre vezető alkalmat gondosan elkerüljük!

4. Add, hogy lelkünk tisztaságát, kegyelmi állapotát minden földi kincsnél többre tartsuk!

5. Segíts bennünket,Urunk, hogy örök boldogságunkért mindent készségesen vállaljunk!

Urunk, Jézus Krisztus! Te megsajnáltad azokat az ördögtől megszállott embereket, akiket az akkori társadalom megvetett és elkerült, és megajándékoztad őket a független élet szabadságával. Segíts, hogy mi is szüntelenül élvezhessük Isten gyermekeinek szabadságát! Aki élsz és uralkodol örökkön örökké. Ámen.

Évközi 13. hét

Csütörtök

(Mt 9,1-8)

Jézus sok beteget gyógyított meg. A mai evangélium egy béna ember gyógyítását mondja el. Jézus a test meggyógyításával hitet ébreszt a betegben, hogy utána a lelkét is meggyógyíthassa.

Eléggé értékelem‑e a hit erejét? Tudom‑e, hogy társadalmi életünkben is szükség van a hitre? Tudom‑e, hogy a gyermek beszélni sem tanulna meg, ha nem hinne szüleinek? Tudom‑e, hogy vallási dolgokban nem embereknek hiszek, hanem az igazmondó Isten szavát tartom igaznak? Nyugtalanít‑e lelkem bűne annyira, mint a testem betegsége?

__________

Testvéreim! Az egészséges – hitében erős és tiszta – lélek megkönnyíti testi betegségeink elviselését, sőt gyógyulását is elősegíti. A lélek betegsége viszont kikezdheti a testi egészséget is, amint ezt a pszichológusok hirdetik. Kérjük ezért az Úr Jézust!

1. Add vissza, Urunk, minél gyakrabban híveidnek az egészséges lelkületet, amely a jól végzett szentgyónás gyümölcse!

2. Tedd, Urunk, egyre erősebbé mindnyájunk hitét a gyakori szentáldozás által!

3. Add, Urunk, hogy példaadó keresztény életünk mások hitét is erősítse!

4. Add, hogy erősödjék hitünk a Szentírás olvasása és a szentek jó példája által is!

5. Nyisd meg előttünk, Urunk, égi országod kapuját, amikor majd kiszólítasz minket a mulandó testből!

Jézusunk, járj körül ma is a világban és Anyaszentegyházunk által orvosold testünk és lelkünk bajait! Aki élsz és uralkodol az Atyával és a Szentlélekkel most és mindörökké! Ámen.

Évközi 13. hét

Péntek

(Mt 9,9-13)

Úr Jézus nyilvános működése elején munkatársakat választott magának. A mai evangélium Máté apostol meghívását mondja el, aki vámos volt. Jézus keresni és megmenteni jött a veszni indult lelkeket. Minket magához akar vonzani.

Érték‑e szememben az ember? Van‑e bennem szánalom, sajnálkozás az önpusztító emberiség iránt? Képes vagyok‑e anyagi áldozatokra az ember megmentéséért? Helyes‑e az értékrendem? Mi értékesebb számomra: testem vagy a lelkem?

__________

Testvéreim! Jézus helyreigazította Máté értékítéletét, akinek addigi életében a pénz volt a legnagyobb érték. Amikor Jézus felszólítja őt a követésére, a korábbi pénzembert apostolává teszi, aki elsősorban már nem az anyagiakkal törődik, hanem a halhatatlan lélekkel. Kérjük bizalommal Urunkat, Jézusunkat!

1. Jézusunk! Változtasd meg a mi értékítéletünket is, hogy mindennél többre értékeljük az ember lelkét!

2. Add, hogy minél több ifjú ismerje fel a lélek magasabb értékét és egyre többen vállalják a lelkek szolgálatát!

3. Add, Urunk, hogy korunk vámosai és bűnösei Egyházunk által újra megtalálják az igazi értékeket és emberi méltóságukat!

4. Óvj meg minket az elbizakodottságtól és az önhittségtől, amikor apostoli fáradozásainkat siker koronázza, mert vallási életünk minden eredménye a Szentléleknek köszönhető!

5. Irgalmas Jézusunk! Légy segítségére a tisztítótűzben szenvedő testvéreinknek és rövidítsd meg szenvedésük idejét!

Urunk, Jézusunk! Köszönjük, hogy érettünk, bűnösökért jöttél a világba és az isteni irgalom balzsamával gyógyítva üdvösségre vezetsz minket. Dicséret és hála neked! Add, hogy parancsaid útján biztosan eljussunk égi országodba és boldogok legyünk veled, aki élsz és uralkodol örökkön örökké. Ámen.

Évközi 13. hét

Szombat

(Mt 9,14-17)

Az Úr Jézus fellépése új korszakot nyitott az emberiség életében. Nála az örök igazságok új formában jelennek meg. Ezért a böjtről szóló tanítása is új tartalmat kap, ami a mai evangéliumból is kitűnik. Az örök igazságok tehát maradnak, de korunk embere számára új fogalmazásban jelennek meg.

Óvom ‑ vallásosságomat a rutintól, a sablonosságtól? Nem akadok‑e fenn az Egyház új intézkedésein? Törekszem‑e arra, hogy lelkileg újra és újra megújuljak? Tudom‑e, hogy az Egyházban vannak olyan törvények, amelyeket meg lehet változtatni? Tudom‑e, hogy különbséget kell tenni az isteni és az emberi törvények között?

__________

Testvéreim! Isten örök igazságai Jézus akaratából minden idők emberéhez szólnak. Az Egyház feladata, hogy a mai nyelven, vonzó alakban, érthetően legyenek megfogalmazva és kifejthessék hatásukat! Imádkozzunk isteni Megváltónkhoz!

1. Áldd meg, Urunk, Szentatyánkat, püspökeinket és papjainkat, hogy fáradozásaik által minél több fiatal találjon el hozzád!

2. Add, Urunk, hogy a szentgyónás kegyelme mindig az újszerűség varázsával gazdagítsa szívünket!

3. Kérünk, Urunk, hogy vallási életünktől az unottság és a megszokottság mindenkor távol legyen!

4. Add, hogy a tőled való elszakadás, a bűn jelenléte mindig bánattal töltsön el bennünket és a gyónás utáni vágyat ébressze fel lelkünkben!

5. Add, Urunk, hogy társadalmi, családi ünnepeinket mindig hassa át a vallásos szellem és a veled való találkozás!

Urunk, Jézus Krisztus! Add, hogy kegyelmed erejével mindig új emberré legyünk, és lelkünkben meleg otthont találj. Aki élsz és uralkodol örökkön örökké. Ámen.

Évközi 14. hét

Vasárnap – A év

(Mt 11,25-30)

A mai evangéliumban az Úr Jézus hálaimáját halljuk, és egyszerű szavakkal a követésére hív. Jézus nem tettetést, nem pózokat, hanem egyszerű, alázatos és őszinte odaadást vár tőlünk.

Tudok‑e egyszerű, természetes, közvetlen lenni viselkedésemben? Beszédemben bölcs vagyok‑e, vagy csak tudálékos? Tudom‑e, hogy földi életemben mindenütt „iga” és „teher” vár reám? Hiszem‑e, hogy Jézus igája édes és az ő terhe könnyű? Vonzó‑e számomra a krisztusi szelídség és alázatosság?

__________

Testvéreim! Az Úr Jézus nemcsak megjelenésében, hanem elvárásaiban is egyszerű, alázatos és szelíd. Ezek a lelki vonások bennünket is értékessé és Isten előtt kedvessé tehetnek. Forduljunk könyörgéseinkkel isteni Megváltónkhoz!

1. Add,Urunk, hogy Szentatyánk, püspökeink és papjaink mindenhol zavartalanul tölthessék be küldetésüket: a népek tanítását és üdvözítését!

2. Urunk, Jézusunk! Tégy minket nyílt szívű és egyszerű emberekké, hogy méltók lehessünk az Atya bölcsességének megismerésére!

3. Add, Urunk, hogy a tudományok között az őt megillető helyre kerüljön a hittan!

4. Add, hogy szent vallásunk terhét könnyűnek érezzük és édes igáját szívesen hordozzuk!

5. Add, Urunk, hogy lelkünk nyugalmát benned mindig megtaláljuk!

6. Add, hogy mint hűséges gyermekek Atyánk örök boldogságába bebocsátást nyerjünk!

Mennyei Atyánk! Add kegyelmedet, hogy Szent Fiadat hűségesen követve méltók legyünk ígéreteinek elnyerésére: a nekünk készített örök boldogságra! Krisztus, a mi Urunk által. Ámen.

Évközi 14. hét

Vasárnap – B év

(Mk 6,1-6)

Az Úr Jézus egy alkalommal Názáretbe érkezett és fellépett a zsinagógában. A názáretiek azonban bizalmatlanul, hitetlenkedve fogadták. Jézus nem tudott mit kezdeni hitetlenségükkel. Isten segítő kegyelme számunkra is csak akkor lesz eredményes, ha akaratunkkal mi is közreműködünk vele. Isten senkit sem változtat meg erőszakkal.

Engedem‑e, hogy Isten kegyelme alakítson, jobbá tegyen? Vágyom‑e arra, hogy lelkem krisztusivá alakuljon? Isten üzenetét keresem‑e a szentbeszédekben? Vagy csak a rendkívüli, a különleges érdekel? Tudom‑e, hogy nem elég csodálkozni, kiváncsiskodni, hanem keresni kell a jobbá levés lehetőségét? Tudom‑e, hogy egy kisgyermek is lehet Isten üzenetének eszköze?

__________

Testvéreim! Ma azt hallottuk az evangéliumban, hogy a názáretiek csodálkozása és hitetlensége volt az oka annak, hogy Jézus nem tett csodát náluk. Mi hittel kérjük megváltó Jézusunkat!

1. Add, Üdvözítőnk, hogy ne akadályai, hanem mindenkor előmozdítói legyünk emberszeretetednek!

2. Add, Urunk, hogy ne csak hallgatói, csodálói, hanem lelkes és tevékeny megvalósítói legyünk isteni tanításodnak!

3. Add, hogy ne külső látszat szerint, nem is a szimpátiától vezettetve osztályozzuk az embereket, hanem belső értékeik, erényeik alapján!

4. Adj nekünk, Urunk türelmet a hitetlenek és közömbösök iránt, hogy várni tudjunk megtérésünkre!

5. Add, hogy földi életünk után boldogító színelátásodra jussunk és testvéreinkkel együtt örvendezhessünk a te országodban!

Urunk, Jézus Krisztus! Köszönjük, hogy üdvösségünkért a földre jöttél és isteni szavaddal, életed példájával tanítottál minket. Bizalommal kérünk: vezess minket Atyád örömébe, hogy megváltó szereteted révén boldogok lehessünk! Aki élsz és uralkodol örökkön örökké. Ámen.

Évközi 14. hét

Vasárnap – C év

(Lk 10,1-12 és 17-20)

A mai evangéliumban hallani fogjuk, hogyan küldi szét Jézus tanítványait. Aggódó szeretettel ad nekik gyakorlati utasításokat, mert tudja, hogy küldetésük során nehézségekkel fognak találkozni. Az Egyház is kellő előkészület után küldi papjait az apostoli szolgálatra.

Észreveszem‑e az Egyházban és vezetőiben Jézus gondoskodó szeretetét? Tudok‑e aggódni másokért, elsősorban a rámbízottakért? Nem vagyok‑e erőszakos? Szelíd és türelmes maradok‑e akkor is, amikor jóakaratomra elutasítás a válasz? Örömmel tölt‑e el annak tudata, hogy Jézus meghívottja, Isten gyermeke vagyok?

__________

Testvéreim! Hallottuk Jézus intelmeit, amelyekkel oktatja és félti a missziós munkába induló munkatársait. Szavai érvényesek a későbbi korok lelkipásztoraira is. Az Egyház iránti magatartásunkban kövessük mi is a jézusi példát! Imádkozzunk bizalommal Urunkhoz, Jézus Krisztushoz!

1. Segítsd, Urunk, Egyházad híveit, hogy Szentatyánkat, püspökeiket és papjaikat szeretettel és megbecsüléssel vegyék körül szerte a világban!

2. Segítsd és bátorítsd, Urunk, a misszionáriusokat, hogy a pogány világban eredményesen tudják képviselni tanításodat!

3. Add, hogy anyagilag is tudjuk támogatni a hitterjesztés ügyét!

4. Add, hogy minél több ifjú meghallja a papi szolgálatra hívó szavadat, és szüleik is segítsék, bátorítsák őket imáikkal és példás keresztény életükkel!

5. Add, hogy hitünk szerint élve elnyerhessük a mennyei örökséget!

Urunk, Jézus Krisztus! Te közöttünk élsz püspökeinkben, papjainkban, és egész Egyházadról gondoskodsz Szent Péter utódában, Szentatyánkban. Szerető gondoskodásodat szívből köszönjük neked, aki élsz és uralkodol az Atyával és a Szentlélekkel együtt, örökkön örökké. Ámen.

Évközi 14. hét

Hétfő

(Mt 19,18-26)

A mai szentmisében Jairus leányának feltámasztásáról és egy beteg asszony meggyógyításáról fogunk hallani. Jézust az apa hite és a beteg asszony bizalma indította arra, hogy csodát tegyen. Amíg a hit a kegyelem áradásának elősegítője, addig a hitetlenség annak akadálya.

Tudom‑e, hogy kötelességem megvallani a hitemet, ha arról kérdeznek? Tudom‑e, hogy nem elég csak hinni, hanem a hit szerint kell élni? Mit teszek azért, hogy erősödjék a hitem? Tudom‑e, hogy a hit egy belső energia, amely átsegít az élet nehézségein? Olvasom‑e rendszeresen a hit forrását, a Szentírást?

__________

Testvéreim! Az Úr Jézus mindig hitet kívánt attól, akivel jót akart tenni. Ezzel számunkra is hangsúlyozni akarja a hit fontosságát. Ma is hittel, bizalommal kérjük őt!

1. Urunk, Jézusunk! Add, hogy kérő imádságainkban mindig az eleven és erős hit vezessen bennünket!

2. Add, hogy kéréseinkben ne érdemeinkre hivatkozzunk, hanem tehetetlenségünk tudatában boruljunk segítségért eléd!

3. Add, Urunk, hogy szentáldozásaink és szentgyónásaink mindenkor hitünk erősítését szolgálják!

4. Add, hogy hitünk fényénél mások is meglássák a hozzád vezető egyedül biztos utat!

5. Urunk! Légy irgalmas minden megholt testvérünkhöz, és mutasd meg nekik arcod fényességét!

Urunk, Jézus Krisztus! Onts ma is hitet, bizalmat az emberekbe, hogy a bűn halálából szüntelenül életre támadjanak és tiszta szívvel jussanak el hozzád, aki élsz és uralkodol az Atyával és a Szentlélekkel most és örökkön örökké. Ámen.

Évközi 14. hét

Kedd

(Mt 9,32-38)

A mai evangélium arról értesít, hogy az Úr Jézus Galileában hirdeti Isten országát és meggyógyít egy ördögtől megszállottat. Tevékenységének hajtóereje az a szeretet, amely nem elégszik meg az együttérzéssel, hanem segít, ahol kell, cselekszik, amikor szükséges.

Van‑e bennem szánalom a szenvedő ember iránt? Tettekre indít‑e szívbeli sajnálkozásom? Örömet sugárzó, derűlátó keresztény vagyok‑e? Elfogadom‑e az emberek segítségét, amikor magam kerülök mélypontra? Felismerem‑e magamban a rejtett gőgöt, amikor elutasítom felebarátom segítségét?

__________

Testvéreim! Az Úr Jézus tanított, beteget gyógyított, ördögöt űzött és örömhírrel gazdagította az emberiséget. Mindezt az emberek iránti szeretetből tette. A mi keresztény életünk is akkor hiteles, ha tevékenységünk rugója a szeretet. Kérjük a szeretet Istenét!

1. Segítsd, Urunk, Szentatyánkat, püspökeinket és papjainkat, hogy apostoli munkájuk nyomán minden néphez eljusson az evangélium világossága!

2. Támassz hivatásokat az ifjúság soraiból, hogy a pap nélkül maradt egyházközségek is lelkipásztort kaphassanak!

3. Háríts el, Urunk, minden akadályt a lelkipásztorkodás útjából, hogy isteni magvetésed szárba szökkenjen és bőséges termést érleljen az örök élet aratására!

4. Segítsd, Urunk, a hitoktatókat, hogy szaktudásuk és vallásos életük jó példája által a gyermekek öntudatos keresztényekké váljanak!

5. Ébreszd rá a szülőket annak felismerésére, hogy gyermekük értékesebb, jellemesebb, erkölcsösebb lesz, ha hittant is tanul!

Urunk, Jézus Krisztus! Köszönjük, hogy példaadóan hirdetted köztünk az Isten országát! Kérünk, hogy papjaid is fáradhatatlan buzgósággal töltsék be magasztos hivatásukat és a rájuk bízottakat tiszta búzaként juttassák el mennyországi csűrödbe! Aki élsz és uralkodol örökkön örökké. Ámen.

Évközi 14. hét

Szerda

(Mt 10,1-7)

A mai evangéliumból megtudjuk, hogy az Úr Jézus munkatársakat választ maga mellé és apostoli feladatokkal bízza meg őket. Ők Jézus megbízásából hirdetik, hogy Isten országa közel van hozzánk, csak akarata szerint kell élnünk.

Milyen szemmel szoktam Krisztus papjaira nézni? Isten munkatársait látom‑e az Egyház papjaiban? Vagy csupán egyszerű kiszolgáló személyzetet látok bennünk? Szoktam‑e imádkozni papi hivatásokért? Átérzem‑e a papi élet felelősségteljes voltát?

__________

Testvéreim! Az Úr Jézus azért rendelte az apostoli Egyházat, hogy annak közreműködésével biztosítsa számunkra az Isten országába való bejutásunkat. Ezért szeretjük Egyházunkat és bízunk benne. Kérjük bizalommal megváltó Istenünket!

1. Fogadd hálánkat, örök Pásztorunk azért, hogy apostolaid által őrzöd és óvod Egyházadat a mi üdvösségünkre!

2. Segítsd Egyházad vezetőit, hogy felelősséggel és példaadóan tudják betölteni azt a magasztos hivatást, amelyet a Szentlélek kegyelméből magukra vállaltak!

3. Segítsd a szülőket, hogy gyermekeiket vallásosan neveljék, és ezáltal jó talajt készítsenek a papi hivatások elindulásához!

4. Add, hogy híveid egyre jobban átérezzék az általános papság jelentőségét és szívesen vállaljanak egyházközségükben kisegítő szolgálatot!

5. Add, Urunk, hogy a társadalom legkisebb közösségében a család apja egyben a család papja is legyen!

Köszönjük, Jézusunk, hogy a benned hívőket földi zarándokságuk idején szent Egyházad édesanyai gondoskodásával óvod és véded. Add, hogy megváltó jóságod egyre több ember számára szerezzen boldogságot! Aki élsz és uralkodol örökkön örökké. Ámen.

Évközi 14. hét

Csütörtök

(Mt 10,7-15)

A mai evangéliumban Jézus azt hangoztatja apostolai előtt, hogy méltó a munkás a bérére. A papi élet egész embert kíván. Ezért azoknak a híveknek kell gondoskodni ellátásukról, akiknek szolgálatára állnak.

Kötelességemnek érzem‑e, hogy anyagilag hozzájáruljak az Egyház fenntartásához? Tudom‑e, hogy a pap a békesség embere, nem a viszályé, nem a széthúzásé? Tudom‑e, hogy egyházüldözések idején a papok a legfőbb célpontok? Tudom‑e, hogy a papi nőtlenség a hívekért vállalt áldozat? Hallottam‑e már arról, hogy a magyar népet papok tanították iparra és földművelésre?

__________

Testvéreim! Az Úr Jézus attól félti és óvja papjait, hogy magasztos hivatásuk kenyérkeresetté silányul. Ezért megfelelő eligazítással indítja útnak az apostolokat. Egyházunk ma is megfelelő előkészítés után küldi papjait az apostoli feadatokra. Kérjük bizalommal legfőbb Pásztorunkat!

1. Segítsd, Urunk, Szentatyánkat, püspökeinket és papjainkat, hogy legnagyobb gondjuk mindenkor hivatásuk méltó betöltése legyen!

2. Add, hogy minden kereszténynek, papnak és hívőnek egyaránt, szent és rendkívül fontos feladata legyen az apostolkodás a maga hatáskörében!

3. Add, Urunk, hogy a világi apostolok is átérezzék felelősségüket azokban az ügyekben, amiket az egyházközség rájuk bízott!

4. Add, Urunk, hogy az egyházközség minden családja érezze azt a felelősséget, amelyet a lelkipásztorról való gondoskodás jelent részére!

5. Segítsd, Urunk, a lelkipásztorkodó papságot, hogy a Szentlélek erejével Krisztus békéjét és a lélek nyugalmát vihesse minden családi otthonba!

Urunk, jóságos Pásztorunk! Tedd gazdaggá a világot, támassz papi hivatásokat, Isten dicsőségéért és a lelkek üdvösségéért fáradozó lelkipásztorokat, akik elvezetik a népeket égi országodba, ahol élsz és uralkodol az Atyával és a Szentlélekkel örökkön örökké! Ámen.

Évközi 14. hét

Péntek

(Mt 10,16-23)

A mai evangéliumban az Úr Jézus apostolainak megjövendöli, hogy miatta üldözésben lesz részük. A reklámok az árunak csak az előnyös oldaláról szólnak, míg az árnyoldalát mindig elhallgatják. Az Úr Jézus követőinek feltárja az apostolkodás minden nehézségét.

Átérzem‑e a bárányként küldött apostol teljes kiszolgáltatottságát a farkasok világában? Látom‑e Isten embereinek kiszolgáltatottságát a királyokkal, uralkodókkal és a pogányokkal szemben? Kire hagyatkozhatnak a Szentlélek segítségén kívül?

__________

Testvéreim! Az Úr Jézus Jópásztorként jött közénk és üdvösségünkre áldozati Bárányunk lett. De soha nem csinált titkot abból, hogy a szent kereszt királyi útját fogja járni, és követőinek is számolniok kell az üldözéssel. Kérjük segítségét, hogy mindig hűek tudjunk maradni hozzá!

1. Segítsd, Urunk, a bárányok kiszolgáltatottságát is vállaló apostolaidat, hogy kegyelmed erejével győzni tudjanak a farkas-világ gonoszságai ellen!

2. Segíts mindnyájunkat tanúságtevő keresztény életre!

3. Bátoríts, Urunk, bennünket, hogy a világ uralkodói és nagyjai se tudják megingatni hitünket, vallásos meggyőződésünket!

4. Add, hogy nehéz helyzetekben a Szentlélek sugallataira mindig készséggel figyeljünk és az ellenséggel szemben okosak legyünk, mint a kígyó!

5. Földi harcaink után te légy majd örömünk és örök jutalmunk!

Urunk, Jézus Krisztus! Köszönjük, hogy elénk tártad munkatársaidnak sokszoros keresztjét. Ezek ismeretében is kérünk: támassz üdvösségünkre minden áldozatra kész papot, akik elvezetnek hozzád, aki élsz és uralkodol az Atyával és a Szentlélekkel örökkön örökké! Ámen.

Évközi 14. hét

Szombat

(Mt 10,24-33)

Az Úr Jézus a mai evangéliumban bátorítja övéit, hogy ne féljenek azoktól, akik csak a testet tudják megölni. Tudtunkra adja, hogy keresztjeink vállalása által nyerhetjük el a dicsőségében való részesedést. Mindenkor a megalázott, feláldozott Jézus legyen példaképünk! Kérjük segítő kegyelmét!

Tudok‑e, próbáltam‑e már Jézus módjára megalázottan élni? Jézus nyíltságával szoktam‑e másoknak az igazságról beszélni? Ad‑e erőt az áldozatok elviselésére a gondviselés hite? Félelem és tettetés nélküli‑e vallásos életem? Hiszem‑e, hogy a bátor hitvallás a mennyországban termi majd meg a gyümölcsét?

__________

Testvéreim! Jézus a mi tanítónk és példaképünk. Kérjük kegyelmét, hogy igazi tanítványai, hiteles keresztények lehessünk!

1. Segítsd, Urunk, Szentatyánkat, püspökeinket és papjainkat, hogy igazi követőid lehessenek az alázatosságban és az áldozatos életben!

2. Add, hogy felszentelt papjaid félelem és rettegés nélkül hirdessék az igazságot az egész világon!

3. Add, Urunk, hogy az állam törvényei olyan társadalmi viszonyokat teremtsenek, amelyek a keresztények számára nem okoznak konfliktust vallásuk gyakorlásában!

4. Add, Urunk, hogy a félelem és a kétségbeesés szelleme mindig távol álljon tőlünk!

5. Segíts, Urunk, úgy élni a földön, hogy sajátodként dicsekedhess majd velünk Atyád országában!

Urunk, Jézus Krisztus! Segíts bennünket, hogy úgy kövessük áldozatos földi életedet, hogy megoszthasd majd velünk mennyei örök dicsőségedet! Aki élsz és uralkodol az Atyával és a Szentlélekkel, örökkön örökké. Ámen.

Évközi 15. hét

Vasárnap – A év

(Mt 13,1-23)

A magvetőről szóló példabeszédet halljuk a mai evangéliumban, ahol a mag Isten igéjét és annak sorsát szemlélteti. Tudjuk, hogy a szántóvető embert boldoggá teszi, ha bőséges termést hoz a földbe vetett mag. Ugyanígy boldog az a keresztény, aki lépteit Isten akaratához igazítja, akinek élete bővelkedik jócselekedetekben.

Nyitott vagyok‑e Isten igéjének befogadására? Szívesen hallgatom‑e a szentbeszédeket? Állhatatos vagyok‑e a jóban? Szoktam‑e továbbadni hitünk tanítását gyermekeimnek? Gyakran gyomlálom‑e lelkemből szentgyónással a bűnök töviseit? Nem vagyok‑e túlságosan rabja földi gondjaimnak?

__________

Testvéreim! A példabeszédben szereplő szántóföld a lelkünk. A magvető maga Jézus, aki tanításának jó magját szórja szét köztünk. Felszentelt szolgái által ma is Ő hinti a kegyelem magvait szívünkbe. Imádkozzunk isteni Megváltónkhoz!

1. Segítsd, Urunk, Szentatyánkat, püspökeinket és papjainkat, hogy megóvhassanak bennünket lelkünk ellenségeitől!

2. Küldj, Urunk, elegendő munkást Egyházad szántóföldjére, hogy bőségesen hulljon a kegyelem vetőmagja az emberi szívekbe!

3. Tartsd távol tőlünk a tévtanítókat, akik a téves eszmék magját hintik az emberek lelkébe, és azok mérges gyomokat teremnek!

4. Add, Urunk, hogy életünk megoldhatatlannak tűnő gondjait és bajait neked felajánlva megnyugodjunk!

5. Add, hogy lelkünk mindig készségesen fogadja az isteni tanítást, ami a jócselekedetek bőségét termi meg számunkra!

6. Segíts, hogy lelkünk szántóföldjét jól műveljük, és a végső aratáskor tiszta búzaként jussunk mennyei csűrödbe!

Mennyei Atyánk! Add, hogy Szent Fiad tanításából mindig megértsük isteni akaratotad, és boldogan teljesítsük minden parancsodat. Krisztus a mi Urunk által. Ámen.

Évközi 15. hét

Vasárnap – B év

(Mk 6,7-13)

A mai evangéliumban az Úr Jézus szétküldi tanítványait, de előtte felkészíti őket az apostoli útra. Felhívja figyelmüket azokra az áldozatokra, amelyek a mai lelkipásztorokra is várnak. Mert minden hivatás, sőt maga a keresztény élet is áldozatvállalással jár.

Tudok‑e másokért áldozatot hozni? Nem szoktatom‑e magamat a kényelemhez? Nem vagyok‑e az ételekben válogatós? Krisztus küldötteit látom‑e a papokban? Krisztus szándéka szerint fogadom‑e el őket? Megvédem‑e őket a rágalmaktól?

__________

Testvéreim! Az Úr Jézus felruházta apostolait papi hatalommal és így küldte el őket tanítani. Az Egyház ugyanígy küldi ma is a felszentelt papokat, akik az üdvösség szolgálatára vállalkoztak. Kérjük bizalommal isteni Üdvözítőnket!

1. Add, Urunk, hogy Szentatyánk, püspökeink és papjaink áldozatok árán is vállalják és lelkiismeretesen teljesítsék hivatásukat!

2. Add, Urunk, hogy a lelkipásztorok mindig találjanak híveik között készséges munkatársakat és önzetlen segítőket, akik az egyházközség életének különböző területein tudnak vele együtt működni!

3. Tartsd távol az egyházközség tagjaitól a lustaság és a kényelemszeretet szellemét!

4. Támassz, Urunk, minden időben olyan férfiakat és nőket, akik élethivatásuknak tekintik az irgalmasság gyakorlását!

5. Add, Urunk, hogy egykor lelkipásztorainkkal együtt örvendezhessünk az angyalok és a szentek boldog társaságában!

Jézus, Jópásztorunk! Te az emberek üdvözítésére papjaid személyében jársz ma is közöttünk. Add, hogy szavukat megfogadjuk, valóra is váltsuk és így üdvösséget nyerjünk. Aki élsz és uralkodol örökkön örökké. Ámen.

Évközi 15. hét

Vasárnap – C év

(Lk 10,25-37)

Az irgalmas szamaritánus történetét fogjuk ma hallani. Ebben a történetben elmarasztalást kapnak azok, akik nem segítettek a bajba jutott emberen. Nemcsak szóval és cselekedettel vétkezhetünk, hanem mulasztással is.

Észreveszem‑e azonnal mások baját, nyomorát? Irgalmas, segítőkész vagyok‑e mások iránt? Elfogadok‑e minden embert felebarátomnak? Tapintatos vagyok‑e másokkal szemben? Azt nyújtom‑e a szenvedőnek, amit hasonló helyzetben magam is elvárnék?

__________

Testvéreim! Elkeserítő és bosszantó azoknak a közönye, akik érdektelenül és segítség nélkül haladtak el a kirabolt és félholtra vert ember mellett. Az irgalmas szamaritánus példát ad mindnyájunknak a segítő szeretetre. Könyörögjünk Urunkhoz, irgalmas Megváltónkhoz!

1. Add, Urunk, hogy a keresztények mindig együtt érezzenek az elhagyatottakkal és készségesek legyenek a szeretet gyakorlására!

2. Ments meg, Urunk, minket a közönytől, az érdektelenségtől és minden szeretetlenségtől!

3. Add, Urunk, hogy az emberi életért és örök boldogságunkért minden áldozatra készek legyünk!

4. Add, hogy az irgalmasság cselekedeteinek gyakorlásával másokat is a szeretet gyakorlására ösztönözzünk!

5. Add, Urunk, hogy le tudjunk mondani a felesleges dolgokról és segítségére tudjunk sietni nélkülöző testvéreinknek!

Urunk, Jézus Krisztus! Te nyíltan és világosan hirdetted, hogy minden ember felebarátunk. Add, hogy parancsaid szerint és a szeretet szellemében mindenki iránt megmutassuk segítőkészségünket és ezáltal eljussunk hozzád, aki élsz és uralkodol az Atyával és a Szentlélekkel, örökkön örökké. Ámen.

Évközi 15. hét

Hétfő

(Mt 10,34-11,1)

Jézus követése határozottságot, elkötelezettséget, olykor súlyos áldozatokat kíván. A mai evangéliumban is arról hallunk, hogy a kereszténynek vállalnia kell még a családjával való szakítást is, ha csak ezen az áron tud kitartani az Úr mellett.

Tudom‑e, hogy Krisztus békéje nem megalkuvás, hanem küzdelem eredménye? Tudom‑e, hogy még a vérségi kötelék sem lehet akadálya Krisztus követésének? Krisztust látom‑e Isten elkötelezett szolgáiban? Tudom‑e Jézus szeretetével szeretni őket? Tudom‑e, hogy Jézus külön jutalmat ígér annak, aki apostolaiért buzgólkodik?

__________

Testvéreim! Az Úr Jézus személyében olyan Úr jött el közénk, akit az Ószövetség „féltékeny Isten”-nek és „egyetlen Úr”-nak nevez. Ezért kell teljes határozottsággal, visszavonhatatlan döntéssel elszegődnünk szolgálatára. Könyörögjünk hozzá bizalommal!

1. Urunk! Add meg nekünk a te békédet, az igazi lelki békességet, amit a világtól hiába várunk!

2. Add, hogy ne szakítson el tőled sem a szülői tisztelet, sem a testvéri kapcsolat, sem a gyermeki szeretet!

3. Add, Urunk, hogy papjaidnak tiszteletben tartása egyre több ifjúban ébresszen papi és szerzetesi hivatást!

4. Urunk! Add meg szívünkbe az irántad való szeretetnek olyan fokát, amely életünk feláldozására is erőt ad nekünk!

5. Add, hogy papok és paptisztelők együtt örvendezzünk majd az örök béke és a vég nélküli boldogság hazájában!

Örök Főpapunk, Jézus Krisztus! Ajándékozd meg papjaidat és híveidet már itt a földön a te békéddel, Atyád országában pedig az örök boldogság jutalmával! Aki élsz és uralkodol örökkön örökké. Ámen.

Évközi 15. hét

Kedd

(Mt 11,20-24)

Jézus egy alkalommal megkorholta azokat a városokat, amelyekben sok csodát tett és lakói mégsem tértek meg. Ugyanis attól többet várnak, aki többet kapott. Aki vallásosabbnak érzi magát, annak buzgóbban kell élnie, mint ahogyan a többi ember él.

Tudom‑e, hogy a talentumokkal, az Istentől kapott adottságaimmal el kell majd számolnom? Ismerem‑e a szólást: Ki miben vétkezik, abban bűnhődik? Tudom‑e, hogy a művelt és okos ember bűne nagyobb, mint a tanulatlané, műveletlené? Ismerjü‑e Jézus mondását: Akire többet bíztak, attól többet kérnek számon?

__________

Testvéreim! A mai evangéliumban Jézus összehasonlítja a kitüntetett városokat a mellőzött, közismerten bűnös városokkal, és felelősségre vonja az elbizakodottakat. Nekünk is számot kell majd adnunk arról, hogyan használtuk fel a kapott kegyelmeket. Imádkozzunk bizalommal Urunkhoz, Istenünkhöz!

1. Ments meg minket, Urunk, az önteltség, a kevélység és az elbizakodottság szellemétől!

2. Add, hogy mindig komoly felelősségtudattal töltsük be hivatásunkat!

3. Add, Urunk, hogy tartsuk távol magunktól a lelketlen kritizálás szellemét és a másokat megvető lelkületet!

4. Add, hogy ne csak magunk, hanem mások üdvösségéért is fáradozzunk!

5. Segítsd, Urunk, elhunyt testvéreinket, akiket véred árán megváltottál, hogy veled együtt beléphessenek menyegzős lakomádra!

Engedd, Urunk, hogy magunkra alkalmazzuk a kevély városokat feddő szavaidat, és önvizsgálatra, őszinte bűnbánatra indulva, elnyerjük irgalmas bocsánatodat! Aki élsz és uralkodol örökkön örökké. Ámen.

Évközi 15. hét

Szerda

(Mt 11,25-27)

A mai evangélium arról szól, hogy Isten az üdvösség igazságait elrejtette a magukat bölcseknek és okosaknak képzelő kevélyek elől, amilyenek az írástudók voltak, és kinyilatkoztatta a lelki értelemben vett gyermekeknek: az igazságot kereső, jóakaratú embereknek. A gyermeket jellemzi a kíváncsiság és az ismeretlen világra való rácsodálkozás.

Tudok‑e Istenre gyermekmódra rácsodálkozni?Átérzem‑e kicsinységemet, egyszerűségemet Isten előtt? Tapasztaltam‑e már, milyen nehéz az okoskodó, tudálékos emberrel szót váltani? Bűnnek tartom‑e, ha valaki Istennel szemben ilyen?

__________

Testvéreim! Az Úr Jézus a mai evangéliumban példát ad arra, hogyan kell áldani az Istent. Ugyanígy mi is áldást mondhatunk gyermekünkre, szüleinkre, egyházi és világi elöljáróinkra. A rájuk mondott áldás Istent is dicsőíti. Kérjük bizalommal Urunkat, Istenünket!

1. Add, Urunk, hogy szüntelen hálaadásra hangoljon bennünket annak a felismerése, hogy a világ minden szépsége és értéke Isten ajándéka!

2. Urunk, Istenünk! Tölts el minket azzal a gyermeki lelkülettel, amely örömét találja a te magasztalásodban!

3. Add, Urunk Jézusunk, hogy mindig tudjunk a te példád szerint, gyermekmódra szelídek és alázatosszívűek lenni!

4. Világosítsd meg, Urunk, a törvényhozók testületét, hogy mindenben bölcs megfontolással határozzanak!

5. Add, hogy szenvedő testvéreink mielőbb eljussanak a boldogító istenlátásra, amelyre mindig vágyakoztak!

Urunk, Jézus Krisztus! Te egyedül ismered jól a mennyei Atyát. Kérünk, nyilatkoztasd ki nekünk Őt, és őrizz meg bennünket az iránta való gyermeki szeretetben, mostantól fogva örökkön örökké! Ámen.

Évközi 15. hét

Csütörtök

(Mt 11,28-30)

A megkönnyebbülés, a megnyugvás állandó testi-lelki vágyunk. Nem mindenhol találjuk meg, de az Úr Jézusnál biztosan. Erre hívja fel a figyelmünket a mai evangélium is.

Tapasztaltam‑e már, milyen jólesik a pihenés egy egy fárasztó, munkás nap után? Tudom‑e, hogy bűnt követek el az ötödik parancs ellen, ha megvonom magamtól a szükséges pihenést? Éreztem‑e már arra kísértést, hogy tegyem le a vallásos élet terhét? Rájöttem‑e már arra, hogy Jézussal együtt könnyebb minden teher? Megfigyeltem‑e már, hogy a Jézus nélküli hajszolt élet nem vezet jóra?

__________

Testvéreim! A kényelmes üdülők drágák, a gyógyszeres nyugtatok sem olcsók, és sokszor káros mellékhatást rejtenek. Elfáradt szívünk, megtört lelkünk nyugalmát Jézusnál találjuk meg. Aki Jézusnál keres felüdülést, nem csalódik. Forduljunk bizalommal Urunkhoz, Istenünkhöz!

1. Add, Urunk, hogy a munkában fáradt, gondoktól terhelt szívünknek a te közelséged adjon felüdülést!

2. Add, Urunk, hogy a vallásos élet örömét és szépségét minél többen megismerjék és szereteted édességét sokan megízleljék!

3. Add, hogy a munka és az imádság összhangját mindnyájan megtaláljuk, és mindig szem előtt tartsuk a régi mondás igazát: Imádkozzál és dolgozzál!

4. Segítsd, Urunk, a kereszt súlya alatt roskadozókat, hogy az élet terhének viselése üdvösségükre váljék!

5. Nyisd meg elhunyt testvéreink előtt a boldog örökkévalóság kapuját, és vezesd be őket a romolhatatlanság és a dicsőség hónába!

Urunk, irgalmas Istenünk! Te a füstölgő mécsbelet nem oltod el, a megroppant nádat nem töröd össze. Kérünk, segítsd az élet hajótörötteit, hogy szíved irgalmából bocsánatot nyerjenek, és új életre keljenek, most és mindörökké. Ámen.

Évközi 15. hét

Péntek

(Mt 12,1-8)

A mai evangéliumban a szombati kalászszedés történetét halljuk. Ebből megtudjuk, hogyan kell cselekednünk, ha egyszerre két törvény kötelez, de csak az egyiket lehet megtartani. Jézus az élet védelmét fontosabbnak ítéli a szombati munkaszünet megtartásánál. A másokon könyörülő jóság értékesebb, mint az Úr napjának megszentelése.

Tudom‑e hogy az életben maradás parancsa, az életmentés erősebben kötelez, mint más törvény? Tudom‑e, hogy a lehetetlenségre Isten senkit sem kötelez? Tudom‑e, hogy a tudatlanság vagy az akarathiány csökkentheti a bűn súlyát?

__________

Testvéreim! Imádkozzunk, hogy a lelketlen, farizeusi kritika helyett irgalmas szívvel, könyörülő jósággal tekintsünk embertársainkra!

1. Add, Urunk Istenünk, hogy az irgalmasság ki ne vesszen szívünkből, és mindenkor készek legyünk bajbajutott felebarátainkon segíteni!

2. Segítsd, Urunk, Szentatyánkat, püspökeinket és papjainkat, hogy a szociális otthonok létesítése és fenntartása állandó gondjuk legyen!

3. Add, Urunk, kegyelmedet, hogy mások életének megmentésére és egészségük védelmére mindenkor készek legyünk!

4. Segítsd, Urunk, a gyenge hitűeket, a betegeket és a magányosokat, hogy jóságodba vetett hitüket és a gondviselésbe vetett bizalmukat el ne veszítsék!

5. Add meg nekünk, hogy megholt szeretteinkkel újra talákozhassunk, és a szeretet országában velük örökre együtt maradhassunk!

Urunk és Megváltónk! Köszönjük, hogy üdvözítő áldozatod által visszavezettél minket az irgalmas Isten könyörülő jóságához. Engedd, hogy élvezhessük ezt az ajándékot, most és örökkön örökké. Ámen.

Évközi 15. hét

Szombat

(Mt 12,14-21)

A mai evangélium elmondja, hogy Jézus továbbra is gyógyítja a betegeket, de a farizeusok miatt kerüli a nyilvánosságot. Beteljesül rajta Izaijás jövendölése, mely szerint Jézus az a Messiás, aki Isten jogait és igazságát érvényesíti, és aki szelíd, irgalmas szívű Üdvözítő.

Döntöttem‑e már végleg Jézus mellett? Belátom‑e, hogy a képmutató, hazudozó és bűnében megátalkodott ember nem maradhat vele? Kitartok‑e hűségben Jézus mellet akkor is, ha mai ellenségei engem is támadnak miatta? Akarom‑e Jézussal diadalra vinni a jót akkor is, ha a gonoszság állandóan akadályt gördít elém? Hiszek‑e a szeretet végső győzelmében?

__________

Testvéreim! Jézus ellenségeit egyre jobban ingerelte az, hogy napról napra többen követték őt, egyre többen hittek az ő gyógyító szeretetében. Sokan voltak, akik már Jézus mellett döntöttek. Mi is Jézus mellett döntöttünk és most hozzá imádkozunk:

1. Szelíd Jézus! Ölelj mindnyájunkat életreszólóan magadhoz és ismerj örökre magadénak minket!

2. Irgalmas Jézus! Lobbantsd lángra fáradt hitünket, amely nálad nélkül csak füstölgő mécses!

3. Könyörülő Jézus! Tedd erőssé akaratunkat, mert az kegyelmed ereje nélkül töredezett nádszál marad!

4. Győzelmes Királyunk! Vezess be majd egykor örök dicsőségedbe minket!

5. Add, hogy megholt szeretteink reménye beteljesüljön, és bejussanak égi országodba, ahol örökre boldogok lesznek szentjeiddel együtt!

Mindenható Istenünk! Te Jézusban lehajoltál hozzánk, hogy Szent Szíve által üdvözítsd az emberiséget. Vidd sikerre bennünk csodálatos tervedet és üdvözíts minket! Krisztus a mi Urunk által! Ámen.

Évközi 16. hét

Vasárnap – A év

(Mt 13,24-43)

A mai evangélium a konkolyról szóló példabeszéddel ismertet meg minket. A példabeszédben Jézus megmagyarázza a rossz eredetét és értelmét Isten országában, az Anyaszentegyházban. Ebből tudjuk meg, hogy az ősi ártó, a gonoszság szerzője a sátán.

Védem‑e vagyonomat, értékeimet? Nem vagyok‑e könnyelmű az anyagi javak kezelésében? Nem adok‑e lehetőséget másoknak, hogy kárt okozzanak, lopjanak? Nem vagy‑e magam is kárt okozó? Féltem‑e, őrzöm e lelki értékeimet, lelkem kegyelmi állapotát? Nem adok‑e alkalmat a Sátánnak, hogy konkolyt hinthessen?

__________

Testvéreim! Hallottuk, hogy Isten a nagy aratásig türelmet tanúsít a bűnösök iránt. Időt és alkalmat ad a bűnös embernek a megtérésre. Végtelen türelme a szeretetét bizonyítja, és ezért fordulunk hozzá most is bizalommal:

1. Urunk, Istenünk! Segítsd Szentatyánkat, püspökeinket és papjainkat, hogy állandóan hangoztassák a bűnbánat és a kiengesztelődés fontosságát!

2. Isteni Megváltónk! Segíts minket Szentlelkeddel a hitben való kitartásra, hogy soha ne jussunk a konkoly sorsára, a kárhozat tüzére!

3. Óvj meg minket kegyesen a gonosz lélek minden csábításától, ments meg a bűnök mételyétől!

4. Add, hogy az élet nagy aratásán örömed, büszkeséged és dicsőséged lehessünk!

5. Könyörülj, Urunk, azokon, akiket ma szólítottál ki ebből az életből, és add meg nekik az örök boldogság jutalmát!

Teremtő Istenünk! Csodálatos a te türelmed és irgalmad, amellyel lehajoltál hozzánk, bűnös gyermekeidhez, és zöld utat adsz nekünk égi országodba. Add, hogy lelkűnkbe vetett tiszta búzád szárba szökjön és százszoros termést hozzon! Krisztus a mi Urunk által. Ámen.

Évközi 16. hét

Vasárnap – B év

(Mk 6,30-34)

A mai evangéliumban Jézus arra hívja fel tanítványai figyelmét, hogy munka után szükségük van pihenésre. A pihenés ugyanis nem csupán munkaszünet, hanem erőgyűjtés az újabb munkavégzéshez. Ezért istendicséretté kell magasztosulnia a pihenésünknek is!

Nem válik‑e úrrá életemben a munka tempója? Tudok‑e megállni, pihenőt tartani? Tudom‑e, hogy a jogos pihenés nem lustaság? Tudom‑e, hogy egészségem érdekében is kötelességem pihenni? Nem hajszolok‑e másokat túlságosan a munkában?

__________

Testvéreim! Az Úr Jézus elismeri a pihenéshez való jogunkat. Az apostolokat is figyelmezteti a pihenésre, amikor visszatérnek hithirdető útjukról. Imádkozzunk bizalommal Urunkhoz, Istenünkhöz!

1. Szenteld meg, Jézusunk, pihenéseinket és add, hogy távol tartsuk magunkat a bűnös szórakozástól!

2. Add, hogy szeressük a magányt, a csendet, amelyben meghallhatjuk isteni szavadat!

3. Szólj hozzánk, Urunk, a templom csendjében, amikor szertartás közben a csendes elmélkedés ideje van!

4. Ments meg minket a lélektelen hajszától, a robottá silányított munkától!

5. Add, Urunk, hogy egykor majd örök nyugodalmad boldog élvezetére is eljussunk!

Urunk, Jézus Krisztus! Köszönjük, hogy megtanítottál arra, miszerint a pihenésre időt kell fordítanunk és szeretnünk kell a csendet. Add, hogy pihenésünk és munkánk egyaránt szolgálja dicsőségedet és a mi üdvösségünket. Aki élsz és uralkodol, örökkön örökké. Ámen.

Évközi 16. hét

Vasárnap – C év

(Lk 10,38-42)

A mai evangélium Mária és Márta történetét mondja el. Itt az Úr Jézus nem ítéli el Márta tevékeny szeretetét, csak arra figyelmezteti, hogy Istennel és a lélek üdvösségével törődni minden másnál fontosabb. Lelkem ügye, örök boldogságom a legelső helyre való.

Gondos vagyok‑e saját munkakörömben? Van‑e bennem szorgalom és lendület? Nem vagyok‑e kényelmes, lomha a munkában? Kötelességemnek tartom‑e lelkem gondozását? Mindennél fontosabbnak tartom‑e örök boldogságomat?

__________

Testvéreim! Jézus megdicsérte Márta szorgalmát, de többre tartotta és jobbik résznek nevezte Mária vallásos magatartását. Soha ne feledkezzünk el a jobbik részről! Imádkozzunk bizalommal Urunkhoz, Megváltónkhoz!

1. Add, Urunk, hogy Máriához és Mártához hasonlóan mindig szívesen fogadjunk be téged, mint legkedvesebb vendéget, szívünkbe és otthonunkba!

2. Add, hogy munkánk, hivatásunk és egész életünk is hozzád méltó dicséret legyen!

3. Segíts, Urunk, bennünket, hogy embertársainkban is téged szeressünk és neked szolgáljunk!

4. Add, hogy sikerüljön a gyermekszívekben is elültetni a jobbik rész utáni vágyat!

5. Add, Urunk, hogy földi vágyaink végső beteljesülése a boldog örök élet legyen!

6. Add meg, Urunk, az örök élet jutalmát mindazoknak, akik irántad való szeretetből szolgálták embertársaikat!

Urunk, Jézus Krisztus! Te tudod, mennyit panaszkodunk és nyugtalankodunk, amikor Mártához hasonlóan magányosnak érezzük magunkat a munka taposómalmában. Add, hogy megnyugodva hordozzuk a munkás élet keresztjeit, és őszintén törődjünk lelkünk ügyével. Aki élsz és uralkodol, örökkön örökké. Ámen.

Évközi 16. hét

Hétfő

(Mt 12,38-42)

Amint a mai olvasmányban hallani fogjuk, a niniveiek hallgatták Jónást, sőt meg is tértek. Sába királynő pedig áldozatok árán is felkereste és hittel hallgatta Salamont. Mivel Jézus nagyobb, mint Jónás és Salamon, neki jobban kell hinni és még nagyobb áldozatokat kell hozni, hogy hozzá jussunk!

Tudom‑e, hogy az Ószövetség jövendölései az Újszövetségben váltak valóra? Tudom‑e, hogy Jézus az egyetlen és leghitelesebb próféta, mert Istentől jött? Tudom‑e, hogy a hitetlenség vakká tesz és akadályoz abban, hogy megismerhessük Isten csodás jelzéseit? Legnagyobb csodának tartom‑e Jézus feltámadását?

__________

Testvéreim! Az egyszerűbb szív alkalmasabb Isten igéjének befogadására, mint a tudálékos, fennhéjázó, csodákat hajszoló lélek. Járjunk mindenkor nyitott szívvel Isten előtt. Forduljunk bizalommal Urunkhoz, Istenünkhöz!

1. Segítsd, Urunk, Szentatyánkat, püspökeinket és papjainkat, hogy a kinyilatkoztatást mindig teljes egészében hirdessék az Egyházban!

2. Tégy bennünket készségessé és nyílt szívűvé tanításod befogadására, és add, hogy tanító Egyházad magyarázatára szívesen figyeljünk!

3. Add, Urunk, hogy parancsaidban ne korlátokat lássunk, hanem veszélyektől óvó szeretetednek a jelét!

4. Add, hogy soha ne sajnáljuk a fáradságot azoktól a vallásgyakorlatoktól, amelyek a feléd vezető úton lényeges szerepet töltenek be!

5. A földi életből távozott testvéreinknek pedig add meg az örök élet boldogságát!

Mennyei Atyánk! Add meg nekünk, hogy a niniveiek hitével és Dél királynőjének áldozatos szeretetével keressünk mindenkor téged, és bölcs tanításod útján járjunk! Krisztus a mi Urunk által. Ámen.

Évközi 16. hét

Kedd

(Mt 12,46-50)

A mai evangéliumban Jézus arról beszél, hogy ő nem lehet tekintettel a test és vér kötelékeire, amikor Isten ügyében fárad. Tanítványai lélekben közelebb állnak hozzá, mint rokonai pusztán testi értelemben. Egyébként történelmileg igazolt, hogy Jézusnak nem voltak testvérei és lélekben a Szűzanya állt legközelebb hozzá. A jézusi rokonság ismertetőjele: az Isten parancsai szerint való élet.

Szentnek tartom‑e a vérségi kapcsolatot, amely Isten akaratából való?Ápolom‑e a rokoni kapcsolatokat? Szüleit tisztelő gyermek vagyok‑e? Gondoskodom‑e öreg szüléimről? Elveszem‑e tőlük a nyugdíjukat azzal az indokkal, hogy eltartom őket? Segítek‑e rászoruló rokonaimon? Nem használom‑e ki rokoni kapcsolataimat?

__________

Testvéreim! Nagy kitüntetés számunkra, hogy megváltottságunk alapján Jézusnak testvérei és a mennyei Atyának gyermekei lehetünk! Keresztény életünk megtisztelő feladata, hogy magunkat méltóvá tegyük erre a kitüntetésre. Kérjük ehhez bizalommal Istenünk segítségét!

1. Fogadd, égi Atyánk, hálánkat, hogy Szent Fiad megváltó halálának érdemeiben részesültünk!

2. Segíts, hogy életünk méltó köszönet legyen a Megváltás kitüntető ajándékáért!

3. Ments meg, Urunk, attól, hogy valaha is hálátlanná váljunk kiválasztottságunkhoz, a veled való szent rokonsághoz!

4. Add, Urunk, hogy keresztjeink az érdemszerzés ezközei legyenek, mert a veled való rokonság révén azok érdemszerzők lehetnek!

5. Mennyei Atyánk! Add, hogy országodban majd mindörökre örvendezhessünk Isten gyermekeinek boldogságában!

Urunk, Jézusunk! Köszönjük, hogy emberi sorsunk közösségét vállaltad és minket testvérként elfogadsz. Köszönjük, hogy bűnös méltatlanságunk állapotából kegyelmeddel mindig kiszabadítasz és zöld utat adsz égi országod felé. Aki élsz és uralkodol, örökkön örökké. Ámen.

Évközi 16. hét

Szerda

(Mt 13,1-9)

A mai szentmisében a magvetőről szóló példabeszédet fogjuk hallani. A mag Isten igéje, amelyet a mennyei Atya hullat a lelkünkbe. A jó vetőmaghoz jó termőföld is kell, hogy bőséges legyen a termés. A jó talajról nekünk kell gondoskodni, mert Isten igéje csak jól előkészített lélekben hozhat bő termést.

Készséges, nyitott szívű ember vagyok‑e Isten tanításának befogadására? Figyelemmel hallgatom‑e a templomi beszédeket? Megőrzöm‑e szívemben a hallottakat? Igyekszem‑e indulni, alakulni, változni Isten akarata szerint? Betöltöm‑e a magvető szerepét családomban?

__________

Testvéreim! Kérjük Isten kegyelmét, hogy szent igéi bőséges termést hozzanak az örök élet aratására!

1. Áldd meg, Urunk, Szentatyánkat, püspökeinket és papjainkat, hogy jól felkészült beszédekkel tudják hirdetni az evangélium örök igazságait!

2. Add, Urunk, hogy tanításodból a betegek vigasztalást, a bűnösök megtérést és a tudatlanok bölcsességet merítsenek!

3. Add, Urunk, hogy isteni tanításodnak ne csak az emberi szó legyen közvetítője, hanem a televízió és az írott sajtó, az újságok és könyvek is!

4. Add, Urunk, hogy a Szentírás minden nyelven és minden országban olvasható legyen!

5. Add, hogy isteni igéd útmutatása alapján bő termést hozzon életünk, és a gazdag aratáshoz mi is hozzájáruljunk!

Megváltó Jézusunk! Sokasítsd meg az igehirdetők számát, hogy minél több ember lelkébe hulljon tanításod jó magja, és minden mag szárba szökkenjen, bő termést hozzon az örök életre! Aki élsz és uralkodol örökkön örökké. Ámen.

Évközi 16. hét

Csütörtök

(Mt 13,10-17)

Az apostolok szem- és fültanúi voltak mindannak, amit az ószövetségi próféták a Messiásról jövendöltek. Hitelesen tanúsítják, hogy Isten beváltotta ígéretét Jézus személyében. Joggal nevezi őket Jézus boldognak. Erről hallunk a mai evangéliumban.

Rájöttem‑e már arra, hogy az Ószövetség ígéretekben, jövendölésekben gazdag? Tudom‑e, hogy az ígéretek az Újszövetségben váltak valóra? Tisztelem‑e Isten különleges módszerét, csodálatos pedagógiáját, amely a történelem eseményeiben megnyilakozik? Meghajlok‑e Isten titkai előtt?

__________

Testvéreim! A titkait feltáró, magát kinyilatkoztató Isten mindnyájunkhoz értelmi képességünknek megfelelően szól. Imádkozzunk, hogy mindig tudjunk ráhangolódni a nekünk megfelelő hullámhosszra!

1. Szentlélek Úristen! Világosítsd meg értelmünket, hogy helyesen ismerjük meg igazságaidat, nekünk szóló üzenetedet!

2. Szentlélek Úristen! Erősítsd meg akaratunkat, hogy parancsaid útján járjunk és a megismert igazsághoz mindenkor ragaszkodjunk!

3. Add, Urunk, hogy a szülők meg ne feledkezzenek ígéretükről, amelyet megkeresztelt gyermekeik vallásos nevelésére fogadtak!

4. Urunk! Példabeszédeid segítsenek minket abban, hogy Isten igéjét és abban az ő akaratát egyre tökéletesebben megérthessük!

5. Add, hogy szenvedő testvéreink mielőbb égi országodba jussanak és elnyerjék mennyországi vágyaik beteljesülését!

Mennyei Atyánk! Mi élő hittel hisszük, hogy az ószövetségi ígéretek Szent Fiadban beteljesedtek. Segíts, hgy az ő nyomdokain haladva az örök boldogság örömébe juthassunk! Krisztus a mi Urunk által. Ámen.

Évközi 16. hét

Péntek

(Mt 13,1 8-23)

Az Úr Jézus a mai evangéliumban a magvetőről szóló példabeszédet magyarázza. Hangsúlyozza, hogy annak az embernek hoz sokszoros termést az élete, aki vallási ismeretei alapján hiteles keresztény életet él. A profán emberi élethez sem elég az ismeret, a tárgyi tudás, hanem gyakorlat is kell.

Adott‑e már indítást életem megváltoztatására a szentbeszéd? Segíti‑e hitéletemet a templomi prédikáció? Engedem‑e, hogy döntéseimben irányítson Isten igéje? Emberi szokások és divatok akadályoznak‑e vallásom gyakorlásában?

__________

Testvéreim! Jézus a magvetőről szóló példabeszéddel megérteti velünk, hogy nem elég csak hallgatni a tanítást, hanem valóra is kell azt váltani. Ahhoz, hogy életünk bőséges termést hozzon, tanúságot kell tenni Jézus mellett. Imádkozzunk, hogy ez sikerüljön!

1. Jézusunk, segíts, hogy ne csak hallgatói, hanem megvalósítói is legyünk tanításodnak!

2. Add, Urunk, hogy tanításod védelmében minden áldozatra készek legyünk!

3. Segíts minket, hogy semmiféle földi előnyért, látványos sikerért, vagy evilági gazdagságért el ne pártoljunk tőled!

4. Tekints irgalmasan azokra, akik üldözést szenvednek az igazságért, és szabadítsd ki őket minden megpróbáltatásból!

5. Elhunyt testvéreinket fogadd jóságosán örök nyugalmadba!

Mennyei Atyánk! Hálát adunk neked, hogy Szent Fiadat elküldted közénk, aki életével és tanításával példaképünk, halálával és feltámadásával pedig Üdvözítőnk lett. Add, hogy hitvalló keresztény életet élve eljussunk hozzád! Krisztus a mi Urunk által. Ámen.

Évközi 16. hét

Szombat

(Mt 13,24-30)

A mai szentmisében a konkolyról szóló példabeszédet fogjuk hallani. A példabeszédben Jézus megmagyarázza apostolainak a rossz eredetét és értelmét Isten országában, az Anyaszentegyházban. Minden gonoszság mögött az „ellenséges ember” áll, akinek Sátán a neve.

Hiszem‑e, hogy Isten teremtett világa kezdetben jó és tökéletes volt? Szoktam‑e imádkozni a kísértésben Istenhez, hogy ellen tudjak állni a gonosznak? El tudom‑e tűrni a gyógyíthatatlan betegséget és azt a szegénységet, amin nem tudok változtatni? Hiszek‑e a szeretet végső győzelmében?

__________

Testvéreim! Isten szép és tökéletesen jó világába a gonosz lélek veti a konkolyt. Bármennyi is a gonoszság a földön, bárhová veti is a Sátán a bűn konkolyát, mi megmaradhatunk tiszta búzának és Isten csűrébe kerülhetünk. Kérjük ehhez Üdvözítőnk segítségét!

1. Istenünk, segíts, hogy teremtett szép világodat megvédhessük a gonoszság konkolyától!

2. Add, hogy a szülők mindenkor készen álljanak gyermekeik ártatlanságának megvédésére!

3. Add, Urunk, hogy a médiák: a sajtó, a rádió és a televízió az erkölcsök tiszta búzáját védjék!

4. Vezesd vissza a helyes útra a bűn fogságában vergődő felebarátainkat!

5. Add, Urunk, hogy szent útravalóval megerősítve távozzunk e földi életből!

Irgalmas Istenünk! Bizalommal kérünk, hogy hosszantűrő jóságod eredményeképpen az utolsó ítéletig egyre több „konkoly-lélek” alakuljon át üdvösségre méltó tiszta búzáddá! Krisztus a mi Urunk által. Ámen.

Évközi 17. hét

Vasárnap – A év

(Mt 13,44-52)

A mai evangéliumban rövid példabeszédet hallunk a kincsről, a gyöngykereskedőről és a hálóról. A példabeszédek Isten országának páratlan értékét szemléltetik, amelyért minden áldozatot meg kell hozni. A földi kincsekért is küzdeni kell, még inkább az égiekért!

Tudom‑e, hogy Isten országa „ elrejtett kincs ”? Keresem‑e ezt a kincset? Képes vagyok‑e áldozatokra is megszerzéséért? Tisztelem‑e a régit, a hagyományosat, kipróbáltat? Elfogadom‑e az újat, a nem annyira szokványosat, ami mégis jó? Van‑e bennem elég erő és akarat, amely segít jobbulásom útján?

__________

Testvéreim! Ma három hasonlattal megvilágosítva áll előttünk az Isten országa, amelyért mindent feláldozva lehet és kell is küzdenünk. Imádkozzunk Megváltó Istenünkhöz, hogy küzdelmünk eredményes legyen!

1. Add, Urunk, hogy valóban egyetlen kincsnek tartsuk égi országodat, és érte mindenről szívesen lemondjunk!

2. Segítsd, Urunk, Egyházadat, hogy állhatatos tanítása által lelki finomságra, vallásos érzületre tegyünk szert!

3. Add, Urunk, hogy egész életünk igazán istenkeresés legyen, és a veled való boldog találkozással végződjék!

4. Add, Urunk, hogy híven ragaszkodjunk őseink hagyományaihoz, melyeket ők kipróbáltak és ma is gyümölcsözően használhatók!

5. Add, hogy vallási életünkben bátran és okosan merjük felhasználni azokat a technikai vívmányokat, amelyeket a modern ipar felkínál!

6. Segíts bennünket, hogy lelkünkben tele kinccsel mindig készen legyünk a számadásra, a végső nagy ítéletre!

Mennyei Atyánk! Köszönjük, hogy gyermekeiddé fogadtál és az üdvösségre meghívtál bennünket. Segíts olyan életre, amely bővelkedik lelki küzdelmekben és üdvösséget szerző győzelemmel végződik! Krisztus a mi Urunk által Ámen.

Évközi 17. hét

Vasárnap – B év

(Jn 6,1-15)

Mindennapi gondunk: honnét lesz kenyerünk? Ma a csodás kenyérszaporításról fogunk hallani, amelynek eredménye, hogy ötezer ember jóllakik. Előbb azonban Jézus próbára teszi övéit, amikor rákérdez Fülöpre: „Honnét veszünk kenyeret?”

Hiszek‑e őszintén és mélyen a gondviselő Istenben? Hittel kérem‑e Istentől naponta a mindennapi kenyeret? Észreveszem‑e, hogy Isten évről évre biztosítja a gabonatáblák termését, amikor megáldja az emberi munkát? Tudom‑e, hogy naponta több, mint ötmilliárd embernek jut kenyér? Nem okoz‑e kísértést a kenyérgond?

__________

Testvéreim! Isten oltotta az emberbe az éhség ösztönét, és az életért aggódó gondoskodást. Éppen ezért csakis Ő képes tökéletes megoldást adni életünk fenntartására. Kérjük állhatatosán szerető gondoskodását!

1. Add, Urunk, hogy az államok vezetői vegyék figyelembe Szentatyánk szociális körleveleit, amelyek a földi javak igazságos elosztását sürgetik!

2. Ne hagyd, Urunk, elfelejtenünk, hogy hasztalan az ember iparkodása, ha nincs rajta az Isten áldása!

3. Add, hogy életünk jelszava legyen Szent Benedek mondása: Imádkozzál és dolgozzál!

4. Add, Urunk, hogy munkás életünket folyton hassa át a bizakodó hit és a gondviselésedbe vetett remény!

5. Add, Urunk, hogy az igazságosság érvényesüljön minden országban, és ez segítse elő a szegénység és az éhség megszűnését a földön!

6. Add, hogy a testünk számára fontos kenyér mellett legyen gondunk a lélek táplálékára is!

Gondviselő Mennyei Atyánk! A mai szentmisénkben hálás szívvel adunk neked hálát azon atyai gondoskodásodért, amellyel szüntelenül táplálsz minket! A mi Urunk Jézus Krisztus által. Ámen.

Évközi 17. hét

Vasárnap – C év

(Lk 11,1-13)

A mai evangéliumban arról hallunk, hogy Jézus imádkozni tanítja az apostolokat. Hangsúlyozza, hogy az imádságban kitartónak kell lenni. Hiszen a szívós kitartás és állhatatosság már az emberek közötti kapcsolatban is megtermi gyümölcsét. Jézus az erőszakos ember kitartó kéréséhez hasonlítja az állhatatosán imádkozó magatartását.

Szerepel‑e napirendemben az imádkozás? Kitartó vagyok‑e az imában? Tudom‑e, hogy mesterkéltség nélkül kell imádkozni, mintha csak édesapánkhoz szólnánk? Élő, személyes beszélgetés‑e az imám? Szoktam‑e hálaadó imát mondani, vagy mindig csak kérek?

__________

Testvéreim! Az Úr Jézus az apostolok kérésére mindnyájunk számára megadta az imádság legtökéletesebb mintáját, ami a Miatyánk. Legyen ez mindennapi imádságunknak elmaradhatalan része! Könyörögjünk Urunkhoz, Istenünkhöz!

1. Urunk, Jézus Krisztus! Segíts minket, hogy vallási életünkben fontos szerepet töltsön be az imádság, és ezáltal állandóan eleven kapcsolatban lehessünk veled!

2. Add, hogy mindent a te nevedben kérjünk az Atyától!

3. Add, hogy az Egyház közösségében végzett imát mindig többre tartsuk a magányban mondott imádságnál!

4. Add, Urunk, hogy imádságainkban mindig a rendíthetetlen hit és bizalom töltsön el minket!

5. Add, hogy állhatatosán és kitartóan „zörgetve” tudjunk imádkozni!

6. Add, hogy a te végtelen irgalmadból, és egy imádságban eltöltött élet után örök üdvöségre jussunk!

Jóságos mennyei Atyánk! Add, hogy Szent Fiad tanítása szerint imádságainkban hittel és szeretettel közeledjünk hozzád, ahogyan a legjobb édesapához és legigazibb jóbaráthoz szoktunk közeledni. Krisztus a mi Urunk által. Ámen.

Évközi 17. hét

Hétfő

(Mt 13,31-35)

A mai evangéliumban példabeszédet hallunk a mustármagról és a kovászról. Jézus itt azt szemlélteti, hogy jelentéktelennek látszó kezdeményezésből nagyszerű kifejlet lehetséges. Egyben azt sugalmazza, hogy Isten a világ átalakításában, jobbá tételében munkatársként számít ránk.

Megcsodáltam‑e már Istennek azt az átalakító tevékenységét, ami legszembetűnőbben a szentek életében nyilvánul meg? Figyelek‑e arra, hogyan munkálkodik bennem kovász módjára Isten kegyelme? Próbálok‑e magam is kovász lenni a családban vagy baráti közösségemben? Van‑e keresztény életemnek másokat átalakító ereje?

__________

Testvéreim! Isten megteremtette számunkra a világot, de nem kész állapotban. Nekünk kell alakítani, szépíteni, termővé, hasznossá tenni. Ezzel a teremtő Istennek mintegy munkatársai leszünk. Ugyanakkor eszközei lehetünk abban, hogy embertársainkat jobbá tegyük, tetszése szerint alakítsuk. Imádkozzunk, hogy ez részünkről sikerüljön!

1. Urunk, Istenünk! Segítsd Szentatyánkat, püspökeinket és papjainkat, hogy tanításukkal és életük példájával egyre jobban tudják betölteni a világban a kovász szerepét!

2. Segítsd, Urunk, Egyházunk híveit, hogy szent örömmel és felelősségtudattal vállalják az apostolkodás magasztos hivatását!

3. Add, Urunk, hogy alázatos lélekkel fogadjuk kezedből a mustármag szerepét, teremtményi voltunk kicsiségét!

4. Szabadítsd meg, Urunk, társadalmunkat a bűn régi kovászától és a gonoszság pusztító járványától!

5. Add, hogy földi életünk folyamán egyre jobban otthonoddá, kedves tulajdonoddá alakuljon neked szentelt életünk!

Urunk, Jézus Krisztus! Tudjuk, hogy te vagy a Fő, mi pedig titokzatos testednek vagyunk a tagjai. Segíts mindnyájunkat, hogy kegyelmed mindent átalakító kovásza révén egyre jobban hasonlítsunk hozzád, aki élsz és uralkodol az Atyával és a Szentlélekkel, örökkön örökké. Ámen.

Évközi 17. hét

Kedd

(Mt 13,36-43)

A szántó-vető ember számára ünnep a jó termést hozó aratás. Az üdvözültek számára pedig a világ végén lesz nagy ünnepe annak, hogy az igazak mindvégig kitartottak az Isten iránti hűségben és szeretetben. A mai evangélium szerint ők „ragyognak majd, mint a fénylő nap.”

Értékes ember, jó mag akarok‑e lenni Isten szántóföldjén? Szoktam‑e imádkozni azért, hogy a konkoly-fiak tiszta búzává alakuljanak át? A küzdelemben, a helytállásban erőt ad‑e a végső megdicsőülés gondolata? Örülök‑e annak, hogy Isten Krisztus kezébe tette le sorsomat?

__________

Testvéreim! Isten a tiszta búza szerepét szánta nekünk, az ördög pedig azon mesterkedik, hogy haszontalan konkollyá silányítsa Isten remekművét. Imádkozzunk most e testvéri közösségben azért, hogy tiszta búzák maradhassunk!

1. Add, Urunk, hogy a világ szántóföldjén jótettekben buzgolkodva bőséges termést hozzunk!

2. Add, Urunk, hogy a konkoly-élet haszontalan, bűnös, káros állapotától kegyelmed segítségével megmeneküljünk!

3. Add, Urunk, hogy a te hosszan tűrő irgalmad példáját követve türelmesek legyünk azok iránt, akik szavunkra nem akarják megváltoztatni konkoly értékű életmódjukat!

4. Add, hogy jó példánkkal és imádságos szeretetünkkel másokat is égi országod felé irányítsunk!

5. Haldokló testvéreinket segítsd hozzá, hogy az élet kenyerével megerősödve távozzanak e földi hazából!

Gondviselő Istenünk! Segíts minket továbbra is Szent Fiad gondoskodó szeretete által, hogy bűnöktől mentes életet élhessünk! Krisztus a mi Urunk által! Ámen.

Évközi 17. hét

Szerda

(Mt 13,44-46)

A mai evangéliumban példabeszédet hallunk a kincsről és a gyöngykeresőről. E példabeszédek Isten országának páratlan értékeit szemléltetik, és érte minden áldozatot meg kell hozni. Sok ember nem tartja értéknek a lélek mélyén rejtőző isteni ajándékot, mert vallási ismeretei hiányosak.

Kincsként őrzöm‑e magamban Isten országát, ami nem más, mint a megszentelő kegyelem állapota? A gyűjtő szenvedélyével őrzöm‑e magamban ezt a lelki kincset? Ha a bűn rabságába estem, sietek‑e a gyóntatószékbe, hogy visszaszerezzem a kegyelmet? A Szentírás gyakori olvasása által igyekszem‑e hitünk mélységeiben elmélyedni?

__________

Testvéreim! Isten országa bennünk van mindaddig, amíg a lelkünk tiszta, bűntelen. Ez a kegyelmi állapot a föld minden kincsénél többet ér. Imádkozzunk Istenünkhöz, hogy a kegyelem állapotában maradjunk!

1. Tartsd meg, Urunk, Szentatyánkat, püspökeinket és papjainkat a kegyelem állapotában, hogy minket is segíteni tudjanak az istengyermeki méltóság megőrzésében!

2. Add, Urunk, hogy lelkünk kegyelmi állapotát mindennél többre tartsuk!

3. Add, hogy örök boldogságunkért minden áldozatot szívesen vállaljunk!

4. Segítsd, Urunk, a hitoktatókat, hogy a gyermekekkel meg tudják értetni a kegyelmi élet fontosságát!

5. Add, Urunk, hogy bátran tudjuk mondani Szent Pállal: „Az élet nekem Krisztus, a halál pedig nyereség!”

Urunk Jézus Krisztus! Segítsd híveidet, hogy mindenkor kincsnek és igazgyöngynek tartsák Isten országát a lelkükben, és annak megtartására áldozatok árán is készen legyenek! Aki élsz és uralkodol örökkön örökké. Ámen.

Évközi 17. hét

Csütörtök

(Mt 13,47-53)

A mai példabeszéd a hálóról szól, amellyel az Úr Jézus azt szemlélteti, hogy az igazak és a bűnösök végleges szétválasztása a világ végén történik.

Tudom‑e, hogy az üdvösséghez nem elég a keresztséggel az Egyházhoz tartozni? Tudom‑e hogy az Egyház nem olyan háló, amely akaratuk ellenére törekszik összefogni az embereket? Tudom‑e, hogy önkéntes alapon kell az Egyház hálójában értékes, nagy zsákmánnyá lennem? Törekszem‑e arra, hogy ne maradjak kis hal Isten hálójában?

__________

Testvéreim! Jézus Isten Fia volt és egyszerű emberként jött közénk, hogy mi istengyermeki méltóságot nyerjünk Istentől. Imádkozzunk, hogy ezt a rangot el ne veszítsük!

1. Segítsd, Urunk, a szülőket, hogy átérezzék a keresztség fontosságát, amely által gyermekük az istengyermekség gazdagságában részesül!

2. Add, Urunk, hogy a megkeresztelt emberek ne csak anyakönyvileg, hanem valóságban is Isten gyermekei legyenek!

3. Segíts, Urunk, bennünket, hogy áldozatos szeretettel mindent megtegyünk életszentségünk megőrzésére!

4. Segítsd, Urunk, a komoly vallásos életre azokat is, akik eddig csak sodródtak a krisztuskövetőkkel!

5. Add, Urunk, hogy a földi életből távozott testvéreink boldog feltámadásra ébredjenek!

Urunk, Jézus Krisztus! Te szeretetből készítettél védőhálót üdvözítésünkre. Kérünk, mentsd ki a bűnök halált hozó hullámaiból a lelkeket, és angyalaid közreműködésével vezess minket az örök élet biztonságába! Aki élsz és uralkodol örökkön örökké. Ámen.

Évközi 17. hét

Péntek

(Mt 13,54-58)

A mai evangélium arról értesít, hogyan fogadták Jézust saját falujában, Názáretben. A názáretiek Jézus megítélésében lényeges szempontnak tartották azt, hogy rokonai egyszerű emberek voltak, akiknek nem volt magasabb iskolájuk. A lényegtelent felcserélték a lényegessel. A lényeget, hogy a Messiás köztük van, nem vették észre.

Törekszem‑e arra, hogy az eseményekben a lényeget keressem? Nem ragadok‑e le apró, lényegtelen részletekben? Elhiszem‑e, hogy az Isten embereken keresztül is üzen hozzánk? Gondolok‑e arra, hogy hitetlenkedésem akadálya lehet Isten gondviselésének? Lenézek‑e mást azért, mert egyszerű családból származik?

__________

Testvéreim! Az Úr Jézusnak nem volt tekintélye saját hazájában. Ez azonban nem csökkenti az Ó megváltói hivatását és nem változtat istenségének valódiságán. A mai napig milliók hódolnak előtte imádással, és mi is bizalommal fordulunk hozzá, mert ő a mi Megváltó Istenünk:

1. Urunk, Jézusunk! Segíts bennünket, hogy püspökeinket és papjainkat mindig úgy tekintsük, mint az isteni üzenet hordozóit és megváltottságunk közvetítőit!.

2. Add, Urunk, hogy Egyházunk tanítását mindig tisztelettel és érdeklődéssel hallgassuk, és ne azt nézzük, milyen rokoni vagy baráti kapcsolatok fűznek az igehirdetőhöz!

3. Add, Urunk, hogy tiszta örömmel és boldog hálaadással fogadjuk, ha közülünk hívsz valakit szent szolgálatodra!

4. Add, hogy mindig boldog örömmel töltsön el minket a teremtett világ szépsége és az emberek megtérése, javulása!

5. Emlékezzél, Urunk, azokra, akik beléd vetett hittel távoztak el ebből az életből, és áraszd rájuk a feltámadás dicsőségét!

Urunk, Jézus Krisztus! Segíts minket, hogy a rokoni szálak, a vérségi és baráti kapcsolatok ne hátrányt jelentsenek számunkra az Isten felé vezető úton, hanem kölcsönösen előmozdítsák üdvösségünket, ma, holnap és mindörökké. Ámen.

Évközi 17. hét

Szombat

(Mt 14,1-12)

Nehéz dolog rossz lelkiismerettel élni. Heródes lefejezteti Keresztelő Jánost, de „elszomorodott”, amikor erre parancsot ad, mert lelkiismerete ellen cselekedett. Erről fogunk hallani a mai evangéliumban.

Mindig kézségesen hallgatok‑e lelkiismeretem szavára? Tudom‑e, hogy a lelkiismeret ellen cselekedni mindig bűnt jelent? Nem szoktam‑e elnémítani lelkiismeretem szavát? Törődök‑e mások lelkével? Élő lelkiismerete vagyok‑ e enyéimnek?

__________

Testvéreim! Heródes azzal akarta elnémítani vádoló lelkiismeretét, hogy Keresztelő Jánost bebörtönözte, majd kivégeztette. A lelkiismeret Isten iránytűje bennünk, amely óv, félt és eligazít, ha hallgatunk rá. Imádkozzunk azért, hogy mindenkor lelkiismeretünkre tudjunk hallgatni!

1. Urunk, Istenünk! Hathatósan támogasson kegyelmed minket, hogy mindig lelkiismeretünk szava érvényesüljön döntéseinkben!

2. Segítsd, Urunk a szülőket és a hitoktatókat, hogy már a legkisebb gyermekük figyelmét is ráirányítsák a lelkiismeret fontos szerepére!

3. Bátoríts, Urunk, bennünket, hogy merjünk hangot adni belső meggyőződésünknek, amikor csak igazságtalanságot vagy nyílt erkölcstelenséget tapasztalunk társadalmunkban!

4. Segíts mindnyájunkat, hogy Keresztelő Szent János példáját halált megvető bátorsággal tudjuk követni az igazsághoz való hűségben!

5. Add, Urunk, hogy a hozzád való hűség, kegyelmedben való megmaradás mindenkor lelki békével gazdagítson és mélységes megnyugvással töltsön el minket!

6. Add, hogy az igazságtalanság áldozatai a megdicsőült Egyház csillagaiként tündököljenek felettünk!

Urunk, Jézus Krisztus! Te Keresztelő Szent Jánosban az igazság vértanú bajnokát adtad nekünk, hogy példaképünk és közbenjárónk legyen. Segíts, hogy példáját követve és oltalmát elnyerve kitartsunk melletted, aki változatlan igazság vagy most és örökkön örökké! Ámen.

Évközi 18. hét

Vasárnap – A év

(Mt 14,13-21)

A mai evangélium az első kenyérszaporítás csodáját közli. Ez a nem mindennapi cselekedet Jézus szociális érzékéről tanúskodik. Hiszen a kenyérkérdés minden társadalomban első számú probléma.

Tudom‑e, hogy a Bibliának már az első lapjai is arra figyelmeztetnek, hogy az embernek munkával kell keresnie a kenyerét? Lelkiismeretesen végzem a munkámat? Gondoskodom‑e a rám bízottak megélhetéséről? Megbeszélem‑e gondjaimat Jézussal, ahogyan az apostolok tették? Hálás vagyok‑e Istennek, ha munkámat siker koronázza? Elevenen él‑e bennem Isten gondviselő jósága?

__________

Testvéreim! A csodás kenyérszaporítás története eszünkbe juttatja a régi mondás igazságát: Hasztalan az ember iparkodása, ha nem koronázza Isten áldása! Amíg emberé a munka és Istené az áldás, nem szűnhet meg imádságunk a gondviselő Istenhez:

1. Add, Urunk, hogy szorgalmas munkánk és gondviselésed által legyen meg a mindennapi kenyerünk!

2. Add, Urunk, hogy áldozatos munkánk eredményeképpen jusson kenyér a szükséget szenvedő és nyomorban élő testvéreink asztalára is!

3. Add, hogy atyai gondoskodásodért ne felejtsünk el naponta szívből hálát adni!

4. Segítsd, Urunk, a népek felelős vezetőit, hogy a szegénység megszüntetésére irányuló törekvéseikben vegyék figyelembe a pápák szociális körleveleit is!

5. Erősítsd, Urunk, püspökeinkben és papjainkban a szociális érzékenységet, hogy legyen bátorságuk részt venni a társadalmi feszültségek levezetésében, a szegények megsegítésében!

6. Add, Urunk, hogy a világ felismerje gondviselő jóságodnak hozzánk lehajló szeretetét!

Urunk, Jézusunk! Te a kenyérszaporítás csodájával megmutattad a világnak mindenhatóságodat és emberszerető jóságodat. Ebben a hitben nevelj és őrizz meg minket, most és mindörökké! Ámen.

Évközi 18. hét

Vasárnap – B év

(Jn 6,24-35)

Az Úr Jézus a csodás kenyérszaporítás után arról beszél a népnek, hogy ő maga az égből alászállott kenyér. Erről hallunk a mai evangéliumban. Szavai azt sugalmazzák, hogy nem a léleknélküli ügyködés teszi értékessé fáradozásainkat, hanem a Krisztusba vetett hit és az Isten akarata szerint való élet.

Igyekszem‑e lélekkel megtölteni földi fáradozásaimat? Nem vagyok olyan, aki minden sikert magának tulajdonít? Sarkal‑e munkámban a reám bízottak iránti szeretet? Van‑e gondom testem táplálása mellett a lélek táplálékára, az Oltáriszentségre? Pótolom‑e lelki energiámat? Istennek tetsző‑e vallásos iparkodásom?

__________

Testvéreim! Jézus kortársainak még szájában volt a csodálatosan megszaporított kenyér íze, amikor újból éhesen, de üres lélekkel ismét csodát várnak tőle. Ekkor beszél nekik az égi kenyérről, annak lelki éhséget kielégítő szerepéről. Imádkozzunk élő hittel isteni Megváltónkhoz!

1. Imádkozzunk Szentatyánkért, püspökeinkért és papjainkért, hogy szüntelenül tudjanak gondoskodni lelkünk táplálékáról, és buzgók legyenek az oltár szolgálatában!

2. Imádkozzunk Egyházunk híveiért, hogy földi vándorlásaik során maga Krisztus, az Élet kenyere legyen állandó lelki táplálékuk!

3. Imádkozzunk a hitoktatókért, hogy gyakori szentáldozásaikkal jó példát adva az ifjúságnak, közelebb vigyék őket a szentségi Jézushoz!

4. Imádkozzunk önmagunkért, hogy templomainkban az Oltáriszentségnek mindig megadjuk a kellő tiszteletet, és ez öntudatos térdhajtással jusson kifejezésre!

5. Imádkozzunk a súlyos betegekért, hogy végső óráikban lelki erősítést nyerjenek a szentáldozás által!

Jézusunk! Te igéddel tanítasz és testeddel táplálsz minket. Bizalommal kérünk, hogy parancsaid útján járva, szent testeddel megerősítve eljussunk égi országodba! Aki élsz és uralkodol örökkön Örökké. Ámen.

Évközi 18. hét

Vasárnap – C év

(Lk 12,13-21)

A keresztény tanítás szerint az anyagi javak szükségesek a megélhetésünkhöz, de Jézus hangsúlyozza, hogy azok csak alapul szolgálnak végső célunk eléréséhez. Ezért figyelmeztet a mai evangéliumban, hogy őrizkedjünk a kapzsiságtól.

Tisztességes munkával szerzem‑e meg anyagi javaimat? Nem vagyok‑e mohó, kapzsi, harácsoló azok megszerzésében? Az anyagi javak bőségétől várom‑e földi boldogságomat? Törekszem‑e a lelki javak megszerzésére is? Tudok‑e szeretetből az anyagiakról lemondani? Nagy kincsnek tartom‑e lelkem nyugalmát, békéjét?

__________

Testvéreim! Az anyagi veszteség, vagy életfontosságú dolgok nélkülözése sokszor próbára tesznek bennünket. Pedig ezek örök életünk megalapozói lehetnek, ha keresztény lélekkel viseljük el őkét. Kérjük isteni Megváltónk segítségét, hogy az anyagias lelkület távol legyen tőlünk!

1. Segítsd, Urunk, Egyházunk vezetőit, hogy a szegénység erényének megvalósításában tudjanak jó példát mutatni a világnak!

2. Istenünk! Ments meg minket az önzéstől, a kapzsiságtól és a féktelen gazdagodás vágyától!

3. Add, hogy anyagi javainkkal mások kínzó nyomorán és szegénységén szívesen segítsünk!

4. Add, hogy az igazság, a becsület és a tiszta erkölcs útján járva fiataljainknak jó példát tudjunk adni!

5. Add, Urunk, hogy földi küzdelmeink célja és mozgatórugója örök boldogságunk megszerzése legyen!

Urunk, Jézus Krisztus! Te érettünk szegény lettél és önmagad feláldozásával megnyitottad számunkra az örök élet gazdagságát. Segíts bennünket, hogy életáldozatunkat meghozva, az égi hazában élvezhessük majd örök szeretetedet. Aki élsz és uralkodol örökkön örökké. Ámen.

Évközi 18. hét

Hétfő

(Mt 14,13-21)

Az Úr Jézus földi életében sokszor segített a szegényeken, betegeken. A mai evangélium is erről tanúskodik, amikor a csodálatos kenyérszaporítás történetét mondja el. Jézus nemcsak szánakozik mások baján, hanem segít is az emberek nyomorán.

Együtt tudok‑e érezni mások bajával, szenvedésével? Igyekszem‑e valamit tenni a bajok enyhítésére? Elfogadom‑e felebarátaim segítségét nehéz helyzetemben? Hálás vagyok‑e a kapott segítségért? Van‑e bennem adakozó szeretet?

__________

Testvéreim! Szent Pállal hirdessük és éljük is: „Krisztus szeretete sürget minket!”, hogy ahol bajt látunk, ott segíteni is készek legyünk! Imádkozzunk a szeretet Istenéhez!

1. Áldd meg és segítsd Szentatyánkat, püspökeinket és papjainkat, hogy szüntelenül lelkesítsenek minket az irgalmasság testi és lelki cselekedeteinek gyakorlására!

2. Segítsd, Urunk, az államok törvényhozóit, hogy szociális intézkedésekkel enyhítsék a szegénységet és védjék az emberek életét, egészségét!

3. Add, Urunk, hogy ne csak részvét és együttérzés legyen bennünk szenvedő felebarátaink iránt, hanem tevékeny szeretet is, amely ad, segít és cselekszik!

4. Add, Urunk, hogy a jóléti államok erkölcsi kötelességüknek tartsák az elmaradott nemzetek segítését!

5. Add, hogy életáldozataikért az örök boldogság jutalmát élvezzék az égben azok, akik szenvedéseik keresztjét hívő lélekkel viselték a földön!

Irgalmas Jézusunk! Szánd meg ma is az élet hajótörötteit: a betegségben, éhségben és hajléktalanságban szenvedőket, hogy könyörülő jóságodért áldva, magasztalhassanak téged, aki élsz és uralkodol örökkön örökké. Ámen.

Évközi 18. hét

Kedd

(Mt 15,1-2 és 10-14)

A mai evangéliumban az Úr Jézus a lélek tisztaságát hangsúlyozza a test tisztaságával szemben. Ezzel az írástudók helytelen törvénymagyarázatát bírálja felül. Egyben mindnyájunknak tudtul adja, hogy a szív tisztasága fontosabb, mint a kéz megmosása.

Tudom‑e, hogy nem elég csupán a látszat szerint élnem? Egyezik‑e szavam a gondolatommal? Nem vagyok‑e valamilyen téren elvakult? Tárgyilagosan ítélkezem‑e mások felett? Engedem‑e, hogy vallásosságomat mások kijavítsák, jobbá tegyék?

__________

Testvéreim! Az Úr Jézus a csepűrágó, látványosságra törekvő farizeusi vallásosságot vaknak bélyegzi és elítéli. Ezzel minket is óvni akar a látszatvallásosságtól. Kérjük Urunktól a helyes vallási lelkületet!

1. Áldd meg Urunk, és segítsd Szentatyánkat, püspökeinket és papjainkat, hogy a kinyilatkoztatás igazságait és törvényeit világosan és érthetően tárják fel előttünk!

2. Segíts, Urunk, bennünket, hogy mindenkor Istennek tetszően éljük a meggyőződéses vallásos életet!

3. Óvj meg minket a farizeusi kétszínűségtől és az emberi elismerést kereső látszatvallásosságtól!

4. Add, Urunk, hogy mindig helyesen ismerjük meg és teljesen megértsük parancsaidban szent akaratodat!

5. Add, hogy a lelki vakságban élők is meglássák kegyelmed fényét, és annak világánál eljussanak a hit biztos útjára!

Urunk, Jézus Krisztus! Segíts minket, hogy egészen neked élve Isten parancsainak teljesítésében találjuk meg örömünket. Aki élsz és uralkodol örökkön örökké. Ámen.

Évközi 18. hét

Szerda

(Mt 15,21-28)

A mai evangéliumban egy pogány asszonyról hallunk, aki lánya meggyógyítását kéri Jézustól. Ő ugyan elsősorban a zsidókhoz jött, de teljesíti az idegen kánaáni asszony kérését. Jézus az egyetemes testvériséget hirdeti és képviseli.

Testvérnek tekintek‑e minden embert? Segítek‑e minden bajban lévő emberen tehetségem szerint? Nem vagyok‑e részrehajló, személyválogató? Krisztus szeretetével nézek‑e minden emberre? Krisztust látom‑e és őt segítem e a rászorulókban?

__________

Testvéreim! Az Úr Jézus nemcsak a törvényt akarja tökéletesíteni, hanem az embereket is. Kérjük: alakítson minket Szent Szíve szándékai szerint!

1. Áldd meg és segítsd, Urunk, Anyaszentegyházadat, hogy gondoskodása és tanítása által zavartalan nyugalom és segítő testvéri szeretet uralkodjék az egész világon!

2. Áldd meg és segítsd, Urunk, az orvosokat, betegápolókat és az összes egészségügyi dolgozókat, hogy tudásukkal és szeretetükkel lelkiismeretesen gyógyítsák a betegeket!

3. Add, hogy a lelki bajban szenvedők is gyógyulást, vigaszt és segítséget nyerjenek a lelkiatyáktól!

4. Add, Urunk, hogy áldozatos szeretetünk és élő hitünk jutalma az örök boldogság legyen!

5. Ragyogtasd fel örök világosságod fényét megholt testvéreinknek a szép mennyországban!

Jézusunk, világ Megváltója! Te a kánaáni pogány asszony leányának meggyógyításával bizonyságot tettél minden embert szerető jóságodról. Mi is követőid akarunk lenni az egyetemes szeretet gyakorlásában. Kérünk: segíts minket jóra való törekvésünkben! Aki élsz és uralkodol örökkön örökké. Ámen.

Évközi 18. hét

Csütörtök

(Mt 16,13-23)

A mai evangéliumban arról hallunk, hogy az Úr Jézus az Egyház fejévé teszi Szent Pétert. Ő kapja meg az Egyházban a legfőbb törvényhozó, tanító és kormányzó hatalmat. Ő az első római pápa.

Bátor vagyok‑e hitem megvállásában? Szoktam‑e erősíteni hitemet a vallásos irodalom, főleg a Szentírás rendszeres olvasásával? Szoktam‑e nézni a televízió vallási műsorait? Járatom‑e gyermekemet hittanra? Kerülöm‑e a léha, vallástalan emberek társaságát? Megbízható embernek tartanak‑e a hitem alapján? Magaménak érzem‑e Jézus Egyházát?

__________

Testvéreim! Isten az embert nem angyalok, hanem emberek által akarja üdvözíteni. Ezért alapít Jézus élő szervezetet, amelynek személy szerinti első felelőse Péter apostol lett. Azóta is az Egyház vezetői továbbítják a mindenkori embereknek a kinyilatkoztatás teljességét. Kérjük isteni Megváltónkat, hogy az Egyházhoz tartozásunk üdvösségünkre legyen!

1. Köszönjük, Urunk, hogy Szent Péter utóda, valamint a püspökök és a papok tanítása által megismerhetjük a kinyilatkoztatás igazságait és törvényeit!

2. Add, Urunk, hogy a divatos eszmék és különböző tévtanok viharában mindig Szent Péter hitével álljunk Egyházunk sziklaszilárd alapján!

3. Add, hogy a szentek hősies helytállása és a vértanúk bátorsága erősítse bennünk a hitet!

4. Erősítsd, Urunk, a hitoktatók hitét, hogy Egyházhoz hű lélekkel, példás életükkel és a hittanban való elegendő jártassággal jó kereszténnyé neveljék az ifjúságot!

5. Engedd, hogy elhunyt szeretteink az apostolok boldog társaságának örvendezhessenek égi országodban!

Mennyei Atyánk! Segíts minket, hogy az isteni kinyilatkoztatás birtokában szavunkkal hirdessük és életünk tanúságával is bizonyítsuk Szent Fiadról: Te vagy Krisztus, az élő Isten Fia, aki él és uralkodik most és örökkön örökké! Ámen.

Évközi 18. hét

Péntek

(Mt 16,24-28)

A mai evangéliumban az Úr Jézus arról beszél tanítványainak, hogy a keresztet mindenkinek vállalnia kell, aki követni akarja őt. Krisztus kereszthalála végtelen értékű áldozat, amelybe saját szenvedésünkkel tudunk bekapcsolódni. Szenvedés nélkül nem lehet Jézussal azonosulni.

Tudok‑e saját akaratomról lemondani Jézusért? Tudom‑e, hogy a tanítványi sors egyfajta elkötelezettség, hasonulás a tanítómesterhez? Tudok‑e a szenvedésben Jézussal azonosulni? Olyan kincsnek tartom‑e lelkemet, amely az egész világnál többet ér? Van‑e lakásomban feszület?

__________

Testvéreim! Krisztus a keresztet úgy kínálja fel nekünk, mint ami földi életünk üdvösségszerző eszköze és egyetlen győzelmi lehetősége. Imádkozzunk isteni Megváltónkhoz, hogy a kereszt számunkra valóban üdvösségünk ezköze legyen!

1. Áldd meg, Urunk, és erősítsd a hitben Szentatyánkat, püspökeinket és papjainkat, hogy a hivatásukkal járó kereszteket példaadóan tudják viselni!

2. Add, hogy keresztedből, Jézusunk, üdvösség áradjon az egész világra!

3. Segíts, Urunk, hogy keresztjeinket szívesen viseljük, mert ezáltal leszünk a világ előtt hiteles keresztények!

4. Add, hogy értékítéletünkben halhatatlan lelkünket minden földi kincsnél drágábbnak tartsuk!

5. Add, Urunk, hogy a nekünk ígért örök boldogságot Atyád legdrágább ajándékának tartsuk, és azt kegyelmed segítségével el is nyerjük!

Urunk, Jézus Krisztus! Szüntelenül lelkesíts minket, hogy követésedben, a kereszthordozás iskolájában is, példád szerint kitartsunk, és Atyád ajándékaként megdicsőült életedben is részesüljünk! Aki élsz és uralkodol az Atyával és a Szentlékkel, örökkön örökké. Ámen.

Évközi 18. hét

Szombat

(Mt 17,14-19)

A mai evangéliumban arról hallunk, hogy az Úr Jézus a holdkórosból kiűzi a gonosz lelket. Előzőleg az apostolok is próbálták ezt megtenni, de nem sikerült nekik, mert nem volt elég hitük. Az erős hit különleges hatalom a földön!

Tudom‑e, hogy a hit isteni erény, amelyet ajándékba kapunk? Erősítem‑e a hitemet a vasárnapi szentbeszédek figyelmes hallgatásával? Meglátszik‑e a hitem munkámban, családi életemben? Kérő imáimat áthatja‑e hitem? Távol tartom‑e magamat az ateista irodalomtól? Megvallom‑e bátran a hitemet?

__________

Testvéreim! Az Úr Jézus azt akarja, hogy élő és erős hittel küzdjük végig a földi élet jó harcát. Kérjük isteni Üdvözítőnket, hogy sikeres legyen a küzdelmünk!

1. Add, Urunk, hogy a püspökök, a papok és a diakónusok mély hittel és erős meggyőződéssel hirdessék az isteni örök igazságokat!

2. Segítsd, Urunk a hitoktatókat és a szülőket, hogy az erős hit kegyelmével hozzád vezessék a rájuk bízott lelkeket!

3. Add, hogy a betegség, baj, szegénység keresztjét is erős hittel viseljük el!

4. Add, hogy a hit kegyelmi erejével mindig megmaradjunk gondviselő szereteted védelmében!

5. Add, Urunk, hogy hitünk ereje az erkölcsi romlás mételyétől távol tartson bennünket!

6. Add, hogy a szenvedések tüzéből megszabadulva részesüljenek az örök boldogságban mindazok, akik mindig hittek és reménykedtek ígéreteidben!

Mennyei Atyánk! Óvd meg égi kegyelmeddel korunk fiatalságát a testi bajoktól és a lelki veszedelmektől, és ajándékozz meg minket a világot legyőző hit erejével! Krisztus a mi Urunk által. Ámen.

Évközi 19. hét

Vasárnap – A év

(Mt 14,22-33)

A mai evangéliumban arról hallunk, hogy Jézus a fizikai törvény ellenében vízen jár. Ezzel bizonyítja, hogy ő ura a természet törvényeinek is. Amikor emberi ésszel nem tudunk megmagyarázni ilyen eseményt, a mindenható Istenbe vetett hit ad megnyugvást értelmünknek.

Komolyan hiszek‑e Isten mindenhatóságában? Tudom‑e, hogy az értelem világát a hit világa követi? Igyekszem‑e tapasztalataim alapján is megerősíteni hitemet? Tudo‑e egyáltalán okoskodás nélkül hinni Istenben? Tudok‑e arról, hogy a hit és a tudomány között nem lehet ellentét?

__________

Testvéreim! Szent Péter apostol rátermettségéhez és élettapasztalatához a Jézusba vetett hit is kellett, hogy fenn tudjon maradni a hullámokon. Forduljunk mi is bizalommal Megváltónkhoz!

1. Add, Urunk, hogy Szent Péter példájára, a kilátástalannak tetsző helyzetek hullámvölgyéből is hittel kérjük fölemelő segítségedet!

2. Add, hogy a kishitűség és a kétségbeesés bénító szellemétől mindig távol legyünk!

3. Segítsd, Urunk, ifjúságunkat, hogy kellő ismeretek megszerzésével és szakmai gyakorlatokkal készüljenek fel élethivatásukra!

4. Segíts bennünket, hogy mindennapi munkánkat gondosan és lelkiismeretesen végezzük!

5. Add, Urunk, hogy a primitív lelkek babonás félelmét világszerte váltsa fel az emberi méltósághoz illő hit eligazító világossága!

Urunk, Jézus Krisztus! Te kiemelted Szent Pétert a hullámsírból, és megerősítetted a hitét. Ments ki minket is a bizonytalanság, a kétségbeesés és a hitetlenség hullámveréséből, hogy egészen neked éljünk, aki élsz és uralkodol örökkön örökké. Ámen.

Évközi 19. hét

Vasárnap – B év

(Jn 6,41-51)

Örök kísértés az ember számára, hogy csak a látható, tapasztalható világban higgyen. A farizeusok is csak a názáreti ácsot látták Jézusban, és sehogy sem tudták megérteni, miért mondja magáról: „Én vagyok az égből alászállott kenyér.” Számunkra is titok marad, hogyan lehet jelen az élő Jézus a kenyér színében, de elhisszük, mert Jézus mondta, és ő szavahihető. Ez elég nekünk.

Tudom‑e, hogy nemcsak a hitetlenség, hanem a hiszékenység is elítélt magatartás? Nem hajlok‑e a hitetlenségre? Tudom‑e, hogy a hit végső fokon Isten ajándéka? Óvom, ápolom‑e ezt a nagy ajándékot vallásos lapok olvasásával? Szoktam‑e imádkozni hitemért? Kellő hittel veszem‑e magamhoz a szentségi Jézust a kenyér színében?

__________

Testvéreim! Jézus Krisztus valóságos Isten és valóságos ember egy személyben, akit sok kortársa csak József fiaként emleget. Ő azonban csodáival bebizonyította isteni hatalmát. Mi ezért bizalommal imádkozunk isteni Megváltónkoz!

1. Istenünk! Ments meg minket a hitetlenségre hajló gonosz szív vakságától!

2. Add, Urunk, hogy vallásos meggyőződésünk és élő hitünk egyre inkább megmutatkozzon becsületes, példás, erényes életünkön!

3. Add, hogy a hittel mondott imádság, és a gyakori szentáldozás napról napra krisztusibb emberré alakítson minket!

4. Add, Urunk, hogy az apostol boldogságával mondhassuk: „Élek én, de már nem én, hanem Krisztus él bennem.”

5. Istenünk! Add, hogy a földi életből távozva, Szent Fiadhoz hasonlóan mi is eljussunk az örök élet dicsőségébe!

Mennyei Atyánk! Segíts minket Szentlelked megvilágosító kegyelmével, hogy Szent Fiadat mindenkor valóságos Istenünknek valljuk és megváltói halála által eljussunk égi országodba! Krisztus a mi Urunk által. Ámen.

Évközi 19. hét

Vasárnap – C év

(Lk 12,32-48)

A mai evangéliumban az éber szolgákról beszél az Úr Jézus. Az éberség, a kitartás földi értékrendünkben is erény. De vallásos életünkben több ennél, mert „aki mindvégig kitart, az üdvözül.” Éberen kell őriznünk lelkünk kegyelmi állapotát, mert az „Emberfia abban az órában jön, amikor nem is gondoljátok” – figyelmeztet az Úr.

Végtelen nagy kincsnek tartom‑e lelkem kegyelmi állapotát? Jobban vigyázok‑e rá, mint testem épségére, egészségére? Igazságos vagyok‑e? Lelkiismeretesen töltöm‑e be hivatásomat, vagy csak látszatra teszek-veszek? Boldogság vagy rettegés tölt‑e el arra a gondolatra, hogy legfőbb gazdám, főnököm az Isten? Isten jelenlétében érzem‑e magam munkám közben?

__________

Testvéreim! Mennyei Atyánk Jézus által földieket fölülmúló kincset, égi hazát ígér hűséges kitartásunkért. Boldogság tölthet el minket arra a gondolatra, hogy a legnemesebb célért küzdünk. Imádkozzunk Istenünkhöz, hogy küzdelmünket siker koronázza!

1. Istenünk! Segíts bennünket Szentlelked világosító kegyelmével, hogy az igazi értékeket mindig felismerjük, és azokért kitartóan küzdjünk!

2. Istenünk! Segítsd és bátorítsd Egyházad vezetőit, hogy szüntelenül fáradozzanak a krisztusi igazságok hirdetésében!

3. Add, hogy minden munkánkban, vállalkozásunkban a szorgalmas helytállás és a becsületes kitartás jellemezzen bennünket!

4. Add, Urunk, hogy anyagi dolgainkban igazságosak, felebarátaink iránt pedig szeretetteljesek legyünk!

5. Add, hogy mindhalálig kitartó hűségünkért örök javaidban részesüljünk!

Mennyei Atyánk! Te vagy az igazság, hűség, irgalom és szeretet Istene! Segíts minket Szentlelked erejével, hogy kitartsunk az égi kincsekért folytatott küzdelmünkben, és elnyerjük tőled a nekünk ígért jutalmat, a szép mennyországot! Krisztus a mi Urunk által. Ámen.

Évközi 19. hét

Hétfő

(Mt 17,21-26)

A mai evangélium szerint az Úr Jézus arra hívja fel a figyelmünket, hogy az adófizetés alól senki sem vonhatja ki magát. Ez magától értetődik mindenki számára, mert a közösségi élet együtt jár a közteherviseléssel, akár Egyházról van szó, akár államról. Maga Jézus is fizetett adót.

Hazafiúi kötelességnek érzem‑e az adófizetést? Szívesen veszek‑e részt az Egyház anyagi támogatásában? Vállalok‑e társadalmi munkát a templom vagy egyházi intézmények javára? Okoztam‑e kárt közvagyon rongálásával? Jóvá tettem‑e az okozott kárt? Segítem‑e mások közéleti tevékenységét jó példámmal vagy szavammal?

__________

Testvéreim! Az Egyházban és a társadalomban egyaránt közösségben élünk. A keresztény életnek természetes velejárója, hogy aktívan vegyük ki részünket a közösség gondjaiból adófizetéssel és társadalmi munkával. Forduljunk bizalommal Urunkhoz, Jézus Krisztushoz!

1. Add, Urunk Istenünk, hogy kötelességünk teljesítésében példaadók és becsületesek legyünk!

2. Add, Urunk, hogy Anyaszentegyházunkat és magyar hazánkat hűséges adófizetőként is segítsük, támogassuk!

3. Add, hogy a szülők és a pedagógusok jó példája nyomán hithű és hazaszerető fiatalság növekedjék fel!

4. Add, Urunk, hogy népünk és magyar hazánk egyre gyarapodjék erkölcsi és anyagi értékekben!

5. Add, Urunk, hogy természeti csapások idején minden áldozatra készek legyünk felebarátaink érdekében!

Urunk, Jézus Krisztus! Te magadért és apostolodért is megfizetted a templomadót. Segíts minket is, hogy példásan vegyük ki részünket Egyházunk és hazánk anyagi támogatásából. Aki élsz és uralkodol örökkön örökké. Ámen.

Évközi 19. hét

Kedd

(Mt 18,1-5, 10, 12-14)

A kicsinyek és védtelenek mindenhol segítségre szorulnak. Az Úr Jézus ezeket a kicsiny és még ártatlan gyermekeket állítja példaképül az apostolok elé. Erről hallunk a mai evangéliumban. A mennyei Atya sem akarja, hogy egy is elvesszen e kicsinyek közül.

Megértéssel vagyok‑e a kicsinyek és védtelenül kiszolgáltatottak iránt? Tudom‑e vállalni a gyermeki lelkületet Isten országáért a hatalmasokkal szemben? Szívesen segítem‑e a kicsinyeket Jézus iránti szeretetből? Nem botránkoztatom‑e meg az ártatlan kicsinyeket szavaimmal vagy tetteimmel? Óvom‑e, féltem‑e a gyermeklélek romlatlan ártatlanságát?

__________

Testvéreim! Az emberek szeretik a nyílt szívű, őszinte vidám kisgyermekeket, az Úr Jézus pedig nagyra értékeli lelkük ártatlanságát, angyali tisztaságát. Imádkozzunk, hogy a mi lelkünk is a kisgyermek tisztaságát tükrözze!

1. Add, Istenünk, hogy lelkünk kegyelmi állapotát mindennél többre becsüljük!

2. Add, hogy felnőtt korban is gyermeki ragaszkodással és lelki bűntelenséggel vágyakozzunk égi országod boldogsága után!

3. Teremtő Istenünk! Add, hogy a szülők felelősségtudattal, kitüntető ajándékként és boldogan fogadják kezedből a gyermekáldást!

4. Add, hogy a gyermekek egészségben, kedvességben és igaz bölcsességben növekedjenek Isten és az emberek előtt!

5. Add, Urunk, hogy az árva, fogyatékos vagy bűn útjára tévedt fiatalok is találjanak szerető gondviselőkre, akik szeretettel segítik őket az emberré válásban!

Teremtő Istenünk! Te a szülők szerető gondoskodására bíztad a gyermekek nevelését. Erősítsd és bátorítsd őket, hogy magasztos feladatukat lelkiismeretesen tudják ellátni, és gyermekeikkel együtt örvendezhessenek majd az örök boldogság hazájában! Krisztus, a mi Urunk által. Ámen.

Évközi 19. hét

Szerda

(Mt 18,15-20)

A mai evangéliumban az Úr Jézus arra mutat rá, hogy erkölcsi kötelességünk figyelmeztetni a vétkezőt. A figyelmeztetés azonban nem lehet kényszerítés, csak szeretetből fakadó feddés.

Kötelességemnek érzem‑e meginteni a bűnöst? Fáj‑e nekem a másik ember bűne? Tudom‑e, hogy a bűnöst nem kényszeríthetem a jóra, csak imádkozhatok érte? Tisztelem‑e mások szabad akaratát? Vállalom‑e a tanú szerepét a bíróság előtt? Tudom‑e, hogy a közös ima ereje felülmúlja a magányos imáét?

__________

Testvéreim! Az Úr Jézus kötelességünkké teszi a vétkező ember testvéri figyelmeztetését, hogy a bűnbánat felébresztésével lelki javát előmozdíthassuk. Ezt nem azért kell tennünk, mert minket személy szerint megbántott, hanem azért, mert Isten ellen vetkezett. Imádkozzunk irgalmas Istenünkhöz!

1. Add, Urunk, hogy testvéri szeretettel – intő szóval és jó példával – a megbánás útjára vezessük a vétkezőket!

2. Add, hogy megvetés, lenézés és elmarasztalás helyett együttérző szeretet áradjon Egyházunkból bűnben élő testvéreink felé!

3. Add, Urunk, hogy a hívek közös imádsága készítse elő szeretettel a megtérések nehéz útját!

4. Segíts, Urunk, hogy Istent engesztelve csökkenthessük a bűnös lázadások súlyosságát!

5. Add, Urunk, hogy majd égi országodban a bűnből megtért üdvözültekkel együtt zenghessük a hálaadás győzelmi énekét!

Irgalmas Istenünk! Kimondhatatlan nagy a te bűnbocsátó jóságod irántunk. Segíts minket, hogy bűneinkből mindig igaz bűnbánattal szabaduljunk, és utána vigyázattal őrizzük lelkünk kegyelmi állapotát! Krisztus a mi Urunk által. Ámen.

Évközi 19. hét

Csütörtök

(Mt 18,21-19,1)

A mai evangéliumban a szívtelen szolgáról hallunk, aki nem ad haladékot szolgatársának a kevés adóssága megfizetésére. Ugyanakkor ő nagy adósság megfizetésére kap haladékot a király hivatalnokától. Nekünk Istennél van bűnadósságunk, amit ő megbocsát, ha mi is megbocsátunk felebarátunknak.

Éreztük‑e már, milyen nehéz, ha adósság nyomja lelkünket? Adósságnak érzem‑e a bűnt Istennel szemben? Igyekszem‑e Istentől mielőbb bocsánatot kérni, ha vétkeztem? Tudok‑e másoknak megbocsátani? Tudom‑e, hogy a megbocsátás nem érzelem, hanem akarat dolga? Tudom‑e, hogy hiába kérem Isten bocsánatát, amíg meg nem bocsátottam felebarátomnak?

__________

Testvéreim! Nekünk is szívből meg kell bocsátanunk az ellenünk vétkezőknek, ha Isten bocsánatát szeretnénk elnyerni. Imádkozzunk irgalmas Istenünkhöz!

1. Istenünk! Köszönjük neked, hogy minden szentgyónásban irgalmasan megbocsátod bűneinket!

2. Áldd meg és segítsd a gyóntató atyákat, hogy türelmesen és együttérző szívvel hallgassák a gyóntatószékben a bűnbánó lelkeket!

3. Istenünk! Tégy bennünket irgalmas szívűekké, hogy mindenkor szívesen megbocsássunk az ellenünk vétkezőknek!

4. Add, Urunk, hogy szavunkkal és életünk példájával békét vigyünk az emberek közé!

5. Add, hogy a bosszúállás és megtorlás sátáni szándékát a megbocsátó szeretet jóságával győzzük le!

6. Add, Urunk, hogy a földi harcok, küzdelmek után örök nyugodalmad békességébe jussunk!

Béke fejedelme, Jézus Krisztus! Te a megváltás szent művével kiengesztelted bűneinkért a mennyei Atyát. Segíts, hogy úgy adjunk méltó hálát jóságodért, miszerint mi is az engesztelés szent művének eszközei lehessünk, mostantól fogva örökkön örökké! Ámen.

Évközi 19. hét

Péntek

(Mt 19,3-12)

Bizonyos korokban különböző hatások eredményeképpen eltorzulhat a legszentebb ideál is. Így pl. az ószövetségben az eredetileg monogám házasság eszméje háttérbe szorul, és Mózes mintegy kényszerhelyzetben „megengedi” a többnejűséget. Isten terve azonban független az egyes korok gyakorlatától, és a házasság minden időben egy férfi és egy nő sírig tartó szeretetkapcsolata marad.

Tudom‑e, hogy a házastársak kapcsolata, Isten akaratából szent és felbonthatatlan? Tudatában vagyok‑e annak, hogy Isten a házastársi hűséggel az emberi méltóságot védi? Tudom‑e, hogy amint a gyermek számára rangsorban első a szülő, házas állapotban rangsorban mindenkinek a házastársa következik? Tudom‑e, hogy a házasság szentsége erőt ad a házassági hűség megőrzésére?

__________

Testvéreim! Imádkozzunk most a házastársakért, hogy a teremtő Isten akarata szerint elszakíthatatlan kötelékben tudjanak egymással élni haláluk órájáig!

1. Segítsd, Urunk, a fiatalokat, hogy a lelki tisztaság ajándékával mehessenek az esküvői oltárhoz!

2. Add, hogy a házasság szentsége szentelje meg és tegye sírig tartóvá a házasságra lépők szerelmét!

3. Add, hogy a házastársak egymásért minden áldozatot szívesen vállaljanak!

4. Add, hogy a házastársak akaratodnak megfelelően örömmel vállalják az élet továbbadásának magasztos feladatát!

5. Add, hogy a szülők mindenkor átérezzék gyermekeik iránti felelősségüket!

Urunk, Jézus Krisztus! Te szentségi rangra emelted a házasságot. Adj a házasságban élőknek erőt és kegyelmet, hogy esküjükhöz híven méltón és szentül éljenek haláluk órájáig. Ámen.

Évközi 19. hét

Szombat

(Mt 19,13-15)

Az Úr Jézus szerette a gyermekeket. Az apostoloknak azt mondja: „Hagyjátok csak a gyermekeket és ne akadályozzátok meg, hogy hozzám jöjjenek!” Ezzel kinyilvánítja, hogy a gyermeknek emberi joga az, hogy találkozhassak Istennel.

Tudom‑e, hogy az alapvető emberi jogok egyike a vallásszabadság? Kész vagyok‑e a másik ember jogait megadni, biztosítani? Tudom‑e, hogy a szülő sem akadályozhatja meg gyermeke Istennel való találkozását? Tisztában vagyok‑e azzal, hogy minél védtelenebb a másik, annál inkább kötelességünk biztosítani jogait? Tudom‑e, hogy a kicsinyek vallásos nevelése a szülők kötelessége?

__________

Testvéreim! Az Úr Jézus szava, amelyet a mai evangéliumban hallottunk, minden kor minden emberéhez parancsként szól: „Engedjétek hozzám jönni a gyermekeket!” Keresztény életünknek elengedhetetlen része, hogy ennek a parancsnak engedelmeskedjünk. Imádkozzunk isteni Mesterünkhöz, a gyermekek barátjához!

1. Mindenható Istenünk! Segítsd az államférfiakat és a nemzetközi jog alkotóit annak felismerésében, hogy az alattvalók vallásszabadságát törvényileg kell biztosítani saját országukban!

2. Segítsd, Urunk, a szülőket és a hitoktatókat, hogy a kisgyermekek vallásos nevelését felelősségük tudatában lelkiismeretesen végezzék!

3. Add, Urunk, hogy senki és semmi ne próbálja viszatartani a gyermekeket a hitoktatástól és vallásuk gyakorlásától!

4. Add, Urunk, hogy a szülők és a nevelők minden veszedelemtől, testi-lelki károsodástól óvják meg a gyermekeket és az ifjúságot!

5. Add, Urunk, hogy a gyermekkorukban elhunytak és a kora ifjúságukban elköltözöttek nálad nyerjék el az élet teljességét és örvendjenek égi országodban!

Mennyei Atyánk! Szent Fiad Názáretben megszentelte a gyermekkort és bölcsességben nevelkedett Isten és az emberek előtt. Segítsd a mi gyermekeinket is, hogy hitükben megerősödve, tiszta lélekkel őrizzék meg istengyermeki méltóságukat a mi örömünkre és a te dicsőségedre! Krisztus a mi Urunk által. Ámen.

Évközi 20. hét

Vasárnap – A év

(Mt 15,21-28)

A kitartóan hulló esőcseppek sziklákat vésnek és repesztenek. A kitartó ima pedig megnyitja az eget. Erre hívja fel figyelmünket a mai evangélium.

Tudom‑e, hogy kérő imáimban a kitartás és az élő hit a fontos? Megvan‑e ez a kitartás imádságaimban? Hiszem‑e, hogy Isten mindazt megadja nekünk, ami üdvösségünkre válik? Tudom‑e, hogy Isten a kevélyeknek ellenáll, az alázatosaknak jutalmat ad?

__________

Testvéreim! A kánaáni pogány asszonnyal való találkozást Jézus felhasználja annak kinyilvánítására, hogy a Messiás tanításában és jótéteményeiben először a zsidók részesülnek, és csak azután a pogányok. Elutasító hangon szól ugyan az asszonyhoz, de kitartó kérését teljesíti. Mi is bizalommal forduljunk Urunkhoz!

1. Üdvözítő Jézusunk! Áldd meg Egyházadat és a nemzetek szövetségét, hogy működésükkel megteremtsék a világban az egyetemes emberszeretetet és az igazi testvériséget!

2. Áldd meg mindazokat, akik a keresztény egyházak egyesítésén fáradoznak, hogy mielőbb egy akol legyen és egy pásztor!

3. Add, hogy példás keresztény életünkkel, főleg a szeretet gyakorlásával, mi is elősegítsük a keresztények egységét!

4. Add, hogy közös imádságunk és énekünk egyöntetű, figyelemmel végzett és lélekemelő legyen, és Isten dicsőségét is szolgálja!

5. Add, hogy hitből fakadó imánknak sem gyarlóságunk tudata, sem emberi ítéletek ne legyenek akadályai!

6. Áldd meg a kántorokat és az orgonistákat, hogy templomi szolgálatukat mindig hivatástudattal végezzék!

Urunk! Te test szerint a választott nép fiaként jöttél közénk, mégis az egész emberiség Üdvözítője lettél. Taníts meg bennünket a személyválogatás nélküli szeretetre, amellyel meggyógyítottad a pogány asszony leányát, aki szerető Istenünkként élsz és uralkodol mindörökkön örökké. Ámen.

Évközi 20. hét

Vasárnap – B év

(Jn 6,51-58)

A mai evangéliumban az Úr Jézus megígéri az Oltáriszentséget, amelyet a zsidók nem tudnak elfogadni. Ők azonban Jézus istenségét is elutasították. Ha a dolgok menetében egy lánc kiesik, akkor az egész láncolat megszakad. Ha mi a választott néphez hasonlóan járnánk el, nem tudnánk mit kezdeni az Oltáriszentséggel.

Elfogadom‑e Isten kinyilatkoztatásának mindazt, amit az Egyház hit és erkölcs tanításában elém ad? Az örök élet hitével járulok‑e a szentáldozáshoz? Megyőződéssel, hittel hangzik‑e el ajkamról az ámen, amikor Krisztus Testét nyújtják nekem? Tudatosítom‑e magamban, hogy a Szentostyában Krisztus jön hozzám? Méltó külsővel járulok‑e a szentáldozáshoz?

__________

Testvéreim! Jézus kortársai megcsodálták a kenyérszaporítás eseményét, érzékelték is a csodát, hiszen mindnyájan ettek és jól is laktak a kenyérből. Mégsem tartották Jézust Istennek, és ezért nem értik a saját testét kenyérként kínáló Jézust sem. Mi értő szívvel fordulunk most Jézushoz!

1. Jézusunk! Adj nekünk okoskodás nélküli értő szívet, hogy szavunkkal és életünkkel bizonyítsuk istenségedet!

2. Urunk! Mindenhatóságodban való hitünk segítsen minket abban, hogy higgyük valóságos jelenlétedet a kenyér és bor színe alatt!

3. Add, hogy a szentáldozás erősítsen minket a bűn elleni harcban!

4. Ne hagyj minket szent útravaló nélkül e világból kimúlni!

5. Adj örök életet azoknak, akik földi életükben az élet kenyerével táplálkoztak!

Urunk, Jézus Krisztus, aki szeretetből táplálod lelkünket az örök élet kenyerével, ajándékozz nekünk rendíthetetlen hitet és viszont-szeretetet, hogy egykor elérkezzünk hozzád, aki élsz és uralkodol az Atyával és Szentlélekkel, most és mindörökké. Ámen.

Évközi 20. hét

Vasárnap – C év

(Lk 12,49-53)

Döntésképes emberekre, jellemekre van szüksége a világnak és az Egyháznak. A mai evangélium azt sugalmazza, hogy két lehetőségünk van: Jézussal vagy Jézus ellen. Harmadik út nincs.

Megvan‑e bennem a teljes és tökéletes elkötelezettség Jézus mellett? Nem vagyok‑e megalkuvó? Merem‑e vállalni minden körülmények között a krisztusi sorsközösséget? Nem zavarják‑e meg Krisztushoz való tartozásomat emberi szempontok, divatos eszmeáramlatok? Megértem‑e Jézusnak a mérhetetlen szeretetét, amely megváltó áldozatához kellett?

__________

Testvéreim! Megváltásunk Krisztustól emberileg elképzelhetetlen és érthetetlen áldozatot követelt. Benne és általa lobbant fel a földön egyetlen tűzben a tökéletes isten- és emberszeretet. E szeretet alapján így imádkozunk hozzá:

1. Urunk! Áldd meg Egyházadat és általa vezess el bennünket arra a békességre, amelyet a világ nem adhat!

2. Gyújtsd fel szívünkben az igazi szeretet tüzet, amelyet a földre hoztál!

3. Segíts minket, hogy a melletted való hűséges kiállásért és a szeretetben való megmaradásért minden áldozatra készek legyünk!

4. Add, hogy még a legszorosabb vérségi kötelék se szakítson el tőled bennünket!

5. Add, hogy elvhűségünkért, hitünkért vállalt áldozataink az örök boldogságban nyerjék el végső jutalmukat!

Urunk, Jézus Krisztus! Köszönjük neked azt a végtelen értékű szeretetet, amely Szívedből fakadt a kereszten. Gyújtsd lángra bennünk a viszontszeretet tüzet, és tégy minket egészen neked tetsző áldozattá! Aki élsz és uralkodol mindörökkön örökké. Ámen.

Évközi 20. hét

Hétfő

(Mt 19,16-22)

Bizonyos szakmákra, hivatásokra a jelentkezőktől alkalmassági vizsgát követelnek. Ha azt kérdezzük, milyen alkalmassági vizsgának kell alávetni azt a keresztényt, aki a tökéletességre akar eljutni, elsősorban a gazdagságtól való szabadságot, függetlenséget kell megjelölni. Mert „nehéz a gazdagnak bejutni a mennyek országába”.

Tudom‑e, hogy a belső vonzódás, vágyódás nem elég a tökéletes vallásossághoz? Tudom‑e, hogy a parancsok megtartása vezet el az örök életre? Tudatában vagyok‑e annak, hogy a tökéletességnek nagy akadálya a gazdagság? Belátom‑e, hogy a földi gondoktól lekötött szívben kevés hely jut Istennek? Megfigyeltem‑e már, hol és mennyire akadályozza vallásgyakorlatomat a vagyon, az anyagi jólét?

__________

Testvéreim! A mai evangéliumból hallottuk és tapasztalatból is tudjuk, hogy a földi jólét, a gazdagság nem elégíti ki teljesen emberi vágyainkat. Forduljunk bizalommal Urunkhoz, Istenünkhöz!

1. Add, Urunk, hogy minél több ember induljon Jézushoz a gazdag ifjú vágyódásával!

2. Add, hogy a gazdagság ne önzésre, hanem adakozó jóságra ösztönözzön minket!

3. Add, Urunk, hogy a tökéletes istenszeretet útján semmiféle földi cél vagy múló érték ne akadályozzon minket!

4. Segítsd, Urunk, fiataljainkat, hogy Isten parancsainak útján tudjanak járni!

5. Add, hogy önmegtagadásaink és áldozatvállalásaink által majd elnyerjük az örök boldogságot!

6. Add, hogy a férfi és női szerzetesrendekben minél több fiatal megtapasztalja az önkéntes szegénység értékét és Isten gondviselő jóságát!

Urunk, Jézus Krisztus! Te földi életed példájával bemutattad nekünk, hogy a szép, harmonikus élethez nem kell nagy vagyon. Segíts minket, hogy szorgalmas munkánk mellett bátran tudjunk az isteni gondviselésre hagyatkozni most és halálunk óráján. Ámen.

Évközi 20. hét

Kedd

(Mt 19,23-30)

Azt szokták mondani, hogy mindennek ára van. Ezt vallási életünkre is lehet vonatkoztatni, mert a mennyországnak is ára van. Az Úr Jézus saját vére árán szerezte meg nekünk az örök boldogságot, amelyet elérhetünk, ha megtartjuk parancsait.

Világos‑e előttem, hogy a gazdagság azért veszélyes, mert teljesen lefoglalhat, rabjává tehet? Tudom‑e, hogy Isten el fog számoltatni arról, mire használtam vagyonomat? Tudok‑e különbséget tenni a szükséges, a hasznos és a kellemes között? Tudatában vagyok‑e annak, hogy minden tárgyi értéknél fontosabb az ember, és még fontosabb az Isten? Többre tartom‑e Isten országát a földi boldogságnál?

__________

Testvéreim! A földi gazdagság nem cél, hanem eszköze lehet örök boldogságunknak, de akadályozhat is abban. Imádkozzunk bölcsességért, hogy helyesen viszonyuljunk földi értékeinkhez!

1. Jézusunk! Taníts meg minket Egyházad által arra, hogyan kerülhetjük el a földi gazdagság bénító rabságát!

2. Add, Urunk, hogy az erkölcsös életet, a becsületet és a jó hírnevet többre értékeljük minden földi kincsnél!

3. Vezesd a szegényeket annak belátására, hogy legdrágább kincsük te vagy, és te lehetsz!

4. Bátorítsd a jólétben élőket, hogy gazdagságukból sok jót tegyenek rászoruló embertestvéreikkel!

5. Add, Urunk, hogy a szegények, a megalázottak és a szenvedők keresztjeikkel méltón engeszteljenek téged a maguk és mások bűneiért!

6. Jutalmazd meg gazdagon égi országodban azokat, akik sok bajt és keserűséget szenvedtek földi életükben!

Urunk, Jézusunk! Te a gazdag ifjú történetével megmutattad nekünk, milyen veszélyekkel jár a gazdagság. Ments meg bennünket minden ilyenfajta veszélytől, és egyedül te légy lelkünk célja és boldogsága, most és mindörökké. Ámen.

Évközi 20. hét

Szerda

(Mt 20,1-16a)

Vannak szavak, amelyeknek hallatára nyomasztó érzések támadnak bennünk. Ilyenek pl. a munkanélküliség, alkalmatlanság, tehetetlenség. Viszont felemelő érzés annak tudata, hogy Isten mindenkit fogalkoztatni akar szőlőjében.

Meg tudom‑e őrizni lelkem egyensúlyát nehéz helyzetekben? Tudok‑e türelmesen várakozni akkor is, ha emberileg úgy tűnik, hogy nincsen semmi remény? Tudok‑e örülni mások sikerének, győzelmének? Próbatételként viselem‑e el a kudarcot, a vereséget?

__________

Testvéreim! Kérjük Istenünket, a világ Urát, hogy gondviselő jóságából minden ember megtalálja kenyérkereső munkáját, adottságainak megfelelő élethivatását!

1. Segíts, Urunk, hogy kenyérkereső munkánkat lelkiismeretesen, hűséges lélekkel végezzük!

2. Segítsd a fiatalokat, hogy olyan pályát válasszanak maguknak, amelyik legjobban megfelel adottságaiknak, egyéniségüknek!

3. Segítsd a gazdasági élet vezetőit olyan munkahelyek létrehozásában, ahol a fizikai és szellemi munkások egyaránt megfelelő munkához és igazságos munkabérhez jutnak!

4. Alakítsd olyanná társadalmi helyzetünket, amelyben a becsületes munkások testet-lelket megillető felüdülésben, pihenésben részesülhetnek!

5. Add, Urunk, hogy a teljes odaadással végzett munkánk imádsággá és Isten dicséretévé magasztosuljon!

6. Add, hogy igazi bérünk, legdrágább ajándékunk te légy majd Jézusunk!

Mennyei Atyánk! Te munkára teremtettél minket és folytonos tevékenységet vársz tőlünk. Adj erőt, hogy testünkért, földi életünkért dolgozva és ugyanakkor lelkünkért, örök hazánkért fáradozva eljussunk hozzád, aki élsz és uralkodol Fiaddal és a Szentlélekkel együtt, most és mindörökké. Ámen.

Évközi 20. hét

Csütörtök

(Mt 22,1-14)

Kitüntetésnek érezzük, ha rangos embertől kapunk meghívót valami ünnepségre, vagy családi rendezvényre. Isten is hív bennünket a kegyelmi életre, hív az égi hazába.

Kitüntetésnek érzem‑e, hogy a keresztségben meghívást kaptam a keresztény életre? Nyereségnek tartom‑e, hogy részt vehetek Jézus keresztáldozatán, a szentmisén? Tudok‑e nemet mondani olyan meghívásra, amely Istennek nem tetszik, amely keresztény elveimmel nem egyezik? Nem tartom‑e egyéni vágyaimat, önző terveimet fontosabbnak, mint Isten akaratát?

__________

Testvéreim! Krisztusi életünknek az az alapja, hogy Egyházunk élő tagjaiként állandóan igent mondunk Isten szüntelen hívásának. Az Úr Jézushoz most így imádkozzunk!

1. Urunk, Jézus Krisztus! Segítsd püspökeinket és papjainkat, hogy mindenkor legyenek bátor szócsövei az isteni üzenetnek, az evangélium igazságainak!

2. Segíts bennünket, hogy Egyházunk vezetése alatt, keresztségi elhivatottságunknak megfelelően mindig a Szentlélek templomai legyünk!

3. Add, hogy mindig meghalljuk templomunk harangjának szavát, amikor csak szentmisére hív bennünket!

4. Add, hogy a bűn útjára tévedt testvéreink megtapasztalják a tékozló fiú hazatérésének boldogságát!

5. Add, hogy a jobb lator örömét, a jó halál kegyelmét minél több haldokló átélhesse!

Jézusunk! Úgy tölts el bennünket kegyelmeddel, hogy Atyád parancsainak folyton engedelmeskedve méltón éljünk keresztény hivatásunkoz, és helyet kapjunk a választottak mennyei asztalánál! Aki élsz és uralkodol mindörökkön örökké. Ámen.

Évközi 20. hét

Péntek

(Mt 22,34-40)

Az élet többször állít bennünket válaszút elé. A keresztény embert minden döntésében a lelkiismerete és a szeretet irányítja.

Tetteimet megelőzi‑e a józan és körültekintő mérlegelés? Tartok‑e fontossági sorrendet az értékek sorában? Fontos‑e számomra az, igazság? Tudom‑e, hogy az igazságnál is fontosabb a szeretet? Nem előzi‑e meg valami az Isten iránti szeretetemet? Kizárom‑e életemből azt a személyt, aki elválaszthat Isten szeretetétől?

__________

Testvéreim! Az Úr Jézus nemcsak a farizeusoknak mondta, de mindenkinek szánta azt az alapelvet, hogy legfőbb parancs a szeretet. Szeretettel forduljunk most Üdvözítőnkhöz!

1. Áldd meg, Urunk, Szentatyánkat, püspökeinket és papjainkat, hogy a szeretet vallásának hirdetésében és a szeretet gyakorlásában fáradhatatlanok legyenek!

2. Adj erőt nekünk, hogy szeretetünket ne csak szóval hangoztassuk, hanem jócselekedetekkel valóra is váltsuk!

3. Add, hogy felebarátaink szeretetében az önszeretetünk legyen a mérce!

4. Add, hogy a szeretet legelső iskolái a családi otthonok legyenek!

5. Add, Urunk, hogy a szeretet erejével tudjuk felejteni a sérelmeket és megbántásokat!

6. Istenünk! Mindenekelőtt téged akarunk szeretni. Kérünk, hogy tedd maradandóvá bennünk ezt a szándékot!

Urunk, Jézusunk! Töltsd el érzékeny szívünket Szent Szíved szeretetével, hogy egészen neked éljünk és felebarátainkban is téged szeressünk, most és mindörökké. Ámen.

Évközi 20. hét

Szombat

(Mt 23,1-12)

A külső, a látszat olykor félrevezetheti az embert. Isten azonban nem a látszatra figyel, hanem belső értékeinkre, megyőződésünkre, és főleg tartalmas életünkre.

Tudo‑e, hogy az engedelmesség alól csak akkor van felmentés, ha bűnt kérne tőlem az egyébként jogosan parancsoló? Tudom‑e hogy felettesemnek akkor is engedelmeskednem kell, ha ő bűnös vagy méltatlan ember? Hiszem‑e, hogy Istentől van minden hatalom? Követem‑e a mindenkit szolgálni akaró Jézus alázatát?

__________

Testvéreim! Az Úr Jézus azt mondta, hogy aki nagyobb akar lenni közületek, az legyen mindenkinek a szolgája. Kérjük a szolgáló szeretet Jézusát!

1. Urunk, Jézusunk! Áldd meg egyházi és világi vezetőink szolgálatát, hogy feddhetetlen életükkel is tanítsák a rájuk bízottakat!

2. Segítsd, Urunk, a szülőket, hogy életük jó példájával tiszteletet ébresszenek maguk iránt, és így megkönnyítsék gyermekeiknek az engedelmességet!

3. Urunk, Jézusunk, aki a gyermekek barátja vagy, segítsd a kicsinyeket, hogy szófogadásukkal sok örömet szerezzenek szüleiknek!

4. Add, hogy emberszeretetünkről ne csak szóval, hanem tetteinkkel is tanúságot tegyünk!

5. Add, Urunk, hogy a külső látványosság helyett inkább belső értékek megvalósítására törekedjünk!

6. Add, hogy egyszerű, alázatos földi életünk jutalma mennyországi felmagasztalásunk: az örök élet legyen!

Üdvözítő Jézusunk! Te Isten létedre emberré alázkodtál és így istengyermeki méltóságot nyertünk tőled. Segíts bennünket, hogy életünket irántad és felebarátaink iránti szeretetben töltve, minél többen üdvözüljünk. Aki élsz és uralkodol mindörökkön örökké. Ámen.

Évközi 21. hét

Vasárnap – A év

(Mt 16,13-20)

Alkalomadtán ki kell mondani véleményünket! Mindenképpen meg kell vallani hitünket, ha erről kérdeznek. A hit megvallása önerősítés, és mások számára is segítő eligazítás lehet.

Igyekszem‑e megfogalmazni magamban hitemet, véleményemet? Épülök‑e a másik ember hitén? Hagyom‑e magam sodortatni a közvéleménnyel akkor is, ha az hibás, hamis? Merek‑e változtatni véleményemen, ha rájövök, hogy tévedtem? Nem uralkodnak‑e el rajtam az ösztönök és a szenvedélyek?

__________

Testvéreim! Jézus ma minket is kérdez: Kinek tartotok engem? Meg kell vizsgálni magunkat, hogy mit vallunk, mit mutatunk meg róla szóbeli megnyilatkozásainkkal, emberi tevékenységünkkel és egész életünkkel? Belső meggyőződésünket tükrözze közös imádságunk!

1. Segítsd, Urunk, püspökeinket és papjainkat, hogy ne csak szavakkal tanítsanak, hanem életük példájával, meggyőződésükkel is tudjanak oktatni minket!

2. Áldd meg a hitoktatók fáradozásait, hogy tanítványaikat biztos ismeretanyaggal gazdagítsák, és életük példájával az igaz hitre neveljék!

3. Segíts minket, Istenünk, hogy hitünkről, vallásunk igazságairól, törvényeiről bátran beszéljünk a mindennapi életben!

4. Add, Urunk, hogy az Egyház tanítása, amely hit és erkölcs dolgában tévedhetetlen, biztonsággal, békével és lelki nyugalommal töltsön el bennünket!

5. Add, hogy a hit elleni kísértések legyőzéséhez jelenléted tudata adjon erőt és védelmet!

Urunk, Jézusunk! Segíts minket, hogy akár ellenség, akár jóbarát faggat vallásos meggyőződésünkről, mindig bátran mondjuk meg az igazat, amit életünkkel is akarunk hirdetni ma, holnap és mindörökké. Ámen.

Évközi 21. hét

Vasárnap – B év

(Jn 6,60-69)

Az élet olykor válaszút elé állít bennünket, amikor nem lehet mellébeszélni. Ilyenkor tudnunk kell, amiről Péter meggyőződött, hogy a keresztény ember számára két lehetőség van: Jézussal vagy Jézus ellen.

Mennyire vagyok nyitott, őszinte ember? Sajátom‑e Péter bátor kiállása, őszinte hitvallása? Igaz hittel szoktam‑e leborulni a szentségi Jézus előtt? Észrevettem‑e már Jézus szavaiból, hogy a hit nem alku tárgya? Szoktam‑e kérdezősködni, ha valamit nem értek hitemben?

__________

Testvéreim! A mai evangéliumban arról hallottunk, hogy a keresztény embernek jellemesnek, gerincesnek, elkötelezettnek kell lennie. Aki nem hisz igazán, az már a Jézustól való elszakadás lejtőjére került. Kérjünk Urunktól mély, erős hitet!

1. Add meg nekünk, Urunk, Egyházad tanítása által azt a rendíthetetlen hitet, amely Péter apostol lelkét eltöltötte!

2. Add, Urunk, hogy mindig élő hittel és gyermeki bizalommal hallgassuk szent igédet!

3. Add, Urunk, hogy életünk példájával tudjuk hitelesíteni a világ előtt keresztény hitünket!

4. Segíts bennünket, hogy hitvalló életünkkel meg tudjuk erősíteni a kétkedőket és a hitükben ingadozókat!

5. Kérünk, hogy Szent Tested gyakori vétele által óvj meg minket a hitetlenség veszedelmétől!

6. Hitünk legyen iránytű és segítség az örök élet felé vezető úton!

Urunk, Jézus Krisztus! Ontsd lelkünkbe azt a sziklaszilárd hitet, amely Szent Pétert is eltöltötte, és általa ajándékozz meg majd minket az örök élettel. Aki élsz és uralkodol, mindörökkön örökké. Ámen.

Évközi 21. hét

Vasárnap – C év

(Lk 13,22-30)

Van egy régi mondás: valamiért valamit. Vallási vonatkozásban ezt így lehetne alkalmazni: a legnagyobb „valami” az örök üdvösség, amelyért minden áldozatra készen kell állnunk!

Azért félek‑e a haláltól, mert azt hiszem, hogy a síron túl nincs folytatás? Tudom‑e, hogy Jézus örök életet kínál követőinek? Vállalok‑e áldozatot azért, hogy földi életem örök életre változzék? Tudom‑e, hogy a keresztség csak jog, lehetőség az örök haza elnyerésére? Kész vagyok‑e akár ma is az örök Bíró elé állni? Tudom‑e, hogy mindennap felkészülve kell lennem, mert a halál nem várakozik?

__________

Testvéreim! Az Úr Jézus nem válaszolt arra a kérdésre, hogy sokan vagy kevesen üdvözülnek‑e? Fontosabbnak tartotta annak lehetőségéről tájékoztatni, hogyan üdvözülhetünk, mert ez a lényeges. Forduljunk hozzá bizalommal!

1. Segíts, Urunk, hogy igyekezzünk, és halogatás nélkül vállaljunk mindent üdvösségünkért!

2. Add megértenünk, hogy a keresztségből fakadó méltóságunk kitüntető ajándék ugyan Istentől, de az üdvösséghez nem elegendő.

3. Add, hogy jóra törekvő életünkkel másokat is közelebb vigyünk az örök élethez!

4. Áldd meg a hittérítők fáradozásait a pogány népek között, hogy igehirdetésük által minél több ember eljusson az üdvösség ismeretére vezető hithez!

5. Add, Urunk, hogy keresztvállalásunkkal siettessük a tisztítótűzben szenvedők szabadulását!

Irgalmas Istenünk! Légy segítségünkre, hogy földi életünk kellemetlenségeit és magunkra vállalt áldozatait üdvösségszerző módon viseljük, és általuk tehozzád, a mennybe jussunk. A mi Urunk Jézus Krisztus által, aki él és uralkodik, most és mindörökké. Ámen.

Évközi 21. hét

Hétfő

(Mt 23,13-22)

Emberi életünk felelősséggel jár. Akire a földi életben többet bíztak, attól többet is kérnek számon.

Felelősséggel élem‑e életemet? Tisztában vagyok azzal, hogy szavaim és tetteim építenek vagy rombolnak? Tudom‑e, hogy a vezető ember nemcsak magáért, hanem a rábízottakért is felel? Jobban törődök‑e az emberrel, mint annak anyagi jólétével? Többet teszek‑e a lelkükért, mint a testi életükért?

__________

Testvéreim! A vezető beosztás, emberek irányítása mindig nagy felelősséget jelent Isten előtt. Irigység helyett imádsággal kell körülvenni és hivatásukban támogatni azokat, akik Istentől hatalmat kaptak. Imádkozzunk világi és egyházi elöljáróinkért!

1. Áldd meg, Urunk, Szentatyánkat, ... pápát, püspökeinket és papjainkat, hogy jópásztori szívvel és aggódó szeretettel őrizzék, vezessék nyájadat!

2. Áldd meg, Urunk, országunk vezetőit: a minisztereket, a parlamenti képviselőket és polgármestereket, hogy bizonyítsák felelősségtudatukat, és hatalmukat a nép szolgálatára használják!

3. Adj, Urunk, egyetértő lelkületet mindnyájunknak, hogy a hasznos törvények betartásával elősegítsük a közbiztonságot és megakadályozzuk az anarchiát!

4. Add, Urunk, hogy a bírák és ügyészek részéről az ítélethozatalban ne csak az igazság, hanem a szeretet is érvényre jusson!

5. Add, hogy egykor majd minden egyházi és világi elöljáró nyugodt lélekkel adhasson számot a rájuk bízottak testi-lelki életéről!

Urunk, Jézus Krisztus! A lelketlen vezetőket korholó szavaidból is kiérezzük irántunk táplált szeretetedet. Add, hogy a szerető jóság és a szolgálat szelleme töltse el minden elöljáró szívét, hogy hivatásukban lelkiismeretesen eljárva üdvösségre jussanak, mostantól mindörökké. Ámen.

Évközi 21. hét

Kedd

(Mt 23,23-26)

A tetszetős, szép külső forma akkor felel meg a célnak, amikor tartalmas, értékes belsőt takar. A szíveket vizsgáló Isten mérlegén mindig az a belső érték fontos, amely emberi szemnek láthatalan, de igazi, hiteles.

Mi mozgatja tetteimet: a külső látszat vagy a belső érték? Isten előtt akarok‑e érvényesülni elsősorban, vagy az emberek előtt? Szeretem‑e a látványos, mutatós tetteket? Mi jellemzi vallásgyakorlataimat: a pillanatnyi fellobbanás, vagy a kitartó hűség! Ugyanaz az igényesség alakítja‑e belső vágyaimat, szándékaimat, mint külső megjelenésemet? Értékesnek tartom‑e a kolostor falai mögé rejtőző szerzetesek imádságos életét?

__________

Testvéreim! Sajnos, hogy sokszor esünk a látványosság csapdájába, amikor emberek elismeréséért és dicséretéért tesszük a jót. Ha jól odafigyelünk Jézus tanítására, jobban fogunk törekedni a belső tartalomra. Kérjük ehhez Megváltónk segítségét!

1. Jézus Szíve, a szeretet lángoló tűzhelye, alakítsd szívünket Szent Szíved szerint!

2. Segítsd, Urunk, a szülőket és a nevelőket, hogy okos szeretettel és következetes nevelési elvekkel megőrizzék gyermekeik ártatlanságát!

3. Add, hogy az irgalmasság felebaráti szeretetének cselekedetei szívünk mélyéből fakadjanak!

4. Óvj meg minket, Urunk, a képmutatástól, a farizeusi lelkülettől, mert ez utálatos előtted és megbotránkoztatja felebarátainkat!

5. Add, hogy a tisztítótűzben szenvedő testvéreink irgalmas jóságodból megszabadulva részesei legyenek örök boldogságodnak!

„Mindenható örök Isten! Bizalommal Atyánknak szólítunk téged. Tökéletesítsd szívünkben a fogadott fiúság lelkületét, hogy a megígért örökséget elnyerjük. A mi Urunk Jézus Krisztus által.” Ámen. (Az imaórák liturgiája, IV.)

Évközi 21. hét

Szerda

(Mt 23,27-32)

Az álarc mögötti gonosz valóság megtéveszti az egyszerű szemlélőt. Ezért a hiteles keresztény élet nem tűri a képmutatást, és külső viselkedésében is mindig az örök cél lebeg szeme előtt.

Nincsen‑e valami megjátszás, csalás vallásosságomban? Érdemes‑e az emberek megtévesztéséért a vallásosságot megjátszani? Tudom‑e, hogy Isten csak a tiszta szándékot értékeli, a lelket figyeli? Tisztában vagyok‑e azzal, hogy Isten utálja a kétszínűséget?

__________

Testvéreim! A mai evangéliumban hallottuk, hogy az Úr Jézus egyértelműen elmarasztalja a képmutató embert. De előttünk is ellenszenves, jellemtelen az olyan ember, aki belső gonoszságát képmutató módon a jámborság leplébe öltözteti. Imádkozzunk az őszinte vallásosság kegyelméért!

1. Jézusunk! Vezess minket a tettetés nélküli, őszinte élet útján, hogy ezáltal vonzóvá tegyük kereszténységünket!

2. Ments meg minket az álszent, farizeusi magatartástól, amely megcsúfolja az evangélium tisztaságát, Egyházunk tanítását!

3. Ne engedd, Urunk, hogy másokat elmarasztaló kritikával próbáljunk különbnek látszani, mert ez a kevélységnek is jele!

4. Add, hogy a lelkünket újjáteremtő kegyelem benső örömmel töltsön el minket!

5. Add, hogy mi, keresztények áldássá váljunk mindazok számára, akik hozzánk fordulnak és minket igényelnek!

Urunk, Jézus Krisztus! Te vagy számunkra az örök igazság. Árassz el minket szüntelenül kegyelmeddel, hogy általa bűneinktől megtisztulva újjászülessünk. Aki élsz és uralkodol, most és örökkön örökké. Ámen.

Évközi 21. hét

Csütörtök

(Mt 24,42-51)

Isten sem életünk végét, sem a világ végének idejét nem adta tudtunkra. Mindkettő kiszámíthatatlan időben érkezik, ami állandó készenlétre figyelmeztet minket.

Van‑e elég türelmem a várakozáshoz? Üres időtöltésnek látom‑e az öregkori várakozást? Tudom‑e időmet hasznos tevékenységgel, lelket megszentelő foglalkozással kitölteni? Isten jelenlétének tudatában telik‑e életem? Hasznára vagyok‑e másoknak, vagy önző módon csak a magam hasznát keresem? Megbízhatónak tartanak‑e az emberek?

__________

Testvéreim! Isten a földi élet után mindnyájunkat elszámoltat majd arról, hogyan gazdálkodtunk időnkkel, egészségünkkel, tehetségünkkel, vagyonunkkal és egész életünkkel. Ennek tudatában imádkozzunk ma hozzá!

1. Áldd meg, Urunk, Szentatyánkat, ... pápát, püspökeinket és papjainkat, hogy a Szentlélek erejével minden idejüket a lelkek megszentelésére fordítsák!

2. Áldd meg hazánk felelős vezetőit, hogy tehetségükkel és rendelkezéseikkel a köz javát szolgálják, és őszintén fáradozzanak a javak igazságos elosztásán!

3. Add, Urunk, hogy kenyérkereső és földet szépítő munkálkodásunk istenszolgálat legyen!

4. Add, hogy a bizonytalan órában érkező biztos halál felkélszülve találjon majd minket a végső számadáskor!

5. Segíts bennünket, hogy munkánk lelkiismeretes végzésével a gyárban, az irodában és minden munkahelyünkön munkatársainknak jó példát adjunk!

6. Add, hogy éber virrasztásunk, földi helytállásunk jutalma egykor égi országod legyen!

Urunk, isteni Gazdánk! Te csak a hűséges és okos szolga helytállását kéred tőlünk számon az ítélet napján. Segíts kegyesen, hogy bármikor érkezel, készen álljunk a számadásra. A mi Urunk Jézus Krisztus által, aki él és uralkodik most és mindörökké. Ámen.

Évközi 21. hét

Péntek

(Mt 25,1-13)

A mai evangéliumban hallani fogunk azokról a koszorúslányokról, akik nem vittek magukkal elég olajat, és emiatt kizárták őket a lakodalomból. Jelen voltak ugyan kellő időben, de nem voltak jól felkészült állapotban. Ugyanis a fizikai jelenlét még nem készenlét.

Ott vagyok‑e mindig, ahová szólít a kötelesség? Pontos vagyok‑e a megjelenésben? Szoktam‑e késni, kimaradni? Lelkiismeretesen készülök‑e feladataimra? Szokásom‑e mások megvárakoztatása? Nem „lopom‑e” mások idejét?

__________

Testvéreim! Az okos koszorúslányok előrelátóan gondoskodtak tartalék olajról, és ezáltal részesültek a lakodalom örömeiben. Ránk a mennyei lakodalom vár, amire földi életünkben kell felkészülni. Imádkozzunk, hogy felkészülésünk eredményes legyen!

1. Üdvözítő Urunk! Segítsd egyházmegyénk főpásztorát és lelkipásztorainkat, hogy eredményesen hirdessék igédet és méltón szolgáltassák ki szentségeidet!

2. Áldd meg megyénk és városunk (községünk) vezetőit, hogy odaadó lélekkel és a nép megelégedésére végezzék szolgálatukat!

3. Add, hogy a fiatalok szorgalmas tanulással és felelősséggel készüljenek fel jövendő hivatásukra!

4. Add, Urunk, hogy parancsaid megtartásával és a szentségek gyakori felvételével olyan legyen keresztény életünk, hogy majd részünk lehessen a mennyei lakomában!

5. Add, hogy a Krisztus iránti szeretet mentsen meg bennünket a lemaradás, a későn érkezés örök kárhozatától!

6. Jussunk el annak belátására, hogy minden jól végzett szentáldozás elővételezése az égi lakomának, amelyet Isten készít az őt szerető lelkeknek!

Isteni Vőlegény, Jézus Krisztus! Köszönjük, hogy az örök boldogság égi lakomájára meghívtál minket. Segíts úgy vigyáznunk szívünk mécsesének „olajára”, a megszentelő kegyelemre, hogy annak fényénél eljussunk örök világosságodba. Aki élsz és uralkodol az Atyával és a Szentlélekkel, most és mindörökkön örökké. Ámen.

Évközi 21. hét

Szombat

(Mt 25,14-30)

Helyesen cselekszünk, ha értékeinket hasznosítjuk, pénzünket befektetjük, kamatoztatjuk. De ugyanígy kell testi-lelki javainkat is hasznosítani, mert mindennek csak haszonélvezői vagyunk, és azokkal majd elszámolni tartozunk.

Megbízható vagyok‑e anyagiak területén? Hogyan hasznosítom Istentől kapott talentumaimat? Hogyan kezelem vagyonomat, pénzemet? Nem vagyok‑e pazarló vagy éppen fösvény, zsugori? Nem vagyok‑e lusta, hanyag a munka végzésében? Nem vagyok‑e mohó az anyagi javak megszerzésében?

__________

Testvéreim! Gondviselő Istenünk azt kívánja tőlünk, hogy a jó gazda gondosságával fáradozzunk e világban. Forduljunk hozzá bizalommal!

1. Urunk, Istenünk! Segítsd Egyházunk vezetőit abban, hogy szociális intézmények létesítésében és fenntartásában jó példát adjanak a világnak!

2. Segítsd azokat a nőket és férfiakat, akik szociális érzékkel megáldva életüket az elesettek, nyomorékok és öregek gondozására áldozzák!

3. Add, Urunk, hogy anyagi értékeinket és emberi életünket minden veszélytől féltve őrizzük és óvjuk!

4. Add, hogy a tőled kapott javakról való elszámolásra mindig készen álljunk!

5. Segítsd a kutatókat, tudósokat és a felelős szakembereket, hogy minden áldozatra készek legyenek a fejlődés előmozdítására, és rámutassanak a technika vívmányainak helyes használatára!

6. Urunk! Segíts most hűnek lenni a kicsiben, hogy majd sokat bízhass ránk örök országodban!

Gondviselő Istenünk! Tudjuk, hogy mindent tőled kaptunk ajándékba. Segíts kegyelmeddel, hogy jól használjuk fel értékeinket. Mindenért téged dicsérünk és magasztalunk most és örökkön örökké. Ámen.

Évközi 22. hét

Vasárnap – A év

(Mt 16,21-27)

Semmit sem adnak ingyen. A keresztény hagyomány a lelki életre vonatkoztatva ezt így fejezi ki: Keresztben az üdvösség. Keresztben a szabadulás!

Hiszem‑e, hogy a keresztben van az üdvösség? Igyekszem‑e krisztusi módon gondolkodni a szenvedésről? Tudom‑e, hogy a szenvedő Messiás egyszerre tanítónk és példaképünk is? Tudom‑e, hogy saját szenvedésem Krisztuséval egyesítve végtelen értékűvé válik? Elfogadom‑e, hogy csak önmagamról lemondva, magamat háttérbe szorítva lehetek győztes Krisztussal?

__________

Testvéreim! Hiába szeretnénk mi a Megváltó keresztáldozatát kiiktatni életünkből, mint Péter apostol is akarta, a bűnbe esett emberiség számára csak a kereszten át vezet az út az örök élet boldogságába. Ennek tudatában könyörögjünk Üdvözítőnkhöz!

1. Áldd meg, Urunk, Szentatyánkat,... pápát, püspökeinket és papjainkat, hogy hivatásukkal járó keresztjeiket példaadóan tudják vállalni!

2. Megváltó Királyunk! Légy híveidnek példaképe és segítője a kereszt hordozásában, hogy ezáltal is méltók legyenek a keresztény névre!

3. Ne engedd, Urunk, hogy keresztjeinket eldobva gyáván meneküljünk a szenvedéstől!

4. Segíts minket, hogy ne földi örömökkel és evilági gazdagsággal próbáljuk csillapítani örök életre vágyódó lelkünket!

5. Add, hogy szívesen vállaljuk kínszenvedésed kiegészítését saját szenvedéseinkkel az egész emberiség javára, amint Szent Pál is tette!

Isteni Megváltónk! Te értünk vállaltad a keresztet. Adj nekünk is erőt, hogy kálváriás utadon kövessünk, Atyád dicsőségében pedig majd veled örvendezhessünk, örökkön örökké. Ámen.

Évközi 22. hét

Vasárnap – B év

(Mk 7,1-8, 14-15 és 21-23)

A mindennapi életben sokszor rutinosan, a beidegzett cselekvések hatása alatt tesszük dolgainkat. Jézus pedig azt kívánja, hogy cselekedeteink mindig tudatosak legyenek és lelkünk mélyéről fakadjanak.

Igyekszem‑e belső meggyőződésből, áldozatok árán is tenni a jót? Mi ösztönöz jobban: a külső látszat, az emberi elismerés, vagy a belső szándék, a rejtett gondolat, amiről csak Isten szerez tudomást? Egyáltalán: szoktam‑e figyelni tetteimre? Van‑e gondom arra, hogy tetteim előtt felindítsam magamban a jószándékot?

__________

Testvéreim! Jézusnak nem színészek, nem képmutatók, nem látszatra adó emberek kellenek, hanem olyan jószándékú, talpig igaz emberek, akiknek már szívük mélyén Istenre irányul a jócselekedet. Imádkozzunk Urunkhoz, hogy ilyen szellem lakozzék bennünk!

1. Áldd meg, Urunk, Szentatyánkat, püspökeinket és papjainkat, hogy tanításukból a meggyőződés szelleme sugározzák a szószékről, az iskolai katedráról és egész életvitelükből!

2. Segítsd a szülőket és a nevelőket, hogy a rájuk bízott gyermekeket ne csak szóval irányítsák a jóra, hanem jópéldájukkal is törekedjenek eredményessé tenni nevelésüket!

3. Add, Urunk, hogy a képmutatás, a botránkoztatás és a frivol magatartás távol álljon tőlünk!

4. Add, hogy Őrangyalaink szerető védelmét élvezve, testben és lélekben mindhalálig egészen tieid maradjunk!

5. Add, Urunk, hogy őszinte és igaz vallásosságunk szerezze meg nekünk az örök boldogságot!

Isteni Mesterünk! Téged megdöbbentett és elkeserített kortársaid külsőségeket hajhászó szertartásossága. Segíts minket, hogy mindig belülről fakadó áhítattal, igaz meggyőződéssel tegyük mindazt, amit kívánsz tőlünk. Aki élsz és uralkodol mindörökkön örökké. Ámen.

Évközi 22. hét

Vasárnap – C év

(Lk 14,1 és 7-14)

Vannak olyan erények, olyan lelki értékek, amelyek elnyerésére érdemes felhívni egymás figyelmét. Jézus példabeszédeivel akarja ezeket megismertetni velünk. A mai evangéliumban is ezt teszi.

Értékelem‑e a szerénységet? Nem tévesztem‑e össze a szerény embert a gyámoltalan, ügyefogyott emberrel? Törekszem‑e a szerénységre? Tudok‑e másokon segíteni titokban? Szívesen megosztom‑e javaimat a rászorulókkal? Hiszem‑e, hogy Isten bőségesen visszafizeti mindazt, amit felebarátaimnak adok?

__________

Testvéreim! A világ szemében nem divatos, nem vonzó sem a szerény, sem a jótékonykodó ember. Az Úr Jézus éppen ezért hívja fel figyelmünket ezek fontosságára. Könyörögjünk hozzá bizalommal!

1. Add, Urunk, hogy Egyházad vezetésével mentesek maradjunk a kevélység, a nagyképűség és az önteltség bűneitől!

2. Add, hogy mindig szelíd és alázatos Szíved legyen legigazibb példaképünk!

3. Add, hogy testi-lelki adományaidért és ajándékaidért ne szűnjünk meg hálát adni!

4. Add Urunk, hogy érezzük szent kötelességünknek a rászorulók megsegítését!

5. Arról ismerjék fel az emberek az istengyermekséget bennünk, hogy szeretettel vagyunk felebarátaink iránt.

6. Vezess minket, Urunk, egész életünkben a szerénység magasztos útján!

Szelíd Jézusunk! Te körüljártál az emberek között és mindenkivel jót tettél. Tölts el minket is a szelídség és alázat szellemével, és erősítsd akaratunkat kegyelmeddel, hogy mindvégig kitartsunk a jócselekedetek gyakorlásában. Aki élsz és uralkodol az Atyával és a Szentlélekkel, most és örökkön örökké. Ámen.

Évközi 22. hét

Hétfő

(Lk 4,16-30)

Senki sem próféta a saját hazájában. Jézust sem fogadják el saját városában.

Értékesnek tartom‑e az Egyház működését? Elfogadom‑e, hogy az Egyházon keresztül maga az Isten szól hozzám? Befolyásol‑e az igehirdető személye? Hittel hallgatom‑e a lelkipásztorok beszédeit? Szívesen hallgatom‑e az igehirdetőt akkor is, ha találva érzem magam? Segítek‑e Isten igéjének terjesztésében azzal, hogy felolvasást vállalok a templomban vagy az elolvasott vallásos újságot továbbadom?

__________

Testvéreim! Az Úr Jézus azt várja tőlünk, hogy Isten üzenetét szívesen fogadjuk, akár a Szentírás olvasása által, akár szentbeszédek hallgatásán keresztül jut el hozzánk. Forduljunk hozzá bizalommal kéréseinkkel!

1. Urunk, Istenünk! Segítsd Szentlelkeddel a lelkipásztorokat, hogy szolgálatuk fontos részének tartsák Isten igéjének terjesztését élőszóval és írásban egyaránt!

2. Erősítsd és bátorítsd a misszionáriusokat, hogy áldozatos lélekkel fáradozzanak az evangélium hirdetésén a pogány ok között!

3. Támassz, Urunk, papi hivatásokat, hogy az oltárok és templomi szószékek ne maradjanak árván hazánkban!

4. Keltsen a szülők szívében örömet és váltson ki helyeslést, ha gyermekük papi hivatást kap Istentől, és segítsék fiúkat a felkészülésben!

5. Add, hogy a hűségesek hitéből és a szenvedők áldozatából egyre erősebb legyen a kereszténység, és növekedjék az Egyház tekintélye!

6. Segítsd Egyházunk vezetőit, hogy a rádiót és a televíziót egyre hatékonyabban tudják az igehirdetés szolgálatába állítani!

Megváltó Jézusunk! Te az emberek felé tártad karodat a keresztfán. Tedd elfogadhatóvá jócselekedeteinket, és add, hogy hirdessük megváltásod művét szerte a világon. Aki élsz és uralkodol, mindörökkön örökké. Ámen. (Az imaórák liturgiája IV.)

Évközi 22. hét

Kedd

(Lk 4,31-37)

Sokszor megcsodáljuk az emberi szó erejét, hatását. Az Úr Jézus szavaiból is erő árad.

Ura vagyok‑e szavaimnak, ígéreteimnek? Lehet‑e bízni adott szavamban? Szívesen hallgatnak‑e engem családomban, baráti körömben? Nem vagyok‑e unalmas beszédeimben? Tudok‑e hallgatni vagy mindent kifecsegek? Jellemző‑e rám az igazmondás?

__________

Testvéreim! Jézus szavaiban is erős és hatalmas volt. A tisztátalan lélektől megszállott embert egyetlen szavával kiszabadítja a Sátán rabságából. Mi is bizalommal könyörögjünk hozzá!

1. Urunk! Segítsd püspökeinket és papjainkat, hogy szavaikban kifogástalan, igaz emberek legyenek!

2. Ments meg minket a szószegéstől, a hitvány árulástól és minden állhatatlanságtól!

3. Segíts, Urunk, bennünket, hogy a szolgálatodra kiválasztott emberek szavát úgy figyeljük és hallgassuk, mintha te magad személyesen szólnál hozzánk!

4. Add, hogy bajainkban hittel forduljunk hozzád, és ígéreteidben mindig bizakodjunk!

5. Add, hogy mindenkor élvezzük a gonosz lélek rabságából megszabadító jóságodat!

Jóságos Jézusunk! Köszönjük, hogy szavaiddal nemcsak tanítasz minket, hanem a Sátán rabságából is kiszabadítasz minden szentgyónásban. Segíts, hogy parancsaid szerint tudjunk élni és ígéreted szerint üdvözüljünk is. Aki élsz és uralkodol, most és örökkön örökké. Ámen.

Évközi 22. hét

Szerda

(Lk 4,38-44)

Közösségben élünk, közösségi lények vagyunk. Ezért egyéni, személyes dolgaink mellett mindig figyelembe kell vennünk a közösség szempontjait, érdekeit is.

Mennyire érdekel a másik ember? Szokott‑e izgatni mások baja? Van‑e bennem segítőkészség, hogy valamit tegyek a másikért? A mentegetődzés, magyarázkodás nem csupán lustaságom álarca? Érzek‑e lelkem mélyén olyan ösztönzést, hogy maga Isten küld, szinte sürget a szeretet gyakorlására?

__________

Testvéreim! A mai evangéliumból kitűnik, hogy az Úr Jézusnak egyetlen napja nagyon mozgalamas, zsúfolt: tanít, gyógyít, a megszállottságtól megszabadít, alig alszik, és már megy is tovább, mert sürgeti a szeretet, mert teljesíteni akarja küldetését. Forduljunk hozzá mi is bizalommal!

1. Segítsd, Urunk, Szentatyánkat, püspökeinket és papjainkat, hogy szavukkal és példájukkal helyes irányt tudjanak mutatni tétovázó, utat kereső testvéreinknek!

2. Segíts bennünket, hogy a szeretet eszközei lehessünk felebarátainknak, és megvigasztalhassuk a szomorú szívűeket!

3. Add, hogy példád nyomán együttérzéssel látogassuk és ápoljuk a szenvedőket!

4. Óvj meg minket attól, hogy bárkit is kizárjunk szeretetünkből!

5. Tudatosítsd bennünk a vendéglátás fontosságát, amely kiválóan alkalmas az összetartás és a testvéri szeretet ápolására!

6. Add, hogy elhunyt testvéreink, akik a földön a szeretet útját járták, helyet kapjanak az égben, a szeretet örök hazájában!

Urunk, Jézus Krisztus! Te körüljártál és mindenkivel jót tettél a földön. Segíts, hogy példádat követve mi is a jóság útját járjuk egész életünkben, és utána örök boldogságodat élvezzük a mennyben. Aki élsz és uralkodol, mindörökkön, örökké. Ámen.

Évközi 22. hét

Csütörtök

(Lk 5,1-11)

A mai evangéliumban Péter apostol példás viselkedése tárul elénk. Ő mindig segítőkész és engedelmes az Úr Jézus iránt, a csodálatos halfogás után pedig bűnbánattal válaszol Jézus jóságára, és kész követni őt.

Megtalálható‑e bennem a mások iránti segítőkészség? Engedelmesen követem‑e Isten parancsait? Tudok‑e egy-egy kudarc után újrakezdeni, ha jószándékú bíztatást hallok? Nyitott szemmel figyelem‑e az élet eseményeit? Észreveszem‑e az események zajlásában Isten gondviselő jóságát? Eszembe jutnak‑e ilyenkor bűneim, mulasztásaim?

__________

Testvéreim! Simon Péter engedelmes készségét a csodálatos halfogással jutalmazta Jézus. Mélységes bűnbánata után pedig azzal tünteti ki, hogy meghívja apostolai közé. Kérjük Urunkat, Üdvözítőnket alázattal!

1. Urunk! Te papjaidat a lelkek halászává tetted. Segítsd őket, hogy az igehirdetés sikeréért szeretettel és eredményesen munkálkodjanak!

2. Add, hogy figyelmesen hallgassuk és életünkben valóra váltsuk Egyházunk tanítását!

3. Add, hogy bűneink tudatában a bűnbánatra és életünk jobbítására szüntelenül készen álljunk!

4. Add, hogy a fiatalok meghallják hívásodat, és Péter példájára azonnal és boldogan induljanak a lélekhalászatra!

5. Add, hogy az igehirdetők és a készséges hallgatók együtt örvendezzenek majd az örök boldogság kikötőjében!

Urunk, Jézus Krisztus! Te az engedelmes Pétert a csodálatos halfogással jutalmaztad, majd Egyházad fejévé tetted. Áldd meg ma is bőségesen és sikerekben tedd gazdaggá hűséges szolgáidat. Aki élsz és uralkodol, most és örökkön örökké. Ámen.

Évközi 22. hét

Péntek

(Lk 5,33-39)

Korunk problémái újabb kihívások elé állítják az Egyházat. A gyermekkor játékai kedves emlékek maradnak, de már nem használjuk őket. Az Egyház is új eszközökhöz nyúl, amikor új követelményeknek akar megfelelni.

Kinőve a gyermekkorból, igyekszem‑e eljutni a felnőttek felelősségteljes világába? Frissítem‑e állandóan hitbeli ismereteimet olvasással, a vallásos műsorokra való figyeléssel? Akarok‑e változni, jellemben fejlődni, lélekben állandóan megújulni? Hogyan élem meg az egyházi élet változásait?

__________

Testvéreim! Az Úr Jézus a mai evangéliumban azt szeretné megértetni a farizeusokkal és velünk is, hogy az ősi advent várakozását már felváltotta az Ő megjelenése, velünk-lakásának öröme. Jézus szándékait megértő lélekkel most így könyörögjünk:

1. Imádkozzunk Szentatyánkért, ... pápáért, püspökeinkért és papjainkért, hogy korunk kihívásaira megtalálják azokat a megoldásokat, amik a mai ember gondolatvilágával harmóniában vannak!

2. Imádkozzunk hazánk felelős vezetőiért, hogy jó kapcsolatokat tudjanak tartani a történelmi egyházakkal a közös célok elérése érdekében!

3. Imádkozzunk a keresztények egységéért, hogy mielőbb egy akol legyen és egy pásztor!

4. Imádkozzunk a misszionáriusokért, hogy korszerűen és eredményesen tudják hirdetni az evangéliumot a pogány népek körében!

5. Imádkozzunk a keresztényekért, hogy egyre inkább megújulva az új évezredben korszerűek, frissek és modernek tudjanak lenni a szeretet gyakorlásában és a hit megélésében!

Mennyei Atyánk! Te Szent Fiad által Egyházat adtál ennek a világnak, és rábíztad az emberiség üdvözítését a történelem végéig. Gondviselő jóságod úgy tegye Egyházunkat alkalmassá minden kor embere számára, hogy hivatását eredményesen tudja betölteni. A mi Urunk Jézus Krisztus által, aki veled és a Szentlélekkel él és uralkodik, most és örökkön örökké. Ámen.

Évközi 22. hét

Szombat

(Lk 6,1-5)

Az élet nagy érték, Isten ajándéka. Védelme elsőbbséget élvez. Ha egyszerre több isteni parancs kötelez bennünket, azt kell érvényre juttatni, amely az életet védi. Ez ilyen kérdéseket vet fel:

Van‑e bűne annak a betegápolónak, aki éppen a betegápolás miatt marad el a miséről? Tudom‑e, hogy a kisgyermekes édesanya is elmaradhat a miséről, ha nincs kire bízni a gyermekét? Megértem‑e, hogy az életet védő ötödik parancs megelőzheti a böjti parancs előírását?

__________

Testvéreim! Az élet azért nagy érték, mert emberi tudomány nem képes létrehozni. Az élet szent, mert a szent Isten ajándéka, amellyel majd egyszer el kell számolnunk. Imádkozzunk az élet Urához!

1. Add, Urunk, hogy a házasságban élők Istentől kapott hivatásnak érezzék az élet továbbadásának magasztos feladatát!

2. Add, hogy az orvosok, betegápolók és mindazok, akiknek hivatásuk az élet védelme, lelkiismeretesen, odaadó áldozattal és nagy szeretettel végezzék munkájukat!

3. Add, hogy magyar népünk megszabaduljon a nemzetgyilkosság átkától, a magzatgyilkosság súlyos bűnétől!

4. Add, hogy testünk táplálásáról, egészségünk védelméről kellő módon gondoskodjunk, és soha ne tegyük ki magunkat felesleges életveszélynek!

5. Segíts minket annak belátására, hogy a közlekedés szabályai az élet védelmét szolgálják, és azok betartása a bűn terhe alatt kötelező!

6. Add, Urunk, hogy a testi életünkről való gondoskodás mellett ne feledkezzünk el a lelki táplálékról, az Oltáriszentségről sem!

Teremtő Istenünk! Te vagy életünk szerzője és gondviselője. Hálás szívvel köszönjük neked életünket, amelyet ajándékba kaptunk. Segíts úgy élnünk a földön, hogy az örök élet ajándékára is méltók legyünk. Aki élsz és uralkodol a Fiúval és a Szentlélekkel együtt, most és örökkön örökké. Ámen.

Évközi 23. hét

Vasárnap – A év

(Mt 18,15-20)

A közösségi élet rendje, fegyelme megkívánja a törvények betartását. Az evangélium azonban a legnehezebb esetekben is biztos irányt mutat Krisztus követőinek. E gondolatok jegyében kérdezzük magunktól:

Csak korlátot, akadályt látok‑e a törvényekben, az egyházi előírásokban? Észreveszem‑e hogy ezek mindegyike engem félt, óv és véd? Tiszteletben tartom‑e a törvényeket? Nem hajlok‑e önbíráskodásra, ha a sértettség, a harag erre ösztönöz? Tudok‑e tárgyilagos maradni akkor is, ha igazságtalanságot szenvedek? Vitás esetekben elfogadom‑e az Egyház döntését?

__________

Testvéreim! Tapasztalhatjuk, hogy szenvedélyeink, érzelmi hullámzásaink sokszor elhomályosítják értelmünket, megzavarják gondolkodásunkat és akadályoznak a helyes döntésben. Ilyenkor nagy szükségünk van Isten kegyelmére. Forduljunk hozzá most is bizalommal!

1. Add, Urunk, hogy a megsértés és megaláztatás idején is a te akaratod irányítson bennünket!

2. Segíts kegyelmeddel, hogy a Miatyánk szellemében mindig készen álljunk a megbocsátásra!

3. Add, Urunk, hogy a parancsokat megtartva és az Egyház előírásainak engedelmeskedve érezzük kegyelmed erejét és lelkünk békéjét!

4. Add, hogy soha ne nyugodjék le a nap haragunk felett!

5. Segítsd a házastársakat, hogy a kölcsönös megbocsátást gyakorolva egyre jobban erősödjenek egymás szeretetében!

6. Add, hogy mindig bízzunk a közös imádság mindent megmozgató erejében!

Jóságos Istenünk! Köszönjük a Jézus által küldött atyai intelmeidet, amelyeket az Egyház tanításából ismerünk meg. Segíts minket, hogy ezek szerint élve a földön lelki békességben élhessünk, és az égben együtt örvendezhessünk veled, aki élsz és uralkodol a Fiúval és a Szentlélekkel egyetemben, most és örökkön örökké. Ámen.

Évközi 23. hét

Vasárnap – B év

(Mk 7,31-37)

Vannak, akik visszaélnek Istentől kapott adottságaikkal, cselekvőképességükkel, és tudatosan gonoszat tesznek, bűnt követnek el. Az Úr Jézus viszont, fáradtságot nem kímélve körüljárt és sok jót tett. Ezt hirdeti a mai evangélium is.

Helyesen használom‑e fel képességeimet? Nem pazarlom‑e energiámat oktalan felesleges dolgokra? Szívesen, örömmel teszem‑e a jót? Szoktam‑e másokat megdicsérni? Örömmel tölt‑e el mások sikere, boldogsága? Észreveszem‑e mások értékeit, nemes cselekedeteit?

__________

Testvéreim! Kétezer év óta csodálja a világ az Úr Jézusnak tettekben megnyilatkozó szeretetét, és nem tud betelni vele. Imádkozzunk, hogy követni tudjuk Őt a tevékeny szeretetben!

1. Áldd meg Urunk azoknak a szerzeteseknek és apácáknak a fáradozását, akik rendházaikban rendszeresen ételt osztanak a rászorulóknak, és ezáltal gondviselésed eszközévé válnak!

2. Add, Urunk, hogy a világ éhezőinek száma a javak igazságosabb elosztása következtében és az irgalmasságot gyakorló keresztények által egyre kisebb legyen!

3. Add, hogy a szegények, szenvedők, öregek és fogyatékosok keresztjein könnyíteni tudjunk!

4. Tudatosítsd bennünk és minden keresztényben, hogy a rászorulóknak adott segítséggel a te szeretetedet viszonozzuk!

5. Jézusunk! Taníts meg minket, hogyan kell figyelmes lélekkel, nyitott szemmel járni földi életünk útját!

Jézusunk! Te megsajnáltad és meggyógyítottad a süketnémát! Szánj meg minket is fogyatékosságaink miatt, és gyógyíts meg minket is testben-lélekben. Aki élsz és uralkodol, most és örökkön örökké. Ámen!

Évközi 23. hét

Vasárnap – C év

(Lk 14,25-33)

Van olyan munkakör, olyan hivatás, amely teljes embert, teljes odaadást kíván. Ilyen a keresztény ember hivatása, amelynek csak akkor van értelme, ha teljesen elkötelezzük magunkat Jézusnak. A mai evangélium is erre hívja fel figyelmünket!

Hiszem‑e, hogy az emberekhez való viszonyomat, kapcsolatomat mindig megelőzi az Istenhez fűződő kapcsolatom? Tudom‑e, hogy senki sem láncolhat annyira magához, hogy miatta el kelljen szakadnom Istentől? Átgondolt, megtervezett‑e a vallásosságom? Elköteleztem‑e már magamat teljesen Krisztus mellett?

__________

Testvéreim! Isten már az Ószövetségben szent féltékenységgel jegyzi el magának a népét. Ugyanezt ismétli meg az Úr Jézus, amikor döntésre és teljes elkötelezettségre hívja követőit. Imádkozzunk hozzá bizalommal!

1. Áldd meg és segítsd, Urunk, Szentatyánkat, püspökeinket és papjainkat kegyelmed erejével, hogy bűnnel vívott harcainkban példaképeink lehessenek!

2. Segítsd, Urunk, a pápai diplomatákat, hogy az egyes országokban eredményesen képviseljék Krisztus Egyházát!

3. Add, Urunk, hogy téged mindenkinél jobban szeretve, hozzád kapcsoljuk egész életünket!

4. Add, hogy a mennyország jó ízét, segítségeddel már a földön megtapasztalhassuk!

5. Add, hogy Atyád országában veled örvendezzenek azok, akik teérted itt a földön egész lélekkel kötelezték el magukat követésedre és teljes odaadással szolgáltak neked!

Jézusunk! Köszönjük, hogy az istenszeretet királyi törvényét szívünkbe vésted. Ebben a tökéletes szeretetben tégy bennünket igazán boldoggá, mostantól fogva, örökkön örökké. Ámen.

Évközi 23. hét

Hétfő

(Lk 6,6-11)

Az életmentés kitüntető feladat. Az ünnepi pihenés sem lehet akadálya az életveszélybe került ember megmentésének, mert az élet megkülönböztetett érték. Ezért gyógyított Jézus szombaton is.

Mindig készen állok‑e felebarátom megsegítésére? Adok‑e felmentést magamnak a jócselekedetek végzése alól kényelemből, lustaságból? Emberi vélemények nem tartanak‑e vissza a szeretet gyakorlásától? Meggyőződésből teszek‑e jót felebarátommal, vagy azért, hogy megdicsérjenek érte?

__________

Testvéreim! A Jézust figyelő farizeusok és írástudók megyőződhettek arról, hogy Jézus beteljesítette a felebaráti szeretet parancsát, amelyet legfőbb törvénynek nyilvánított ki előttük. Imádkozzunk a szeretet Istenéhez!

1. Add, Urunk, hogy a lelkipásztorokat ne jogi szabályok kapcsolják híveikhez, hanem elsősorban a krisztusi szeretet!

2. Segítsd, Urunk, a bírákat és ügyészeket, hogy döntéseik meghozatalában az igazság mellett a szeretet is érvényesüljön!

3. Add, Urunk, hogy jótetteinkért egyedül tőled várjunk elismerést és jutalmat!

4. Add, hogy a segítségre szorulókban, a bajban lévőkben mindig téged lássunk és neked segítsünk!

5. Tedd az örök boldogság részeseivé azokat, akik jóságukért elmarasztalást vagy büntetést kaptak a földi életben!

Urunk, Jézus Krisztus! Te jót cselekedve jártál körül az emberek között itt a földön, hogy a jóban való megmaradásra lelkesítsd követőidet. Megváltásod érdeméből vezess be minket égi hazádba. Aki élsz és uralkodol, most és örökkön örökké. Ámen.

Évközi 23. hét

Kedd

(Lk 6,12-19)

Az Úr Jézus az apostolok kiválasztása előtt egész éjszakát tölt Atyjával való beszélgetéssel. Kimondatlanul is arra tanít, hogy fontos dolgainkra imával kell készülnünk.

Tudom‑e, hogy az imádság egyfajta lelki feltöltődés? Tudom‑e, hogy imáimmal az Istenhez kapcsoló szeretetem is gazdagabb lesz? Nagy döntések előtt szoktam‑e Istennel beszélgetni? Tudom‑e, hogy a közös imának nagyobb az ereje?

__________

Testvéreim! Az Úr Jézus egész éjszakát átvirraszt és így készül munkatársai kiválasztására. Ezzel példát ad arra, hogy döntéseink előtt mi is imádkozva szálljunk magunkba. Imádkozzunk hozzá bizalommal!

1. Add, Urunk, hogy apostoli Egyházad vezetőit és híveit kapcsolja egybe a közös célokért végzett imádság!

2. Segítsd, Urunk, a szülőket, hogy gyermekeiket már kicsi korban tanítsák meg imádkozni, és a közös családi ima szép szokását honosítsák meg otthonukban!

3. Add, hogy a betegek Isten gondviselő szeretetére hagyatkozva bízzák magukat az orvosok és ápolók kezébe!

4. Ne felejtsük el, hogy a jó halál kegyelméért gyakran és hittel kell imádkoznunk!

5. Urunk! Segíts minket annak felismerésére, hogy az imakönyv fontos szerepet tölt be vallási életünkben!

6. Adj örök nyugodalmat elhunyt testvéreinknek, akik benned bízva távoztak e földi életből!

Mennyei Atyánk! Te úgy teremtettél minket, hogy szólhatunk hozzád, és ez kitüntetés számunkra. Add, hogy mindig érezzük ezt a kitüntetést, amikor csak kérő vagy hálaadó imával fordulunk hozzád, aki élsz és uralkodol a Fiúval és a Szentlélekkel együtt, most és örökkön örökké. Ámen.

Évközi 23. hét

Szerda

(Lk 6,20-26)

Mindennapi életünkben a sikerekért, eredményeinkért áldozatot kell hozni, így van ez vallási életünkben is. Ha a földi öröm, a rész-boldogság sem érhető el áldozatok nélkül, mennyivel inkább szükségesek áldozataink az örök boldogság elnyeréséhez!

Van‑e helye életemben az áldozatnak? Értem‑e, érzem‑e az áldozatvállalás szükségességét? Tudom‑e, hogy a szegénység, éhség, üldöztetés nem öncélú részei az életnek, hanem az örök cél eléréséhez felkínált eszközök? Hiszek‑e a nyolc boldogságról szóló ígéret beteljesedésében?

__________

Testvéreim! A földön semmi sem biztos, semmi sem örök. Ezért biztat bennünket Jézus, hogy az örök boldogságért küzdjünk. Ennek elnyeréséért minden áldozatra készen kell lenni. Kérjük ehhez Üdvözítőnk kegyelmét!

1. Áldd meg, Urunk, püspökeink és papjaink fáradozásait, hogy folytonos tanításuk által erősödjék bennünk az áldozati szellem, és kitartsunk az örök boldogságért vállalt küzdelemben!

2. Segíts minket, hogy az örök cél elérése állandóan szemünk előtt lebegjen!

3. Add, Urunk, hogy szent keresztedből merítsünk erőt életküzdelmeink győzedelmes folytatásához, amikor nagyon próbára tesz és megaláz az élet!

4. Add, hogy hiteles keresztény életünk, szeretetünk és imánk segítse kimenteni a földi örömök zsákutcájából eltévedt testvéreinket!

5. Add meg Urunk az örök boldogságot szeretteinknek, akik benned bízva távoztak e földi életből!

Megváltó Jézusunk! Te nemcsak biztatsz és lelkesítesz minket, hanem példát is adtál, amikor a kereszthalált vállalva a szenvedők királya lettél, és az örök haláltól megmentettél minket. Segíts, hogy megváltó nyomdokaidon haladva az örök boldogságba jussunk, egyesülve veled, aki élsz és uralkodol az Atyával és a Szentlélekkel, most és örökkön örökké. Ámen.

Évközi 23. hét

Csütörtök

(Lk 6,27-38)

Általában szívesen teszünk jót, ha annak nincs akadálya. A keresztény vallás azonban előírja, hogy ellenségeinkkel is tegyünk jót. A mai evangélium is ezt sürgeti.

Hálás vagyok‑e jótevőimnek? Tudom‑e szeretni azokat is, akik számomra közömbösek? Hogyan viszonyulok az ellenséges emberekhez? Tudom‑e, hogy a szeretet nem mindig jelent viszontszeretetet, hanem jelenti a jó megelőlegezését, kezdeményezését? Tudom‑, hogy jóságunkért Isten adja majd a legnagyobb jutalmat?

__________

Testvéreim! A mi Istenünk a szeretet és az irgalom Istene, aki Atyaként szeretetből bocsát meg nekünk. Csak akkor vagyunk igazán gyermekei, ha senkit sem zárunk ki szeretetünkből. Imádkozzunk mennyei Atyánkhoz!

1. Segítsd, Urunk, a keresztény egyházakat, hogy a szeretet szellemében meg tudják bocsátani azokat a bűnöket, amelyeket a múltban vezetőik elkövettek egymás ellen!

2. Áldd meg, Urunk, Szentatyánkat, püspökeinket és papjainkat, hogy a megbocsátást hirdetve hiteles tanúi legyenek az evangéliumnak!

3. Add, Urunk, hogy híveid a szentgyónásban gyakran tapasztalják a megbocsátás felemelő érzését és a nyomában fakadó lelki békét, megnyugvást!

4. Segíts minket abban, hogy megbocsátó édesapaként álljunk sértegető, rosszakaratú felebarátaink mellett, és ne az ítélőbíró szerepét vegyük magunkra!

5. Add, Urunk, hogy cselekedeteinket sohasem a bosszúálló szándék irányítsa, hanem a könyörülő jóság és a megbocsátó szeretet!

6. Add, hogy a mennyországi örök boldogságot élvezhessék mindazok, akik a földön az igazságtalanság, a gyűlölet és a megtorlás áldozatai lettek!

Urunk, Jézusunk! Te magad vagy a megtestesült jóság, aki ismered gyengeségeinket. Segíts bennünket, hogy a szeretetből mindig kitűnőre vizsgázva, méltók lehessünk a keresztény névre, most és mindörökké. Ámen.

Évközi 23. hét

Péntek

(Lk 6,39-42)

Mások figyelmeztetéséhez, kioktatásához a feddhetetlen, kifogástalan élet szükséges. Csak abból adhatunk másoknak, amit már mi is birtokolunk.

Gondolok‑ a magam hibáira, amikor mások bűnét látom? Vagyok‑ legalább olyan szigorú magamhoz, mint másokhoz? Szoktam‑e mentegetőzni? Szoktam‑e illetéktelenül kritizálni? Tudom‑e, hogy amilyen ostobaság kritika nélkül szeretni, olyan bűn szeretet nélkül kritizálni?

__________

Testvéreim! Jézus az erények példaképe, aki jogosan kérhette, hogy kövessük példáját. A tanításnak és nevelésnek elengedhetetlen feltétele a követésre méltó életpélda. Ma ehhez kérjük segítségét!

1. Urunk, Jézus Krisztus! Áldd meg püspökeinket és papjainkat, hogy igehirdetésük mögött mindenkor ott fényeskedjék életük jó példája is!

2. Áldd meg, Urunk, a keresztény családokat, hogy a szülőkről családi örökségként szálljon a gyermekekre a becsületes, megbízható ember jó példája!

3. Segítsd a tanárokat és nevelőket, hogy életük példájával tudják hitelesíteni mindazt, amire ifjúságunkat biztatják és oktatják!

4. Add, hogy a barátok és munkatársak jó példájukkal kölcsönösen erősítsék és csiszolják egymást!

5. Add, Urunk, hogy a keresztények példás élete kovász legyen a világban, és általuk javuljon, tisztuljon társadalmi életünk szelleme!

Jóságos Jézusunk! Te nem lelketlen kritikával, hanem segítő szándékkal töltötted be hivatásodat az emberek között. Segíts, hogy a másokat jobbítani akaró szándék testvéri szeretetből fakadjon részünkről és üdvösségünkre szolgáljon, most és örökkön örökké. Ámen.

Évközi 23. hét

Szombat

(Lk 6,43-49)

Azt tartja a régi mondás, hogy a szív bőségéből szól a száj. Nem elég tehát csupán a szavak emberének lennünk, hanem szavaink igazát tettekkel kell bizonyítani!

Belső meggyőződésből fakadnak‑e szavaim? Szoktam‑e másokat félrevezetni, szavaimmal áltatni? Szavahihetőnek tartanak‑e az emberek? Nem vagyok‑e szószátyár a beszédeimben? Nem okozok‑e botrányt trágár beszédemmel?

__________

Testvéreim! Az Úr Jézus akarata az, hogy szóban és tettben harmonikus, kiegyensúlyozott emberek legyünk. Kell, hogy ez keresztény életünk velejárója legyen. Ehhez kérjük most kegyelmét!

1. Urunk, Jézus Krisztus! Segítsd püspökeinket és papjainkat, hogy szavaikkal és életükkel eredményesen vezessenek minket az Isten felé vezető úton!

2. Add, hogy ifjúságunk ne csak testi erőben és hasznos ismeretekben, hanem isten- és emberszeretetben is egyre gyarapodjék!

3. Add, Urunk, hogy életünk jó példája, hitünk szilárdsága és a szeretet gyakorlása másokat is hozzád vezessen, és ezáltal növekedjék Isten országa!

4. Add, hogy a képmutatástól, farizeusi lelkülettől és minden szájhősködéstől mentesek lehessünk!

5. Add, Urunk, hogy jótetteink jutalmát legfőképpen tőled várjuk!

Megváltó Jézusunk! Segíts bennünket, hogy életünk végéig az igaz hit szikláján álljunk, és hitünket igaz szavakkal és jótettekkel bizonyítsuk, most és örökkön örökké. Ámen.

Évközi 24. hét

Vasárnap – A év

(Mt 18,21-35)

Sajnálatos, hogy naponta sértünk másokat, akarva bántjuk felebarátunkat. Ezért sokszor szorulunk bocsánatra és nekünk is sokszor kell meg-bocsátanunk.

Elfogadom‑e, hogy magatartásom, viselkedésem sértő lehet másokra? Igyekszem‑e alkalmazkodni másokhoz? Szoktam‑e bocsánatot kérni? Hogyan viselem el a nehéz természetű embereket? Könnyen megbocsátok‑e azoknak, akik tőlem bocsánatot kérnek? Mennyire vagyok türelmes felebarátaimmal szemben?

__________

Testvéreim! Péter szinte mindnyájunk nevében kérdezte Jézust, hogy hol van a megbocsátás határa? Jézus válasza egyértelmű: mindig meg kell bocsátani megbántóinknak! Erre gondolva imádkozzunk isteni Üdvözítőnkhöz!

1. Add, Urunk, hogy vétkeinkből felkelve mindig bátor bizalommal menjünk hozzád bocsánatkérési szándékunkkal!

2. Hálát adunk neked azért a nagy irgalomért, amelyet szentgyónásainkon keresztül újból és újból megtapasztalunk nálad.

3. Add, Urunk, hogy minden alkalommal meg tudjunk bocsátani azoknak, akik bocsánatot kérnek tőlünk!

4. Add, hogy távol álljon tőlünk a gyűlölet minden fajtája vagy bármilyen megtorlási szándék!

5. Add megértenünk, hogy senkit sem szabad kirekesztenünk az egész világot átfogó krisztusi szeretetből!

6. Hálás szívvel köszönjük, hogy az irgalmas Isten gyermekei lehetünk!

Irgalmas Urunk! Tanításodból megértettük, hogy irgalmas szívvel kell járnunk a földi élet útjait. Kérünk, tégy minket akaratod szerint a megbocsátás eszközeivé itt a földön, hogy mi is bocsánatot nyerjünk tőled, és az irgalmas szeretet hazájába jussunk, ahol élsz és uralkodol örökkön örökké. Ámen.

Évközi 24. hét

Vasárnap – B év

(Mk 8,27-35)

Földi életünkhöz elkerülhetetlenül hozzátartozik a szenvedés. Az Úr Jézus a szenvedők örök példaképe.

Nem lázadozom‑e a szenvedések ellen? Tudom‑e, hogy a hit erőt ad a szenvedésben? Szívesen beszélek‑e hitemről, vallásomról nyilvánosan? Szoktam‑e részt venni nyilvános körmenetben? Hitem szerint nevelem‑e gyermekeimet? Járnak‑e hittanórára? Szoktatom‑e őket az önmegtagadásra?

__________

Testvéreim! Az Úr Jézus nyíltan beszél a tanítványoknak a reá váró szenvedésről. Kimondja, hogy szenvedése nem a haragvó Isten büntetése lesz, hanem megváltásunk eszköze. Saját szenvedésünket is így kell megítélni. Imádkozzunk Megváltó Istenünkhöz!

1. Add, Urunk, hogy keresztjeinket isteni példád szerint érdemszerző módon viseljük!

2. Urunk! Tudatosítsd híveidben, főleg a beteg, szenvedő és megvetett testvéreinkben, hogy szenvedésüket egyesíthetik a te szenvedéseddel, és így azok Egyházunk javát szolgálják!

3. Add, Urunk, hogy keresztedből erőt merítsenek a bűnök rabságában vergődő, és onnan szabadulni nehezen tudó testvéreink is!

4. Add, hogy a Szűzanya és a győztes szentek érdeme a mi üdvösségünket is segítse!

5. Add, Urunk, hogy a szenvedés nehéz óráiban is érezzük szeretetedet, és hűek maradjunk hozzád!

6. Légy irgalmas a tisztítótűzben szenvedő testvéreinkhez, és büntetésüket elengedve fogadd be őket atyai országodba!

Mennyei Atyánk! Te saját fiadat sem kímélted meg a szenvedéstől, hanem a kereszt oltárán feláldoztad értünk. Segíts minket, hogy keresztjeinket üdvösségszerzően viseljük és a feltámadás dicsőségében is részesüljünk. A mi Urunk Jézus Krisztus által. Ámen.

Évközi 24. hét

Vasárnap – C év

(Lk 15,1-32)

Méltán vagyunk szomorúak, ha kár, veszteség ér bennünket. Az Egyház életében akkor keletkezik kár, ha valamelyik tagja bűnös útra tér. Pl. megelégszik tisztán polgári házassággal. Ezáltal elhagyja az atyai házat, mint a tékozló fiú a mai evangéliumban.

Hogyan viszonyulok a bűnösökhöz? Megvetem‑e, lenézem‑e őket? Tudom‑e, hogy Jézus a bűnösök és a vámosok barátja volt? Próbálok‑e könyörülő szívvel közeledni a bűnöshöz? Örülök‑e, ha felebarátom megtérését, javulását látom? Szoktam‑e imádkozni a bűnösök megtéréséért? Beismerem‑e bűnös voltomat mások előtt?

__________

Testvéreim! Az Úr Jézus az elveszett bárány, az elgurult pénzdarab és a tékozló fiú történetével akarja megértetni velünk, hogy az ő szemében többet ér egy megtérő bűnös, mint 99 igaz. A megtérő bűnöst mindig szívesen fogadja. Könyörögjünk hozzá bizalommal!

1. Segítsd, Urunk, Szentatyánkat és püspökeinket, hogy lelkipásztori intézkedéseik folytán egyre jobban előtérbe kerüljön a missziók ügye!

2. Segítsd a lelkipásztorokat, hogy odaadó szeretettel fogadják a bűnösöket a gyóntatószékben, a börtönökben és a kórházak betegágyain!

3. Jézusunk! Segíts meg bennünket, hogy a kísértések idején sikerüljön nemet mondani a csábítónak!

4. Add, hogy a szülők szóval és jó példával őrizzék gyermekeiket, hogy megmaradjanak a keresztségi ártatlanságban, a megszentelő kegyelem állapotában!

5. Add, hogy halálunkkor eljuthassunk hozzád, örök mennyországod boldogságába!

Jézusunk, Jó Pásztor! Köszönjük, hogy mi elveszett bárányok újra és újra visszatérhetünk az atyai ház boldogságába. Segíts minket, hogy hiteles keresztény életünk minél több felebarátunk számára szerezze meg a megtérés kegyelmét. Aki élsz és uralkodol örökkön örökké. Ámen.

Évközi 24. hét

Hétfő

(Lk 7,1-10)

A kafamaumi százados méltatlansága tudatában alázattal, de élő hittel kéri Jézus gyógyító segítségét. A helyes önismeret és a mélységes istenhit segít bennünket az alázatosságra. Ezt példázza a mai evangélium is.

Él‑e bennem a pogány százados alázata? Szoktam‑e kérni másokat, hogy imádkozzanak szándékomra? Tudom‑e, hogy a közös ima ereje mindig nagyobb? Szoktam‑e kérni a szentek segítő közbenjárását? Erős hittel szoktam‑e Isten elé terjeszteni kéréseimet?

__________

Testvéreim! Az Úr Jézus megdicsérte az alázatos kafarnaumi századost. Ezzel számunkra is kinyilvánította, hogy az alázatos és hitből fakadó imádság kedves előtte. Imádkozzunk hozzá bizalommal!

1. Add, Urunk, hogy kérő imáinkat mindig a kafarnaumi százados nagy hite hassa át!

2. Add, hogy a földi élet bajaiban szívesen siessünk egymás megsegítésére!

3. Áldd meg, Urunk, a mentősök fáradozásait, hogy mindig segítőkészséggel és megfelelő készültséggel végezzék szolgálatukat a bajba jutottak javára!

4. Add, Urunk, hogy hozzád, mint az irgalmas szeretet forrásához közeledjünk!

5. Add, hogy higgyünk a szeretet végső győzelmében!

Mennyei Atyánk! Add kegyelmedet, hogy Szent Fiad alázata, üdvözítő tanítása és bűneinkből kigyógyító jósága vezessen el tehozzád, az örök szeretet forrásához. A mi Urunk Jézus Krisztus által, aki él és uralkodik örökkön örökké. Ámen.

Évközi 24. hét

Kedd

(Lk 7,11-17)

Az együttérző részvét, az őszinte szeretet jólesik szívünknek. A szeretetből fakadó részvét képes elsimítani a problémák zökkenőjét és enyhíteni a szenvedés fájdalmait. Az Úr Jézus is részvéttel volt a fiát sirató özvegy iránt.

Van‑e bennem együttérzés, őszinte részvét felebarátaim bajai iránt? Nem szokásom‑e a mentegetőzés, amikor segítenem kellene? Megállok‑e autómmal az országúton, ha segítséget kérnek? Tudom‑e, hogy minden szenvedőben az Úr Jézust kell látnom? Elfogadom‑e mások jó szándékú közeledését, ha magam jutok bajba?

__________

Testvéreim! Jézus szíve megesett a fiát sirató özvegy nagy fájdalmán. Szeretete mellett hatalmát is bizonyítja, amikor feltámasztja az ifjút és visszaadja anyjának. Imádkozzunk hozzá mi is bizalommal!

1. Segítsd, Urunk, apostoli Egyházad lelkipásztorait, hogy mindig nagy gondjuk legyen a haldoklókra!

2. Add.Urunk, hogy egyikünk se távozzék az élők sorából a szent útravaló, a betegek szentsége nélkül!

3. Segítsd a családtagokat abban, hogy nagy betegség esetén idejében hívjanak lelkipásztort a beteghez!

4. Add, Urunk, hogy beteg és idős testvéreinkben mindenkor téged lássunk és téged szolgáljunk!

5. Add, hogy jótetteink és imáink felajánlásával segítsük a tisztítótűzben szenvedők szabadulását!

Urunk, Jézus Krisztus! Te a naimi özvegy gyászát örömre fordítottad, amikor jóságoddal feltámasztottad egyetlen gyermekét. Segíts bennünket is a megpróbáltatások idején, hogy Szent Szívedből vigasztalást nyerhessünk. Aki élsz és uralkodol örökkön örökké. Ámen.

Évközi 24. hét

Szerda

(Lk 7,31-35)

Vannak kötekedő, kákán is csomót kereső emberek. A keresztény ember életét azonban mindenkor Isten üzenete, a lelkiismeret szava irányítja.

Kinek a kedvét keresem vallási életemben? Az Istenét vagy az emberekét? Nem ingat‑e meg helyes életvitelemben a lelketlen, felelőtlen kritika? El tudom‑e viselni az emberek gáncsoskodását, ha azt megalapozatlannak látom? Többre tartom‑e a közvéleményt, mint az Egyház tanítását?

__________

Testvéreim! Hallottuk az evangéliumból, hogy Keresztelő Szent János önmegtagadó életét éppen úgy elítélték, kikezdték kortársai, mint Jézus emberi magatartását. Ezért most így könyörögjünk:

1. Add, Urunk, hogy a helyes lelkiismerettel és jószándékkal végzett tetteinkben ne zavarjon, ne akadályozzon minket mások lelketlen és felelőtlen kritikája!

2. Add, hogy önmegtagadásainkban is az áldozatos szeretet segítsen bennünket!

3. Óvj meg minket attól, hogy bármit is csupán emberi elismerésért, földi dicséretért tegyünk!

4. Segíts, Urunk, bennünket, hogy a legnehezebb áldozat vállalásától se riadjunk meg, ha Isten dicsőségéről vagy felebarátaink megmentéséről van szó!

5. Istenünk! Atyai jóságod lendítsen át minket minden megaláztatáson, keserűségen és botrányon, amíg hitünk útján járunk!

Urunk, Jézusunk! Neked is keserűséget okozott a farizeusok rosszindulatú kritikája. Kérünk, állj mellettünk megpróbáltatásaink idején, hogy minden lelketlen kritika ellenére is megmaradhassunk keresztény elveink mellett. Aki élsz és uralkodol, örökkön örökké. Ámen.

Évközi 24. hét

Csütörtök

(Lk 7,36-50)

Az eltévedt járműnek pályát kell módosítania, ha célba akar érni. A bűnös ember őszinte bűnbánata, megtérése egyfajta pályamódosítás az örök üdvösség útján.

Tudom‑e, hogy Isten előtt nincsen végzetesen elrontott élet? Hiszem‑e a bűnök bocsánatát? Tudom‑e, hogy a legnagyobb bűnösből is lehet szent? Tudom‑e, hogy Isten senkit sem zár ki irgalmasságából? Utat készítek‑e az isteni irgalomnak?

__________

Testvéreim! Az előkelő, gazdag farizeus megvetette a bűnös asszonyt, mert annak csak előéletét nézte, és nem vette észre annak bűnbánatát, amelyet viszont az Úr Jézus azonnal felismert. Mi most az Úr Jézus lelkületével imádkozzunk!

1. Áldd meg, hitükben erősítsd meg Szentatyánkat, püspökeinket és papjainkat, hogy mindenkor merjenek kiállni az evangélium igazságai mellett!

2. Add, Urunk, hogy a vallásos emberek segítő szándékkal fogadják vissza a társadalomba azokat, akik a börtönből szabadultak és új életet akarnak kezdeni!

3. Urunk! Óvj meg minket attól a farizeusi lelkülettől, amely csak elítélni és eltaszítani akarja a bűnöst, nem pedig kiemelni és becsületes élethez segíteni!

4. Add, Urunk, hogy felebarátaink megtérésén őszintén buzgólkodjunk, hogy újból visszataláljanak a tisztességes életútra!

5. Add, Urunk, hogy mindig bátran belássuk bűneinket és azok jóvátételén kitartóan fáradozzunk!

Megváltó Jézusunk! Te nem elítélni, hanem megmenteni jöttél a bűnösöket. Segíts bennünket, hogy igaz szívvel bánjuk meg vétkeinket, és bocsánatodat elnyerve szeretettel ragaszkodjunk hozzád, aki élsz és uralkodol az Atyával és a Szentlélekkel, örökkön örökké. Ámen.

Évközi 24. hét

Péntek

(Lk 8,1-3)

Isten szeretetének különleges földi forrásai a női lelkek, főleg az édesanyai szívek. Mindig is igaz marad, hogy jövőnk a gyermeket nevelő édesanyák kezében és szerető szívében van.

Kellő tisztelettel nézek‑e a leányokra és az édesanyákra? Megfigyeltem‑e már, hogy Jézus mellett ott vannak a szeretettel gondoskodó asszonyok is? Megcsodáltam‑e már Mária Magdolna megtérését Jézus közelében? Tisztelem‑e a szent asszonyok házassági hűségét? Felfedeztem‑e már az evangéliumokban azokat a vagyonos asszonyokat, akik segítették az Úr Jézust?

__________

Testvéreim! Az Úr Jézus az Anyaszentegyház vezetését apostoli lelkű férfiakra bízta, és ugyanakkor a szeretet szolgálatát a női lelkekre ruházta. Az Úr Jézus szándékait tisztelve kérjük őt bizalommal!

1. Jézusunk! Segítsd az édesanyákat, hogy szent hivatásukat a családban akaratod szerint töltsék be!

2. Add, Urunk, hogy a civil mozgalmak is, mint a feminizmus, keresztény szellemben védjék a női méltóságot, és sajátos hivatásuk teljesítésében segítsék a nőket!

3. Védd meg, Urunk, leányifjúságunkat az érzelmek viharaiban minden veszedelemtől és erősítsd bennük annak tudatát, hogy a családi életre tudatosan kell felkészülniük!

4. Segítsd a szerzetesnőket, akik egész életüket az Egyház nagy családjának szolgálatára szentelték, és szívvel-lélekkel végzik a nehéz betegápolást, az ifjúság nevelését és a templomok szolgálatát!

5. Adj erőt a nagyanyáknak, akik fogyatkozó egészséggel, de nagy szeretettel segítik gyermekeiket és unokáikat. Adj nekik békés öregkort és kellő megbecsülést a családban!

Teremtő Istenünk! Te férfinak és nőnek teremtetted az embert, hogy különleges élethivatással felruházva hirdessék dicsőségedet és bölcsességedet. Segítsd Egyházadat, hogy férfiúi bátorsággal és az édesanyai szív szeretetével szolgáljon téged és szolgáljon minden embert. A mi Urunk Jézus Krisztus által. Ámen.

Évközi 24. hét

Szombat

(Lk 8,4-15)

A sikeres aratásnak egyik fontos feltétele a jó mag. A sikeres emberi életnek pedig feltétele a jó háttér. Ilyen jó háttért jelent az isteni ige jó magja, amelyet Jézus vet a szívünkbe. Nagy reményünk van az értékes emberi életre, ha Jézus tanítása már gyermekkorban gyökeret ver bennünk.

Hogyan szoktam vélekedni egy elrontott élet láttán? Gondolok‑e arra, hogy egy elrontott életnek sok oka lehet? Tudom‑e hogy a bűnben töltött élet másokat is a bűnre vihet? Tudom‑e, hogy Isten a legnagyobb bűnösnek is megbocsát? Gondoltam‑e már arra, hogy a bűnt nemcsak megbánni kell, hanem jóvá is kell tenni?

__________

Testvéreim! Az evangélium szerint az Úr Jézus jó magja akkor hoz termést, ha jó talajba hull. Nekünk kell tehát előkészíteni lelkünket ahhoz, hogy a nagy ítélet aratására százszoros termést hozzunk. E gondolat jegyében imádkozzunk most közösen!

1. Áldd meg és segítsd Urunk, Szentatyánkat, püspökeinket és papjainkat, hogy igehirdetésüket százszoros termés igazolja a keresztények lelkében!

2. Segítsd a hitoktatókat, hogy a hittanórákra jól felkészülve, eredménnyel tudják Jézusunk jó magját elültetni a gyermekek szívében!

3. Segítsd, Urunk a szülőket és nevelőket, hogy felelősséggel és hivatásuk szeretetével készítsenek jó talajt gyermekeik lelkében Isten igéjének!

4. Add, Urunk, hogy isteni tanításodhoz mindhalálig ragaszkodjunk!

5. Mentsd meg a lelkünket a rossz talajtól, a közömbösségtől, az unalmas szürkeségtől és a lustaságtól!

Jézusunk, Mesterünk! Köszönjük neked a lelkek szántóföldjére hullatott isteni igéket. Segítsd munkálkodásunkat, hogy kegyelmeddel együttműködve bőséges termést hozzunk az örök élet aratására. Aki élsz és uralkodol most és örökkön örökké. Ámen.

Évközi 25. hét

Vasárnap – A év

(Mt 20,1-16a)

A munkanélküliség, vagy a munkára várás izgalma olykor több energiát követel, mint maga a megszerzett, megtalált munka. Viszont a jól végzett munka egyformán öröm és kölcsönös haszon a munkaadónak és munkavállalónak egyaránt.

Mi jellemző rám: a munka szeretete, vagy az időlopás, a tétlenség? Szívesen végzem‑e munkámat? Örömet találok‑e a jól végzett munkában, vagy csak a fizetés érdekel? Irigylem‑e a másik ember sikerét, hasznát? Nem vagyok‑e olyan, aki folyton zúgolódik, panaszkodik? Szoktam‑e másokkal jót tenni, társadalmi munkát vállalni?

__________

Testvéreim! Mindnyájan kint állunk az élet piacán, és legfőbb vágyunk, hogy Isten elfogadjon munkatársának minket. Végül is minden munkával Istent szolgáljuk. Könyörögjünk legfőbb munkaadónkhoz!

1. Istenünk! Segítsd Szentatyánkat, püspökeinket és papjainkat, hogy szolgálatukat örömmel és eredményesen tudják végezni!

2. Segítsd államunk vezetőit, hogy munkaalkalmak teremtésével megélhetést biztosítsanak a családoknak, és megfelelő törvények alkotásával védjék a munkások érdekeit!

3. Add, Urunk, hogy a családapák szorgalmas munkájukkal a családjuknak minél jobb életlehetőséget tudjanak biztosítani!

4. Segítsd a munkavállalókat, hogy az irigység, a lelketlen hajsza és az embertelen versengés kísértését legyőzve dolgozhassanak!

5. Add, Urunk, hogy a lopás, csalás és minden jogtalan haszonszerzés álljon távol tőlünk!

6. Ments meg minket a tétlen, haszontalan és lusta életmódtól és minden munkakerüléstől!

Jóságos Istenünk! Te munkára teremtetted az embert, hogy szépítse, alakítsa, művelje a földet, és ezáltal életlehetőséget biztosítson a maga számára. Segíts, hogy munkálkodásunk mindig dicsőségedre és üdvösségünkre szolgáljon. A mi Urunk, Jézus Krisztus által, aki veled és a Szentlélekkel él és uralkodik, most és örökkön örökké. Ámen.

Évközi 25. hét

Vasárnap – B év

(Mk 9,30-37)

A földi és a mennyei igényeket, a testi és a lelki vágyakat nem mindig könnyű közös nevezőre hozni. Olykor jó lenne kicsinek lenni a világ szemében, hogy majd nagyok lehessünk az Isten országában.

Törekszem‑e arra, hogy másokat megértsek bajukban, szenvedéseikben? Tudok‑e parancsolni testi vágyaimnak? Nagyra becsülöm‑e az istengyermekséget magam számára? Mindig el tudom‑e fogadni Isten terveit, rendeléseit? Alkalmazom‑e Jézus tanítását minden helyzetben?

__________

Testvéreim! A mai evangéliumban az Úr Jézus jövendő kínhaláláról és feltámadásáról beszél. Ugyanakkor tanítványai saját földi karrierjükről vitatkoznak egymással. Mi a velünk törődő Megváltónkhoz imádkozzunk!

1. Segítsd, Urunk, püspökeinket és papjainkat, hogy a világ berzenkedése ellenére is bátran hirdessék az evangélium teljességét!

2. Támogasd Szentlelkeddel a törvényhozókat, hogy rendelkezéseikkel elősegítsék a békét és az egyetértést társadalmunkban!

3. Segíts minket, hogy legyőzzük az egymást megalázó versengéseket, és az alázat, az egyszerűség útján járjunk!

4. Add, hogy a keresztény szeretetből fakadó alázatunk és a másokért vállalt szíves szolgálatunk hozzád vezessék a másképpen gondolkodó embereket!

5. Add, Urunk, hogy mindig tanulékony lélekkel hallgassuk isteni tanításodat, és annak útmutatása mellett eljussunk égi országodba!

Megváltó Jézusunk! Te emberré lettél, és szolgai alakot öltve a kegyetlen halált is vállaltad üdvösségünkért. Alakíts minket is Szent Szíved szerint, hogy veled egyesülve folytathassuk megváltói művedet, most és mindörökkön örökké. Ámen.

Évközi 25. hét

Vasárnap – C év

(Lk 16,1-13)

Mindenki hite, világnézete szerint teszi fel az életét valamire vagy valakire. A materialisták az anyagra és az anyagiakra építenek, mi Istenben hiszünk, Istenre építünk.

Szoktam‑e magamban őszinte, mély vizsgálatot tartani? Kiben bízom igazán? Mitől félek nagyon? Hogyan szeretném biztosítani jövőmet, megélhetésemet? Komoly‑e a gondviselésbe vetett bizalmam? Megbízható vagyok‑e anyagiak tekintetében? Tudok‑e barátságos lenni a más világnézetűekhez?

__________

Testvéreim! Az Úr Jézus komolyan figyelmeztet: nem szolgálhatunk egyszerre két úrnak. Vagy Istennek szolgálunk, vagy a pénznek, a múló világnak. Mi Istenbe vetett hittel imádkozzunk!

1. Áldd meg, Urunk, szorgalmas munkánkat, hogy napi fáradozásainkat siker koronázza!

2. Add, hogy ne felejtsük a régi mondás igazságát: Emberé a munka, Istené az áldás!

3. Segítsd a szellemi és fizikai munkásokat, hogy mindannyian lelkiismeretesen végezzék kötelességüket, és becsületes munkájuk mindenkor megbecsülést kapjon!

4. Urunk! Tudatosítsd bennünk, hogy végső fokon minden munkánkkal Istent szolgáljuk!

5. Add, Urunk, hogy földi munkálkodásunkkal örök boldogságunk alapjait is megszilárdítsuk!

Teremtő Istenünk! Egyházunk tanításából tudjuk: Földi életünk célja, hogy téged megismerjünk és neked szolgáljunk, és ezáltal az üdvösségre jussunk. Segíts Szentlelkeddel, hogy ezt a helyes célt szem elől soha el ne tévesszük, kizárólagos földi javak tőled el ne távolítsanak, és ezáltal elnyerjük örök boldogságunkat! A mi Urunk, Jézus Krisztus által, aki él és uralkodik örökkön örökké. Ámen.

Évközi 25. hét

Hétfő

(Lk 8,16-18)

Az a jó használati eszköz, amely betölti azt a feladatát, amire szánták. Isten minden keresztényt arra szánt, hogy lámpafény legyen, és az útkeresőknek világosságot nyújtson.

Vajon eligazító fény, vagy mindent betakaró sötétség az életem? A teremtő Isten szándéka szerint töltöm‑e be hivatásomat? Jól kamatoztatom‑e tehetségemet, tudásomat? Jól használom‑e fel időmet? Törekszem‑e arra, hogy mást boldoggá tegyek? Szoktam‑e hálát adni mindazért, amit szüleimtől örököltem?

__________

Testvéreim! Az Úr Jézus fényt, eligazítást, megváltást hozott a bűn sötétségéből kiutat kereső ember számára. Csodálatos munkáját most bennünk és általunk akarja folytatni. Forduljunk hozzá bizalommal és kérjük segítségét, hogy akaratának alkalmas eszközei legyünk!

1. Segítsd, Urunk, Egyházadat, hogy minden korszakban és minden generációnak fel tudja mutatni Jézust, aki a világ világossága!

2. Tartsd távol tőlünk egyes világi hatalmaknak azt a törekvését, amely hamis fénnyel, téveszmékkel akarja pótolni Jézus világosságát!

3. Add, Urunk, hogy keresztény életünkkel a szomorúak vigasztalói, a kishitűek megerősítői és az útkeresők eligazítói lehessünk!

4. Add, hogy boldog örömnek, szent kötelességnek tartsuk bajba került felebarátaink megsegítését!

5. Add, hogy örök világosságod fényességét is elnyerhessük!

Mennyei Atyánk! Te Egyszülöttedben csodálatos világossággal ajándékoztad meg az emberiséget. Segíts minket, hogy ezt az isteni fényt állandóan szívünkben hordozzuk, és a bűn sötétjében botorkálóknak örömmel felmutassuk. A mi Urunk Jézus Krisztus által, aki veled és a Szentlélekkel él és uralkodik örökkön örökké. Ámen.

Évközi 25. hét

Kedd

(Lk 8,19-21)

A rokonságnak, az összetartozásnak jelei vannak. Az Egyházhoz tartozásunknak is van jele, és ez a keresztség, amelynek a felvétele láthatatlan, de letörölhetetlen jegyet nyom a lelkünkbe.

Meglátszik‑e életvitelemen nemzetiségi vagy vallási hovatartozásom? Vállalom‑e nyíltan az Egyházhoz való tartozásomat, vagy olykor titkolom? Nem tesznek‑e részrehajlóvá, elfogulttá a kapcsolataim, elkötelezettségem? Egyformán igazságos vagyok‑e a közelállókhoz és a távolállókhoz? Szívesen vállalom‑e azt a többletet – pl. anyagi támogatást –, amit az Egyházhoz való tartozásom jelent?

__________

Testvéreim! A keresztség csodálatos és szent elkötelezettség vallásunkban. A jézusi rokonság sokkal többre kötelez minket, mint a nemesi származás. Mostani közös imánknak is ez az alapja.

1. Imádkozzunk a lelkipásztorokért, hogy a keresztség szentségének méltó felvételére megfelelően készítsék elő a szülőket és a keresztszülőket!

2. Imádkozzunk a szülőkért, hogy gyermekeiket a keresztségi fogadáshoz híven vallásosan tudják nevelni és rendszeres hitoktatásban részesíteni!

3. Imádkozzunk a bérmálkozókért, akik öntudatosan ígérik, hogy jó keresztények lesznek. Segítsd, Urunk, őket, hogy hitük szerint éljenek!

4. Add, Urunk, hogy keresztségi fogadásunkat minden körülmények között megtartsuk, és hiteles keresztények legyünk!

5. Segíts,Urunk, hogy eljussunk az üdvösségre azon az úton, amelyre ráléptünk a keresztség szentségének felvételekor!

6. Add, hogy életünk szüntelen Krisztus-kereséssé alakuljon!

Urunk, Jézus Krisztus! Köszönjük, hogy a keresztség által a földi családunk mellett Egyházunk nagy családjának is tagjai lehetünk. Segíts bennünket, hogy halálunkig hűséges tagok maradjunk, és ezáltal bejussunk az üdvözültek nagy közösségébe! Aki élsz és uralkodol, most és örökkön örökké. Ámen.

Évközi 25. hét

Szerda

(Lk 9,1-6)

A különböző munkák, feladatok és beosztások valamilyen törvényes hatalom, emberi megbízás alapján rendeződnek. A pap hivatása, munkája és szolgálata az Úr Jézus küldetésén, tehát isteni hatalmon alapszik.

Tudom‑e, hogy az apostolkodás önálló hivatás, amely teljes munkakört jelent a pap számára? Belátom‑e, hogy az isteni küldetésen alapuló apostolkodás Isten köztünk való munkálkodásának megjelenése? Jézus szavainak fogadom‑e el a lelkipásztor tanítását? Szívesen gondoskodom e lelkipásztorkodó papjaink megélhetéséről? Tagja vagyok‑e valami egyházi közösségnek, pl. énekkarnak, rózsafüzér-társulatnak?

__________

Testvéreim! Az Úr Jézus ma is küldi lelkipásztorait Egyháza által tanítani, lelkeket gyógyítani, a szentségek által az ördög hatalmát megtörni. Imádkozzunk az apostoli hatalommal és erővel köztünk szolgáló lelkipásztorokért!

1. Segítsd meg, Urunk, Szentatyánkat, püspökeinket és papjainkat, hogy apostoli hatalommal felruházva áldásosan szolgálják a lelkek üdvösségét!

2. Segítsd a diakónusokat, a minisztránsokat, a kántorokat és mindazokat, akik a lelkészkedő papság munkáját kiegészítik, támogatják!

3. Tudatosítsd, Urunk, híveid lelkében az apostolkodás kötelességét, amely az általános papság alapján azt kívánja tőlük, hogy példás keresztények legyenek!

4. Erősítsd a szülők lelkében annak felismerését, hogy az általános papság alapján nekik kell gyermekeik lelkéről gondoskodni, mert Isten akaratából ők a család első papjai!

5. Add, Urunk, hogy az Egyház papjai Jézus küldetése alapján minden egyes emberhez eljuthassanak, és az evangélium örömhírének terjedését senki és semmi ne korlátozza!

Mennyei Atyánk! Te Szent Fiaddal együtt, a lelkipásztorok által véded és óvod Egyházadat, mint tulajdon nyájadat. Add, hogy Szent Fiad megváltó szeretetéből minden ember üdvözüljön, mostantól fogva örökkön örökké! Ámen.

Évközi 25. hét

Csütörtök

(Lk 9,7-9)

A műszerek és jelzőrendszerek csak akkor áldásosak, ha jól működnek. Isten a lelkünkbe is beépített egy fontos műszert, amit lelkiismeretnek hívunk. A helyes és biztos lelkiismeret Isten áldott rendszere bennünk, amely automatikusan jelzi a lelkünkben a kilengéseket.

Hallgatok‑e lelkiismeretem szavára? Tudom‑e, hogy csak az a cselekedet bűnös, amelyet a lelkiismeret a cselekvés előtt annak jelez? Tudom‑e hogy utólagosan nem lehet semmisnek nyilvánítani azt, amit a lelkiismeret a cselekvés előtt bűnnek ítélt? Úgy gyónom‑e meg bűneimet, ahogyan lelkiismeretem vádol? Nem rontottam‑e el lelkiismeretemet azzal, hogy mások rossz példájával fedeztem magam?

__________

Testvéreim! A mai evangéliumban Heródes döbbenetéről hallottunk. Zavarba hozták lelkét a Jézusról szóló híradások. Megszólalt a lelkiismerete, amelyet gyilkosság terhelt. Mi tiszta lelkiismerettel könyörögjünk Urunkhoz, Istenünkhöz!

1. Bátorítsd, Urunk, Szentatyánkat, főpásztorainkat és papjainkat, hogy mindig lelkiismeretükre hallgatva hirdessék minden generációnak az evangélium igazságait!

2. Tudatosítsd, Urunk, a Nemzetek Szövetségének vezető tagjaiban annak fontosságát, hogy a lelkiismereti szabadságot minden népnek és azon belül minden személynek biztosítani kell!

3. Add, Urunk, hogy meggondolatlan beszédek, tévtanok és hiedelmek ne veszélyeztessék az emberek hívő meggyőződését!

4. Segíts, Urunk, hogy cselekedeteink megítélésében mindig a lelkiismeretünkre hallgassunk, és bűnbánatra is jó lelkiismeretünk indítson!

5. Add, hogy a szülők példás élete, magasztos hivatása tudatosan formálja gyermekeik helyes lelkiismeretét!

Szentlélek Úristen! Munkálkodj bennünk szüntelen, és alakítsd ki bennünk a Jézus Szíve szerinti lelkiismeretet, hogy a világ zajos forgatagában is tieid maradjunk és az igazak birodalmába jussunk. A mi Urunk Jézus Krisztus által, aki él és uralkodik örökkön örökké. Ámen.

Évközi 25. hét

Péntek

(Lk 9,18-22)

Ugyanarról a dologról más az átlagember és más a szakember véleménye. Megnyugtató számunkra, hogy Egyházunk tanítóhivatala világszerte őrködik hitünk igazságai felett és őrzi a tanítást minden tévedéstől.

Helyes‑e, elégséges‑e vallási ismeretem? Igyekszem‑e gyarapítani vallási ismereteimet? Tudom‑e, hogy az Egyház hivatalos tanítása a tévtanoktól akar megőrizni minket? Igyekszem‑e Egyházammal ellenőriztetni a hitről alkotott egyéni felfogásomat? Távol tartom‑e magamat a különböző, de mindig veszélyes szektáktól?

__________

Testvéreim! Az Úr Jézus kibeszélteti apostolait, hogy tisztuljon és a valóságnak megfeleljen Krisztusról alkotott ismeretük, hogy valóságos és helyes legyen Krisztus-képük. Forduljunk bizalommal Üdvözítőnkhöz!

1. Segíts, Urunk, hogy helyesen ismerjünk meg téged, az emberek Megváltóját!

2. Add, Urunk, hogy szívesen, a meggyőződés hangján és gyakran beszéljünk rólad a családi asztalnál és baráti összejöveteleken!

3. Add, hogy mások véleményétől függetlenül, mi mindenki előtt igaz Istennek és valóságos embernek tartsunk téged!

4. Segítsd, Urunk, híveidet, hogy bátran megvalljanak téged, és hitvallásuk alapján remélhessék a veled való találkozás örömét az égben!

5. Add, hogy hitvalló életünk irgalmasságodból örök boldogságodba vezessen minket!

Megváltó Jézusunk! Te megváltó haláloddal engesztelted ki irántunk a megsértett isteni Fölséget. Segíts, hogy ne csak szóval hangoztassuk Istenségedet, hanem igaz tettekkel is tanúskodjunk róla, mostantól örökkön örökké. Ámen.

Évközi 25. hét

Szombat

(Lk 9,44b-45)

Olykor furcsa ugyanazon személy ellentétes tulajdonságait látni. A csodatevő Krisztust csodálják és ünneplik, a szenvedéséről jövendölőt nem értik. Ugyanaz a személy más és más oldalról.

Nevelhető, tanulékony ember vagyok‑e? Engedem‑e, hogy Isten szüntelenül formáljon? Hogyan állok a megváltás titkával? Hogyan értelmezem magam számára azt, hogy az Isten Fia szenved? Kész vagyok‑e arra, hogy teljesen Isten kezére bízzam magamat? Tudom‑e akaratomat Istennek úgy alárendelni, ahogyan Jézus elfogadta az Atya akaratát?

__________

Testvéreim! Az Úr Jézusra boldog büszkeséggel néznek fel tanítványai, amikor megmutatja hatalmát a gonosz lélek felett, vagy parancsol a viharnak. De megdöbbenésüknek adnak kifejezést, amikor Jézus kínszenvedéséről, megaláztatásáról beszél. Akkor még nem értették Jézust. Mi már értő lélekkel imádkozunk hozzá:

1. Add meg, Urunk, Egyházad vezetőinek azt a bölcsességet, amellyel el tudják fogadtatni a megfeszített Krisztust Afrika és Ázsia pogány népeivel!

2. Add, Urunk, hogy megváltó szenvedésed és megaláztatásaink titkát is egyre jobban megértsük és elfogadjuk!

3. Add meg, Jézusunk, hogy a szenvedésben példádat követve mi is szívesen hozzuk meg áldozatainkat embertestvéreink megsegítésére!

4. Add, hogy bajaikkal, betegségeikkel, a gonosz lélektől származó szenvedéseikkel hozzád forduljanak híveid!

5. Add, hogy a megváltás gyümölcseként örök üdvösséget nyerjünk!

Urunk, Jézus Krisztus! Te csodáiddal és keresztáldozatoddal bizonyítottad mindenhatóságodat és emberszeretetedet. Add kegyesen, hogy irgalmadból üdvözüljön a világ, most és örökkön örökké. Ámen.

Évközi 26. hét

Vasárnap – A év

(Mt 21,28-32)

A mai evangéliumban az engedetlen testvérekről fogunk hallani. Az egyik fiú ígérte, hogy megteszi apja parancsát, de nem tette meg. A másik nemet mondott a parancsra, de teljesítette azt. Nyilván a második cselekedett helyesebben.

Mi az első reakció bennem, ha parancsot kapok? Tudok‑e azonnal igent mondani? Vajon, megteszem‑e azt, amire igent mondtam? Meg szoktam‑e bánni az engedetlenséget?

__________

Testvéreim! A szentek között ismerünk olyanokat, akik kora gyermekségüktől ártatlanságban tündökölnek. Ők azonnal igent mondtak Isten hívó szavára. De vannak olyanok is, akik rossz előéletből tértek meg, ők kezdetben nemet mondtak Isten parancsaira. Mi az igenlőkkel tartva könyörögjünk most Urunkhoz, Istenünkhöz!

1. Köszönjük, Urunk, hogy Egyházadban sok példamutató, hívásodra igennel válaszoló szentet adtál nekünk, akik neved dicsőségét hirdetik és jószándékainkat erősítik!

2. Segítsd, Urunk, Szentatyánkat, püspökeinket és papjainkat, hogy apostoli munkálkodásuk szabadítsa fel a bűn rabságában élőket!

3. Add, Urunk, hogy mi, a küzdő Egyház tagjai hiteles keresztény életünkkel vonzást gyakoroljunk azokra, akik szembehelyezkednek Isten parancsaival, a kegyelem hívó szavával!

4. Gondviselő Atyánk! Őrizd meg az igaz hitben és ártatlanságukban a megkeresztelt gyermekeket és segítsd a kísértések viharában vergődő fiataljainkat kegyelmeddel!

5. Add, Urunk, hogy a fásult, közömbös és kiégett lelkek is megtapasztalhassák közelséged boldogító örömét és a keresztény élet szépségeit!

Urunk, Jézusunk! Példabeszédedből megértettük, hogy nem elég a keresztségi fogadás, nem elég az igent mondó beszéd, hanem parancsaidat is teljesíteni kell, hogy Atyád országába jussunk. Segíts minket, hogy azok közé tartozzunk, akik parancsaid útján járnak és így befogadod őket országodba. Aki élsz és uralkodol most és örökkön örökké. Ámen.

Évközi 26. hét

Vasárnap – B év

(Mk 9,38-43 és 45,47-48)

Az Úr Jézus a mai szentmisében arra hívja fel figyelmünket, hogy bárki teszi is a jót, Istennél jutalomra számíthat.

Észre veszem‑e mások jócselekedetét? Tudom‑e, hogy a vallástalan embernek is lehet jutalomra méltó jócselekedete? Tudom‑e, hogy lélekben már Jézussal van az, aki nincs ellene? Tudom‑e, hogy a kicsinyeket megbotránkoztatni, bűnre vinni mindig nagy gonoszság?

__________

Testvéreim! A mai evangélium arra hívja fel figyelmünket, hogy az Egyházon kívül élők között is van sok jóakaratú ember, aki lelke mélyén közénk tartozik, sőt jótettekben együttműködik velünk, amikor Istennek tetszően cselekszünk, pl. árvaházat támogatunk. Imádkozzunk a jóakaró emberek Istenéhez!

1. Segítsd, Urunk, Egyházad vezetőit ökumenikus törekvéseikben, hogy a jóakaratú keresztény egyházak közelebb kerüljenek egymáshoz!

2. Segítsd, Urunk, a különböző felekezetekben megkeresztelt embereket, hogy a felebaráti szeretet gyakorlásában közös cselekvésre ösztönözze őket a Krisztus iránti szeretet!

3. Add, hogy Szent Neved dicséretére és egymás javára úgy gyakoroljuk az irgalmasság cselekedeteit, hogy jótettekre serkentse lanyhább testvéreinket is!

4. Add, Urunk, hogy inkább vállaljuk az anyagiakban való károsodást, evilági kudarcokat, mintsem a lelkek kárát idézzük elő!

5. Add, hogy örök üdvösségünk elnyeréséért szívesen vállaljuk az élet kellemetlenségeit és szenvedéseit!

Jóságos Jézusunk! Csodálatos benned az a nagy emberszeretet, amely még egy pohár vízért is jutalmat ígér. Kérünk, hassa át a mi szívünket is ez az egyetemes szeretet, és vezessen hozzád, aki élsz és uralkodol az Atyával és a Szentlélekkel, most és örökkön örökké. Ámen.

Évközi 26. hét

Vasárnap – C év

(Lk 16,19-31)

A mai evangéliumban a dúsgazdagról és a szegény Lázárról fogunk hallani. Megtudjuk majd, hogy a lelketlen gazdag csekély jótetteiért földi jólétet, Lázár pedig apróbb hibáiért földi szenvedést kapott.

Tudom‑e, hogy a földi jólét, gazdagság veszélyforrásokat rejthet? Tudom‑e, hogy a gazdagok Isten előtt felelősek a nyomorgókért? Tudom‑e, hogy a magántulajdonnal együtt jár a közterhek viselése? Tudom‑e, hogy a türelmes, alázatos szenvedés kedves Isten előtt? Panaszkodom‑e, lázadozom‑e keresztjeim miatt?

__________

Testvéreim! A mai evangélium arra is felhívja figyelmünket, hogy minden körülmények között lehet Istennek tetsző életet élni. A szegény Lázár ugyanis nem a szegénysége miatt üdvözült, hanem azért, mert hittel viselte keresztjét és nehéz helyzetében is megmaradt Isten szeretetében. Könyörögjünk Urunkhoz, Istenünkhöz!

1. Urunk, Istenünk! Segítsd Szentatyánkat és püspökeinket, hogy szociális körleveleikkel emeljenek szót a szegények és elnyomottak mellett még akkor is, ha ez ellen a nagytőkések tiltakoznak!

2. Segítsd, Urunk, a lelkipásztorokat, hogy ne csak szavukkal, hanem példájukkal is tanítsanak keresztjeink türelmes elviselésére!

3. Tudatosítsd, Urunk, a gazdagok lelkében, hogy feleslegükből bűn terhe alatt kötelesek támogatni a rászorulókat!

4. Segítsd, Urunk, az állam vezetőit, a parlamenti képviselőket, hogy szociális törvények megalkotásával elősegítsék a társadalmi rendet, és csökkentsék a gazdasági feszültséget!

5. Ments meg, Urunk, minket a lelketlen harácsolás, a fösvénység, és a kapzsiság szellemétől!

Urunk, Jézus Krisztus! Megdöbbenve hallgattuk a lelketlen dúsgazdag történetét. Kérünk, tölts el minket másokon segíteni kész szeretettel, hogy megkönnyítsük siralomvölgyi életünket. Aki élsz és uralkodol az Atyával és a Szentlélekkel, most és mindörökké. Ámen.

Évközi 26. hét

Hétfő

(Lk 9,46-50)

A mai evangéliumban a versengő tanítványokról hallunk. Az Úr Jézus arra figyelmezteti őket, hogy nekik a gyermeki készséggel végzett szolgálatban kell kitűnni, és nem arról vitatkozni, ki kap nagyobb rangot közülük.

Nem tölt‑e el kevélységgel tehetségem, rátermettségem? El tudom‑e viselni gyengeségeimet? Tudom‑e, hogy a lélektelen nagyság könnyen elvakulttá tehet, sőt Istentől is elszakíthat? Meg szoktam‑e köszönni Istennek, ha valami sikerem van?

__________

Testvéreim! Az Úr Jézus a segítségre szoruló, gyámolítást igénylő kisgyermeket állítja elénk példaképnek az örök üdvösség elnyeréséhez. Ezzel akarja hangsúlyozni az egyszerűséget, a bizalmat és az őszinteséget. Gyermeki alázattal könyörögjünk Urunkhoz, Istenünkhöz!

1. Segítsd, Urunk, Egyházad lelkipásztorait, hogy a gyermekek hitoktatására és az ifjúság nevelésére mindig nagy gondot fordítsanak!

2. Segítsd, Urunk, az állam vezetőit annak belátására, hogy a hitoktatás fakultatív jellege nem felel meg a társadalom érdekeinek, mert a vallás egyetemes emberi értékeket véd!

3. Add, Urunk, hogy a gyermekek őszinte bizalmával naponta számítsunk gondviselő jóságodra!

4. Segítsd, Urunk, a szülőket, hogy gyermekeik vallásos nevelését életük legnagyobb feladatának tartsák!

5. Add, hogy a kisgyermekek ne haljanak meg a lélektisztító keresztség felvétele nélkül!

Istenünk! Tarts meg bennünket az alázatosság és egyszerűség útján! Add, hogy a keresztségben nyert istengyermekséggel érkezzünk egykor hozzád, aki élsz és uralkodol, örökkön örökké. Ámen.

Évközi 26. hét

Kedd

(Lk 9,51-56)

A mai evangélium arról értesít, hogy az Urat nem fogadják be a szamaritánusok a falujukba. Jézus az ezen felháborodó tanítványokat lecsillapítja, és nem helyez kilátásba semmiféle retorziót. Mi könnyen ráállunk arra, hogy a rosszért rosszal fizessünk. Jézusnak más a felfogása.

Tudok‑e számító lelkület nélkül jót tenni? Tudom‑e, hogy minden jócselekedetben a szeretetnek kell érvényesülni? Érzem‑e, hogy üzleti íze van annak, ha a visszafizetés reményében teszek jót? Tudom‑e a rosszat jóval viszonozni? Tudom‑e, hogy Isten minden jót megjutalmaz?

__________

Testvéreim! A mai evangéliumban komoly leckét kaptunk Jézustól. Az apostolokhoz szól, de nekünk is szánja a figyelmeztetést, hogy rosszakarónkkal szemben is megbocsátónak kell lennünk. Kérjük ehhez segítségét!

1. Segíts, Urunk, hogy Egyházad ellenségei iránt is ki tudjuk mutatni szeretetünket, és ne tagadjuk meg tőlük az irgalmasság cselekedeteit!

2. Add, hogy Egyházad püspökei és papjai ne csak szóval, hanem életük példájával is hirdessék az irgalmas és megbocsátó szeretetet!

3. Add, Urunk, hogy irgalmas szívvel tudjunk Isten bocsánatáért és a bűnösök megtéréséért imádkozni, amint Ábrahám tette!

4. Add, hogy saját bűnünk, bűntudatunk is tökéletesítse a mások iránti irgalmasság gyakorlását!

5. Adj örök nyugodalmat elhunyt szeretteinknek, akik az örök élet hitével távoztak el e világból!

Urunk, Jézus Krisztus! Te a kereszten haldokolva is a bűnök megbocsátásáért imádkoztál. Tégy minket is irgalmassagod eszközévé a földön, hogy annak jutalmát élvezhessük a mennyben örökkön örökké. Ámen.

Évközi 26. hét

Szerda

(Lk 9,57-62)

A mai evangéliumban az Úr Jézus elmondja követésének feltételeit. Nyíltan beszél arról, hogy a Krisztus-követésnek éppen úgy megvannak a követelményei, mint minden más munkának, hivatásnak. Igazi vallásosság, buzgó apostolkodás nem képzelhető el áldozatvállalás nélkül.

Tudom‑e, hogy az áldozat, a lemondás egyfajta alkalmassági vizsga? Valódi értéknek tartom‑e vallási elkötelezettségemet? Kész vagyok‑e áldozatokra az Egyházban? Tudom‑e, hogy a templomban mutatott vallásosságom nem választható el a templomon kívüli életemtől?

__________

Testvéreim! Aki Krisztust követve Isten szolgálatába szegődik, annak számára egyre sürgetőbbé válik a világ hiúságaitól való elszakadás. Ahogyan a hitvestársak csak egymásért akarnak élni, az igazi keresztény is csak Jézusért akar élni. Forduljunk bizalommal Urunkhoz, Jézusunkhoz!

1. Segítsd, Urunk Szentatyánkat, püspökeinket és papjainkat, hogy a magukra vállalt szent szolgálatban az akadályok ellenére is halálukig kitartsanak!

2. Add, hogy az államok vezetői szerte a világon tiszteletben tartsák, sőt törvénnyel biztosítsák a szabad pályaválasztást, és senkit se akadályozzanak a papi hivatás gyakorlásában!

3. Add, Urunk, hogy minden fiatal olyan hivatást válasszon magának, ami egyéniségének, érdeklődésének legjobban megfelel, és amelyet szívvel-lélekkel tud majd betölteni!

4. Töltsd el Szentlelkeddel a szülőket és nevelőket, hogy kellő bölcsességgel segítsék gyermekeiket a pályaválasztásban!

5. Töltsd el, Urunk, boldog büszkeséggel azon szülők lelkét, akik papokat és szerzeteseket neveltek az Egyháznak!

Jézus, jó Pásztorunk! Segítsd kegyelmeddel azokat a papokat és szerzeteseket, akik szolgálatodba szegődve mindhalálig a lelkek megmentésére vállalkoztak. Töltsd el őket a szolgálat örömével ma, holnap és mindörökké. Ámen.

Évközi 26. hét

Csütörtök

(Lk 10,1-12)

Ebben a szentmisében arról hallunk, hogy az Úr Jézus kiválaszt hetvenkét tanítványt, és küldetést ad nekik. Egyben elmondja, hogy milyen magatartást tanúsítsanak az egyes helyzetekben, és ezzel megteremtette az igehirdetők alapszabályzatát.

Szoktam‑e imádkozni papi hivatásokért? Ismerem‑e Jézus akaratát, mely szerint a lelkipásztorok kenyérgondját a híveknek kell megoldani? Tudom‑e, hogy az igehirdetők a békesség közvetítői? Óvom‑e családom tagjait a szektásoktól?

__________

Testvéreim! Jézus munkatársainak magatartását, életformáját csak Jézus írhatja elő és határozhatja meg. Tévednek tehát azok, akik azon fáradoznak, hogy megreformálják a papságot, és megváltoztassák a papi élet egyházi formáját. Könyörögjünk Urunkhoz, Istenünkhöz!

1. Gyarapítsd, Urunk, a papi hivatások számát, hogy Isten országának híre mindenkihez eljusson!

2. Add, Urunk, hogy híveid, akik papi szolgálatot nem láthatnak el, buzgó imádságukkal segítsék Isten szőlőjének a munkásait!

3. Segítsd, Urunk, a lelkipásztorokat, hogy Krisztus békességét vigyék el a családi otthonokba és az emberi lelkekbe!

4. Add, hogy a hívek gondoskodó szeretete és anyagi támogatása segítse és enyhítse a lélekmentők mindennapi gondjait!

5. Add, Urunk, hogy a hit tiszta fénye és az evangélium szelíd békessége a szenvedőknek enyhülést hozzon, a betegeknek pedig gyógyulást!

Gondviselő égi Atyánk! Köszönjük, hogy Szent Fiad által felkaroltad az emberiséget! Dicséret és hála neked! Add, hogy Egyházunk apostoli munkálkodása által a megváltás részesei lehessünk! A mi Urunk Jézus Krisztus által, aki veled és a Szentlélekkel él és uralkodik, örökkön örökké. Ámen.

Évközi 26. hét

Péntek

(Lk 10,13-16)

Az Úr Jézus szájából hangzik el: „Aki titeket hallgat, engem hallgat.” Ezt az apostoloknak mondja, és ezzel saját személyét azonosítja velük. Teljhatalmú helyettesei lesznek. Az apostolok mai utódjai, Krisztus papjai ugyanezt a felhatalmazást kapják az Egyháztól.

Észreveszem‑e az emberarcú Egyházban az isteni küldetést, amelynek képviselője a krisztusi papság? Mennyire tudom rábízni magamat, üdvösségemet az apostoli küldetéssel felruházott emberekre? Tudom‑e, hogy az Egyház földi helytartója hit és erkölcs dolgában tévedhetetlen? Tudom‑e, hogy a kitüntető, rangos állás nagyobb felelősséget ruház az emberre?

__________

Testvéreim! Az Úr Jézus alázattal jött közénk a földre, és az Egyházban is egyszerű emberekre bízta az üdvösség szolgálatát. Kicsiségünk tudatában alázattal fohászkodjunk üdvözítő Istenünkhöz!

1. Áldd meg, Urunk, Szentatyánkat, püspökeinket és papjainkat, hogy papi méltóságukat mindig felelősséggel és az apostoli küldetés tudatában viseljék!

2. Add, Urunk, hogy az Egyház és az állam viszonyában egymás értékeinek kölcsönös elismerése legyen előtérben, és ez legyen alapja a békés együttélésnek!

3. Add, Urunk, hogy papjaid mindig és mindenütt a gondviselő Isten szeretetét sugározzák embertestvéreink felé!

4. Alázatos Szívű Jézus! Óvj meg minket a kevélységtől, a gőg és az öntelt elvakultság lelkületétől!

5. Szabadítsd meg, Urunk, a tisztítótűz kínjaitól elhunyt szeretteinket, akik hűségesen szolgáltak téged földi életükben!

Urunk, Jézus Krisztus! Köszönjük, hogy a lelkipásztorok személyében itt élsz közöttünk. Segíts, hogy vezetésük alatt szent igéddel gazdagodjunk és mennyei Atyád örök boldogságába eljuthassunk. Aki élsz és uralkodol, örökkön örökké. Ámen.

Évközi 26. hét

Szombat

(Lk 10,17-24)

A mai evangéliumban arról hallunk, hogy a 72 tanítvány visszatér, és beszámol sikereiről. A hír hallatára Jézus lelkét betölti a Szentlélek, és hálaadó imát mond. Minél inkább mestere valaki a szakmának, annál több örömet talál benne. Számunkra is nagy öröm, ha a lelki életben sikert érünk el.

Hálás vagyok‑e Istennek sikereimért? Tudok‑e örülni a lelki sikereknek? A sikerélmény boldogsága tölt‑e el, amikor a kísértés fölött úr leszek? Tudok‑e örülni annak, ha a gonoszság elnyeri méltó büntetését? Mi kelt nagyobb örömet bennem: egy divatos szakma, a szomszédom sikeres élete, vagy inkább a tiszta lelkiismeret?

__________

Testvéreim! A 72 tanítványnak, amikor visszatér az igehirdetésből, az volt a legnagyobb öröme, hogy a gonosz lelkek is engedelmeskedtek nekik. Az Úr Jézus még fokozza örömüket azzal, hogy hálát ad természetfeletti látásukért. Forduljunk mi is örömmel isteni Üdvözítőnkhöz!

1. Segítsd Urunk, Egyházunk vezetőit, hogy buzgó apostoli munkájuk nyomán az egész világon elterjedjen az evangélium örömhíre!

2. Add, Urunk, hogy Egyházunk templomaiban a hívek szívesen hallgassák az evangélium örömhírét!

3. Add, hogy az újszövetség papjai apostolkodásukkal törjék meg a gonosz lélek hatalmát szerte a világon!

4. Add, Urunk, hogy Isten titkainak egyre tökéletesebb ismerete nagy boldogsággal töltsön el minket!

5. Add, Urunk, hogy halottaink eljussanak istenséged boldog színelátására!

Urunk Jézus Krisztus! Hálásan köszönjük, hogy a papi rend szentségét rendelted, mert ez kulcsfontosságú üdvösségünk számára. Add, hogy felszentelt szolgáid ajkán mindenkor felismerjük isteni tanításodat, és azt követve eljussunk égi országodba. Aki élsz és uralkodol, most és örökkön örökké. Ámen.

Évközi 27. hét

Vasárnap – A év

(Mt 21,33-43)

A mai evangélium a gonosz szőlőmunkásokról szól. A példabeszédben szereplő gazda Istent jelképezi, aki a zsidó népet gondjába vette, de a zsidó nép nem követte a próféták tanítását, sőt Isten Fiát is keresztre feszítette. Ezért helyükbe az újszövetség népe és országa, az Egyház lépett.

Tudom‑e, hogy életemről, munkámról egyszer majd el kell számolnom Istennek? Odaadom‑e istennek „a neki járó részt”, amikor üzen nekem parancsaival? Hallgatok‑e Isten embereire, akik Isten üzenetét közvetítik? Nem vagyok e igazságtalan Istennel, Isten szolgáival szemben?

__________

Testvéreim! Az ószövetségi választott nép méltatlanná tette magát arra, hogy választott nép maradjon. A szövetséget hűtelenül megszegte és a Messiást is megölte. Új szövetség lépett a helyére, az Egyház. Imádkozzunk Megváltónkhoz, hogy hűségesek maradjunk hozzá!

1. Segítsd, Urunk, Szentatyánkat, püspökeinket és papjainkat, hogy hűséges szolgálatuk által az egész világ előtt nyilvánvalóvá tegyék, mi szerint te vagy az igazi szegletkő, amelyre egész életünk épülhet!

2. Vezesd a népek vezetőit annak felismerésére, hogy a vallás szabad gyakorlásának joga az alapvető emberi jogok közé tartozik, és senki sem korlátozhatja azt!

3. Add, Urunk, hogy mindig hűséges munkatársaid legyünk, sőt tulajdonod és büszkeséged maradjunk!

4. Add, Urunk, hogy terád, mint szegletkőre épüljön egész életünk!

5. Add, hogy életünk végén hűségünk jutalma az örök boldogság legyen!

Mennyei Atyánk! Köszönjük, hogy méltónak találtál minket szolgálatodra, és mint a szőlőmunkásokat, meghívtál műved gondozására. Segíts, hogy mi is hűségesek legyünk szolgálatodban, és távol tartva magunkat a jogtalan birtoklási vágytól, halálunkig kitartsunk szeretetedben! A mi Urunk, Jézus Krisztus által, aki veled és a Szentlélekkel él és uralkodik örökkön örökké. Ámen.

Évközi 27. hét

Vasárnap – B év

(Mk 10,2-16)

A mai szentmisében az Úr Jézus a házasság felbonthatatlanságáról és a kisgyermekek vallásos neveléséről tanít. Szavaival az eredeti állapotába akarja visszaállítani az emberi méltóságot.

Tapasztaltuk‑e már, hogy mindennapi életünkben az igazi értékek idővel elszürkülnek? Szentnek tartom‑e a házasságot? Átéltem‑e a házaság felbonthatatlanságának szent voltát, igazi értékét? Tudom‑e, hogy azt nemcsak Isten akarata, hanem az emberi méltóság is megköveteli? Isten áldása‑e a gyermek családunkban?

__________

Testvéreim! A gyermeknek Isten két kicsi kezet adott, hogy az egyikkel az anya, a másikkal az apa kezét fogja. Így fogalmazta ezt meg Gárdonyi, a híres író. A szülő és a gyermek közötti kapcsot nem lehet büntetlenül elszakítani. Könyörögjünk isteni Megváltónkhoz!

1. Bátorítsd, Urunk, Egyházad vezetőit, hogy a házassági hűségről szóló tanítást bátran hirdessék, és az eljusson modern korunk farizeusaihoz és gátlástalan embereihez is!

2. Segítsd, Urunk, az államok vezetőit, hogy családvédelmi törvények alkotásával elősegítsék az egészséges társadalmi rend kialakulását!

3. Segítsd, Urunk, a lelkipásztorokat, hogy bátran, érthetően és meggyőződéssel beszéljenek a házasság szentségéről, a házastársi hűség fontosságáról!

4. Add, Urunk, hogy a gyermek a családokban valódi öröm és boldogság forrása legyen a szülők számára!

5. Add, Urunk, hogy a szülők vallásos neveléssel biztosítsák gyermekeik szabadságjogát, emberi méltóságát!

Urunk, Jézus Krisztus! Köszönjük, hogy kortársaid tévedésére rámutatva, megcsillogtattad előttünk a házastársi hűség szépségét, gyermekeket elfogadó értékét. Segítsd a házastársakat, hogy az egymás iránti hűséget mindhalálig megőrizzék, és gyermekeiket az üdvösségre vezessék. Aki élsz és uralkodol az Atyával és a Szentlélekkel, most és örökkön örökké. Ámen.

Évközi 27. hét

Vasárnap – C év

(Lk 17,5-10)

Az Úr Jézus ma a hitről beszél. Elmondja, hogy a legparányibb hit is csodálatos erőként működik bennünk, de a kötelesség teljesítésétől nem ment fel minket. Ezért életünk értékét az élő hit és a szolgáló szeretet együttese adja meg.

Meglátszik‑e gondolkodásomon és munkámon, hogy istenhívő vagyok? Tudom‑e, hogy a legerősebb hit sem ment fel a kötelesség teljesítése alól? Tudom‑e, hogy nem ülhetek a templomban, amikor otthon beteget kellene ápolnom? Elfogadom‑e, hogy csak haszontalan szolga vagyok, bár kötelességemet pontosan teljesítettem?

__________

Testvéreim! A hit biztosítja töretlen kitartásunkat Isten mellett. Ugyanakkor segít bennünket abban, hogy kötelességszerű munkánkkal előmozdítsuk embertársaink javát. Könyörögjünk bizalommal mennyei Atyánkhoz!

1. Add, Urunk, hogy Szentatyánk, püspökeink és papjaink élő hite fogja össze és tartsa meg testvéri közösségben Egyházunk tagjait!

2. Szüntesd meg, Urunk, azt a társadalmi feszültséget, amelyet a vallásüldözés szül egyes országokban!

3. Tedd, Urunk, erőssé és élővé hitünket, hogy az élet gondjain és az élet megoldhatatlannak látszó problémáin átsegítsen bennünket!

4. Segíts, Urunk, hogy a pontosság, hűség és a lelkiismeretesség ne tegyen minket elbizakodottá!

5. Add, hogy hitünket szüntelenül ápoljuk vallásos könyvek, újságok és főleg a Szentírás olvasásával!

6. Halálunk után add meg nekünk az örök boldogságot, amelyet a benned hívőknek megígértél!

Mennyei Atyánk! Tudjuk, hogy a hit belénk öntött isteni erény, ingyenes ajándék. Add, hogy azt féltett kincsként őrizzük, és annak fényénél mindig lássuk a hozzád vezető helyes utat, és a hit erejével mindvégig készen álljunk hűséges szolgálatodra! A mi Urunk Jézus Krisztus által, aki él és uralkodik örökkön örökké. Ámen.

Évközi 27. hét

Hétfő

(Lk 10,25-37)

Az Ur Jézus örökértékű példabeszéde a tékozló fiúról szól, amelyet ma fogunk hallani. Mindig önvizsgálatra indít, amikor az irgalmas szeretet sürget bennünket.

Válogatás nélkül szeretem‑e felebarátomat? Nem szoktam‑e saját ízlésem szerint magyarázni az örökértékű törvényeket? Hagyom‑e, hogy mások kiigazítsák tévedéseimet? Tudok‑e szívből úgy megbocsátani, amint a tékozló fiú apja tette? Nem szül‑e bennem felháborodást, ha másokkal érdemtelenül tesznek jót? Egyetértek‑e a tékozló fiú bátyjával?

__________

Testvéreim! Az Úr Jézus nem azért jött, hogy megszüntesse a törvényt, hanem azért, hogy teljessé, tökéletessé tegye azt. Jézus iskolájában fontos tantárgy a szeretet, amelyben egyre jobban kell tökéletesednünk! Forduljunk bizalommal a szeretet Istenéhez!

1. Segítsd, Urunk, Egyházad vezetőit, hogy a felebaráti szeretet gyakorlásának tökéletesítésére minél több szociális otthont létesítsenek a rászorulók javára!

2. Add, hogy a keresztény családok a szeretet elemi iskoláivá alakuljanak hazánkban!

3. Add, Urunk, hogy a testi vagy lelki veszedelemben forgó emberek megszabadulhassanak veszedelmes helyzetükből!

4. Add, hogy a keresztények áldozatossága és tevékeny gondoskodása Istenhez közelebb vezesse és hitükben megerősítse a lanyhákat, a közömbös lelkűeket!

5. Add, Urunk, hogy halálunk után eljuthassunk az örök szeretet országába!

Urunk, Jézusunk! Te vagy a szeretet tanítómestere és igazi példaképe. Segíts minket, hogy irgalmas szamaritánusként töltsük be hivatásunkat, és egykor majd mi is irgalomra találjunk benned, aki élsz és uralkodol az Atyával és a Szentlélekkel, most és örökkön örökké. Ámen.

Évközi 27. hét

Kedd

(Lk 10,38-42)

Az evangélium ma Mária és Márta történetét hozza elénk. Márta készíti az ebédet Jézusnak, aki Mária lelkiségét dicséri meg, nem pedig a szorgalmas Mártát. Ez mutatja, hogy a munkák és gondok között elsőbbségi sorrend van. A test gondja sohasem szoríthatja ki a lélek igényét.

Van‑e nálam valamiféle rangsora a munkának? Lefoglalom‑e magamat naponként annyira, hogy nem marad időm imára, templomra? Foglalkozom‑e egyáltalán a lélek gondjaival? Helyet kap‑e életemben az ünnep, a pihenés? Nem aggodalmaskodom‑e túlzottan a megélhetés miatt?

__________

Testvéreim! Az Úr Jézus elfogadta Márta asszony szorgoskodását, figyelmességét, háziasszonyi törődését, de figyelmeztette a , Jobbik rész” fontosságára, amit nővére, Mária választott. Jézus figyelmeztetése nekünk is szól. Imádkozzunk bizalommal isteni Mesterünkhöz!

1. Segítsd, Urunk, Egyházad vezetőit, hogy mindenkor édesanyai szeretettel gondoskodjanak a rájuk bízott hívekről!

2. Áldd meg, Urunk, a betegápolókat, az óvónőket és mindazokat, akikre emberi sorsokat bíztál, hogy lelkiismeretesen, szakszerűen és szeretettel gondoskodjanak a rájuk bízottakról!

3. Add, hogy mindenhol elevenen éljen a keresztények szívében a testvéri szeretet és a gondoskodó jóság!

4. Add, Urunk, hogy a megélhetés, ruházkodás és az otthoni munka gondjai ne szorítsák háttérbe a lélek jogos igényeit!

5. Add, hogy a baráti beszélgetés és a testvéri szó, a televízió műsorai mellett legyen időnk Isten igéjének a meghallgatására is!

Urunk, Jézus Krisztus! Te élvezted a betániai Márta vendégszeretetét és megdicsérted Mária igére éhes lelkiségét. Engedj úgy buzgolkodnunk a tevékeny testvéri szeretetben, hogy ne szoruljon háttérbe lelkünk gondozása, és a jobbik rész soha ne szenvedjen csorbát! Aki élsz és uralkodol örökkön örökké. Ámen.

Évközi 27. hét

Szerda

(Lk 11,1-4)

A mai evangéliumban arról fogunk hallani, hogy Jézus imádkozni tanítja az apostolokat. A kérő imádság klaszikus formáját adja elő a Miatyánkban. Az imádságnak azonban van más fajtája is.

Tudom‑e, hogy a kérő imádsággal Isten mindenhatóságát ismerem el? Szoktam‑e végezni hálaadó imát, vagy mindig csak kérek? Ismerem‑e az elmélkedő imádságot? Tudom‑e, hogy a közös ima mindig értékesebb? Szoktam‑e megfelelő időt és helyet keresni az imához? Szívesen lapozgatok‑e az imakönyvben?

__________

Testvéreim! Nem könnyű dolog jól imádkozni. Nekünk is, mint az apostoloknak, gyakran kell kérni az Úr Jézust: Uram, taníts meg minket imádkozni! Kérjük üdvözítő Istenünket!

1. Add, Urunk, hogy szent hajlékodban, az imádság házában gyakran jelenjünk meg, és benne otthonosan érezzük magunkat!

2. Add, hogy az imádság alatt a magatartásunk tiszteletteljes és istengyermeki méltóságunkhoz megfelelő legyen!

3. Add, Urunk, hogy imádságunk ne csupán kérésekben merüljön ki, hanem helyet kapjon benne dicsérő és hálaadó szavunk is!

4. Add, hogy megsértett isteni fölségedet szívesen engeszteljék alázatos imádságaink!

5. Add, hogy keresztény életünk során a munkánk is imádsággá magasztosuljon!

Urunk, Jézus Krisztus! Köszönjük, hogy megtanítottál minket a Miatyánk fenséges imájára! Kérünk, hogy Szentlelked működjék szívünkben szüntelenül, hogy gondolatunk, szavunk és minden cselekedetünk Isten dicséretévé váljék, most és mindörökké. Ámen.

Évközi 27. hét

Csütörtök

(Lk 11,5-13)

A kitartás, a hűség és az állhatatosság olyan erények, amelyek mindig dicséretre tarthatnak számot. Vonatkozik ez imaéletünkre is, amint hallani fogjuk a mai evangéliumban.

Kitartó vagyok‑e, amikor fontos dolgot kérek Istentől? Kitartóan tudok‑e zörgetni a mennyország ajtaján? Gyermeki bizalom járja‑e át kérő imámat? Megnyugszom‑e Isten akaratán, ha kérésem nem teljesül? Rendszeresen imádkozom‑e?

__________

Testvéreim! A kérő imádságnak kitartónak és állhatatosnak kell lennie. Az Úr Jézus ilyen imára bátorít minket. Legyen bennünk bizakodó reménység és gyermeki alázat is, amikor mennyei Atyánk elé terjesztjük kéréseinket! Kérjük most is bizalommal Urunkat!

1. Add, Urunk, hogy mindennapi imánkat azzal a figyelemmel és rendszerességgel végezzük, amely méltó hozzád!

2. Segíts minket, Urunk, hogy kéréseinket kitartó állhatatossággal és nagy bizalommal terjesszük eléd!

3. Engedd, hogy bajainkban, bánatunkban először hozzád forduljunk, és ne az emberekhez!

4. Add, hogy Isten akaratában mindig megnyugodjunk, és ügyünket gondviselő jóságodra bízzuk!

5. Bizalommal kérünk, hogy vezesd világosságodra az elhunytakat, akik imádságos hittel és a feltámadás reményében haltak meg!

Urunk, Jézus Krisztus! Te az erőszakosan zörgető, kérésével éjszaka kellemetlenkedő embert állítottad példaképül elénk arra az esetre, amikor kéréssel fordulunk hozzád. Segíts minket, hogy kérő imáinkban ez a kitartás párosuljon a bizakodó reménységgel, most és mindörökké. Ámen.

Évközi 27. hét

Péntek

(Lk 11,15-26)

A roszszándékú ember felháborítóan gátlástalan tud lenni kijelentéseiben. Megfigyelhejük ezt a mai evangéliumban is, amikor a farizeusok aljas rágalommal illetik Jézust. Az Úr Jézus azonban nyogodtan válaszol ellenségei sértő kijelentéseire.

A józan belátás irányít‑e, amikor másról véleményt alkotok? Engedem‑e, hogy a harag vagy más szenvedélyes indulat igazságtalanná tegye véleményemet? Észreveszem‑e a hibát a jó barátban is? Elismerem‑e az értéket az ellenségben?

__________

Testvéreim! Csodálatra méltó Jézusban az a tárgyilagosság és türelem, amelyet a farizeusokkal szemben tanúsít. Jó példáját azzal akarjuk megköszönni, hogy a gyalázkodó sértésekért magasztaló dicsérettel engeszteljük. Forduljunk hozzá bizalommal!

1. Adj, Urunk, lelki erőt Szentatyánknak, püspökeinknek és papjainknak, hogy a világ rágalmai és az istentelen emberek sértései közepette bátran hirdessék az evangéliumot!

2. Add, hogy csodáid láttán és a szentek életében mutatkozó erkölcsi értékeket tudomásul véve, egyre többen felismerjék istenségedet!

3. Add, Urunk, hogy megsértett isteni Fölségedet a világ bűneiért gyakran engeszteljük!

4. Add, hogy kísértéseinkben tőled erőt nyerve a gonosz lélek csábításait legyőzhessük!

5. Add, hogy bűnbánatunkkal és jócselekedeteinkkel a tisztítótűzben szenvedő testvéreink szabadulását is siettessük!

Jézusunk! Te megváltó haláloddal legyőzted a gonosz lélek hatalmát, és szabaddá tetted a bűn rabságában sínylődő embert. Szüntelenül éreztesd velünk megváltó jóságodat. Aki élsz és uralkodol, most és örökkön örökké. Ámen.

Évközi 27. hét

Szombat

(Lk 11,27-28)

Az Úr Jézus boldognak mondja azt, „aki hallgatja és megőrzi Isten igéjét”. Minden ember elemi vágya, hogy boldog legyen. Azonban emberi erővel, Jézus nélkül nincs igazi boldogság.

Kitől várom boldogságomat? Vajon magamtól akarok boldog lenni? Igazi, tartós boldogságra vágyom‑e vagy csak futó örömök érdekelnek? Tudom‑e, hogy a pénz, a testi gyönyör nem ad tartós boldogságot? Hiszem‑e, hogy az örök boldogság forrása a krisztusi evangélium?

__________

Testvéreim! Mi hittel valljuk és helyesen mondjuk boldogságosnak Jézus édesanyját, ahogyan a bibliai asszony megérezte ezt és világgá kiáltotta. A Boldogasszony gyermekeiként kérjük a Boldogasszony Egyszülöttjét!

1. Áldd meg, Urunk, Szentatyánkat, főpásztorainkat és papjainkat, hogy igehirdetésükből a világ kiérezze a keresztény ember békéjét és boldogságát!

2. Add, Urunk, hogy boldogságunkért mindig szívesen hallgassuk Egyházunk tanítását!

3. Add, hogy boldogságunk megrontóját, a bűn minden fajtáját távol tudjuk tartani magunktól!

4. Segítsd a szülőket, hogy gyermekeik az ő példájuk nyomán a családi otthonban tanulják meg a helyes Mária-tiszteletet!

5. Add, Urunk, hogy a bűnbánat szelleme töltsön el bennünket, amikor zarándokútra indulunk a Szűzanya bármelyik kegyhelyére!

6. Add, hogy Szűz Mária iránti tiszteletünk vonzó legyen a más vallásúak előtt is, és ment legyen minden babonás vonástól!

Urunk, Jézus Krisztus! Köszönjük, hogy édesanyádban égi anyát adtál nekünk, aki közbenjárásával segít minket a feléd vezető úton. Segíts, hogy őszinte szolgálatunkkal mi is eljussunk a boldogság örök honába, ahol égi anyánkkal és az üdvözültek seregével dicsőítünk, áldunk téged, aki élsz és uralkodol örökkön örökké. Ámen.

Évközi 28. hét

Vasárnap – A év

(Mt 22,1-14)

A mai evangéliumban a királyi menyegzőről szóló példabeszédet fogjuk hallani. A királyi menyegző Krisztus jelképes eljegyzése az Egyházzal. A meghívottak a zsidók, az utcáról behívottak a pogányok. A menyegzős ruha az isteni kegyelem. Isten minket is hív magához sokféleképpen.

Örömmel tölt‑e el annak tudata, hogy Isten engem is hív az örök boldogságra? Igent mondok‑e mindig hívó szavára? Nem szoktam‑e Isten hívását apróbb ügyeim miatt elodázni? Tudom‑e, hogy a keresztségem még nem biztosítja üdvösségemet?

__________

Testvéreim! Keresztelésem által meghívott vagyok a mennyországba. De valójában akkor lesz enyém a mennyei boldogság, ha újból és újból igent mondok Istennek szavaimmal és tetteimmel. Imádkozzunk együtt örök boldogságunkért!

1. Áldd meg, Urunk, Szentatyánk, püspökeink és papjaink lelkipásztori szolgálatát és add, hogy ne csak tanítóink, hanem példaképeink is legyenek az Isten felé vezető úton!

2. Add, Urunk, hogy az állami törvények minden országban biztosítsák a vallás szabad gyakorlását és sehol se alkalmazzanak diszkriminációt a megkereszteltekkel szemben!

3. Add, Urunk, hogy mindig az őszinte készség és a cselekvő jóakarat legyen bennünk, bárki közvetíti is üzenetedet!

4. Add, hogy akaratodnak készséges és azonnali elfogadása természetünkké váljék!

5. Köszönjük, Urunk, hogy a keresztséggel meghívtál minket a keresztény életre, és állandóan segítesz lelkünk kegyelmi állapotának megőrzésében!

Teremtő Istenünk! Te boldogságra teremtetted szívünket, de igazán boldogok csak parancsaidnak engedelmeskedve lehetünk. Add, hogy mint meghívott gyermekeid ott lehessünk majd a választottak között, az örök mennyegzős lakomádon. A mi Urunk Jézus Krisztus által, aki veled él és uralkodik, most és mindörökké. Ámen.

Évközi 28. hét

Vasárnap – B év

(Mk 10,17-30)

A mai evangéliumban a gazdag ifjúról fogunk hallani. Ennek kapcsán az Úr Jézus rámutat a gazdagság veszélyeire és az önkéntes szegénység jutalmára. Ez alkalmat ad arra, hogy felmérjük életünk erőtereit, pl. az anyagi jólét és a gazdagságtól való függetlenség vonzását.

Tudom‑e tisztelni azt, aki ifjú korától Isten parancsai szerint él, vagy valami csodabogárnak tartom? Tudom‑e, hogy minden embernek meg kell vívnia saját harcát a vak ösztönökkel? Mi vonz engem jobban: a földi gazdagság vagy Jézus világa? Tudok‑e lemondani az anyagiakról, ha Isten szeretete vagy felebarátom baja úgy kívánja? Hiszek‑e abban, hogy Isten az áldozatos lemondást gazdagon kárpótolja?

__________

Testvéreim! Elgondolkoztató a gazdag ifjú lelki vívódása, hogy bár a parancsok szerint él és szereti Jézust, de gazdagságával nem tud szakítani. Kérjük bizalommal Isten segítő kegyelmét!

1. Mennyei Atyánk! Köszönjük, hogy Egyházunkban ma is sok szerzetes és szerzetesnő vállalkozik az önkéntes szegénységre!

2. Add, Urunk, hogy Egyházad csak azért birtokoljon földi javakat, mert azok a templomok, iskolák, kórházak és egyéb szociális, kulturális intézmények fenntartásához szükségesek!

3. Segítsd, Urunk, a gazdagokat, hogy a jótékonykodó szentek példáját követve nagylelkűen tudjanak adakozni Isten dicsőségére és a szegények javára!

4. Add, Urunk, hogy a magunkéból mindig segítsünk a rászorulókon, és hétköznapi munkálkodásunkkal is neved dicsőségét hirdessük!

5. Segíts, Istenünk, hogy téged mindennél jobban szeressünk, és a földi javak szerzése, birtoklása tőled soha el ne válasszon!

Mennyei Atyánk! Köszönjük, hogy Szent Fiad nemcsak ajánlotta az anyagiaktól való lelki szabadságot, hanem példaadóan maga is vállalta a szegénységet. Add, hogy példáját követve mi is áldozatos lélekkel járjuk parancsaid útját, aki élsz és uralkodol, a Szentlélekkel együtt, most és örökkön örökké. Ámen.

Évközi 28. hét

Vasárnap – C év

(Lk 17,11-19)

Az Úr Jézus földi életében sok beteggel találkozott, akik gyógyítást kértek tőle. Ő sokakat meggyógyított. A mai evangélium tíz leprás meggyógyítását mondja el. A bajok miatt ma is sok a kérés, panasz, sőt követelődzés és zúgolódás is akad. Azonban a megkapott javakért, az elért eredményekért kevesen tudnak szívből hálát adni.

Van‑e bennem kellő bizalom és alázat, amikor Istentől kérek valamit? Nem zaklatok‑e másokat feleslegesen kéréseimmel? Indokolt‑e mindig a kérésem? Nem vagyok‑e követelődző, durcásan kérő? Megköszönöm‑e a segítséget, ha kérésem beteljesült? Betartom‑e kérésemmel a szolgálati utat?

__________

Testvéreim! A leprában szenvedők tisztes távolból, hangos szóval nagy hittel kiáltottak Jézushoz, hogy betegségük keresztjét vegye le róluk. Mi is bizalommal fordulunk Istenhez kéréseinkkel:

1. Add, Urunk, hogy mindig legyenek betegápoló szerzeteseink és apácáink, akik irgalmas szívvel állnak szenvedő testvéreink betegágyához, mert a szenvedő Jézust látják bennük!

2. Segítsd, Urunk, államunk vezetőit annak felismerésében, hogy a betegeknek lelki szolgálatra is igényük van, és a lelkipásztoroknak szabad bejárást kell biztosítani a kórházakba!

3. Add, Urunk, hogy mindig türelmes szeretettel vegyük körül beteg felebarátainkat!

4. Add, Urunk, hogy kérő imáinkat hassa át a bizalom, valamint annak tudata, hogy nélküled semmik sem vagyunk!

5. Segíts, Urunk, abban is, hogy kérésünk teljesítését mindig szívből fakadó köszönet és hála kövesse!

Urunk, Jézus Krisztus! Te meggyógyítottad a tíz leprást, de szóvá tetted az emberek nagyfokú hálátlanságát is. Segíts bennünket, hogy mindenkor parancsaid útján járva, bajainkban bizalommal forduljunk hozzád, és segítségedért hálásak legyünk. Aki élsz és uralkodol, most és örökkön örökké. Ámen.

Évközi 28. hét

Hétfő

(Lk 11,29-32)

Az Úr Jézus kortársai felfigyelnek csodáira, de leértékelik. Szomorúan tapasztalja, hogy nem olyan jelet látnak a csodákban, amelyeknek hatására elfogadják őt Messiásnak. Ezért Jézus elmarasztalja őket.

Figyelek‑e, hallgatok e Isten jeladásaira? Felfigyelek‑e az olyan eseményekre, amelyek éppen rendkívüliségükkel akarnak valamit jelezni? Kellő figyelmet tanúsítok‑e a pápai körlevelek iránt? Alkalmazom‑e Jézus tanítását saját életemre? Szakítok‑e időt vallási műveltségem gyarapítására?

__________

Testvéreim! Az Úr Jézus megdöbbent, hogy mennyi bezárkózott, lelkileg becsukódott, keményszívű ember van kortársai között! Vannak emberek, akik látván nem látnak és hallván nem hallanak, pedig szem és fültanúi a csodáknak. Mi nyílt szívvel és hittel könyörögjünk Istenünkhöz!

1. Urunk, Istenünk! Óvd meg püspökeinket és papjainkat a csüggedéstől, amikor érdektelenséget, rosszindulatot tapasztalnak az emberek részéről az evangélium irányában!

2. Urunk! Tégy minket nyitottá és figyelmessé tanításod befogadására, és készségessé azok engedelmes megvalósítására!

3. Add, Urunk, hogy az ószövetségi ígéretek és jövendölések beteljesedése hitet ébresszen bennünk!

4. Add, hogy a fásultság, közöny és a lelki vakság tragikus állapotától mentesek maradjunk!

5. Add, hogy az örök boldogság jutalmát élvezzék szeretteink, akik benned bízva távoztak el a földi életből!

Urunk, Istenünk! Add meg nekünk a bűnből megtért niniveiek hitét, és Dél királynője áldozatos lelkületét, hogy Szent Fiadra hallgatva mindent megtegyünk hitünk megerősítésére, és így az üdvösségre jussunk. A mi Urunk Jézus Krisztus által, aki veled és a Szentlélekkel él és uralkodik, most és örökkön örökké. Ámen.

Évközi 28. hét

Kedd

(Lk 11,37-41)

A farizeusok megbotránkoznak azon, hogy Jézus nem mos kezet étkezés előtt, amit Mózes törvénye előír. Az Úr Jézus felhasználja az alkalmat arra, hogy kioktassa őket a külső formaságok ürességéről, és szemükre hányja belső gonoszságaikat. Ugyanis az áldozatos szeretet teszi értékessé, tartalmassá életünket.

Kerülöm‑e a pusztán külsőségekben megnyilatkozó vallásosságot? Kellő figyelmet fordítok‑e arra, hogy a külső cselekvés mögött belső tartalom legyen? Fontosabb‑e számomra Isten ítélete, mint az emberek véleménye? Isten dicsérete sarkall‑e jobban, mint az emberek elismerése?

__________

Testvéreim! Az Úr Jézus meg akar minket óvni a farizeusi, álszent csillogástól, nehogy üres, tartalmatlan, értéktelen emberekké silányuljunk. Mi bensőséges lelkülettel könyörögjünk Urunkhoz, Istenünkhöz!

1. Segítsd, Urunk, Egyházad vezetőit, püspökeinket és papjainkat, hogy szolgálatuk által tevékeny, áldozatos és hiteles keresztényekké alakuljunk!

2. Add, hogy a családi otthonok a gyermekek számára a szeretet iskolái legyenek!

3. Add, Urunk, hogy a szeretet gyakorlásával másoknak is jó példát adjunk a tevékeny keresztény életre!

4. Óvj meg minket a külsőségnek, a tartalmatlan ürességnek még a látszatától is!

5. Add, hogy e földi életből távozott testvéreink a szenvedés helyéről szereteted országába jussanak!

Jézus Szíve, a szeretet lángoló tűzhelye, tedd a mi szívünket a tiédhez hasonlóvá! Add, hogy a szeretet nagy művének megvalósításában társaid lehessünk. Aki élsz és uralkodol, az Atyával és Szentlélekkel együtt, most és örökkön örökké. Ámen.

Évközi 28. hét

Szerda

(Lk 11,42-46)

A mai evangéliumban az Úr Jézus kemény hangú szemrehányást tesz a farizeusoknak. Elítéli azt a vallásosságot, amelyből hiányzik az Isten iránti szeretet. A külső formaságokat az igazságos tartalom és szeretet teheti értékessé Isten előtt.

Az igazságosság irányítja‑e tetteimet? Nem vált‑e üres formasággá, sablonossá vallási életem? Sarkall‑e belső meggyőződés, vagy csak azért teszem a jót, hogy lássák az emberek? Az van‑e gondolataimban, vágyaimban, ami kívülről látszik rajtam? Az igazi arcomat mutatom az embereknek?

__________

Testvéreim! Az Úr Jézus letaposott sírhoz hasonlítja az olyan embert, aki szégyenteljes gondolatait és vágyait képmutató módon látványos külső mezbe csomagolja. Könyörögjünk Urunkhoz, Istenünkhöz!

1. Urunk! Ments meg minket a kétszínű lelkülettől, a farizeusi gondolkodástól!

2. Add, Urunk, hogy vallási életünk külső megnyilatkozása mindig belső meggyőződésből táplálkozzon és Istenre irányuljon!

3. Add, Urunk, hogy emberi természetünk szépséghibáit ne ravaszkodással akarjuk eltakarni, hanem igaz bűnbánattal igyekezzünk rendbehozni!

4. Adj, Urunk, türelmet a képmutató emberekhez, hogy ezáltal érezzék meg irántad való szeretetünk valódiságát!

5. Fogadd magadhoz elhunyt szeretteinket, akik az igazság útját járták földi életükben!

„Mindenható, irgalmas Istenünk! A te akaratodból szenvedett Krisztus az egész világ üdvösségéért. Adj népednek nagy elhatározást, hogy merjen neked bemutatott áldozattá válni, és így beteljék szereteted teljességével. A mi Urunk Jézus Krisztus által, aki él és uralkodik örökkön örökké.” Ámen. (Az imaórák liturgiája IV.)

Évközi 28. hét

Csütörtök

(Lk 11,47-54)

Az Úr Jézus a mai evangéliumban kijelenti a farizeusok előtt, hogy minden cselekedetükért számot kell egyszer adni. Mindnyájan felelősek vagyunk tetteinkért.

Mennyire érzem át a felelősségemet? Áthat‑e a gyermekeimért vállalt felelősség tudata? Látszik‑e a felelősség szavaimon és tetteimen? Szoktam‑e kibújni a felelősség alól, és azt másra hárítani? Helyt állok‑e a kimondott szóért? Érzik‑e a rámbízottak, hogy felelősséget vállaltam értük?

__________

Testvéreim! A felelősség azt jelenti, hogy viselnem kell szavaim és tetteim minden következményét erkölcsi és anyagi téren egyaránt. Ahogyan élvezem jótetteim jutalmát, ugyanúgy viselnem kell gonoszságaim büntetését is. Forduljunk bizalommal a minket számonkéró Istenünkhöz!

1. Add, Urunk, hogy Szentatyánk,... pápa, püspökeink és papjaink élete és tanítása egyaránt segítsen bennünket a helyes lelkiismeret kialakításában!

2. Segíts, Urunk, hogy helyes lelkiismerettel és felelősségtudattal éljük meg kereszténységünket a családban és a társadalomban egyaránt!

3. Add, Urunk, hogy cselekedeteink a botrányoktól és a mulasztásoktól mentesek legyenek!

4. Add, hogy szívesen és felelősségteljesen hozzuk meg engesztelő áldozatunkat magunk és családunk vétkeiért!

5. Add, hogy az igazságtalanság áldozatai örök békességed nyugalmá bajussanak!

Urunk, Jézus Krisztus! Te a farizeusok lelkiismeret-furdalását felkeltve hozzánk is szóltál, hogy bűneinkért felelősségtudatra és áldozatvállalásra serkents minket. Add, hogy mindnyájan igaz bűnbánatban és üdvösségünkért buzgólkodva eljussunk hozzád, aki élsz és uralkodol, most és örökkön örökké. Ámen.

Évközi 28. hét

Péntek

(Lk 12,1-7)

Az Úr Jézus a mai evangéliumban tanítványait bátorítja: „Ne féljetek az üldözésektől!” Felkészíti őket arra, hogy a Krisztus-követőnek számolnia kell gonosz emberek ellenállásával és igazságtalan üldözésekkel. Ezt századunk eseményei is igazolták.

Jobban félek‑e a gonosz emberektől, mint Isten büntetésétől? Vigasztal‑e az a tudat, hogy az igazságért szenvedek, amikor hitemért hátrányba kerülök? Tudok‑e erőt meríteni Jézus szenvedéséből, amikor vallásom miatt anyagi vagy erkölcsi kár ér? Ismerem‑e a közmondást: súly alatt nő a pálma? Tudom e, hogy az Istent szeretőknek minden javukra válik?

__________

Testvéreim! Az Úr Jézus önként vállalta magára a szenvedést a mi bűneinkért. Mi a szenvedés tudatos vállalásával saját magunkért vagy családunk vétkeiért vezekelhetünk. Ezzel a gondolattal imádkozzunk most Megváltó Istenünkhöz!

1. Add, Urunk, hogy Szentatyánk,... pápa, püspökeink és papjaink bátran viseljék el a hivatásuk miatt rájuk nehezedő támadásokat!

2. Erősítsd, Urunk, híveidet, hogy a keresztény vallás értékeit akkor is merjék felmutatni, amikor azért nem elismerés, hanem elmarasztalás várható!

3. Köszönjük, Urunk, hogy az elmúlt századok során és a mi időnkben is sok olyan férfit és nőt ismerhettünk meg, akik vértanúságot vállaltak hitükért!

4. Megváltó halálod és a vértanúk bátorsága adjon nekünk is erőt a hitvalló életre!

5. Jutalmazd meg, Urunk, gazdagon mindazokat, akik itt a földön igazságtalanul üldözést szenvedtek nevedért!

Urunk, Istenünk! Te élet és halál ura vagy. Add, hogy soha ne féljünk azoktól, akik csak a testet tudják megölni! Add, hogy a lelki halálból mindig fel tudjunk támadni, és földi életünket befejezve égi országodban együtt örvendezzünk a vértanúk seregével, Krisztus a mi Urunk által. Ámen.

Évközi 28. hét

Szombat

(Lk 12,8-12)

Az Úr Jézus mindig és mindenütt a hitvalló életet sürgeti. A mai evangéliumban is. Szerinte a bátor hitvallás mennyországot szerez.

Tudom‑e hogy hitvallásommal az élő Krisztus mellett tanúskodom? Kitüntetésnek érzem‑e, hogy Krisztus elfogad tanújának? Szégyeltem‑e hitemet gyávaságból? Tudom‑e, hogy hitvallásomért Krisztus is övének tart majd az Atya előtt? Tudom‑e, hogy a hitvallókat nehéz perceikben maga a Szentlélek segíti?

__________

Testvéreim! Krisztus megvallása az emberek előtt nem csupán parancs vagy kötelesség, hanem földi életünknek olyan nagyszerű lehetősége, amely számunkra a mennyországot biztosítja. Könyörögjünk megváltó Istenünkhöz!

1. Urunk! Add, hogy Szentatyánk, püspökeink és papjaink bátor igehirdetése segítse a keresztények hitvallását!

2. Add, Urunk, hogy hitünk megvallasa félelemtől mentes, szabad emberi cselekedet legyen!

3. Add, Urunk, hogy a Szentlélek elleni bűnöktől, a megátalkodástól mentesek legyünk!

4. Add, hogy bátor hitvallásunk lelkesítse félénk, bátortalan, utat kereső testvéreinket is!

5. Add, Urunk, hogy életküzdelmeinkben mindig élvezzük és érezzük is a megdicsőült szentek segítségét, közbenjárását!

6. Add meg nekünk, Jézusunk, hogy életünk hozzád méltó tanúságtétel legyen!

Urunk, Jézus Krisztus! Köszönjük azt a nagy ajándékot, amely Szentlelked kiárasztásával lelkünket betölti. Segíts, hogy a Szentlélek irányításával hiteles tanúid lehessünk, most és mindörökké. Ámen.

Évközi 29. hét

Vasárnap – A év

(Mt 22,1 5-21)

Az Úr Jézus sokszor kapott kérdéseket. Egyik alkalommal arról kérdezték a farizeusok, hogy szabad e adót fizetni a császárnak? A kisgyermek is sokat kérdez, de kérdései kiváncsiságból fakadnak. A farizeusok kérdezősködése azonban rosszindulatú, ezért bosszantó.

Tiszta lelkiismerettel szoktam‑e megfogalmazni kérdésemet, érdeklődésemet? Nincsen‑e kérdésem mögött rejtett kétszínűség? Nem vagyok‑e alakoskodó, rosszindulatú? Értékelem‑e a másik embert? Tiszteletben tartom e mások emberi méltóságát?

__________

Testvéreim! Az Úr Jézus csodálatos bölcsességgel és türelemmel ad választ a farizeusoknak, akik a jámbor kiváncsiskodás álarca mögé bujtatták rosszakaratú kérdésüket. Ezzel nagyszerű példát adott nekünk arra, hogyan kell viselkednie a kereszténynek a gonosz világban. Imádkozzunk nyitott szívvel Urunkhoz, Istenünkhöz!

1. Segítsd, Urunk, Szentatyánkat, püspökeinket és papjainkat, hogy az evangélium igazságait kristálytisztán és bölcsen tudják megfogalmazni a világ számára!

2. Add, Urunk, hogy az Egyház és az állam vezetőit mindig a kölcsönös jószándék vezérelje tárgyalásaikban!

3. Jézusunk! Add, hogy szelídséggel és türelemmel párosult bölcsesség töltsön el minket, amikor rossz szándékkal zaklatnak bennünket!

4. Add, Urunk, hogy hazánkkal szemben mindenkor példaadóan teljesítsük kötelességeinket!

5. Add, hogy hitünk igazságainak ismerete örömmel töltse el a tanuló ifjúságot, és biztonságot adjon neki az élet útvesztőiben!

6. Add, Urunk, hogy mindenkinek megadjuk a köteles tiszteletet!

Urunk, Jézus Krisztus! Te jó példát adtál a hazafiúi kötelességek teljesítésére. Segíts bennünket is, hogy kötelességeink lelkiismeretes teljesítésével Egyházunknak engedelmes gyermekei, édes hazánknak pedig példaadó polgárai lehessünk. Aki élsz és uralkodol örökkön örökké. Ámen.

Évközi 29. hét

Vasárnap – B év

(Mk 10,33-45)

Az Úr Jézus ismételten, a mai evangélium szavaival is az emberek szolgálatára, életünk másokért való feláldozására lelkesíti tanítványait. Kiábrándítja Zebedeus fiait, akik tisztségre, uralkodásra vágytak.

Megfigyeltem‑e már, hogy Jézus földi működése során mindenkinek szolgálatára siet? Kitüntetésnek tartom‑e az emberek szolgálatát jézusi értelemben? Megértettem‑e már, hogy a mennyországi uralkodás feltétele a földi szolgálat? Mi erősebb bennem: az uralkodás vágya vagy a szolgálat szelleme?

__________

Testvéreim! Amikor az Úr Jézus a rá váró szenvedésekről beszél tanítványainak, a Zebedeus-fiak dicsőséges trónusok elnyeréséért folyamodnak hozzá. Mi alázatos lélekkel imádkozzunk Urunkhoz, Istenünkhöz!

1. Add, Urunk, hogy Szentatyánk, püspökeink és papjaink szolgálata dicsőségedre és üdvösségünkre legyen!

2. Segítsd az államok és népek vezetőit, hogy a rájuk ruházott hatalmat szolgálatnak tekintsék, és a társadalom javára használják!

3. Segíts, Urunk, mindnyájunkat, hogy élethivatásunkat, mindennapi munkánkat szolgálatnak tekintsük, és az abból származó kereszteket akaratod szerint hordozzuk!

4. Add, hogy a hatalom gyakorlói és élvezői a zsarnokság szellemétől mentesek maradjanak!

5. Add, hogy mennyországi helyünket és elsőségünket földi hivatásunk alázatos szolgálatával is kiérdemeljük!

Urunk, Jézus Krisztus! Kínszenvedésed és dicsőséges feltámadásod által segíts minket, hogy az uralkodási vágy helyett az áldozatos szolgálat szelleme töltsön el minket. Aki élsz és uralkodol, örökkön örökké. Ámen.

Évközi 29. hét

Vasárnap – C év

(Lk 18,1-8)

A mai evangéliumban az Úr Jézus az igazságtalan bíróról szóló példabeszéddel tanít arra, hogy szüntelenül kell imádkozni. Az ember kicsinysége tudatában fordul Istenhez, ő pedig kitartó imádságainkra siet segítségünkre.

Tudom‑e, hogy Isten nélkül semmik vagyunk? Kicsinységem tudatában tudok‑e Istenhez imádkozni? Igyekszem‑e fohászokkal átszőni egész napomat? Imádságként végzem‑e napi munkámat? Elkeserít‑e a földi igazságtalanság? Erőt ad‑e az igazságtalanság elviselésére, hogy Isten majd igazságot szolgáltat?

__________

Testvéreim! Nagy vigasztalás számunkra annak tudata, hogy kitartó imádságunkra Isten meghallgatásról biztosít minket. Kérjük Urunkat kitartó buzgósággal!

1. Add, Urunk, hogy Egyházunk tanítása eredményes legyen, és imádságra való buzdítása termékeny talajra találjon!

2. Segítsd, Urunk, híveidet, hogy a templomokból, kolostorokból és a családi otthonokból szüntelenül szálljon feléd a dicsőítő és hálaadó ima!

3. Tudatosítsd, Urunk, az emberekben, hogy a templom az imádság háza, és nem a látványosságot kereső turisták vágyait kielégítő alkotás!

4. Segíts, Urunk, hogy templomi viselkedésünk mindenkor méltó legyen az Isten házához, és csendjével, tisztaságával imára ösztönözzön bennünket!

5. Hallgasd meg, Urunk, a szenvedők kitartó imáját, hogy állhatatos kérésük vessen véget a kegyetlen harcoknak, az igazságtalan háborúknak és a lelketlen vérontásoknak!

Irgalmas Istenünk! Hallgasd meg híveid szüntelen esdeklését és add, hogy minden gondolatunk, szavunk és cselekedetünk imádsággá magasztosuljon, és így méltók lehessünk az örök boldogságra! Krisztus, a mi Urunk által. Ámen!

Évközi 29. hét

Hétfő

(Lk 12,13-21)

A mai evangéliumban az Úr Jézus egy gazdag emberről szól, aki mérleget készít vagyonáról. Ezzel arra figyelmezteti hallgatóit, hogy lelki javaikkal is mindig mérlegkész állapotban kell lenniök.

Mennyire bízom az anyagiakban? Jut‑e időm a gazdasági ügyek mellett templomra, imádságra? Törekszem‑e arra, hogy lelkem állandóan készen álljon Isten ítéletére? Tudok‑e földi veszteséget vállalni örök boldogságomért?

__________

Testvéreim! Az Úr Jézus jól tudja, hogy állandóan vagy az anyagiak, a földiek, vagy pedig a lelkiek, az égiek vonzásában élünk. Arra kell vigyáznunk, hogy a gazdagság érdekei ne kerekedjenek a lélek igényei fölé! Kérjük ehhez Isten segítségét!

1. Add, Urunk, hogy Szentatyánk, püspökeink és papjaink tanítása, valamint életpéldája vágyat és igényt ébresszen bennünk a lelki értékek iránt!

2. Segítsd, Urunk, az államok vezetőit, hogy a társadalmi béke érdekében mindenkor a javak igazságos elosztásán fáradozzanak!

3. Add, Urunk, hogy anyagi javaink a létfenntartás mellett a jótékonykodás alkalmas eszközei legyenek!

4. Add, hogy a földi gazdagság, a birtoklási vágy ne veszélyeztesse örök üdvösségünket!

5. Jutalmazd meg, Urunk, gazdagon elhunyt szeretteinket, akik földi életükben nagylelkűen segítették rászoruló testvéreiket!

Gondviselő Istenünk! Tedd fogékonnyá híveid szívét a lelki értékek iránt, hogy Szent Fiad tanítása szerint lélekben gazdagodva érdemeket, mennyei kincset gyűjtsünk az örök boldogság elnyerésére. Krisztus, a mi Urunk által. Ámen.

Évközi 29. hét

Kedd

(Lk 12,35-38)

Az Úr Jézus a mai evangéliumban megdicséri az éber szolgát, aki állandó készenléti állapotban van. Egy ilyen szolga megnyugtató a gazda szemében. Aki Isten szolgálatába szegődik, ugyanerre a készenléti állapotra törekszik. Hűséges szolgálatát azzal bizonyítja, hogy féltően őrzi a megszentelő kegyelem állapotát.

Törekszem‑e arra, hogy naprakész legyek a munkámban? Megbízható vagyok‑e munkámban? Van‑e rend vallási életemben? Tartok‑e esténként lelkiismeret-vizsgálatot? Nyugodt maradok‑e arra a gondolatra, hogy még ma számadásra szólíthat Isten? Hogyan áll lelkem mérlege? Kétségbeejt a betegség, a szenvedés?

__________

Testvéreim! Halálunk idejét nem ismerjük. Nem tudjuk sem a napot, sem az órát. Jézus példabeszéde arra figyelmeztet, hogy lelkünkben állandóan meglegyen a parancsai szerint kívánt rend, és bármikor szólít, készenlétben találjon és megelégedett legyen velem. Imádkozzunk Urunkhoz, Istenünkhöz!

1. Segítsd, Urunk, Egyházunk vezetőit, hogy éberen őrködjenek a kinyilatkoztatott igazságok tisztasága felett, és mi biztosan haladhassunk az üdvösségre vezető hitigazságok útján!

2. Add, Urunk, hogy éberen őrizzük a megszentelő kegyelem állapotát lelkünkben!

3. Add, Urunk, hogy cselekedeteink értékesek legyenek, és minden botránytól, nyilvános bűntől mentesek maradjanak!

4. Add, hogy szavaink tiszták, igazak és minden kétértelműségtől mentesek legyenek!

5. Add, hogy halálunk órája ne bűnben, hanem a kegyelem állapotában találjon minket!

Jézusunk! Segíts bennünket, hogy tanításodra figyelmesen hallgatva és példádat követve, készséges szófogadásban teljék el életünk. Éber hűségünk jutalma pedig a mennyországi boldogság legyen örökre és örökké! Ámen.

Évközi 29. hét

Szerda

(Lk 12,39-48)

Az Úr Jézus mai szentmisénkben ismerteti a hatalmával visszaélő alkalmazott sorsát, aki csalódást okozott gazdájának. A megbízhatóság öröme a főnöknek és beosztottnak egyaránt. A bizalommal visszaélni akkor is bűn, ha nem kapnak rajta.

Megbízható vagyok‑e a kötelesség teljesítésében? Akkor is becsületesen dolgozom, amikor nem állnak mögöttem? Emberséges vagyok‑e a beosztottakkal szemben? Nem szoktam‑e magamat kihúzni a munkából? Jól használom‑e fel a rendelkezésemre álló időt? Gyanakvó vagyok‑e alkalmazottaimra?

__________

Testvéreim! Mi keresztények Isten ügyeinek intézői vagyunk. A megbízást, a munkát és a hatalmat földi embertől kaptuk ugyan, de az elszámolás Isten felé is kötelez minket. E gondolat jegyében imádkozzunk most közösen!

1. Add, Urunk, hogy Egyházunk és hazánk vezetői legfőbb értéknek tekintsék az embert, akit Isten halhatatlan lélekkel áldott meg!

2. Tudatosítsd, Urunk, minden emberben, hogy a víz és a levegő tisztaságát védenünk kell, mert drága ajándékod a mi közös kincsünk!

3. Segíts, Urunk, hogy olyan felelősséggel töltsük be hivatásunkat, amely a megbízható emberre jellemző!

4. Áldd meg azokat, akikre sokat bíztál, hogy komolyan és eredményesen tudják betölteni hivatásukat!

5. Add, hogy lelkünk kegyelmi állapotáról napról napra hálaadással adhassunk neked számot!

6. Engedd, hogy földi munkálkodásunk végén örök szereteted hajlékába jussunk!

Jézusunk, isteni Mesterünk! Te nemcsak szóval tanítasz bennünket a hűség és a megbízhatóság fontosságára, hanem ácsmesterként, gyógyító orvosként és Szíved szeretetével is példát adtál nekünk. Adj józan belátást, rátermettséget és erőt, hogy tanításodat megszívlelve, példádat kövessük mindvégig, jutalmadat pedig élvezzük örökkön örökké. Ámen.

Évközi 29. hét

Csütörtök

(Lk 12,49-53)

Az Úr Jézus az erényeknek nemcsak tanítója, hanem tökéletes példaképe is. A világnak döntenie kell: vele vagy nélküle. Erről nyilatkozik a mai evangéliumban is.

Elég megalapozott‑e a hitem? Olyan‑e a vallási életem, hogy azzal a kívülállókat vonzani tudom a jóra? Meg tud‑e ingatni hitemben az olyan divat vagy korszellem, amely nem egyezik Jézus tanításával? Merek‑e beszélni Jézusról, Egyházról, vallásról baráti társaságban? Jár‑e gyermekem hittanra?

__________

Testvéreim! Az agg Simeon mondta a gyermek Jézusról: „Jel lesz, aki ellentmondásokat támaszt.” Ez azt jelenti, hogy Jézussal kapcsolatban mindenkinek döntenie kell: elfogadja vagy megtagadja. Mi Mesterünknek és Megváltónknak tiszteljük, és bizalommal kérjük!

1. Jézusunk! Gyújtsd fel bennünk szereteted tüzet!

2. Áldd meg Szentatyánkat, püspökeinket és papjainkat, hogy ők a melletted való kitartás és az elkötelezett hitvallás szilárd oszlopai legyenek számunkra!

3. Adj nekünk erőt és bátorságot ahhoz, hogy szét tudjuk szakítani azokat a kapcsolatokat, amik elválaszthatnak tőled!

4. Add, Urunk, hogy a vérségi köteléknél is erősebb legyen bennünk a hozzád fűző szeretet-kapcsolat!

5. Tedd, Urunk, erőssé kegyelmeddel híveidet, hogy tudjanak otthagyni egy munkahelyet, merjék felbontani az eljegyzést, megszüntetni a barátságot, ha hitükre veszélyt jelent!

Urunk, Jézus Krisztus! Köszönjük neked, hogy hitet ajándékoztál nekünk, és Egyházaddal biztosan vezetsz égi országod felé! A melletted való kitartás és hűség segítsen minket, hogy a mennyben is élvezhessük szereteted tüzet! Aki élsz és uralkodol az Atyával és a Szentlélekkel együtt, örökkön örökké. Ámen.

Évközi 29. hét

Péntek

(Lk 12,54-59)

Az Úr Jézus töbször, a mai evangéliumban is nehezményezi, hogy kortársai nem figyelnek az idők jeleire. Sok jel utal arra, hogy Jézus személyében felismerjék a Messiást, „de látván nem látnak, hallván nem hallanak.” Sokszor olyannak tűnnek, mintha nem használnák értelmüket.

Igyekszem‑e mások tapasztalatát a magam javára felhasználni? Tervszerűen végzem‑e munkámat vagy kapkodok? Kamatoztatom‑e tapasztalataimat családom hasznára? Igyekszem‑e a hitigazságokat értelmi síkon is elfogadhatóvá tenni? A körülöttem folyó eseményeket úgy veszem‑e, mint a gondviselés jeleit?

__________

Testvéreim! Az Úr Jézus azt akarja, hogy élményszerű tapasztalatainkkal és értelmi tevékenységünkkel is erősítsük hitünket. Imádkozzunk bizalommal Urunkhoz, Istenünkhöz!

1. Köszönjük, Urunk, hogy Szentlelked megvilágosítja értelmünket és erősíti akaratunkat a hozzád vezető úton!

2. Köszönjük, hogy nagy testvéreink, a szentek történetével, életük gazdag tapasztalatával segíted vallási életünket!

3. Köszönjük, Urunk, hogy mások példáját hasznosítva jobb emberekké válhatunk!

4. Köszönjük, hogy amikor bűnbe estünk, a bűnbocsánattal talpra állhatunk és újrakezdhetünk!

5. Köszönjük, hogy előttünk tágra nyitottad a mennyországot, és oda haza vársz bennünket!

Urunk, Jézus Krisztus! Te mindig világosan, egyszerű okfejtéssel tanítasz minket az erkölcsös életre, és vezetsz az életszentség útján. Segíts az értelem és a megtapasztalás kegyelmi eszközeivel, hogy valóban szentté legyünk! Aki élsz és uralkodol örökkön örökké. Ámen.

Évközi 29. hét

Szombat

(Lk 13,1-9)

Szoktunk hallani ilyen fenyegetést: megver az Isten! Pedig a mi Istenünk nem bosszúálló, hanem könyörülő, hosszantűrő Isten. Amint a terméketlen fügefa, amelyet a mai evangélium említ, haladékot kap a gazdától, úgy ad Isten időt a bűnösnek a javulásra.

Isten büntetésének tartok‑e minden balesetet? Tudom‑e, hogy a szenvedés, a tragédia próbatétel is lehet? Tudom‑e, hogy az igazak türelmes szenvedése erősíti mások hitét? Lehet‑e minden csapást Isten büntetésének elkönyvelni? Tudom‑e, hogy a gonoszság szerzője az ördög?

__________

Testvéreim! Jézus a terméketlen fügefáról szóló példabeszédben Isten hozzánk való irgalmát, hosszantűrő szeretetét adja tudtunkra. A tragédiák sem kétségbeejtésünkre történnek, hanem a megtérésre akarnak rávezetni. Könyörögjünk irgalmas Istenünkhöz!

1. Istenünk! Ments meg minket a kétségbeesés, a kishitűség és a félelem szellemétől!

2. Add, hogy megtérésünkre és irgalmasságod elnyerésére okosan használjuk fel az időt, mint ajándékba kapott lehetőséget!

3. Ments meg minket a vakmerő bizakodás lelkületétől!

4. Add, Urunk, hogy mi is irgalmasok és türelmesek legyünk felebarátainkhoz, ahogyan ezt példádon látjuk!

5. Add, hogy szenvedéseinkkel engeszteljük isteni fölségedet a magunk és a világ bűneiért!

Irgalmas Atyánk! Te megértéssel tűröd botlásainkat és irgalommal várod megtérésünket. Segíts kegyelmeddel, hogy jóságoddal vissza ne éljünk, hanem egyre gyakrabban részesülhessünk bűnbocsátó jóságodban. Krisztus a mi Urunk által. Ámen.

Évközi 30. hét

Vasárnap – A év

(Mt 22,34-40)

Mindennapi életünkben az értékek között sorrendet tartunk. Vallási kötelességeink között is van fontossági sorrend. Amikor a farizeusok arról kérdezik Jézust, melyik a legfőbb parancs a törvényben, Ő a szeretet parancsát teszi első helyre.

Miért szoktam kérdéseket feltenni? Őszinte tudásvágyból, vagy zavarba akarok hozni másokat? Van‑e fontossági sorrendje mindennapi teendőimnek, programjaimnak? Isten áll‑e életem homlokterében? Helyesen szeretem‑e felebarátomat? Szeretem‑e hivatásomat? Tudom‑e, hogy a szeretetben nem az érzelemnek, hanem az akaratnak van főszerepe?

__________

Testvéreim! A farizeusok vallási kérdésekben akartak tájékozódni, és kérdezősködtek Jézustól. Keresztény életünkhöz is hozzátartozik, hogy vallási ismereteinket gyarapítsuk, a szentek életének olvasásával, vallási tárgyú előadások hallgatásával, az egyházi eseményekre való odafigyeléssel. Imádkozzunk a szeretet Istenéhez!

1. Segítsd, Urunk, Szentatyánkat, püspökeinket és papjainkat, hogy a szeretetről ne csak tanítani tudjanak, hanem a szeretet gyakorlásában példaképeink legyenek!

2. Urunk! Taníts meg minket arra, hogy a szeretetben ne az érzelemre tegyük a hangsúlyt, hanem az akaratunktól függő tetteinkre!

3. Add, Urunk, hogy egyre jobban megismerjük szent hitünk igazságait!

4. Segítsd, Urunk, a hitoktatókat és a szülőket, hogy eredményesen tudják megismertetni az ifjúsággal az evangélium igazságait és törvényeit!

5. Add, hogy a rádió és a televízió felhasználásával minél több emberhez eljusson a keresztény tanítás!

6. Add, Urunk, hogy az önzetlen szeretet gyakorlásában egyre többször adjunk jó példát a világnak!

Urunk, Jézus Krisztus! Te nemcsak tanítottál a szeretetről, hanem magad vagy a megtestesült szeretet. Segíts bennünket is, hogy a szeretet iskolájában jelesre vizsgázzunk, és általad mi is szeretetté váljunk. Aki élsz és uralkodol, örökkön örökké. Ámen.

Évközi 30. hét

Vasárnap – B év

(Mk 10,46-52)

A mai evangéliumban a Jerikói vak meggyógyításáról hallunk. A vak koldus esete arra hívja fel a figyelmünket, hogy amikor az emberi erő kevés, Isten még tud segíteni.

Van‑e bennem annyi alázat, hogy elfogadjam mások segítségét? Szívesen segítek‑e másokon, ha megkérnek rá? Elég erős‑e az Istenbe vetett bizalmam? Nem befolyásolj‑e vallási életemet az emberek közömbössége? Szoktam‑e Istenhez fohászkodni testi-lelki bajaimban?

__________

Testvéreim! A Jerikói vak elfogadta az emberek könyöradományait, de Jézustól sokkal többet, a szeme világát kérte roppant nagy hittel. Forduljunk mi is bizalommal irgalmas Üdvözítőnkhöz!

1. Köszönjük, Istenünk, hogy csodás gyógyulásokkal Lourdes-ban és más kegyhelyeken ma is megmutatod hatalmadat a közömbös lelkű embereknek!

2. Add, hogy mi is mindig hittel forduljunk hozzád kérő imádságainkban!

3. Add, hogy akkor se veszítsük el hitünket, ha imánk ellenére tovább kell hordozni a bajok keresztjét!

4. Add, Urunk, hogy mindig kellő alázattal, és azzal a tudattal fogadjuk embertársaink segítségét, hogy ők a te jóságodnak eszközei számunkra!

5. Istenünk! Higgyük, hogy ami javunkra válik, azt irgalmasan megadod nekünk!

Megváltó Jézusunk! Járj körül most is a világban, és gyógyítsd meg testünk, lelkünk bajait, hogy mi emberek egyre nagyobb tömegben kövessünk téged a Jerikói vak hálás hitével! Aki élsz és uralkodol az Atyával és a Szentlélekkel, most és örökkön örökké! Ámen.

Évközi 30. hét

Vasárnap – C év

(Lk 18,9-14)

A mai evangélium bemutatja a gőgös, önhitt, dicsekvő embert egy farizeus személyében. Ugyanakkor megismerkedünk az alázatos és szerény vámossal.

Szokásom‑e mások megvetése, lenézése? Tudom‑e, hogy nem illik és fölösleges dicsekedni a mindent látó Isten előtt? Semmiségem tudatában szoktam‑e imáimban Isten elé járulni? Tudom‑e, hogy Isten a kevélyeknek ellenáll, de az alázatosakat felemeli?

__________

Testvéreim! Az Úr Jézus az elbizakodottságtól, önhittségtől, mások megvetésétől akar megóvni bennünket a mai pédabeszéddel. Kérjük bizalommal segítő kegyelmét!

1. Istenünk! Segítsd Szentatyánkat, püspökeinket és papjainkat, hogy egyházi szolgálatukban Isten dicsőségét keressék, és ne emberektől várjanak elismerést!

2. Jézusunk! Mentsd meg híveidet az önteltség, önelégültség és a kevélység ördögi lelkületétől!

3. Add, Urunk, hogy az elért sikereket, a megszerzett anyagi és szellemi javakat ne magunknak, hanem nagylelkű ajándékaidnak tulajdonítsuk!

4. Segíts, Urunk, bennünket őszinte bűnbánatra és a megbocsátott bűnök engesztelésére!

5. Fogadd irgalmas szeretettel elhunyt híveid lelkét, és tedd őket boldogságod részeseivé!

Irgalmas Istenünk! Téged a bűn megbánt, de a bűnbánat kiengesztel. Segítsd bűnbánatra esendő, bűnre hajló híveidet, hogy bűneiktől megtisztulva napról napra új életet nyerjenek, és majd örvendező lélekkel égi hazádba jussanak! Krisztus, a mi Urunk által. Ámen.

Évközi 30. hét

Hétfő

(Lk 13,10-17)

A mai evangélium egy szombati gyógyulás történetét mondja el. Az Úr Jézus ezzel azt akarja hangsúlyozni, hogy bár az Úr napját kötelességünk pihenéssel megszentelnünk, a felebarátunkat ezen a napon is segíteni kell.

Tudom‑e, hogy Isten szánja, sajnálja a szenvedő embert? Elfogadom‑e Jézus tanítását, amely szerint vannak kivételes esetek, amikor vasárnap felfüggeszthetjük a munkaszünetet? Nem vagyok‑e mindenben hibát kereső, kötekedő természetű?

__________

Testvéreim! Jézus nem azért jött, hogy megszüntesse, hanem hogy tökéletesítse a törvényt. Ezért igazítja ki a szőrszálhasogató farizeus előtt a törvény ismeretét és gyakorlatát, amely szerint a segítő szeretet fontosabb a munkaszünet betartásánál. Imádkozzunk bizalommal Urunkhoz, Istenünkhöz!

1. Bátorítsd, Urunk, Egyházunk vezetőit, hogy kitartóan hirdessék a vasárnap megszentelésének fontosságát, amelyet manapság a kapzsi haszonszerzés munkanappá akar alacsonyítani!

2. Add, Urunk, hogy a törvény értelmezésénél ne csak a betű szerinti előírás érvényesüljön, hanem a szeretet szempontjait is figyelembe vegyük!

3. Add, Urunk, hogy soha ne legyünk akadékoskodó, fontoskodó emberek, mert ezzel hitünk jó hírnevét rontjuk!

4. Add, Urunk, hogy jótetteinkért egyedül csak tőled várjunk viszonzást, és ne szomorítson el minket az emberek hálátlansága!

5. Add, Urunk, hogy elhunyt szeretteink mielőbb szabaduljanak a tisztítótűz kínjaiból, és országodba jussanak!

Irgalmas Jézusunk! Bizalommal fohászkodunk hozzád, hogy földi vándorlásunkban mindvégig maradj velünk, és utunk végén a boldogság országába jussunk! Aki élsz és uralkodol, örökkön örökké. Ámen.

Évközi 30. hét

Kedd

(Lk 13,18-21)

A mai evangéliumban a mustármagról és a kovászról szóló példabeszédet fogjuk hallani. A kicsi mag nagy fa reményét rejti, a kevés kovásznak is nagy a hivatása. Tehát mindkettő értékek hordozója. Isten a legparányibb jót is értékeli, és megadja neki a gyarapodás, a naggyá levés kegyelmét.

Tudom‑e, hogy Isten a kicsinyeket, a gyámolításra szorulókat karolja fel? Oda tudom‑e adni magam élő hittel Isten kezébe? Engedem‑e, hogy Isten alakítson, formáljon? Megbecsülöm‑e az apró értékeket? Kovásza vagyok‑e példás keresztény életemmel környezetemnek?

__________

Testvéreim! Krisztus Egyháza a kicsiny mag duzzadó erejével és a kovász tésztát átjáró, átalakító erejével biztosan áll az emberiség hatalmas tömegében, és mindent meg akar újítani Krisztusban. Forduljunk bizalommal Megváltó Istenünkhöz!

1. Add, Urunk, hogy Egyházad, amely kicsi nyájból nőtt az emberiség nagy családjává, tovább növekedjék, erősödjék, ahogyan a kis mustármag is hatalmas fává tud növekedni!

2. Add, Urunk, hogy Egyházad úgy járja át tanításával és úgy alakítsa kegyelme erejével a társadalmat, mint a kovász átjárja, feléleszti a lisztet!

3. Add, Urunk, hogy Egyházad ölén úgy találjunk nyugalmat és békét, mint ahogy a mustárfa ágain biztonságos fészket talál minden madár!

4. Add, hogy Szentlelked mindent megújító ereje járja át lelkünket, és ezáltal egyre jobban növekedjék bennünk a megszentelő kegyelem!

5. Úgy éljünk benned és te mibennünk, hogy földi életünk folytatása az örök boldogság lehessen!

Urunk, Megváltónk! Köszönjük, hogy tanításoddal elvezetsz minket az egyszerű, de lelkiekben gazdag életre. Kérünk, hogy egész életünk folyamán vezess bennünket, mert általad biztosan elnyerjük majd az örök életet. Aki élsz él uralkodol, örökkön örökké. Ámen.

Évközi 30. hét

Szerda

(Lk 13,22-30)

Vajon hányan üdvözülnek? Az Úr Jézus erre a kérdésre nem válaszol, hanem arra buzdítja hallgatóit, hogy kövessék tanítását. Ebben a tekintetben nem az számít, ki mennyire ismeri az evangélium igazságait, nem is csak az a döntő, tagja‑e az Egyháznak, hanem attól függ mindenkinek az üdvössége, hogyan tartotta meg Isten parancsait.

Mi a fontosabb: az‑e, hogy tudjam az üdvözültek számát, vagy az, hogy üdvözülök‑e? Kész vagyok‑e az üdvösség szűk kapujának kellemetlenségeit elviselni? Tudom‑e, hogy semmilyen előjog, semmilyen kiváltság nem biztosíték az üdvösségre? Tudom‑e, hogy nem elég csak hinni, hanem vállalni kell a hit szerinti életet is?

__________

Testvéreim! Jézus nem terhel bennünket felesleges dolgokkal, hanem csak azt tanítja, amit hinnünk és cselekednünk kell, hogy üdvözülhessünk. Imádkozzunk hozzá bizalommal!

1. Segítsd, Urunk, Szentatyánkat, püspökeinket és papjainkat, hogy minden népnek korszerűen és érthető világossággal hirdessék az evangélium igéit!

2. Add, Urunk, hogy a mennyországi üdvösségért minden kellemetlenséget szívesen viseljünk és minden áldozatra készek legyünk!

3. Segíts, Urunk, bennünket megkeresztelteket, hogy ne csak hitbeli ismeretekre törekedjünk, hanem sokkal inkább a hit szerinti életre!

4. Add, hogy mások örök boldogságáért olyan odaadással tudjunk fáradozni, mint földi boldogulásukért!

5. Add, hogy az ítélet napján jobbodon, az áldottak között lehessünk!

Urunk, Jézus Krisztus! Segíts mindnyájunkat, hogy életünk minden napja hozzád vezessen, és a szeretetben megmaradva áldottaid közé kerüljünk! Aki élsz és uralkodol az Atyával és a Szentlélekkel, most és örökkön örökké. Ámen.

Évközi 30. hét

Csütörtök

(Lk 13,31-35)

Amikor Jézust figyelmeztetik Heródes gyilkos szándékára, nem ijed meg. Hangsúlyozza, hogy neki előbb el kell végeznie az Atyától kapott feladatot, de vállalja a vértanúságot, ha eljön annak az ideje.

Azzal a bátorsággal és nyíltsággal nézek‑e szembe a fenyegetésekkel, mint Jézus Heródessel? Erős‑e a szándék bennem, hogy mindhalálig hű leszek Istenhez? Nincs‑e bennem valami oktalan félelem?

__________

Testvéreim! Még a farizeusok is féltik Jézust a kegyetlen és ravasz Heródes gyilkos szándékától. Az Úr Jézus azonban a fenyegetés ellenére nyugodt marad, mert tudja, hogy Heródes nem hiúsíthatja meg a megváltást. Különben sem kell attól félni, aki csak a testet tudja megölni. Forduljunk bizalommal megváltó Istenünkhöz!

1. Segítsd, Urunk, Egyházad vezetőit, nehogy erőt vegyen rajtuk a félelem, amikor a gonosz emberek fenyegetik, üldözik őket hivatásuk miatt!

2. Erősítsd, Urunk, kegyelmeddel azokat, akik az istentelenek basáskodása miatt a börtönökben sínylődnek keresztény hitükért!

3. Bátorítsd mindazokat, akik bárhol is a földön az emberi jogokért, főleg a vallásszabadságért küzdenek!

4. Add, Urunk, hogy az összetartás, a testvéri együttérzés, és az igazság szeretete uralkodjék a keresztényekben, különösen veszedelmek idején!

5. Add, hogy gyermekeinket meg tudjuk őrizni a gonoszság minden fajtájától!

6. Add, Urunk, hogy az igazságtalanság és a háborúk áldozatai megkapják jutalmukat égi országodban!

Urunk, Jézus Krisztus! Te példát adtál nekünk a mindhalálig való hűséges helytállásra. Adj nekünk is rendíthetetlen hitet és halált megvető bátorságot, mert csak így lehetünk méltók ígéreteidre! Aki élsz és uralkodol mindörökkön örökké. Ámen.

Évközi 30. hét

Péntek

(Lk 14,1-6)

Az Úr Jézus szombati napon egy gazdag farizeus házában meggyógyítja a vízkóros embert. A jelenlevőknek megmagyarázza tette helyességét.

Helyesen ismerem‑e Isten parancsait? Jól alkalmazom‑e azokat a mindennapi életben? Van‑e bátorságom arra, hogy kétes esetekben a lelkipásztorhoz forduljak eligazításért? Szoktam‑e szóba hozni vallási kérdéseket a családban vagy baráti körben? Adok‑e jó tanácsot a bizonytalankodóknak és a tudatlanoknak?

__________

Testvéreim! Az Úr Jézus megkérdezi: Szabad‑e szombaton gyógyítani? A farizeusi felfogás szerint nem szabad, mert a mózesi törvény tiltja, de Jézus előtt nem nyilvánítják ki véleményüket. Jézus pedig nem a törvény betűit nézi, hanem annak szellemét, és gyógyít. Példát ad arra, hogy mindig hitünk, meggyőződésünk szerint kell cselekednünk! Forduljunk hozzá kéréseinkkel!

1. Add, Urunk, hogy Egyházunk tanítása által és a Szentlélek kegyelmi segítségével egyre gyarapodjunk a vallási ismeretekben!

2. Add, Urunk, hogy a szülők és pedagógusok fáradozása eredményes legyen, amikor becsületre, igaz emberségre és jó erkölcsre oktatják az ifjúságot!

3. Add, Urunk, hogy az életért és testi egészségünkért mindenkor megtegyük azt, amire az ötödik parancs kötelez bennünket!

4. Segítsd az orvosokat, az ápolókat és az egészségügy minden dolgozóját, hogy lelkiismeretesen és jó eredménnyel fáradozzanak a betegségek és szenvedések megszüntetésén!

5. Tégy bátor keresztényekké minket, hogy emberi tekintet soha ne akadályozza jócselekedeteinket!

6. Segítsd, Urunk, a lelkipásztorokat, hogy áldozatos lélekkel fáradozzanak lelki sebeink gyógyításán!

Mennyei Atyánk! Te Szent Fiad által hoztad emberközelbe az igazság és a jóság igéit. Dicsérünk és áldunk érte. Add, hogy mindenkor kitartsunk az igazságban és a szeretetben! Krisztus, a mi Urunk által. Ámen.

Évközi 30. hét

Szombat

(Lk 14,7-11)

A mai evangéliumban az Úr Jézus alázatosságra, szerénységre tanít. Egy lakodalmi vendégség kapcsán mondja el a helyes magatartás szabályait. Szavaiból kiérezzük, hogy a tolakodó ember kellemetlen.

Tudok‑e társaságban szerényen viselkedni? Nem hivalkodó‑e a magatartásom? Nem reklámozom‑e magamat azáltal, hogy csak magamról beszélek? Nem szoktam‑e másokat felületesen megítélni? Észreveszem‑e a másik emberben az értéket? Szoktam‑e másokat érdek nélkül megdicsérni?

__________

Testvéreim! Az alázat nem gyámoltalanság, nem értékek tagadása. Az alázatos ember azt mutatja magából, ami igazi énje: sem többet, sem kevesebbet. Az alázatos ember mindig az igazság talaján áll. Ezt látjuk az Úr Jézus életében is. Kérjük bizalommal a segítségét!

1. Add, Urunk, hogy tőled kapott jótulajdonságainkat helyesen ismerjük fel, és embertársaink javára kamatoztassuk!

2. Add, hogy sikereinket ne magunknak tulajdonítsuk, hanem azokban mindenkor segítségedet érezzük, és azokat neked köszönjük!

3. Add, Urunk, hogy senkit se vessünk meg, senkit se ítéljünk el emberi gyarlóságai, testi hibái miatt!

4. Őrizz meg minket a nagyzolás, dicsekvés, kevélység és az elbizakodottság szellemétől!

5. Add, Urunk, hogy az alázatos és egyszerű élet megvalósításában legyen példaképünk a Boldogságos Szűz Mária, Isten alázatos szolgálóleánya!

Mindenható Istenünk! Tudjuk, hogy te a kevélyeknek ellenállsz és az alázatosakat felemeled. Segíts minket, hogy vallásos életünkből a helyes alázatosság ne hiányozzék, és ezáltal is hiteles keresztényeknek mutatkozzunk a világ előtt. Krisztus a mi Urunk által. Ámen.

Évközi 31. hét

Vasárnap – A év

(Mt 23,1-12)

Az Úr Jézus többször is nyíltan szembehelyezkedett a farizeusokkal. A mai evangéliumban is ezt teszi, amikor elítéli kétszínűségüket. Olyan emberek ezek, akik bort isznak és vizet prédikálnak. Beszédük nincs összhangban tetteikkel.

Nincs‑e ellentmondás beszédem és életem között? Egyforma kritikával figyelem‑e magam és mások életét? Szívesen segítek‑e másoknak? Nem tetszelgem‑e sikereimben, tudásomban? Elmondhatom‑e az apostollal: Kövessetek engem, mint ahogyan én is követem Krisztust?

__________

Testvéreim! Az Úr Jézus óvta tanítványait a farizeusi kétszínűségtől és gondolkodásmódtól. Ma is ezt tenné, mert a látszat-kereszténység ellenkezik az evangélium szellemével. Könyörögjünk bizalommal bölcs Tanítónkhoz, Megváltónkhoz!

1. Segítsd, Urunk, Szentatyánkat, püspökeinket és papjainkat, hogy tanításuk és cselekedeteik mindig összhangban legyenek egymással!

2. Ments meg, Urunk, minket feletteseink, elöljáróink szeretetlen kritizálásától és a hibákat kereső, mindent elítélő magatartástól!

3. Add, Urunk, hogy bölcs szavaidat, az evangélium igazságait mindig szívesen hallgassuk, szívünkben megőrizzük és a világnak életünkkel is hirdessük!

4. Engedelmes Jézus! Segíts minket, hogy példád szerint, engedelmes élettel dicsőítsük mennyei Atyánkat!

5. Add, hogy bárkitől halljuk szent igédet, mindig szívesen kövessük!

6. Urunk! Légy irgalmas megholt testvéreinkhez, és mutasd meg nekik arcod fényességét!

Mennyei Atyánk! Szent Fiadat szóban és tettekben nagy prófétának tartották kortársai, mi pedig a tökéletes ember példaképét csodáljuk benne. Taníts és vezess bennünket földi életünkben, hogy halálunkkal boldog célba érkezettek lehessünk. Krisztus, a mi Urunk által. Ámen.

Évközi 31. hét

Vasárnap – B év

(Mk12,28b-34)

A Krisztust követő ember azáltal jut egyre közelebb Istenhez, hogy állandóan gyarapítja vallási ismereteit. Jézus a mai evangéliumban a legfontosabb parancsra, a szeretet főparancsára irányítja figyelmünket, aminek ismerete és megtartása keresztény életünk alapja. Kérdezzük magunktól:

Érdekelnek‑e hitünk szent igazságai? Ismerem‑e jól Isten parancsait? Tudom‑e, hogy nem elég ismerni a hittant? Tisztában vagyok‑e azzal, hogy a parancsok megtartása alapján ítél meg Isten? Észreveszem‑e a tiltó törvények mögött Isten szeretetét?

__________

Testvéreim! Jézus és egy írástudó párbeszédét hallottuk a mai evangéliumban. Az írástudó elismeri Jézus bölcsességét, Jézus pedig kijelenti, hogy nincs messze Isten országától, aki jól ismeri Isten akaratát, amely a parancsokban jut el hozzánk. Kérjük bizalommal isteni Üdvözítőnket!

1. Imádkozzunk az Egyház felszentelt szolgáiért, hogy igehirdetésük és jó példájuk által a hívek erősödjenek a hitben és az egymás iránti szeretetben!

2. Add, Urunk, hogy vallási ismereteink gyarapodásával egyre közelebb kerüljünk Isten országához!

3. Segítsd az újságírókat, a rádió és a televízió riportereit, hogy a sajtóban és a riportokban bőven merítsenek az evangélium örök igazságaiból!

4. Add, hogy hitbeli ismereteink gyarapodása egyre jobban eltöltsön bennünket a nyugodt, harmonikus és teljes élet érzésével, örömével!

5. Segíts, hogy Isten országának közelségét és elérhetőségét másokkal is megismertessük, és hiteles keresztény életünkkel azt velük megszerettessük!

Gondviselő Atyánk! Segíts minket a különböző hitek, eszmék és tévedések zűrzavarában, hogy hamis tanoktól mentesen, az egyetlen Isten igaz hitében gondolkodjunk és parancsai szerint helyesen éljünk! Krisztus, a mi Urunk által. Ámen.

Évközi 31. hét

Vasárnap – C év

(Lk 19,1-10)

A mai evangéliumban arról hallunk, hogy Jézus betér Zakeusnak, a gazdag vámosnak a házába. Emiatt a zsidók elítélték, mert a vámost bűnös embernek tartották. Jézus azonban a veszni indult lelkek megmentését fontosnak tartotta. Ma ennek kapcsán tartsunk számadást magunkkal!

Van‑e szavam az emberekhez? Tudok‑e másokat megszólítani? Észreveszem‑e, ha vár rám valaki? Tudom‑e, hogy egymáshoz küldetésünk van? Engedem‑e, hogy Isten kegyelme irányítson, alakítson, ahogyan azt Zakeus tette?

__________

Testvéreim! Zakeus esetében is bebizonyosodott, hogy Jézus megmenteni, üdvözíteni jött az elveszett lelkeket. Ezért szép a lelkek szolgálata, ezért fontos a lelkipásztori hivatás. Kérjük bizalommal legfőbb Pásztorunkat!

1. Segítsd, Urunk, ifjúságunkat, hogy közülük minél többen hallják meg hívásodat a lelkipásztori szolgálatra, a lelkek megmentésére!

2. Add, hogy mindenütt, ahol és ahogy lehet, segítsük a bajban lévő embereket!

3. Add, hogy követőid érezzék az összetartozás nagyszerűségét és az egyetemes testvériség erejét!

4. Add, Urunk, hogy kenyérkereső és világunkat szépítő munkánkat egymásért végezzük!

5. Add Urunk, hogy mindig készek legyünk az okozott anyagi vagy lelki kárt jóvátenni!

6. Add Urunk, hogy mindig tudjunk bűneinktől igaz bűnbánattal megtisztulni!

Urunk, Jézus Krisztus! Zakeus csak látni szeretett volna téged, te pedig látogatásoddal kitüntetve egészen megváltoztattad életét. Alakíts át bennünket is, hogy kiszabadulva az anyagiak vonzásából, az irgalmas szeretet útját járjuk! Aki élsz és uralkodol, örökkön örökké. Ámen.

Évközi 31. hét

Hétfő

(Lk 14,12-14)

Gyakorlattá vált, hogy vacsorát adunk annak, aki minket korábban vendégül látott. Ezt úgy szokás megfogalmazni, hogy a földön minden kölcsönben van. Jézus pedig a mai evangéliumban olyan vendégbarátságot ajánl, amelyet nem viszonoznak.

Szoktam‑e másokkal jót tenni azért, hogy majd ők is jók legyenek hozzám? Tudom‑e, hogy gazdagságomból kötelességem jótékonykodni? Irgalmas vagyok‑e a szenvedők, szűkölködők iránt? Szoktam‑e másoknak kölcsönözni? Tudok‑e visszafizetés reménye nélkül is jót tenni? Hiszek‑e abban, hogy majd Istentől kapom érte az igazi jutalmat?

__________

Testvéreim! Jézus a mai evangéliumban az irgalmasság cselekedetét hangsúlyozza, anélkül, hogy a kevésbé tökéleteset, pl. a rokoni vendégbarátságot rosszalná. Jézus tehát azt akarja, hogy a viszonzás reménye nélkül is jótékonykodjunk. Imádkozzunk hozzá bizalommal!

1. Segítsd, Urunk, Egyházunk vezetőit annak felismerésében, hogy szükség van olyan szociális intézményekre, amelyekben a rászorulók hajlékhoz és élelemhez jutnak.

2. Az állam tartsa kötelességének azok megsegítését, akik saját hibájukon kívül munkanélküliek vagy magatehetetlenek!

3. Add, Urunk, hogy mindig észrevegyük felebarátaink gondját, nyomorúságát!

4. Add, hogy a templomba járó hívek jótékonysága révén minél több segély jusson a Szent Antal-perselyből az egyházközség szegényeinek!

5. Mindig érezzük, tudjuk, hogy a reánk szoruló emberekben téged kell látnunk, rajtad kell segítenünk!

Urunk, Jézus Krisztus! Páratlan életfilozófiát adtál ma nekünk, amikor arra buzdítottál, hogy azokkal tegyük a jót, akik nem képesek honorálni. Lelkesíts minket szent hitünk igazságával, amely szerint földi jóságunkért te leszel az igazi jutalmazónk, aki élsz és uralkodol az Atyával és a Szentlélekkel együtt, most és örökkön örökké. Ámen.

Évközi 31. hét

Kedd

(Lk 14,15-24)

Ma egy ünnepi lakomáról hallunk példabeszédet. A lakoma itt a mennyei boldogság képe. A meghívottak a zsidók, és mint választott népnek, nekik kellett volna először az Egyházba lépve az üdvösségre jutniuk. Az utcáról behívottak a pogányok. A mennyei lakomára mi is hivatalosak vagyunk.

Kitüntetésnek érzem‑e, boldogságot jelent‑e annak tudata, hogy Isten engem is hív az örök életre? Megnyugvással tölt‑e el az, hogy nem vagyok cél nélkül hánykolódó hajó az élet tengerén? Tudok‑e örülni annak, hogy a keresztségben Isten gyermeke lettem? Meglátszik‑e mindez az életemen?

__________

Testvéreim! Amikor Jézus a mennyei lakomáról beszél, egyik hallgatója így szól: „Boldog, aki asztalhoz ülhet Isten országában.” Ennek a boldogságnak előíze az a keresztény élet, amelynek szépségét mindnyájan megtapasztalhatjuk. Kérjük Urunk segítségét, hogy jó keresztények lehessünk!

1. Add, Urunk, hogy tanulékony lélekkel hallgassuk Egyházunk tanítását az örök üdvösségről!

2. Add, hogy szóval és engedelmességből fakadó tettekkel is igent mondjunk Isten hívására!

3. Add, Urunk, hogy soha semmilyen földi munka, öröm vagy siker ne hátráltasson minket örök célunk megközelítésében!

4. Merítsenek az isteni kegyelem erejéből mindazok, akiket gúzsba kötött a szenvedély hínárja, vagy elvakított a földi kincs csillogása!

5. Add, hogy az Egyház hite, a szentek buzgósága és a gyermekek ártatlansága segítsen minket a kísértések leküzdésében!

Add kegyelmedet, Jézusunk, hogy ne csak emberi szóval mondjuk, hanem hiteles keresztény életünk példájával is hirdessük az igazságot: csak az lesz igazán boldog a földi élet után, aki asztalodhoz ülhet majd Atyád országában, ahol élsz és uralkodol, örökkön örökké. Ámen.

Évközi 31. hét

Szerda

(Lk 14,25-33)

Az Ur Jézus a mai evangéliumban nyíltan hirdeti, hogy az ő követése kereszthordozással jár együtt. Ennek tudatában kell dönteni arról, hogy elkötelezzem‑e magamat mellette, vagy ne. Kérdezzem meg magamtól:

Tudok‑e Jézus mellett dönteni, ha érzelmeim ellene sodornak? Ha döntenem kell, értelmi belátásom alapján határozok‑e vagy vak szenvedélyem az erősebb? Ér‑e nekem annyit az örök boldogság reménye, hogy érte mindenről le tudjak mondani? El tudok‑e szakadni attól a személytől, aki Istentől akar elválasztani?

__________

Testvéreim! Tudnunk kell, hogy amit az Úr Jézus anyanyelvén jelent a gyűlölet szó, azt a mi nyelvünkön így fejezzük ki: jobban szeretni. A szöveg helyes értelme szerint tehát Jézust mindenkinél és mindennél jobban kell szeretni. Kérjük ehhez segítő kegyelmét!

1. Segítsd, Urunk, szerzeteseinket és apácáinkat, akik éretted lemondanak a családi életről és a magánvagyonról. Add, hogy fogadalmukat halálukig meg tudják tartani!

2. Segítsd a betegeket és a szenvedőket, hogy keresztjüket szándékaiddal egyesülve üdvösségszerzően tudják viselni!

3. Add, hogy minket semmiféle vagyon, semmiféle siker és semmilyen más földi érték ne akadályozzon égi célunk elérésében!

4. Add, hogy bizakodó reményünk, rendíthetetlen hitünk és szilárd elhatározásunk másokat is segítsen az Isten felé vezető úton!

5. Irgalmadba ajánljuk azokat, akiket földi életükben szolgálatodra választottál. Engedd, hogy égi országodban vég nélkül ünnepeljenek téged!

Mennyei Atyánk! Te Szent Fiad által örökérvényű igazságok fényével világosítod meg életünk útját. Mindezért tied legyen a hála és a dicsőség. Krisztus a mi Urunk által. Ámen.

Évközi 31. hét

Csütörtök

(Lk 15,1-10)

Ma két példabeszédet hallunk Jézustól. Mindkettő Isten irgalmasságát és szeretetét szemlélteti a megtérő bűnös iránt. Egyik az elveszett bárányról szól, a másik pedig az elveszett drachmáról. Ahogyan keresi a juhász az elkóborolt bárányt, vagy ahogyan keresi az asszony az elgurult pénzt, úgy keresi Isten a veszni indult lelket.

Megbízható vagyok‑e? Bízhatnak‑e rám értékeket? Őrködöm‑e a magam és mások élete felett? Tudok‑e örülni a bűnös megtérésének? Tevékenykedek‑e a világ jobbá tevésén? Vigyázok‑e saját értékeimre?

__________

Testvéreim! Nagy öröm bár a nagybeteg meggyógyítása, vagy a fuldokló vízből való kimentése, még nagyobb az öröm, ha sikerül megtéríteni a gonosz élet rabságából a bűnöst. Imádkozzunk bizalommal a bűnösök Atyjához!

1. Segítsd, Urunk, Szentatyánkat, püspökeinket és papjainkat, hogy a bűnbocsánat szentségével sok bűnöst tudjanak kiemelni a bűnök hínárjából!

2. Add, Urunk, hogy jópásztori lelkülettel keressük mindazt, ami elveszett!

3. Mindazok, akik hivatásuknak tekintik az élet megmentését, az emberi nem boldogítását, ezért a célért minden áldozatra készek legyenek!

4. Add, hogy Egyházunk közösségében és a testvéri szeretetben mindig győzedelmeskedjünk a gonoszság ártó hatalma felett!

5. Fogadd be megholt testvéreinket az örök hazába, ahol reményünk szerint mi is részt kapunk országodból!

Urunk, Jézus Krisztus! Te Jópásztorként jársz körül a világban, hogy megkeresd és üdvözítsd a századik bárány módjára eltévedt lelkeket. Segíts, hogy szavaink és tetteink az üdvösség eszközei legyenek, most és mindörökké. Ámen.

Évközi 31. hét

Péntek

(Lk 16,1-8)

A mai evangéliumban Jézus a hűtlen intézőről beszél, aki ura távollétében elpazarolja annak a vagyonát. A példabeszéd értelme az, hogy a földi javakat okosan kell használni, hogy örök üdvösségre segítsék az embert. Nem az igazságtalanság, hanem az okosság részesül dicséretben. Ahogyan a hűtlen intéző eljárásában megmutatkozik az ő felfogása, gondolkodásmódja, ugyanígy kell hogy látszódjon a keresztény emberen az örök élet reménye.

Istenben bizakodva végzem‑e munkámat? Nem ejt‑e kétségbe egy esetleges betegség vagy természeti katasztrófa? Milyen erős a gondviselésbe vetett hitem? Megfelelően gondoskodo‑e a rám-bízottakról? Fordítok‑e annyi energiát lelkem gondozására, mint a vagyonomra? Lelkiismeretesen kezelem‑e a rám bízott anyagi javakat? Munkahelyen? A családban?

__________

Testvéreim! Ha a példabeszédbeli intéző vallásos, hívő ember lett volna, nem dicsérné Jézus. De, aki anyagelvű, aki csak a vagyonban bízik, annak ügyeskedése dicséretes az ő szempontjából. Imádkozzunk bizalommal Istenünkhöz!

1. Add, Urunk, hogy a ránkbízottak testéről és lelkéről egyaránt gondoskodjunk!

2. Kenyérkereső munkánkat a gondviselő Istenbe vetett hit tegye bizakodóvá!

3. Add, hogy örök életünk megszerzésére minden áldozatra készek legyünk!

4. Add, Urunk, hogy a jó példát szívesen kövessük, bárkitől látjuk is!

5. Szüleink, tanítóink, lelkipásztoraink, akik földi életükben jók voltak hozzánk, örök világosságodnak örvendezzenek!

Urunk, Jézusunk! A hűtlen intéző saját hasznára használta fel a rábízott javakat. Add, hogy mi az ő okosságával az örök élet megszerzésére használjuk fel mindazt, amit ránk bíztál. Aki élsz és uralkodol, az Atyával és a Szentlélekkel együtt, most és mindörökkön örökké. Ámen.

Évközi 31. hét

Szombat

(Lk 16,9-15)

A hűség és a megbízhatóság különleges emberi erény. Az Úr Jézus a mai evangéliumban a hűséget sürgeti. A keresztény embertől elvárják, hogy megbízható legyen.

Megbízhatóan kezelem‑e a rám bízott értékeket? Rendben tartom‑e anyagi ügyeimet? Szoktam‑e vigyázni a kölcsönkért dolgokra? Megelégszem‑e a látszat szerinti megbízhatósággal? Bizalmat élvező embernek ismernek‑e?

__________

Testvéreim! Aki jó keresztény akar lenni, annak egészen igaz embernek kell lennie. Szentek csak akkor lehetünk, ha előbb emberségünkre jelest kapunk mindenkitől. Az isteni kegyelem a természetes jó alapra épít. Imádkozzunk bizalommal Urunkhoz, Istenünkhöz!

1. Szentatyánk, püspökeink és papjaink éberen vigyázzanak Isten gyermekeinek feddhetetlen élete felett!

2. Taníts, Urunk, minket a megbízható, becsületes életre!

3. Add, hogy a kisgyermekek legelső és legigazibb hitoktatói a szüleik legyenek!

4. Add, hogy a lopás, csalás, hamisítás bűneinek már a szándékától is mentesek legyünk!

5. Add, hogy jó hírnevünk, becsületünk ne csupán az emberek előtt legyen közismert, hanem Istentől is elfogadott valósággá váljon!

6. Add, hogy az örök élet szépségében tündököljenek mindazok, akiket földi életükben méltatlanul gyaláztak, félreismertek és megvetettek!

Megvetett és megalázott Jézus! Te ártatlanul oly nagyon sokat szenvedtél értünk. Légy segítőnk és bátorítónk, ha méltatlanul megvet vagy elítél a világ, hogy a megaláztatások keresztjét saját üdvösségünkért szívesen viseljük, most és mindörökké! Ámen.

Évközi 32. hét

Vasárnap – A év

(Mt 25,1-13)

A mai evangéliumban példabeszédet hallunk a tíz szűzről. A példabeszédben szereplő vőlegény maga Krisztus, a menyasszony az Egyháza, a szüzek a hívek, közülük öten vannak okosak. Ezek olyan emberek jelképei, akik Krisztus eljövetelét, a halált és az ítéletet mindig készen várják. A példabeszéd lelki éberségre int.

Meggondolt vagyok‑e tetteimben, viselkedésemben? Tudom‑e, hogy egész életem jövője a halál pillanatában dől el? Készülök‑e a halálra, a nagy megméretésre? Gondolok‑e arra, hogy bármely pillanatban bekövetkezhet? Őrködöm‑e lelkem fényén: a megszentelő kegyelem szüntelen ragyogásán?

__________

Testvéreim! Jézus mai példabeszédének tanulsága szerint akkor hasonlítunk az „okos szüzekre”, ha állandóan készen állunk az isteni Vőlegény fogadására. Annyira készen, hogy lelkünk lámpása sohasem nélkülözi a megszentelő kegyelem olaját, isteni fényességét. Imádkozzunk bizalommal Megváltó Istenünkhöz!

1. Imádkozzunk Szentatyánkért, püspökeinkért és papjainkért, hogy a megszentelődés ezközeivel, a szentségekkel mindig készen álljanak a hívek szolgálatára!

2. Add, Urunk, hogy Egyházunk bölcs vezetése alatt kerüljünk minden gondolatot, szót és cselekedetet, ami tőled elszakíthat bennünket!

3. Add, hogy lelkünk kegyelmi állapota, istengyermekségünk határtalan örömmel töltsön el minket!

4. Okos döntéssel, még áldozatok árán is szívesen tegyük meg azt, ami megerősíti irántad való elkötelezettségünket!

5. Add, Urunk, hogy tökéletesen felkészülve érkezzünk meg az örök boldogság kapujához!

Mennyei Atyánk! Áraszd el lelkünket Szent Fiad kegyelmi gazdagságával, hogy a kegyelem fénye szüntelenül világítson bennünk! Szentlelked pedig őrizze bennünk ezt a fényt, hogy idejében érkezve bejuthassunk mennyei dicsőségedbe! Krisztus a mi Urunk által. Ámen.

Évközi 32. hét

Vasárnap – B év

(Mk 12,38-44)

A mai evangéliumban az Úr Jézus az írástudóktól óvja tanítványait, akik nagyra tartják magukat, de „Isten mérlegén súlyosabb ítélet vár rájuk.” Majd megfigyelve a szegény asszonyt, aki két fillért dob a perselybe, arról szól, hogy az adomány értéke nem mennyiségétől, hanem az adakozó jó szívétől függ. Isten mindig figyelembe veszi lehetőségeinket, és azoktól függően dicsér vagy ítél el minket.

Nem vagyok‑e a látszat embere? Tisztában vagyok‑e azzal, hogy Isten a belsőt, a tartalmat figyeli? Mi érdekel inkább: Isten értékelése vagy az emberek véleménye? Nem vagyok‑e zúgolódó, ha tehetségből, anyagiakból kevesebbet kaptam Istentől? Tudok‑e kicsiből is nagylelkűen gazdálkodni, a kevésből is szívesen adni?

__________

Testvéreim! Megnyugtató számunkra annak tudata, hogy kevesebbet kérnek majd számon az ítéleten attól, akire keveset bíztak. Fontos azonban, hogy a kicsiben is tudjunk hűek lenni, és jól gazdálkodva a kevésből is tudjunk adakozni. Kérjük ehhez Urunk segítő kegyelmét!

1. Add, Urunk, hogy Szentatyánk, püspökeink és papjaink arra is felhasználják társadalmi megbecsülésüket és tekintélyüket, hogy segítik társadalmunk szegényeit!

2. Köszönjük, Urunk, hogy mindennapi munkánkat megáldod, napi kenyerünket megadod és földjeinket termékennyé teszed!

3. Ments meg minket a zúgolódó, panaszkodó és a hálátlan lelkülettől!

4. Add meg nekünk a bibliai szegény asszony királyi módon adakozó nagylelkűségét!

5. Örvendeztesd meg terített asztalod örömével az égben azokat, akik a földön szűkölködtek, de benned bízva haltak meg!

Megváltó Jézusunk! Segíts bennünket, hogy tetteink rugója és végső célja egyedül a mennyei Atya akaratának teljesítése és örök boldogságunk elnyerése legyen, mostantól fogva mindörökké! Ámen.

Évközi 32. hét

Vasárnap – C év

(Lk 20,27-38)

Egy alkalommal Jézust a feltámadásról kérdezik. Ő határozottan kijelenti, hogy lesz feltámadás. Mi éppen Jézus tanítása alapján hisszük a feltámadást, és a Hiszekegyben nyíltan meg is valljuk hitünket.

Figyelmesen olvasom‑e a Szentírásban Jézus tanítását a síron túli örök életről? Hiszem‑e mindazt, amit emberi értelemmel képtelen vagyok felfogni? Elfogadom‑e a nagy igazságot, hogy a tér és idő korlátai közül kiszabadulva a lélek tovább él? Ebben a hitben élem‑e hétköznapjaimat?

__________

Testvéreim! Az Úr Jézus kinyilatkoztatott igazságai örökérvényűek. A szadduceusok hiába próbálták vele szemben emberi logikával tagadni, vagy kétes értékű bölcselkedéssel nevetségessé tenni a feltámadás hitét, ma is milliók lelkében él Jézus tanítása a feltámadásról. Kérjük bizalommal Megváltó Istenünket!

1. Segítsd, Urunk, Szentatyánkat, püspökeinket és papjainkat, hogy hitünk titkait és örök igazságait mindenkor korszerűen tudják megfogalmazni és hihetővé tenni!

2. Segítsd a hitoktatókat és a szülőket, hogy a vallási igazságok helyes hirdetésével jó alapokat rakjanak le ifjúságunk lelkébe, és azokra példás keresztény élet épüljön!

3. Isteni Mesterünk! Add, hogy amihez kevés az értelem fénye, annak elfogadásában segítsen a kegyelem ereje!

4. Add, hogy hitünk szerinti szép keresztény életünk legyen segítségére azoknak, akik csak az emberi észre hagyatkozva keresik boldogságukat!

5. Részesítsd égi országod boldogságában azokat, akik a feltámadás hitével haltak meg!

Jézusunk, Isteni Mesterünk! Segíts bennünket, hogy nyugodtan, segíteni kész szeretettel, de mindig meggyőző erővel tudjuk átadni tanításodat, és így egyre több ember jusson el hozzád, az igaz élet boldogságába! Aki élsz és uralkodol örökkön örökké. Ámen.

Évközi 32. hét

Hétfő

(Lk 17,1-6)

A mai evangéliumban az Úr Jézus a bűnre csábítás bűnétől óvja tanítványait. Azt is a lelkükre köti, hogy mindig legyenek készek a megbocsátásra. Ahogyan mindennapi életünk sok részletből áll össze, keresztény életünknek is sok apró építő kőre van szüksége. Jézus figyelme kiterjed a részletekre is.

Nem vagyok‑e zavart keltő, botrányokat okozó? Nem okozok‑e kárt szavaimmal vagy tetteimmel ártatlan kisgyermekek lelkében? Megbocsátó, békességszerető ember vagyok‑e? Türelmes vagyok‑e azokkal szemben, akik sértegetnek? Tudom‑e, hogy a hit csodákra képes? Megveszem‑e, olvasom e a hitet erősítő újságokat?

__________

Testvéreim! Hallottuk, hogy Jézus tanítása vallásos életünk apró részleteihez is útmutatást ad. Ezzel az a célja, hogy az erények sokszínű mozaikköveiből szép, tökéletes és vonzó keresztény élet épüljön meg. Imádkozzunk bizalommal Urunkhoz, Istenünkhöz!

1. Add, Urunk, hogy Egyházunk püspökei és papjai ne csak hirdessék az igét, hanem példás életükkel legyenek kovászai a magyar társadalomnak!

2. Tartsd távol tőlünk a botrányokat, amelyek megrontják az ártatlan lelkeket és megkeserítik a jóérzésű keresztényeket!

3. Add, hogy a sértődöttség, harag és megtorlás szelleme teljesen távol álljon tőlünk!

4. Tégy minket irgalmas szívű emberekké, hogy akkor is meg tudjunk bocsátani, ha felebarátunk napjában hétszer vétkezik ellenünk!

5. Add, Urunk, hogy a hit jó harcát megharcolva méltók legyünk a megígért örök boldogságra!

Jézusunk, isteni Mesterünk! Váltsd bennünk életre tanításodat, hogy benned hívő, botránymentes életünk, és megbocsátani mindig kész szeretetünk elvezessen hozzád, aki élsz és uralkodol az Atyával és a Szentlélekkel, most és örökkön örökké. Ámen.

Évközi 32. hét

Kedd

(Lk 17,7-10)

Némelyik ember szájából meggondolatlanul hangzik el az ilyen kijelentés: – Mindent megteszek! Ha mindent megtennénk is, beosztottként csupán kötelességünket teljesítenénk. Erről beszél az Úr Jézus is a mai evangéliumban.

Kötelességteljesítő vagyok‑e? Egyáltalán: tudom‑e pontosan, mi a kötelességem? Nem szoktam‑e kibúvót keresni a kötelességteljesítés alól? Hatáskörömet túllépve szeretek‑e főnökösdit játszani? Engedelmes, jó beosztott vagyok‑e?

__________

Testvéreim! Minden kereszténynek kötelessége, hogy lelkiismeretesen kivegye a részét a munkából ott, ahová őt Isten állította. A kötelességszerű munka maradéktalan elvégzése a keresztény életnek elengedhetetlen velejárója. Szent Pál szerint: „Aki nem dolgozik, ne is egyék!” Imádkozzunk a munkás Krisztushoz!

1. Urunk, Jézusunk, aki magad is kétkezi munkás voltál az ácsműhelyben, add áldásodat a gyárakban, a földeken és az irodákban dolgozó fizikai és szellemi munkásokra!

2. Legyünk tudatában annak, hogy akkor is minőségi munkát kell végeznünk saját szakmánkban, ha nincs hivatalos ellenőrzés, mert te vagy a legfőbb munkaadónk!

3. Add, Urunk, hogy a munkának ne csak a verítékes fáradságát érezzük, hanem léleknemesítő örömét és szépségét is!

4. A szülők és pedagógusok legyenek tudatában annak, hogy gyermekeiket a munka szeretetére is nevelniük kell!

5. Add, hogy feletteseink bizalmával soha vissza ne éljünk!

6. Ne engedd, Urunk, hogy a munka rabszolgái, kiszolgáltatott függvényei legyünk, mert a munka nem cél, hanem megélhetésünk eszköze!

Mennyei Atyánk! Te munkára teremtetted az embert és Szent Fiad is példát adott nekünk a szolgálatra. Segíts minket is arra, hogy mindennapi kötelességünk teljesítésével szeretettel szolgáljunk neked, és így munkánk is Istent dicsérő imádsággá magasztosuljon! Krisztus a mi Urunk által. Ámen.

Évközi 32. hét

Szerda

(Lk 17,11-19)

A mai evangéliumban annak a tíz leprásnak a meggyógyításáról hallunk, akik közül egy visszatért Jézushoz és megköszönte a gyógyítást. A hála egyik jellemzője keresztény életünknek. A hálás lelkület úgy különbözteti meg a keresztény embert a másiktól, mint a tíz meggyógyult leprás közül azt, aki kifejezte háláját Jézusnak a gyógyításért.

Hálás vagyok‑e a legapróbb jótettért embertársaimnak? Szoktam‑e Istennek hálát adni? Imádkozom‑e esténként és étkezés után? Engedelmeskedem‑e Isten parancsainak úgy, ahogy a bélpoklosok engedelmeskedtek Jézusnak, amikor a papokhoz küldte őket? Tudok‑e úgy engedelmeskedni az Egyház parancsainak, ahogyan Jézus engedelmeskedett az Atyának?

__________

Testvéreim! A mai evangélium arra tanít minket, hogy a kérő imádság alapja és kísérője a hit, betetőzője, megkoronázója pedig a szívből feltörő hálaadás. Imádkozzunk hittel Urunkhoz, Megváltónkhoz!

1. Segítsd, Urunk, Egyházad híveit, hogy a Szentatyának, a püspököknek és a lelkipásztoroknak úgy tudjanak engedelmeskedni, mint akik a kinyilatkoztatás hiteles birtokosai és őrzői!

2. Legyen bennünk, Urunk, a gyógyulni kívánó leprások bizalma, hite, amikor bajainkban, gondjainkban hozzád kiáltunk!

3. Add, hogy mindig meglegyen bennünk a hálás lelkület, amikor jóságodat tapasztaljuk!

4. Áldd meg, Urunk, jótevőinket és halmozd el őket már itt a földön ajándékaiddal, haláluk után pedig tedd boldoggá mindazokat, akik a te nevedben segítettek minket!

5. Jutalmazd meg elhunyt testvéreinket, akik éppen adakozásaikkal voltak hűséges tanúid a földön!

Urunk, Jézus Krisztus! Földi életedben megtapasztaltad az emberi hálátlanságot a meggyógyított leprások esetében is. Segíts minket kegyelmeddel, hogy amilyen kitartóak vagyunk kérő imáinkban, legalább olyan buzgók legyünk a hálaadásban is! Aki élsz és uralkodol örökkön örökké. Ámen.

Évközi 32. hét

Csütörtök

(Lk 17,20-25)

A mai evangéliumban Jézus az Isten országáról beszél. Kijelenti, hogy Isten országa, a zsidók hitével ellentétben már itt van, eljött az ő személyében. Az Egyházban való kibontakozása és beteljesedése azonban csak a megváltás művének befejezése után történik. Isten országa nincs térhez és időhöz kötve, mert emberek lelkében jön létre.

Mennyire vagyok értékes állampolgára földi országunknak? Tudom‑e, hogy keresztségemmel Isten országának is az állampolgára lettem? Olyan odaadással, szeretettel szolgálom‑e égi hazámat, mint a földit? Nem zárom‑e ki magamat bűneimmel Isten szent népének családjából?

__________

Testvéreim! Isten országának akkor lettem tagja, amikor megkereszteltek. A keresztségi fogadással elköteleztem magam a keresztény életre, amely a parancsok megtartásával valósul meg bennem. Imádkozzunk bizalommal Urunkhoz, Megváltónkhoz!

1. Hálát adunk neked, Istenünk, hogy a keresztség által országod polgárai közé felvettél!

2. Add, Urunk, hogy Isten országához való jogunkat el ne veszítsük a bűnben való megátalkodás által!

3. Add, hogy semmiféle tetszetős tanítás el ne szakítson minket szent közösségünktől!

4. Segítsd, Urunk, a misszionáriusokat, akik idegen népek között Isten országának terjesztésén fáradoznak!

5. Rövidítsd meg, Urunk, elhunyt testvéreink tisztító szenvedésének idejét, hogy mielőbb teljes örömben élvezhessék mennyországod örömét!

Urunk, Istenünk! Te adsz híveid életének tartalmat és biztos célt. Tiéd legyen a hála és a dicsőség! Krisztus a mi Urunk által. Ámen.

Évközi 32. hét

Péntek

(Lk 17,26-37)

Vannak emberek, akik nem veszik észre, hogy vészhelyzetbe kerültek. A mai evangélium megemlíti Noé kortársait, akik elpusztultak a vízözönben, mert semmibe vették a figyelmeztetést és folytatták bűnös életmódjukat. Hasonló volt a helyzet Szodoma lakóival. Az Úr Jézus a világ végére is kilátásba helyezett egy vészhelyzetet a gonoszok részére. Nekünk is tanulságul szolgál.

Elfogadom‑e, átgondolom e mások figyelmeztetését? Segítek‑e a bajban lévőkön? Veszély esetén vállalok‑e mások megmentéséért áldozatot? Meghallom‑e Isten üzenetét? Szakítok‑e időt vallási kérdésekre? Olvasom‑e rendszeresen a Szentírást? Észreveszem‑e benne Isten üzenetét? Készen vagyok‑e a halálra, a megítéltetésre?

__________

Testvéreim! Noé és Lót kortársai csak ennek a világnak éltek. Nem figyeltek az égi jelekre és nem követték azok üzenetét, amelyek Istentől jöttek. Ezért vesztek el e világi gazdagságuk és boldogságuk ellenére is. Forduljunk figyelő lélekkel Urunkhoz, Istenünkhöz!

1. Adj, Urunk figyelő szívet Egyházad híveinek, hogy az isteni tanítást megértve mindig közelebb kerüljenek hozzád!

2. Adj nekünk látó szemet és halló fület, hogy észrevegyük és meghalljuk embertársaink kérését és jószándékú figyelmeztetését!

3. Add, hogy a földi dolgok, munkák, események ne akadályai, hanem segítői legyenek vallási életünknek!

4. Akár eszünk, akár iszunk, vagy bármi mást teszünk, mindent a te dicsőségedre cselekedjünk!

5. Segíts, Urunk, hogy hozzád vezethessük mindazokat, akikhez jó példánk, szerető szavunk elér!

6. Add, hogy halálunk eseménye egyúttal az örök életbe való belépés boldog órája legyen!

Mennyei Atyánk! Te vagy a világ Ura, akitől mindig többet kapunk, mint amennyit kérünk és érdemelünk. Legyen hála és dicsőség neked a Szentlélekkel és Fiaddal, Jézus Krisztussal együtt, most és mindörökké. Ámen.

Évközi 32. hét

Szombat

(Lk 18,1-8)

Az imádságban állhatatosnak kell lenni. Fontos dolgainkban olyan kitartóan kell könyörögni, amilyennel tud a gyermek rimánkodni szüleinek, ha valamit a fejébe vesz. A mai evangélium bemutat egy olyan asszonyt, aki addig kér, könyörög az igazságtalan bírónak, míg végül is az eleget tesz kérésének.

Merem‑e, szoktam e gyermekmódra rimánkodva kérni az Istent? Bizakodó, kitartó vagyok‑e imámban? Bizalommal vagyok‑e családom tagjaihoz? Bízhatnak‑e bennem enyéim? Meghallgatom‑e azokat, akik valami kéréssel jönnek hozzám? Hiszek‑e a szeretet végső győzelmében, földi kudarcok ellenére is?

__________

Testvéreim! Az Úr Jézus a mai evangéliumban furcsa példával biztat a kitartó imádságra: elmondja, hogy a makacsul követelődző özvegy még az istentelen bíró ellenállását is megtöri, és az teljesíti kérését. Mi nem követelünk, de bizalommal imádkozunk Urunkhoz, Megváltónkhoz:

1. Kérő imáinkban annak a tudata segítsen bennünket, hogy Isten irgalmas és szerető Atyánk!

2. Az imádságban való kitartó bizakodásra bátorítson minket az az igazság, hogy Istennél semmi sem lehetetlen!

3. Kipróbált hitünk és példás keresztény életünk legyen bátorítás és segítség a hitvalló életre a lanyhák számára!

4. Add, Urunk, hogy a közös imát mindig többre becsüljük, mint a magányban elmondott könyörgést!

5. Add, hogy szeressük, forgassuk, használjuk imakönyvünket, mert szentek, hitvallók, nagy imádkozok gondolatait nyújtva segít Istenhez jutni!

Mennyei Atyánk! Te végtelenül igazságos és emberszerető vagy. Erős hittel bízunk abban, hogy igazságos bíróként szolgáltatsz majd nekünk igazságot, és annak alapján azt kapjuk tőled, amit kiérdemeltünk. Legyen ezért neked hála és dicséret Szent Fiaddal és a Szentlélekkel együtt, most és örökkön örökké. Ámen.

Évközi 33. hét

Vasárnap – A év

(Mt 25,14-30)

Isten bőkezű a teremtésben, mindenkit ajándékkal, különböző tehetséggel küld a világba. Ez az ajándékozó Isten azonban egyszer majd Bíróként jelenik meg, hogy beszámoljunk a talentumok kezeléséről. Ezt példázza az öt talentumról szóló példabeszéd, amelyet a mai evangéliumban fogunk hallani.

Isten ajándékaként tartom‑e számon tehetségemet, értékeimet? Hasznosítom‑e képességeimet? Szolgálja‑e életem Isten dicsőségét és embertársaim javát? Nem élek‑e vissza öntelt büszkességgel, mások lenézésével Istentől kapott talentumaimmal? Tudom‑e, hogy egyszer majd el kell számolnom értékeimmel?

__________

Testvéreim! A példabeszédben szereplő gazdag ember maga Jézus, aki egyszer majd bíróként jön a világba, és számon kéri tőlünk, hogy okosan használtuk‑e fel, jól kamatoztattuk‑e talentumainkat? Imádkozzunk hozzá bizalommal!

1. Segítsd, Urunk, Szentatyánkat, püspökeinket és papjainkat, hogy a rájuk bízott hatalmas kincset, kinyilatkoztatásod gazdagságát jól használják a hívek javára!

2. Add, Urunk, hogy helyesen ismerjük fel tehetségünket, előnyös adottságainkat és összes testi-lelki értékeinket, amelyekkel megáldottál minket!

3. Ments meg minket attól a lelkülettől, amely lenéz másokat hiányosságaik miatt!

4. Segíts minket, hogy tehetségünk tudatában, rátermettségünk birtokában szépítsük, alakítsuk a világot a te dicsőségedre és embertársaink javára!

5. Add, hogy a talentumokkal való elszámolásra, az isteni ítéletre mindig készen álljunk!

Urunk, Istenünk! Engedd úgy kamatoztatni tőled kapott javainkat, hogy az utolsó ítéletkor az örök boldogság örömébe jussunk! Krisztus a mi Urunk által. Ámen.

Évközi 33. hét

Vasárnap – B év

(Mk 13,24-32)

Földi életünkben, teremtett világunkban minden véges, minden alá van vetve a mulandóságnak. A mai evangéliumban Jézus is beszél arról az időről, amikor „a világmindenséget összetartó erők megrendülnek”, az „ég és föld elmúlik”. Azonban a kinyilatkoztatásból azt is tudjuk, hogy Isten majd új eget és új földet teremt a régiből, amit a természettudomány így fogalmaz meg: az anyag nem vész el, hanem csak elváltozik.

Isten alkotásaként szemlélem‑e a világot, benne a földet, vizet, levegőt és mindent? Felfedeztem‑e már a körülöttem zajló élet törvényszerűségében Istent? Úgy tekintem‑e a teremtett világ eseményeit, rezdüléseit, mint Isten üzenetét? Állandóan készen állok‑e az utolsó ítélet nagy napjára?

__________

Testvéreim! Életünk nagy eseményeire mindig nagy körültekintéssel, komolyan szoktunk készülni. Az utolsó ítélet napja életünk legnagyobb eseménye lesz, és erre egész életünkben nagy figyelemmel kell készülnünk. Kérjük ehhez Urunk segítő kegyelmét!

1. Add, Urunk, hogy életünk minden napja az ítéletre való készülődés jegyében teljen el felettünk!

2. Add, hogy a szívet-lelket eltöltő rettegés helyett a készület komolysága és kegyelmed segítsenek minket, hogy végítéletünk az örök boldogságra szóljon!

3. Add, hogy vallási életünk ne merüljön ki Isten titkainak kiváncsi kutatásában, hanem inkább a jótettekben gazdagodjunk!

4. Add, hogy mindig igazságosan ítéljük meg embertársaink cselekedeteit!

5. Kérünk, hogy jussanak égi országodba azok, akik a mai napon állnak bírói széked elé!

Mennyei Atyánk! Tanításod hirdeti és a természettudomány is megerősíti, hogy egyszer vége lesz teremtett világunknak. Segítsen minket kegyelmed, hogy akkor majd jobbodra kerüljünk és az angyalok, a megdicsőült szentek között boldogok lehessünk! Krisztus a mi Urunk által. Ámen.

Évközi 33. hét

Vasárnap – C év

(Lk 21,5-9)

A mai evangéliumban arról hallunk, hogy az apostolok a templom szépségét emlegetik, mire Jézus kijelenti, hogy az el fog pusztulni és „kő kövön nem marad”. Figyelmeztetni akar, hogy a földi értékek mulandók.

Megzavart‑e már engem úgy a világ szépsége, mintha legfőbb érték volna? Próbálták‑e már elhitetni velem, hogy a földi gyönyörűség már a mennyország? Gyengítette‑e hitemet a szektások félrevezető szándéka vagy a téveszméket hirdető újság? Tudom‑e, hogy Isten a botrányokkal és nehéz helyzetekkel csak próbára akarja tenni hitünket?

__________

Testvéreim! Emberi életünkben találkozunk olyan eseményekkel, borzalmakkal, amelyek megrendítenek bennünket. Ezeket Isten azért engedi meg, hogy hitünket próbára tegye. Fel akar készíteni bennünket a nagyobb kísértésekre. Imádkozzunk bizalommal Urunkhoz, Istenünkhöz!

1. Tartsd meg, Urunk, a hit erejében Szentatyánkat, püspökeinket és papjainkat, hogy tántoríthatatlan bátorsággal tudják hirdetni az evangélium igazságait a világnak!

2. Óvd meg híveidet a hamis próféták tévtanításától és az erkölcstelen tartalmú újságok, filmek befolyásától!

3. Mentsd meg, Urunk, minket az oktalan félelemtől és a jószándékainkat gúzsba kötő roszszándékú kritikától!

4. Adj nekünk erőt mindennapi keresztünk elviseléséhez, hogy példánkból erőt merítsenek a lanyhák és a kishitűek!

5. Add, hogy örök hűségünk jutalmát, égi országod örömét elnyerhessük tőled!

Urunk, Jézus Krisztus! Köszönjük, hogy Egyházad tanításával nyugalmat és biztonságot adsz nekünk. Kérünk, hogy hűséges gyermekedként élvezhessük majd Atyád házának boldogságát, örökkön örökké! Ámen.

Évközi 33. hét

Hétfő

(Lk 18,35-43)

A mai szentmisében a Jerikói vak meggyógyításáról fogunk hallani. Ezzel a tettével Jézus azt is hangsúlyozni akarja, hogy a szemünk rendkívül fontos szerepet tölt be életünkben.

Megköszöntem‑e már Istennek a szememet? Vigyázok‑e testem épségére? Gondozom‑e egészségemet? Tudom‑e, hogy a dohányzással is ölöm a testemet? Nem aljasítom‑e le magamat mértéktelen italozással? Részvéttel vagyok‑e a betegek, szenvedők iránt?

__________

Testvéreim! Mindig sajnálkozás fog el bennünket, amikor vak emberrel találkozunk, mert ösztönösen érezzük keresztjük súlyát. Az Úr Jézus is részvéttel fordult a vak koldus felé, amikor az a meghallgatás biztos reményével kiáltott hozzá gyógyulásért. Mi is bizalommal könyörögjünk Urunkhoz, Megváltónkhoz!

1. Segítsd, Urunk, Szentatyánkat, püspökeinket és papjainkat, hogy a tiszta hit fényével világítsák be a hozzád vezető utat!

2. Adj bölcs vezetőket hazánknak, akik nagy gondot fordítanak a vakok intézményeire, árvaházakra és szociális otthonokra szerte az országban!

3. Segítsd, Urunk, az orvosokat és az egészségügy összes dolgozóját, hogy odaadó szívvel és kellő szaktudással gyógyítsák a betegeket!

4. Add, hogy a gyógyíthatatlan betegek tudjanak hinni a síron túli örök szeretet végső győzelmében!

5. Add, hogy a halálba induló embertársaink a szent kenet szentségével megerősítve távozzanak e siralom völgyéből!

Urunk, Jézus Krisztus! Add nekünk azt a hitet, amellyel a vak koldus kiáltott hozzád segítségért, és őrizd meg mindenkor lelkünk világosságát, hogy az égi hazában magasztalhassunk téged örökkön örökké. Ámen.

Évközi 33. hét

Kedd

(Lk 19,1-10)

A mai szentmisében Zakeusról, a gazdag vámosról hallunk, aki szeretne találkozni Jézussal, és vendégül látja őt házában. Ahogy lelkünk éhes a szépre, a látványosra, úgy vágyódik Zakeus Jézus után.

Van‑e bennem vágy Isten után? Keresem‑e azt, ami vele összeköt? Szerepel‑e napirendemben a templom, az imádság? Átéreztem‑e már Jézus közelségének örömét, boldogságát egy jól végzett szentgyónás után? Tudatosítom‑e magamban, hogy Isten jelenlétében járok?

__________

Testvéreim! Zakeus a pénz mámorában él, Jézus pedig a szeretet kegyelmi gazdagságában, mégis találkoznak, mert Zakeus szívében felébred a vágy, hogy bármilyen módon, bármilyen áron, de láthassa Jézust. Imádkozzunk bizalommal Urunkhoz, Megváltónkhoz!

1. Segítsd, Urunk, kegyelmeddel Szentatyánkat, püspökeinket és papjainkat, hogy mindig őszinte aggódással és testvéri szeretettel tudják keresni a veszni indult lelkeket!

2. Add, hogy híveid Zakeus vágyával törekedjenek keresni és meglátni téged!

3. Add, Urunk, hogy teéretted szívesen hozzuk meg anyagi áldozatainkat és vállaljunk önmegtagadásokat is!

4. Engedd, hogy ma és életünk minden napján lelkünk vendége légy!

5. Add, hogy halottaink részesei lehessenek égi lakomádnak!

Urunk, Jézusunk! Te az utánad vágyakozó Zakeust látogatásoddal jutalmaztad, és az anyagi haszonért sóvárgó szívét szereteted közelségével gazdagítottad. Szabadíts ki minket is a földiek vonzásából, és egyedül te légy kincsünk és örömünk, most és örökkön örökké! Ámen.

Évközi 33. hét

Szerda

(Lk 19,11-28)

A mai evangéliumban Jézus példabeszédjét halljuk a királyi emberről, aki hosszabb időre elutazik és vagyonát a szolgákra bízza. Amikor pedig visszatér, elszámoltatja őket: aki jól gazdálkodott, azt megjutalmazza, aki rosszul, azt megbünteti. Ugyanígy fog bennünket elszámoltatni Isten mindarról, amit kaptunk tőle.

Törekszem‑e arra, hogy hasznos munkatársa legyek Teremtőmnek? Jól kamatoztatom‑e tehetségemet? Helyesen használom‑e a földi javakat? Jól hasznosítom‑e az időt? Nem vagyok‑e lusta, hanyag? Kell‑e félnem az ítélet napjától?

__________

Testvéreim! A példabeszédben szereplő előkelő ember királyságot szerzett magának, majd hazatérése után rendet csinált szolganépe között. A mi Királyunk Jézus, aki vérével szerezte meg a királyságot. Forduljunk bizalommal Urunkhoz, Királyunkhoz!

1. Add, Urunk, hogy egyre inkább elismerje a világ felettünk való isteni hatalmadat!

2. Add, hogy kegyelmi ajándékaiddal együttműködve egyre értékesebben használjuk fel életünket!

3. Segíts minket, hogy munkánkkal, imánkkal és egész emberi életünkkel dicsőségedet tudjuk szolgálni!

4. A gyermekszívek is hódoljanak neked!

5. Fogadd be országodba halottainkat, hogy téged a szentek közösségében dicsérjenek és magasztaljanak!

Köszöntünk téged Krisztus Király, aki királyok Királya, uralkodók példaképe, gyermekek barátja és a bűnösök Megváltója vagy! Segítsd megváltott gyermekeidet, hogy az időt jól felhasználva, tehetségünket kamatoztatva, hűséges alattvalóid lehessünk mostantól fogva örökkön örökké! Ámen.

Évközi 33. hét

Csütörtök

(Lk 19,41-44)

Jeruzsálem, a szent város Kr. u. 70-ben elpusztult. Amikor Jézus erről jövendölt, megsiratta a várost, mert lakói nem ismerték el, hogy már eljött a Messiás. A könnyek, mint belső érzéseink jelei, hozzátartoznak emberi életünkhöz. Az őszinte érzelmek teljessé tehetik és mélyítik is vallási életünket.

Szívemen viselem‑e hazám és népem sorsát? Tudok‑e áldozatot hozni a közösségért? Törekszem‑e a békés együttélésre honfitársaimmal? Hozzájárulok‑e a nemzet fejlődéséhez azzal, hogy lelkiismeretesen végzem a munkámat? Megbecsülöm‑e a közvagyont? Őrzöm‑e a vizek és a levegő tisztaságát?

__________

Testvéreim! Születésünkkor nemcsak egy családnak, hanem egy nemzetnek, a magyar népnek is gyermekei lettünk és szülőföldünkkel édes hazát kaptunk a mennyei Atyától. Isten akaratából lettem magyar, Isten akaratából szolgálom hazámat. Kérjük ehhez Urunk, Istenünk segítő kegyelmét!

1. Hogy Jézus példája szerint hazafiúi szeretettel szolgáljuk édes magyar hazánkat!

2. Hogy nemzetünk szentjeinek hősi példája szerint mindenre készen álljunk népünk felvirágoztatásáért!

3. Hogy becsületes munkával, szaktudással és szerető szívvel tegyük egyre szebbé országunkat, gazdagabbá hazánkat, boldogabbá népünket!

4. Segítsd, Urunk, a magyar édesapákat, hogy gyermekeiket szorgalmas, erős hitű, munkaszerető emberekké tudják nevelni, ahogyan tette ezt Szent István a fiával!

5. Segítsd a magyar édesanyákat, hogy családszerető, vallásos, tisztalelkű lányokat neveljenek, amilyennek nevelték Szent Margitot, Erzsébetet!

Mennyei Atyánk! Köszönjük, hogy a magyar nép fiai közül már sok szentet adtál nekünk, akiknek példája lelkesít minket. Segíts bennünket Szentlelkeddel, hogy Szent Fiad példájára dicső elődeinket követni tudjuk, és általunk is gazdagodjék az ország, erősödjön a nemzet és eljussunk a mennyei dicsőségbe! Krisztus a mi Urunk által! Ámen.

Évközi 33. hét

Péntek

(Lk 19,45-48)

A templom szent hely, amely az embert az éghez kapcsolja. Ezért az Úr Jézus az ószövetségi templomból kiűzi a kereskedőket. Erről hallunk a mai evangéliumban.

Úgy tekintem‑e a templomot, mint Isten házát? Tudom‑e, hogy a templomban elmondott imádság mindig értékesebb? Tiszteletteljes‑e a viselkedésem a templomban? Mint Isten gyermeke, második otthonomnak érzem‑e a templomot? Tudom‑e, hogy az Oltáriszentség által minden katolikus templomban titokzatos módon jelen van Jézus Krisztus?

__________

Testvéreim! A templom Isten háza, amelyet megkülönböztetett tisztelet illet meg. Mindig elszomorító, amikor a kíváncsiskodó turisták csak művészi látványosságot keresnek benne, vagy tiszteletlen külsővel jelennek meg a templomban. Imádkozzunk most tisztelettel Urunkhoz, Istenünkhöz!

1. Áldd meg, Urunk, azokat, akik adományaikkal hozzájárulnak a templomok építéséhez, fenntartásához és díszítéséhez!

2. Add, hogy mindig örvendező lélekkel lépjük át templomunk küszöbét!

3. Segíts, hogy az Oltáriszentséget mindig öntudatos térdhajtással tudjuk köszönteni, amikor belépünk a templomba!

4. Add, hogy egyre több ember lelke váljék a Szentlélek templomává, neked szentelt szentélyeddé!

5. Add, Urunk, hogy mindig meghalljuk a templom harangját, amikor otthonunkból a templomba hívja családunkat!

6. Elhunyt testvéreinket fogadd be irgalmasan a mennyország templomába!

Mennyei Atyánk! Mi kőből épült templomban imádunk téged, és azon fáradozunk, hogy lelkűnkben is örök lakásod legyen. Segíts úgy élnünk, hogy beléphessünk a mennyország templomába, amikor földi hajlékunkat lebontod a földön! Krisztus a mi Urunk által. Ámen.

Évközi 33. hét

Szombat

(Lk 20,27-40)

A mai evangéliumban a szadduceusok a feltámadásról kérdezik Jézust. Ő pedig kinyilatkoztatja azt a hitigazságot, amit mi a Hiszekegyben így vallunk meg: „Hiszem a testnek feltámadását, hiszem az örök életet.” Hisszük Jézus tanítását, miszerint testünk a lelkünkkel együtt örök életre rendeltetett.

Elfogadom‑e hitünknek azon igazságait, amiket az ész már nem foghat fel? Szilárdan hiszek‑e a túlvilágban, a feltámadásban és az örök életben? Igyekszem‑e kijavítani tévedésemet, ha valami téveszmét fedezek fel magamban? Megnyugtat‑e annak tudata, hogy az Egyház tévmentesen továbbítja az isteni örök igazságokat?

__________

Testvéreim! A makacs hittagadás éppúgy súlyos bűn, mint a mindent vakon elfogadó emberi hiszékenység. Mi az igazi élő Istennek hiszünk. Forduljunk élő hittel Urunkhoz, Istenünkhöz!

1. Segítsd, Urunk, Szentatyánkat, püspökeinket és papjainkat, hogy a kinyilatkozatás igazságait hamisítatlanul és tévedéstől mentesen tanítsák!

2. Segíts, Urunk, kegyelmeddel mindnyájunkat, hogy a kinyilatkoztatás minden igazságát teljesen el tudjuk fogadni, és merjünk annak szellemében élni!

3. Engedd egyházhűségünket azáltal bizonyítani, hogy a tanítóhivatal döntéseit mindenkor igaznak fogadjuk el!

4. Add, Urunk, hogy a keresztény hitben élő emberek szeretetközösséggé forrjanak össze!

5. Engedd be, Urunk, égi országodba elhunyt testvéreinket, akik a feltámadás és az örök élet hitében költöztek el a földi hazából!

Urunk, Jézus Krisztus! Szomorúan vesszük tudomásul, hogy kortársaid közül a szadduceusok a feltámadás terén súlyos tévedésben voltak. Köszönjük, hogy Egyházunkat a tévedhetetlenség péteri sziklájára építetted. Őrizz meg minket általa az igaz úton mindhalálig, hogy utána színről színre láthassunk téged, aki élsz és uralkodol örökkön örökké. Ámen.

Évközi 34. hét

Vasárnap – Krisztus Király ünnepe – A év

(Mt 25,31-46)

A mai szentmisében az utolsó ítéletről hallunk. Az evangéliumból világossá válik, hogy Jézus minden cselekedetünket úgy fogja értékelni, mintha személyesen neki magának tettük volna. Így tudjuk meg, hogy a földön teljes sorsközösséget vállal velünk. A sorsközösség vállalása emberek között is dicséretre méltó, az Úr Jézus részéről pedig Isten végtelen szeretetének jele.

Tudom‑e, hogy a végső ítélet vizsgapontjai földi életem tettei lesznek? Tudom‑e, hogy a szeretet nagy jutalma ott a mennyország, a szeretet hiánya pedig a kárhozat lesz? Testvérként kezelem‑e embertársaimat? Jézust látom‑e a szenvedő emberben?

__________

Testvéreim! Krisztus úgy lett királyunk, hogy magára öltötte emberi természetünk koldus rongyait és sorsunkkal közösséget vállalva közöttünk élt. Megváltó halálának vállalásával pedig Isten gyermekeivé fogadott bennünket. Imádjuk most Királyunkat hálával és köszöntsük gyermeki hódolattal!

1. Krisztus Király! Köszönjük, hogy emberi életünk földi vándorlásaiban társunk lettél, és a bűnt kivéve velünk mindenben sorsközösséget vállaltál!

2. Krisztus Király! Köszönjük neked, hogy Egyházunk papjainak tanítása által ma is irányt mutatsz nekünk a téveszmék zűrzavarában!

3. Krisztus Királyunk! Köszönjük, hogy a szentmisében lelki táplálékunk, barátunk és bajaink orvosa vagy!

4. Krisztus Királyunk! Köszönjük, hogy Betlehem sivárságát és a jászoltrónus szegénységét is elfogadtad értünk!

5. Segíts kereszthordozásainkban, hogy veled együtt szenvedve az ítélet napján jobbodon állhassunk!

Krisztusunk nagy Király! Amikor hálás szívvel és alattvalói hűséggel hódolunk előtted, fogadd alázatos kérésünket: Egyházad pásztoraival védelmezz és vezess minket szent színed látására, hogy a mennyben a szentek győztes seregével együtt dicsőíthessünk téged örökkön örökké! Ámen.

Évközi 34. hét

Vasárnap – Krisztus Király ünnepe – B év

(Jn 18,33b-37)

A történelem sok elvetemült, lelketlen és gonosz királyt ismer. Krisztus az igazságosság, a béke és a szeretet királya. Ez tűnik ki a mai evangéliumból is, amelyben arról hallunk, hogy Pilátus kihallgatja Jézust.

Királyként tekintek‑e fel Megváltó Krisztusunkra? Hiszek‑e királyi hatalmában és szeretetében, amikor megalázottan és kínos szenvedések között látom? Az igazság Királyának tartom‑e akkor is, amikor mint követője szenvedek igazságtalanságot? Hűséges alattvalója vagyok‑e Krisztusnak?

__________

Testvéreim! Krisztus Király elszenvedi, alázatosan elviseli, hogy a pogány római helytartó, Poncius Pilátus tartson fölötte ítéletet. Mi bizalommal imádkozunk Megváltó Királyunkhoz:

1. Krisztus Király! Add, hogy mindhalálig hűséges alattvalóid lehessünk!

2. Add, hogy hazánkban mindig jó viszony legyen az Egyház és az állam között!

3. Krisztus Király! Segíts bennünket, hogy bátran megvalljunk téged az emberek előtt!

4. Királyunk és Mesterünk! Alakíts bennünket igazságod bátor védelmezőivé az ellenség támadásaival szemben!

5. Krisztus Király! Halálunk óráján vezess be minket örök boldogságod országába!

6. Már most fogadd be örök békességed birodalmába azokat, akik az igazságtalanság és a kegyetlen háborúk áldozatai lettek!

Krisztusunk, igazság Királya! Te mondottad, hogy mindaz, aki az igazságból való, hallgat szavadra. Segítsd hűséges alattvalóid népes seregét, hogy példádat követve bejusson csodálatos országodba! Aki élsz és uralkodol az Atyával és a Szentlélekkel együtt, most és örökkön örökké! Ámen.

Évközi 34. hét

Vasárnap – Krisztus Király ünnepe – C év

(Lk 23,35-43)

A keresztre feszítés drámája tárul lelki szemeink elé a mai evangéliumban, amikor a bal lator gúnyolódó szavakkal illeti a haldokló Jézust, a megtérő jobb lator pedig az örök boldogság ajándékát kapja tőle.

Szokásom‑ a gúnyolódás? Hajlamos vagyok‑ arra, hogy komoly igazságokat viccel akarok elütni? Nem szoktam‑ szent dolgokból tréfát űzni? Hűséges alattvalója vagyok‑ Krisztus Királynak? Igyekszem életemmel kiérdemelni Krisztus országának boldogságát?

__________

Testvéreim! Krisztus csodálatos módon a mennyországgal ajándékozta meg a megtérő jobb latort. Ugyanezt teszi minden igaz bűnbánóval. Bizalommal kérjük az irgalmas szívű Királyt!

1. Krisztus Királyunk! Segítsd Szentatyánkat, püspökeinket és papjainkat, hogy a közömbös, fásult emberek közepette is lelkesen és bátran hirdessék örök igazságaidat!

2. Krisztus Király! Ments meg minket a gúnyolódó főtanács kárörömétől, és a kereszt alatt bámészkodó népség közönyétől!

3. Krisztus Királyunk! Ments meg minket a téged kivégző pogány katonák csúfolódó lelkületétől!

4. Krisztus Király! Állj Egyházad mellé, amikor a vallásukat gyakorló keresztényekben téged gyaláznak!

5. Krisztus Királyunk! Megváltó szenvedésed érdemei által ajándékozz meg minket a jobb lator őszinte bűnbánatával!

Urunk Jézus Krisztus, szenvedő Királyunk! Add, hogy a jobb lator igaz bűnbánatával, alázatos bocsánatkérésével járjuk életutunkat, és irgalmas szereteted ajándékaként élvezzük majd mennyországodat örökkön örökké. Ámen.

Évközi 34. hét

Hétfő

(Lk 21,1-4)

A szegény asszony két fillérje a témája a mai evangéliumnak. Az Úr Jézus nagyra értékeli egy asszonynak kicsi adományát. A világi versenyeken ugyan nem a versenyző személye számít, hanem csupán az elért eredmény, de Isten ranglétráján mindig az egyéni tehetséghez mérik az elért eredményt.

Jó szívvel adakozok‑? Nem hajlok‑ a fösvénységre, kapzsiságra? A közösség áldozataiból nem szoktam‑ kihúzni magamat? Számíthatnak‑e rám, ha valami közügyben össze kell fogni? Befolyásolnak‑e az emberi tekintetek az adakozásban? Szeretem‑e, hogy mások is tudjanak róla, mások is lássák?

__________

Testvéreim! Az Úr Jézus ma az isteni számvitel titkait, az isteni könyvelés módszerét mondta el nekünk. Eszerint az örök Bírónál lehetőségeink szerint díjazzák a tetteinket. Imádkozzunk bizalommal Megváltó Istenünkhöz!

1. Segítsd, Urunk, Egyházunk vezetőit abban, hogy a szegények megsegítésére minél több szociális intézményt tudjanak létrehozni és fenntartani!

2. Taníts meg minket, Istenünk, a szeretetből fakadó, áldozatos nagylelkűségre!

3. Add, hogy adakozó jóságunkban sohasem a divat, mások szokása, vagy emberek dicsérete vezessen!

4. Add, hogy minden rászorulóban téged lássunk és téged segítsünk!

5. Add, Urunk, hogy a zsugoriság, fösvénység és az önző kuporgatás rossz szellemétől mentes legyen életünk!

6. Add, hogy elhunyt jótevőink jutalma az örök élet boldogsága legyen!

Urunk, Jézus Krisztus! Földi életedben jóságodat csodálták kortársaid, és azóta sem tud vele betelni a világ. Segíts úgy bizonyítanunk hozzád kapcsoló szeretetünket, hogy tovább éljen általunk a világban szereteted szelleme, örökkön örökké. Ámen.

Évközi 34. hét

Kedd

(Lk 21,5-11)

A mai evangéliumban Jézus jövendölést mond a világ végéről és a különböző tévtanítókról, akik majd a nehéz időkben lépnek fel. Jézus mindnyájunkat figyelmeztet arra a veszélyre, hogy egyesek mások kárát és szorongatott helyzetét is ki akarják használni saját előnyeikre.

Tisztában vagyok‑e a földi élet mulandóságával? Nem hoznak‑e zavarba természeti csapások vagy tömegszerencsétlenségek? Pánikhelyzetben nem hatnak‑e rám tetszetősnek látszó, de veszedelmes tanok? Készülök‑e saját életem végére, számadásomra?

__________

Testvéreim! Állandóan változó világunkban értékek születnek és értékek pusztulnak. Krisztus igazságai örök értékűek és mi ezek megőrzésén, terjesztésén fáradozunk, hogy biztosan elérjük végső boldogságunkat. Kérjük ehhez isteni Megváltónk segítségét!

1. Köszönjük, Urunk, hogy felhívtad figyelmünket ennek a világnak a mulandóságára!

2. Segítsd, Urunk Egyházad vezetőit, hogy ebben a változó világban meg tudják őrizni változatlan, örök igazságaidat, és így hitünk a tanítás sziklaalapján biztonságban legyen!

3. Köszönjük, hogy háborúk, természeti csapások és más földi borzalmak ellenére is meg akarod őrizni követőid lelki békéjét!

4. Köszönjük, Urunk, hogy közöttünk laksz templomaink szentségházában és a tiszta emberszívek szentélyében!

5. Köszönjük, hogy előre figyelmeztetsz a világban fellépő tévtanítások veszedelmére!

Üdvözítő Jézusunk! Állj mellettünk, óvj meg minket és vezess örök igazságaiddal, hogy biztosan célba érjünk veled, aki élsz és uralkodol az Atyával és a Szentlélekkel, örökkön örökké. Ámen.

Évközi 34. hét

Szerda

(Lk 21,12-1 9)

Az Úr Jézus többször beszél tanítványainak arról, hogy követése kereszthordozással jár. A mai evangéliumban is erről hallunk. Földi életünk tehát a próbatétel ideje, és ezalatt érik be lelkünk, ezáltal lesz teljessé az életünk.

Észrevettem‑e már, mennyire más a világ ígérgetése, reklámpolitikája, mint a Krisztus részéről történő valós tényfeltárás? Tisztában vagyok‑e azzal, hogy Krisztus nyomában csak keresztet hordozva lehet haladni? Nem vagyok‑e zúgolódó, panaszkodó a kereszthordozás idején? Tudom‑e nyugalommal kivárni a próbatétel idejének végét?

__________

Testvéreim! Nehéz helyzetekben egyrészt arra kell gondolnunk, hogy életünk minden keresztje alkalmat nyújt a Krisztus melletti tanúságtételre, másrészt pedig tudnunk kell, hogy Isten nem kísért bennünket erőnkön felül! Kérjünk bizalommal erőt isteni Megváltónktól a kereszt viseléséhez!

1. Segítsd, Urunk, mindazokat, akiket pásztorokká és vezetőkké tettél az Egyházban, hogy példaadóan tudják viselni a hivatásukkal járó megpróbáltatásokat!

2. Isteni Megváltónk, aki szenvedéseidben is erős voltál, segíts, amikor szent nevedért üldöz bennünket a világ!

3. Vértezd fel, Urunk, kegyelmeddel mindazokat, akiket keresztény hitükért elítélnek, kínoznak és bebörtönöznek!

4. Add meg nekünk, Urunk, a jóban való végső állhatatosság kegyelmét!

5. Add, hogy lelkünk megmentéséért minden áldozatra készek legyünk!

Áldott Jézusunk! Köszönjük, hogy a nagy veszedelmek és szörnyű próbatételek elviselésére is felkészítettél minket. Add, hogy tanításodat mindig komolyan vegyük, életünk minden keresztjét üdvösségünkre fordítsuk, és így egyesülhessünk veled, aki élsz és uralkodol örökkön örökké. Ámen.

Évközi 34. hét

Csütörtök

(Lk 21,20-28)

A mai evangélium arról szól, hogy az Úr Jézus egy gondolatsorban megjövendöli Jeruzsálem pusztulását és a világ végét. Szavai egy borzalmas háború pusztításának a képét mutatják.

Tudom‑e, hogy a Szentírást nem lehet önkényesen magyarázni? Elfogadom‑e az Egyháztól az örök igazságokmagyarázatát? Tudom‑e, hogy Jézus jövendöléseiben együtt szerepel a világvégi borzalmakkal Jeruzsálem eljövendő pusztulása? Tudatában vagyok‑e annak, hogy örök sorsom a halál pillanatában dől el?

__________

Testvéreim! Az evangéliumban hallottuk az Úr Jézus jövendölését Jeruzsálem pusztulásáról és a világvégi nagy ítéletet megelőző borzalmakról. Imádkozzunk bizalommal isteni Megváltónkhoz!

1. Áldd meg, Urunk, Szentatyánkat, püspökeinket és papjainkat, hogy a nemzetközi béke érdekében sikeresen működjenek együtt a világi hatalmak képviselőivel!

2. Segítsd, Urunk, a nagyhatalmak vezetőit, hogy az igazságosság alapján teremtsék meg a népek közötti békét!

3. Segítsd az államférfiakat, hogy azokat a hatalmas összegeket, amelyek az emberi munka gyümölcsei, ne gyilkos fegyverekre, ne népirtásra fordítsák, hanem az embermilliók nyomorának enyhítésére!

4. Add, Urunk, hogy szűnjön meg az egyes emberek haragja, gyűlölete, és helyette a megbocsátás, a kiengesztelődés és a szeretet éljen a szívekben!

5. Add, hogy a háborúk és igazságtalan küzdelmek áldozatai most már a szentek győzelmes seregében örvendezzenek!

Urunk, Jézus Krisztus! Hiszünk szavaidnak, mely szerint a világ végén ítélni jössz eleveneket és holtakat. Bizalommal kérünk, hogy akkor majd légy irgalmas Üdvözítőnk, hogy célba érve magasztalhassunk téged, aki élsz és uralkodol örökkön örökké! Ámen.

Évközi 34. hét

Péntek

(Lk 21,29-33)

Földi értékeinket sok oldalról fenyegeti az elmúlás veszélye. Egyiket a rozsda, másikat a moly vagy egyéb rontja, emészti. Egyedül Isten üzenete, Jézus igéje az, amit semmi sem ronthat, ami soha el nem múlik. Erre figyelmeztet a mai evangélium is.

Tudom‑e, hogy Isten értelmes lényekként kezel minket? Ésszerű leborulás‑e az Isten előtti imádásom? Tudom‑e, hogy az imádságban nemcsak számnak, hanem szívemnek és eszemnek is szerepe van? Tudom‑e azt teljes odaadással hinni, amit értelmemmel nem tudok felfogni?

__________

Testvéreim! Tudásunkat, ismereteinket megerősítve mondja Jézus: „Ég és föld elmúlnak,” – majd hozzáteszi: „de az én igéim el nem múlnak.” Imádkozzunk az örökkévaló Istenhez!

1. Segítsd, Istenünk, Szentatyánkat, püspökeinket és papjainkat, hogy teljes egészében és bátran hirdessék a népeknek az evangélium örök igazságait!

2. Add, hogy a mulandó világ a maga csillogásával meg ne zavarja az örök igazságokba vetett hitünket!

3. Segíts, Istenünk, mindnyájunkat, hogy a mulandó testért fáradozva el ne hanyagoljuk lelkünk üdvösségét!

4. Add, hogy e siralomvölgy ártalmaitól, a bűnök okozta sebektől gyakran tisztogassuk meg halhatatlan lelkünket!

5. Add, hogy az evilági mulandóságból kiköltözve helyünk legyen majd égi országodban!

Mennyei Atyánk! Mint a teremtés koronái, csodálattal borulunk le eléd és alázattal kérünk: segíts Szentlelkeddel, hogy okosan gondolkodjunk e világ dolgairól, örök igazságaid szerint éljünk ezen a földön, hogy részünk legyen égi országod boldog békéjében. Krisztus a mi Urunk által. Ámen.

Évközi 34. hét

Szombat

(Lk 21,34-36)

Az Úr Jézus a mai evangéliumban arra buzdít, hogy legyünk állandó készenlétben, és imádsággal készítsük elő magunkat az ítéletre, amely halálunk után azonnal következik. Emelkedjünk felül az élet gondjain, ne hallgassunk a világ csábításaira!

Fékezem‑e ösztönös vágyaimat? Nem adom‑e át magamat a mindent feledtető mámornak? Nem tobzódok‑e, nem dúskálok‑e a földi élvezetekben? Tudatában vagyok‑e annak, hogy az értelem és a szenvedély egymással fordított arányban vannak? Bízok‑e a gondviselésben, vagy mindent egyedül akarok megoldani?

__________

Testvéreim! Az egyházi év utolsó napján fontos figyelmeztetést kaptunk az Úr Jézustól. Imádkozzunk hozzá, hogy szerinte tudjunk élni!

1. Áldd meg, Urunk, Szentatyánkat, püspökeinket és papjainkat, hogy életük jó példájával is segítsék keresztény életünket!

2. Segíts bennünket, hogy mindenkor mentesek legyünk az értelmi beszámíthatóságot csökkentő mámortól!

3. Erősítsd, Urunk, gondviselésedbe vetett hitünket, hogy az oktalan félelemtől és a kétségbeejtő gondoktól, tépelődésektől megmenekülhessünk!

4. Add, Urunk, hogy életünk hasonlítson az állandó és éber virrasztáshoz, amely a nagyon várt megérkezéseddel fejeződik be!

5. Segíts, Urunk, hogy állandóan egy hullámhosszon maradjunk veled, és így irányító szavad, erőt biztosító kegyelmed mindenkor elérjen bennünket!

Urunk, Jézus Krisztus! Irántunk való szereteted bátorít arra, hogy keresztény életünkhöz segítségedet kérjük. Maradj velünk és segíts a készület idején, hogy azon a különleges napon veled léphessük át a menny kapuját, aki élsz és uralkodol az Atyával és a Szentlélekkel együtt, örökkön örökké. Ámen.

Urunk ünnepei

Szentháromság vasárnapja – A év

(Jn 3,16-18)

A kereszt bizonyítja Isten mindent felülmúló szeretetét. Csak a szeretet képes minden áldozatra, hogy féltsen, mentsen, védjen és óvjon.

Tudok‑e igazán, önzetlenül szeretni? Kész‑e áldozatokra is a szeretetem? Csodálom‑e Isten irántunk való, érthetetlenül nagy szeretetét? Elgondolkoztam‑e már azon, mit jelent az „Egyszülött” feláldozása? Komolyan veszem‑e és igyekszem‑e valamivel viszonozni Istennek az irányomba tanúsított szeretetét?

__________

Testvéreim! Isten Egyszülöttjét áldozta fel örök boldogságunkért. Nekünk ezt nemcsak hinnünk kell, hanem hitünk tanítása szerint kell élnünk is.

1. Atya-Isten! Segíts, hogy egyre jobban megértsük végtelen szeretetedet, amelynek bizonyítékául Egyszülöttedet adtad értünk!

2. Fiú-Isten! Tedd a hitünket napról napra élőbbé keresztáldozatoddal!

3. Szentlélek-Isten! Lobbantsd lángra bennünk az isteni jóság iránti viszontszeretet tüzet!

4. Szentháromság-Egyisten! Ments meg bennünket minden bűntől, hogy az istengyermekség ajándékának szüntelenül örvendezhessünk!

5. Atya-Fiú-Szentlélek-Isten! Fogadj be majd minket életünk alkonyán örök boldogságodba!

Jézusunk, isteni Mester! Taníts bennünket, hogy Atyád kimondhatatlan szeretetéből felfogjunk valamit, és Szentlelked tüzétől áthevült lelkünk viszontszeretetre gyulladjon, most és mindörökké. Ámen.

Szentháromság vasárnapja – B év

(Mt 28,16-20)

A magány, az egyedüllét, az árvaság sokszor nehezen viselhető teher. A kegyelem állapotában élő ember azonban nem érzi ezt a terhet, mert Jézust hordozza szívében, és ez feloldja az egyedüllét érzését. Ezért törekszik a keresztény ember arra, hogy mindig Isten jelenlétében éljen.

Oktalan félelmeimet feloldja‑e Isten jelenlétének tudata? Igyekszem‑e szabadulni bűneimtől, amelyek lelki nyugtalanságot keltenek bennem? Méltóságnak, rangnak tartom‑e a keresztségből származó istengyermekségemet? Tudatában vagyok‑e annak, hogy Jézusnak engedelmeskedem, amikor az Egyház parancsait megtartom? Törekszem‑e arra, hogy mindig Isten jelenlétében éljek?

__________

Testvéreim! Jézus rendelése folytán lett édesanyánk az Egyház, hogy tanításával eligazítson és parancsaival az élet veszedelmeitől megóvjon bennünket!

1. Mennyei Atyánk! Köszönjük, hogy a Szent Fiad által rendelt keresztség révén gyermekeiddé fogadtál bennünket!

2. Megváltó Fiú! Köszönjük, hogy Egyházadban velünk maradsz a világ végéig, amint megígérted!

3. Szentlélek Úristen! Köszönjük, hogy Egyházunknak tévedhetetlenséget biztosítasz, amikor általa hit és erkölcs terén tanítasz minket!

4. Add, Istenünk, hogy szentháromságos életed szeretetegységét megcsodálva a mi életünk is egymásért tevékenykedő, áldozatos szeretetben teljen el!

5. Add, Urunk, hogy parancsaid szerint megélt földi életünk boldogító színedlátására segítsen minket!

Urunk, Jézusunk! Te élj bennünk szüntelenül a megszentelő kegyelem által, te vezess bennünket Egyházunk apostoli tanításával, te oltalmazz az isteni parancsok ölelő karjával, hogy félelem és rettegés nélkül élve állandóan tapasztaljuk jelenlétedet, amíg el nem jutunk az örök boldogságra, ahol az Atyával és a Szentlélekkel élsz és uralkodol mindörökké. Ámen.

Szentháromság vasárnapja – C év

(Jn 16,12-15)

Az egybehangzóság, a harmónia, a közmegegyezés mindig lenyűgöző, de leginkább csodálatos a három isteni személynek az a tökéletes egysége, amely a Szentháromságban tárul elénk.

Vajon szavaimban és tetteimben azt keresem‑e, ami összeköt másokkal, vagy ami elválaszt másoktól? A közösségi életben jobban hajlok‑e a megegyezésre, az összefogásra, mint a széthúzásra? Mi vezérli döntéseimet a családban vagy a munkahelyen: a józan ész vagy a makacs önfejüség? Tudom‑e értékelni az olyan közösséget, amelynek tagjait a szeretetből vállalt szolgálat köti össze? Támogatom‑e a nemes célú civil szervezeteket?

__________

Testvéreim! Jézus búcsúbeszédében is felvillantja az Atya, a Fiú és a Szentlélek csodálatos egységét. Fontosnak tartja, hogy itt is rámutasson a Szentháromságról szóló tanításra. Mintha jelezni akarta volna, hogy tanításában nagyszerű harmónia uralkodik. Alázattal fogadva hitünk szent titkát, könyörögjünk a fenséges Istenhez!

1. Mindenható Atyánk, akinek hatalma mindenre és mindenkire kiterjed, segíts bennünket, hogy szeretetedben megmaradva egymással is egyek legyünk a testvéri szeretetben!

2. Megváltó Jézusunk! Köszönjük, hogy a testvéri szeretetről nemcsak tanítást adtál, hanem a szeretet gyakorlására példát is mutattál!

3. Igazság Lelke, taníts megértetni velünk, hogy a szeretet lényege a cselekedetben van!

4. Keresztáldozatodban megdicsőült Krisztus, dicsőülj meg újból áldozatra kész és szenvedő híveid életében is!

5. Szentháromságú Istenünk! Segítsd azokat, akik a keresztények egységéért fáradoznak!

Mennyei Atyánk! Adj mindnyájunknak igazi vágyat és türelmes készséget, hogy egyre jobban gazdagodjunk az istenismeretben, és egyre közelebb jussunk jövendő boldogságunkhoz, a mi Urunk, Jézus Krisztus által. Ámen.

Úrnapja, Krisztus Testének és Vérének ünnepe – A év

(Jn 6,51-58)

Az életkor kinyújtása, a hosszú élet titka örök problémája az emberiségnek. Jézus örök életet adó táplálékként adja Szent Testét és Vérét eledelül nekünk.

Isten mindenhatóságaként értelmezem‑e a mannát, amelyet a választott nép kapott a sínai pusztában? Élő hittel hiszem e az Oltáriszentségben Krisztus Szent Testét és Vérét? Tudom‑e, hogy a hitet nem lehet okoskodással, észérvekkel helyettesíteni, megcáfolni? Az örök élet kenyerét látom e az Oltáriszentségben?

__________

Testvéreim! Jézus kortársai hála és csodálkozó hódolat helyett kötekedő okoskodással fogadják a Jézus Testének és Vérének ajándékáról szóló ígéretet. Ésszel akarják megérteni, amit az élő hit hódolatával kell elfogadni. Mi hittel tárjuk eléje kéréseinket!

1. Mannánál szentebb angyali Kenyér, segíts, hogy az élő hit hódolatával imádjunk téged!

2. Mennyből alászállott Kenyér, tarts meg bennünket az örök élet felé vezető úton!

3. Oltárainkon jelenlévő élő Kenyér, tartsd ébren bennünk az örök élet hitét!

4. Szentségi Jézus! Segíts mindnyájunkat, hogy gyakori szentáldozásaink által isteni életed részeseivé legyünk!

5. Jézusunk! Útravalóként is jöjj el hozzánk, és vezess el minket Atyád országába!

Urunk, Jézus Krisztus! Ments meg minket a hitetlenség, megátalkodottság szellemétől, és add, hogy a szentek nagy szívével és az angyalok lángnyelvével köszöntsünk téged a szeretet szentségében, amíg színről színre nem hódolhatunk előtted, aki élsz és uralkodol mindörökkön örökké! Ámen.

Úrnapja, Krisztus Testének és Vérének ünnepe – B év

(Mk 14,12-16 és 22-26)

A terített asztal és a különleges étel része az ünnepnek. Az igazi ünnepen az egész ember, tehát a test és a lélek is ünnepel.

Fontosnak tartom‑e a köznapok szürkeségét megtörő ünnepeket? Megelégszem‑e csupán a test és az érzékek kívánságainak betöltésével? Figyelek‑e a lélek vágyaira, igényeire is? Méltón szoktam‑e megünnepelni egyházi ünnepeinket? Központi szerepet kapnak‑e ünnepeinken a templom, az oltár és a szentségek? Ott van‑e a lélek táplálásának gondja is a kenyérgond mellett?

__________

Testvéreim! A törvényt engedelmesen tisztelő Jézus megünnepelte apostolaival az ószövetségi húsvétot, de Teste és Vére feláldozásával minden eddigi ünnepet felülmúló szeretetlakomát is készített nekünk, amikor bemutatta az első szentmisét. Könyörögjünk bizalommal isteni Megváltónkhoz!

1. Minden értelmet meghaladó ajándék: Jézus! Taníts meg minket egyre tökéletesebben ünnepelni szent titkaidat!

2. Bűneinktől megváltó áldozat: Jézus! Segíts, hogy mindig egyek maradjunk veled a szeretetben!

3. Szeretet köteléke: Jézus! Tartsd meg szeretetben és egyetértésben a keresztény családokat és a magyar nép fiait!

4. Örök szeretet nagy mélysége: Jézus! Fogadd kedvesen mindennapi életünk áldozatát!

5. Zarándokéletünk tápláléka: Jézus! Ne hagyj minket szent útravaló nélkül zarándokutunk végén sem!

Úr Jézus, aki szeretetből életedet áldoztad értünk, táplálj minket Szent Tested kenyerével és Szent Véred borával, amíg el nem jutunk égi Atyánk mennyországi asztalához, aki veled él és uralkodik a Szentlélekkel egységben, mindörökkön örökké! Ámen.

Úrnapja, Krisztus Testének és Vérének ünnepe – C év

(Lk 9,11b-17)

A szülő számára örömet jelent, ha gyermekei jogos igényét kielégítheti. Jézus lelkét is öröm tölti el, amikor tanít, gyógyít és kenyeret ad, hogy kielégítsen, megnyugtasson és jól tartson minket.

Keresem‑e az alkalmat a Jézussal való találkozásra? A Jézust kereső tömeg lelki éhségével hallgatom‑e Isten igéjét? Tudok‑e áldozatot hozni lelkem ügyéért? Menynyire zavar, mennyire bánt a bűn, a lélek betegsége? Hálaadással fogyasztom‑e a mindennapi kenyeret? Éhezem‑e az égi kenyeret, az Oltáriszentségben lakozó Jézust?

__________

Testvéreim! Az Úr Jézus kettős ajándékot ad nekünk a szentmisében: egyrészt tanításával utat mutat az égi haza felé, másrészt az Oltáriszentségben erősíti lelkünket az út megtételéhez. Ezért hálával könyörgünk most hozzá:

1. Add, Urunk, hogy korunk emberei is szent nyugtalansággal keressenek téged!

2. Add, hogy papjaink tanítása által egyre erősebben vágyakozzunk az örök boldogság elnyerésére!

3. Segíts, hogy áldásodként vegyük és hálaadással fogyasszuk mindennapi kenyerünket!

4. Kérünk, hogy légy mindenkor testi bajaink és lelki sebeink meggyógyítója!

5. Segítsd Urunk, a földműveseket, akik mindennapi kenyerünkért fáradoznak a szántás, vetés és az aratás nehéz munkájában!

6. Add, hogy mindig szeretettel siessünk embertestvéreink megsegítésére, akik árvíz, földrengés vagy más természeti csapás miatt kerülnek bajba!

Urunk, Jézus Krisztus! Szent Tested és Véred diadalmas ünnepén lelkesíts minket, hogy egyre nagyobb átéléssel figyeljünk szavaidra, és mindenre kiterjedő gondviselésedért szívből hálát adjunk neked, aki élsz és uralkodol az Atyával és a Szentlélekkel együtt, örökkön örökké! Ámen.

Jézus Szent Szívének ünnepe – A év

(Mt 11,25-30)

A problémákkal, bajokkal küzdő, hiányosságokat szenvedő ember segítségre szorul. Jézus az, aki segíteni tud bajainkon.

Szoktam‑e a gyermek őszinte bizalmával Istenhez fordulni bajaimban, gondjaimban, kicsinységem tudatában? Bizalmat keltő‑e a magatartásom a rászorulókkal? Ugye mennyire csodálatra méltó a mindenható Jézus szelídsége és alázata? Mi jellemző rám: a kicsinység és alázat, vagy az öntelt büszkeség?

__________

Testvéreim! Különösen hangzik, de igaz, hogy Jézus édes igát és könnyű terhet ígér követőinek. Imádkozzunk hozzá, hogy vallási életünkkel tanúságot tehessünk erről a világ előtt!

1. Istenünk! Mentsd meg tieidet az öntelt bölcselkedés és a fennhéjázó okoskodás veszedelmes kísértésétől!

2. Segíts minket, hogy a gyermekek őszinte hitével merjünk kicsinyek, alázatosak és egyszerűek lenni!

3. Add, hogy minden jóért elsősorban neked adjunk hálát!

4. Add, hogy kinyilatkoztatott igazságaidat megismerve, lelkileg egyre jobban gazdagodjunk!

5. Add, hogy Jézus igáját mindig édesnek érezzük és könnyűnek érzett terhét örök üdvösségünk reményében szívesen hordozzuk!

Szelíd és alázatos szívű Jézus! Add, hogy Atyád örök boldogságának titkait egyre jobban megismerjük, és édes terhedet üdvösen hordozva elérjünk a mennyei hazába általad, aki élsz és uralkodol, mindörökkön örökké. Ámen.

Jézus Szent Szívének ünnepe – B év

(Jn 19,31-37)

A szív a szeretet jelképe és a szeretet forrása. Isten szeretete Jézus szívén keresztül árad a földre.

Milyen hatással van rám mások szeretete? Igyekszem‑e viszonozni felebarátaim velem szemben megnyilatkozó szeretetét? Tudatában vagyok‑e annak, hogy Jézus kimondhatatlan nagy szeretetet tanúsít irántunk? Hogyan igyekszem szeretni az engem mindhalálig szerető Jézust? Látszik‑e életemen, megnyilatkozik‑e vallásosságomon az igazi istenszeretet?

__________

Testvéreim! Jézusnak lándzsával átdöfött szívében Isten szeretetének kiáradása nyilvánul meg. A szívéből kiömlött vér és víz be tudja tölteni lelki szomjúságunkat, és lelkünket tisztára tudja mosni vétkeinktől. Ezért így könyörgünk hozzá:

1. Jézus Szíve, az örök Atya Fiának Szíve, segíts minket, hogy életünk egyre tökéletesebb istendicséret legyen!

2. Jézus Szíve, a szeretet lángoló tűzhelye, töltsd el lelkipásztorainkat fáradhatatlan buzgósággal, hogy ezáltal egyre jobban terjedjen tiszteleted a hívek körében!

3. Jézus Szíve, minden erény mélysége, őrizd meg gyermekeinket ártatlanságuk szépségében!

4. Jézus Szíve, béketűrő és nagy irgalmasságú Szív, térítsd magadhoz mindazokat, akik a tévedések és a bűnök útján járnak!

5. Jézus Szíve, gyalázatokkal tetézett Szív, adj erőt megaláztatásaink és keresztjeink elviseléséhez!

Jézus Szíve, minden szentek gyönyörűsége, józanítsd ki a világot a bűn mámorából, és őszinte bűnbánattal mosd tisztára az emberszíveket, hogy mindnyájan benned találjunk nyugalmat, békét és boldogságot, mostantól fogva örökkön örökké. Ámen.

Jézus Szent Szívének ünnepe – C év

(Lk 15,3-7)

Egy szeretett tárgy vagy személy áldozatra sarkall minket. Krisztus értünk vállalt áldozata Isten csodálatos szeretetét bizonyítja.

Tudok‑e igazán szeretni? Kipróbált, bebizonyított‑e szeretetem? Hogyan viselem el veszteségeimet? Tud‑e fájni felebarátom bűne? Hagyom‑e, hogy Isten visszavezessen magához, mint ahogy az eltévedt bárány hagyja, hogy pásztora visszavezesse a nyájhoz? Igyeksze‑e mások megtéréséért tenni valamit?

__________

Testvéreim! Kitüntető érzés azt tudni, hogy Isten külön-külön mindegyikünket nagyon szeret. Jézus, a jó Pásztor adta ezt tudtunkra és bebizonyította a keresztáldozatban. Hálás szívvel fordulunk most hozzá:

1. Jézus, jó Pásztor, vezess el minden embert annak felismerésére, hogy Isten személyválogatás nélkül mindenkit szeret!

2. Jézus, jó Pásztor, éreztesd püspökeinkkel és papjainkkal Szent Szíved különleges szeretetét!

3. Jézus, jó Pásztor, ébressz Szentlelked által megtérési szándékot, jobbulási vágyat és igaz bűnbánatot a bűnösökben!

4. Jézus, jó Pásztor, keresd ma is a világban az elveszett századik bárányt papjaid és a hiteles keresztények által!

5. Jézus, jó Pásztor, segíts minket, hogy tudjunk örvendezni az angyalokkal együtt azon lelkek sikerén, akik visszataláltak Szent Szíved szeretetébe!

Jézus, jó Pásztor, hálát adunk neked megváltó jóságodért, és azért, hogy bűneinkből mindig hazatérhetünk az elhagyott atyai ház boldogságába, mert Atyáddal és Szentlelkeddel együtt nagyon szeretsz minket most és mindörökké. Ámen.

Urunk színeváltozása – A év

(Mt 17,1-9)

Az érzékszervekkel megáldott ember számára fontosak a különleges élmények. Az apostolok is különleges élményben részesültek a Tábor hegyén, amikor ragyogó fény, fényes felhő és égi hang vette őket körül.

Imádságaimban igyekszem‑e „kimenni” a világból és felfedezni az istenközelség magasságában a lélek csendjét? Figyelek‑e a lelkem mélyén szóló Istenre? Mennyire hat rám Krisztus istenségének a valósága? Erősít‑e hitemben az ószövetségi ígéretek Krisztusban való beteljesülése?

__________

Testvéreim! Mózes és Illés ószövetségi nagyok, akik megjelenésükkel bizonyságot tesznek arról, hogy a Messiásról szóló jövendölések Jézusban beteljesültek. Bizonyságtételüket megerősíti az Atya hangja és a vakító fehér fény. Könyörögjünk most Jézusba vetett hittel!

1. Add Urunk, hogy mindig hittel hallgassunk Jézusra, akit szeretett Fiadnak neveztél a Tábor hegyén!

2. Add, hogy Mózes és Illés tanúsága alapján is hinni tudjunk Jézus megváltó küldetésében!

3. Add, hogy az imádságos csendben és magányban átélt kegyelmi élményekért mindig hálásak legyünk!

4. Add, hogy templomainkban sokszor imádkozhassuk Szent Péter apostollal: „Uram, jó nekünk itt lennünk.”

5. Add meg Urunk megholtjainknak a veled való találkozás örömét és a soha meg nem szűnő békét!

Köszönjük Istenünk a kegyelmi pillanatokat, amikor szinte érezhetően megtapasztaltuk jelenlétedet. Segíts, hogy akár a Tábor hegyet, akár a Golgotát kell megjárnunk, mindig velünk legyen szeretett Fiad: Jézus, aki veled és a Szentlélekkel él és uralkodik mindörökkön örökké. Ámen.

Urunk színeváltozása – B év

(Mk 9,2-10)

Isten közelsége ámulattal járó esemény, szent élmény. Nagypéntek döbbenetes eseményére akarja Jézus előkészíteni Tábor hegyén az apostolokat.

Érzékelem‑e Isten nagyságát a Tábor hegy magasságában és az ég felé mutató templomtornyok feltűnő nagyságában? Észreveszem‑e az ó- és újszövetség összetartozását Mózes és Illés megjelenése által? Érzem‑e templomainkban Isten közelségét? Meglátszik‑e ez viselkedésemen?

__________

Testvéreim! Nekünk halandó és bűnre hajló embereknek, amikor emberségünk mélységéből Istenhez fordulunk, nagyon magasra kell felkapaszkodnunk, hogy a lélek szemével lássunk és a lélek fülével halljunk. Alázatos hittel forduljunk hatalmas Istenünkhöz!

1. Megdicsőült Krisztus! Adj erőt püspökeidnek és papjaidnak, hogy szent hivatásukat áldozatok árán is tudják gyakorolni!

2. Add Urunk, Istenünk, hogy Jézus szavaként hallgassuk a tanítást akkor is, amikor Egyházunk által szól hozzánk!

3. Add, hogy szent félelemmel munkálkodjunk üdvösségünkön!

4. Engedd, hogy halálodban és feltámadásodban egyaránt Istenünknek higgyünk és valljunk!

5. Fogadd irgalmas szívvel e földi életből eltávozott testvéreinket, és engedd őket örök dicsőséged hegyére!

Mennyei Atyánk! Ébressz bennünk üdvös félelmet a kísértés órájában, hogy kitartsunk melletted szilárd hittel, és megmaradjunk szeretetedben, aki a Fiúval és Szentlélekkel élsz és uralkodol mindörökkön örökké. Ámen.

Urunk színeváltozása – C év

(Lk 9,28b-36)

Az imádkozó ember látványa mindig élményszerű és felemelő. Az apostolokra is lenyűgöző hatást tett az imádkozó Jézus, akinek nemcsak arca, hanem ruhája is teljesen elváltozott.

Figyelmesen, átélten, értelmesen szoktam‑e imádkozni? Isten jelenlétébe helyezem‑e magamat imádság előtt? Hiszek‑e az imádság erejében? Figyelek‑e arra, mit akar Isten nekem mondani? Tudatos kikapcsolódás‑e a keresztvetésem vagy csak megszokott mozdulat?

__________

Testvéreim! Még a művészvilág számára is különleges, kedvelt téma az imádkozó ember vagy az Olajfák hegyén imádkozó Jézus. De magunk is érezzük, hogy más dolog emberekkel beszélgetni, mint Istenhez imádkozni. Vegyük megtiszteltetésnek, ha Istenhez szólhatunk!

1. Mennyei Atyánk! Segítsd püspökeinket és papjainkat, hogy a mindennapi imádság által egyre tökéletesebbek, szentebbek legyenek!

2. Az államférfiak és politikusok legyenek tudatában annak, hogy a templomok nemcsak műemléki értéket képviselnek, hanem az imádság megszentelt helyei is!

3. Add, Urunk, hogy földi próbatételeink nehéz óráiban az imádságból merítsünk erőt a kegyelemben való megmaradáshoz!

4. Add, hogy imádságaink által megholt szeretteink kiszabaduljanak a tisztítótűz szenvedéséből!

5. Add, Urunk, hogy megváltásunk titkát megértve valljuk: kereszt nélkül nincs üdvösség!

Megdicsőült Jézusunk! Te jól ismered gyengeségeinket. Állhatatosan kérünk, maradj mindig velünk, hogy szüntelenül élvezhessük megváltó szeretetedet, aki élsz és uralkodol mindörökkön örökké. Ámen.

Szűz Mária és a szentek ünnepei

Szűz Mária látogatása, Sarlós Boldogasszony

(Lk 1,39-56)

Ősi mondás tartja: Istennek szolgálni uralkodást jelent. Az az igazán nagy, aki alázatos egyszerűségben szolgálja az Istent. Ilyen volt a Boldogságos Szűz Mária.

Kész vagyok‑e szüntelenül jót tenni másokért? Segíti‑e vallásos életemet a Mária iránti csodálat és tisztelet? Máriás lelkülettel, sietve teszem‑e a jót? Nem húzódozom‑e, nem mentegetőzöm‑e, amikor mások szolgálatára küld az Isten? Erzsébet csodálatával szoktam‑e elfogadni másoktól a kedveskedést, a szolgálatot? Nem vagyok‑e hiú, öntetszelgő? Máriás lelkülettel, Istenre hárítom‑e az elismerést, a dicséretet?

__________

Testvéreim! Mária egy pillanatig sem tetszelgett önmagában, hanem az angyali üdvözlet után azonnal sietve indult a nem könnyű hegyi útnak, hogy meglátogassa és segítse a szintén anyai boldogsággal eltelt Erzsébetet. Kérjük ma Sarlós Boldogasszony alázatával megváltó Istenünket!

1. Add, Urunk, hogy Szentatyánk – Isten szolgáinak a szolgája – a szolgáló papsággal együtt sietve segítse az elesett emberiséget!

2. Segítsd, Urunk, az államok és a népek felelős vezetőit, hogy Isten és az emberek szolgálatának szenteljék uralkodásukat, és ne éljenek vissza hatalmukkal!

3. Segítsd, Urunk, a családanyákat, hogy az anyai hivatást ne tehernek érezzék, hanem Istentől kapott ajándéknak, kitüntető méltóságnak!

4. Add, Istenünk, hogy Máriát égi anyánknak tiszteljük mindannyian, akik téged Atyánknak vallunk!

5. Add, Urunk, hogy a Krisztusban hívők nagy családját a szeretet kapcsolja össze, és Anyaszentegyházunkat tegye vonzóvá a kívülállók számára is!

Szentlélek Úristen! Te Mária látogatásakor betöltötted Erzsébetet, és örömteli ujjongásra hangoltad magzatát. Töltsd el szent örömmel a mi lelkünket is, és engedd, hogy mi is áldottnak mondjuk és boldognak hirdessük Megváltónk édesanyját most és mindörökké. Ámen.

Nagyboldogasszony vigíliája

(Lk 11,27-28)

Sokan, sokféleképpen fogalmazták már meg a boldogságot. Igazában az boldog, aki Isten igéjét hallgatja és igyekszik szerinte élni. Ilyen volt Nagyasszonyunk, Mária.

Miben látom az igazi boldogságot? Csak földi élvezetekben, evésben, ivásban, jólétben? Megsejtettem‑e már valamit a szentek, a tiszta lelkű emberek boldogságából? Igazán hiszem‑e Boldogasszonyunk boldogságát? Elfogadom‑e, hogy az istenhit és az istenszeretet a legigazibb boldogság?

__________

Testvéreim! Nemcsak a Jézust hallgató asszony, nemcsak Keresztelő Szent János édesanyja vallja, hogy Szűz Mária valóban Boldogasszony, hanem a Krisztusban hívők nagy családja is ezt mondja, ezt hirdeti. Ma a boldogság ajándékáért imádkozzunk!

1. Mennyei Atyánk! Boldogasszony Teremtője! Kérünk, hogy tedd boldoggá a világot a mennybe felvett Boldogasszony közbenjárására!

2. Urunk, Jézus Krisztus, Boldogasszony Fia! Hirdesd Egyházad által szent igédet, mint az igazi boldogság magvát!

3. Szentlélek Úristen! Boldogasszony Mátkája! Alakíts bennünket hozzá hasonlóan tiszta, szent templomaiddá!

4. Add, Urunk, hogy a bibliai asszonnyal egész életünkön át hirdessük megdicsőült égi anyánk örök boldogságát!

5. Add, Urunk, hogy buzgó hitben és gyermeki engedelmességben megélt földi élet után együtt örvendezhessünk Boldogasszonyunkkal!

Urunk, Jézusunk! Te azt mondtad, hogy azok igazán boldogok, akik igédet hallgatják és életüket ahhoz igazítják. Add, hogy mi is a Boldogasszony útját járjuk a földön, amíg célba nem érünk. Aki élsz és uralkodol az Atyával és a Szentlélekkel együtt, most és örökkön örökké. Ámen.

Nagyboldogasszony ünnepe

(Lk 1,39-56)

A földi életben, az országúti közlekedésben fontos elv a bizalom. Az örök élet országútjára sem hajthat rá az, aki nem bízza magát teljes önátadással a mindenség Urára.

Tudom‑e, hogy a hit nemcsak egy vallásos életformának az alapja, hanem az igazi boldogságnak is elengedhetetlen része? Az igazi hit járja‑e át imádságaimat? Tudom‑e hittel viselni a nehéz idők megpróbáltatásait? Tudom‑e, hogy a hit a jó sorsban az elbizakodottságtól védelmez? Erőt ad‑e az üdvösség elnyerésének reménye a keresztek hordozásában?

__________

Testvéreim! Nagyboldogasszony Istentől kapott kiváltságait mélységesen bizakodó hitével és tökéletes Istenre hagyatkozásával hálálta meg. Így a mennybe felvett Boldogasszony örök példaképe marad mindnyájunknak, akik a keresztségben az istengyermekség méltóságában részesültünk. Ma Nagyboldogasszony közbenjárását kérve mondjuk el kéréseinket!

1. Istenünk! Segítsd Szentatyánkat, püspökeinket és papjainkat, hogy hivatásuk gyakorlásában a Boldogasszony hite töltse el őket!

2. Segítsd a gyermekáldással megajándékozott édesanyákat, hogy a Boldogasszony szolgáló szeretetével töltsék be szent hivatásukat!

3. Add, Urunk, hogy a megkeresztelt emberek Máriát követve dicsérő imádsággá alakítsák egész életüket!

4. Segítsd, Urunk, a lenézett, a nélkülöző és megvetett embereket, hogy keresztjeiket Istennek tetsző áldozatként fogadják, és az örök boldogság elnyerésének reményében viseljék!

5. Add, hogy a Boldogaszony édesanyai oltalmát élvezve, Isten jelenlétének tudatában állandóan békében, nyugalomban éljünk!

Istenünk! Add nekünk a Boldogasszony hitből fakadó nyugalmát és reményteljes bizakodását, hogy atyai gondviselésedért mindig Nagyasszonyunkkal magasztaljunk téged, aki élsz és uralkodol örökkön örökké! Ámen.

Kisboldogasszony ünnepe

(Mt 1,1-16 és 18-23)

Az egyszerű kézműves éppen úgy különböző eszközökkel dolgozik, mint a legismertebb művész. A megváltás és az üdvözítés isteni művében mi vagyunk Isten élő ezközei, mintegy munkatársai.

Tudom‑e, hogy Isten közvetlen beavatkozásával, emberek közvetítése nélkül is végbe vihetne akaratát? Kitüntetésnek érzem‑e, hogy Isten mireánk is számít műve kivitelezésében? Megfigyeltem‑e hogy Jézus Krisztus földi ősei között bűnösök is voltak? Tudom‑e, hogy még az ellenség is eszköz lehet Isten kezében? Megérthető‑e emberi ésszel az a végtelen szeretet, amellyel gyarló emberi ősök törzsén keresztül érkezik hozzánk a második isteni személy?

__________

Testvéreim! Ha Krisztus a felkelő Nap a bűnös emberiség sötét éjszakája után, akkor a Kisboldogasszony méltán lehet hajnali szép csillaga az üdvösség mindent elárasztó fényességének. Imádkozzunk ma azért, hogy Mária által mindig Krisztus tündöklésében éljünk!

1. Megváltó Istenünk! Tartsd meg Szentatyánkat, főpásztorainkat és papjainkat, hogy szüntelenül szent hitünk kegyelmi fényében éljenek!

2. Fakassz, Urunk, egyre nemesebb sarjakat, akaratod szerint élő gyermekeket az emberiség ősi fáján!

3. Gondviselő Istenünk! Segítsd úgy tervezni életünket, hogy örök igazságaid fénye világítsa be a hozzád vezető utat, és az élet meredekjein törvényeid féke adjon biztonságot!

4. Istenünk! Állj mellettünk bölcsességeddel, amikor veszélybe kerül jó hírünk és képtelenek vagyunk megvédeni becsületünket!

5. Add, Urunk, hogy mindenkor a Szűzanya hitével tudjunk gondviselésedre hagyatkozni!

Urunk, Jézus Krisztus! Óvj meg minket Kisboldogasszony közbenjárására minden bűnveszélytől, vétkes elbukástól, hogy szüntelenül a te dicsőségedet szolgáljuk és édesanyád hűséges gyermekeiként haladhassunk Atyád országába, ahol majd a Szentháromság boldogító színelátását élvezhetjük örökkön örökké. Ámen.

Magyarok Nagyasszonya

(Lk 1,26-28)

Rangos vendég különleges alkalmakra, nagy előkészületek után, fényűző fogadás keretében érkezik. Isten hínöke: Gábor főangyal egyszerű, szerény keretek között kereste fel a názáreti Szüzet.

Megfigyeltük‑e már, milyen sokat adunk a külsőségekre, a látványosságra? Észrevettük‑e már, hogy Isten másképp cselekszik? Nem megdöbbentő egyszerűséggel jön‑e Gábor főangyal Máriához? Törekszem‑e mindennapi életemben erre az egyszerűségre? Köszöntöm‑e naponként a Szűzanyát? Tudom‑e, hogy Gábor főangyal rendkívüli hírrel, a megtestesülés fontos hírével érkezett Máriához?

__________

Testvéreim! Jézus édesanyja Szent István király végakaratából a magyaroknak Nagyasszonya, Patrónája és Királynéja. Így került édes hazánk Mária oltalmába, országunk pedig Mária országa, Regnum Marianum lett. Ennek boldogító tudatában könyörögjünk ma Urunkhoz, Istenünkhöz!

1. Add, Urunk, hogy Magyarország mindig hű legyen Szent Péter trónjához, a római pápához, Jézus Krisztus földi helytartójához!

2. Add, hogy szellemi és lelki harcainkat, a gonoszsággal vívott küzdelmeinket őseinkhez híven Jézus és Mária oltalmában vívjuk!

3. Add, Urunk, hogy Szent István népe példás, gyermeki szeretettel vonzódjék a Nagyasszonyhoz, a Boldogságos Szűz Máriához!

4. Add, hogy az Egyház és az állam közötti jó viszony biztosítson jó eredményt a magyar nép jólétéért folytatott munkálkodásban!

5. Add, hogy Szent István népe a mennyországban is élvezhesse a Szent Szűz és az angyalok kitüntető társaságát!

Gondviselő Istenünk! Te Szűzanyánk, Szent Királyunk és a magyar szentek közbenjárására századokon át, vérzivatarok idején is megóvtál bennünket a magyar földön. Légy ezután is oltalmunk és erősségünk, üdvözítőnk és örök boldogságunk. Krisztus a mi Urunk által. Ámen.

Szent Péter és Pál apostolok vigíliája

(Jn 21,15-19)

Minél magasztosabb, minél felelősségteljesebb egy hivatás, annál nagyobb előkészületre és annál komolyabb vizsgákra van szükség. Istengyermeki méltóságom kötelez, hogy Jézust követve naponta vizsgázzak szeretetből.

Igyekszem‑e egyre jobban megismerni szent hitünk igazságait? Meglátszik‑e életemen, hogy Jézus tanítványa vagyok? A szeretetet tartom‑e legfőbb tantárgynak? Bele tudom‑e ölelni az embereket az Isten iránti szeretetembe? Tudom‑e, hogy a szeretet elsősorban akarat, és nem érzelem?

__________

Testvéreim! Szent Péter apostol háromszoros hitvallást tett a Krisztus iránti szeretetről. Szeretetvallomását Krisztus követésével bizonyította. Végül mindezt vértanúságával koronázta. Ma így kérjük a vértanúk királyát, Jézust:

1. Add, meg, Urunk, Szent Péter mai utódának,... pápának, püspökeinknek és papjainknak a rendíthetetlen istenszeretet ajándékát!

2. Add, hogy a gyermekek és a fiatalok szüleiktől és nevelőiktől tanulják az igazi, érdek nélküli, önzetlen szeretetet!

3. Segíts, Urunk, hogy döntéseinkben és tetteinkben ne a vak ösztön és ne a hideg értelem, hanem istengyermeki szívünk szerető jósága vezessen bennünket!

4. Add, hogy mindig Szent Pál alázatával és tárgyilagos bűntudatával tudjuk megvallani gyarlóságainkat, bűneinket!

5. Jézusunk! Övezz fel minket kegyelmeddel, hogy bele ne fáradjunk a szeretet szüntelen való gyakorlásába!

6. Adj, Urunk, igazságos jutalmat égi országodban az igazságtalanság áldozatainak!

Vértanúk Királya, Jézus Krisztus! Te a szeretet áldozatára hívtad meg Pétert és megmutattad Pálnak, hogy mennyit kell szenvednie szent neved dicsőségéért. Vezess, taníts, hívj minket is, hogy a szeretet királyi útján haladva minden áldozatra készen álljunk, most és mindörökké. Ámen.

Szent Péter és Szent Pál apostolok ünnepe

(Mt 16,13-19)

Véleményünk, ítéletalkotásunk kitűnik beszédünkből, megnyilatkozásainkból. Ez egyfajta értékítélet. Sohasem volt kényelmes, soha nem lesz könnyű az igazság oldalán állni, sziklaszilárd hittel hinni. Az Egyház története mégis azt mutatja, hogy minden korban voltak ilyenek, kezdve az apostolfejedelmektől a mai napig.

Szoktam‑e odafigyelni a közvéleményre? Igyekszem‑e jobb belátásra bírni a tévedésben élőket? Mi vezet véleményalkotásomban: az igazság vagy a tömegek véleménye? Merek‑e az igazság oldalára állni akkor is, amikor szenvednem kell az igazságért? Elfogadom‑e maradéktalanul az Egyház hitét? Vallom‑e Péterrel, hogy az örök élet igéi Krisztusnál vannak?

__________

Testvéreim! Jézus kérdése ma is mindannyiunkhoz külön-külön elhangzik: Kinek tartod az Emberfiát? Válaszunkat nemcsak szóval, hanem hiteles keresztény életünkkel kell megadnunk, és ennek alapja az élő hit, amiért most alázattal így könyörgünk:

1. Urunk, Jézus Krisztus! Tedd élővé, vonzóvá, sziklaszilárddá Egyházunk hitét!

2. Add, Urunk, hogy Szentatyánk, Szent Péter utódja, aki hit és erkölcs dolgában csalatkozhatatlan, védjen meg bennünket a téves koreszméktől és a hitetlenségre hajló lelkülettől!

3. Add, hogy a hit hősei, a bátor hitvallás áldozatai legyenek segítőink, és példájuk nyomán állhatatosak maradjunk hitünkért vívott küzdelmeinkben!

4. Add, Urunk, hogy hitünkből testvéreink is erőt, kitartást és bátorságot merítsenek!

5. Add, Urunk, hogy hitünk áldozatait az örök üdvösség biztos reményében vállaljuk!

Istenünk! Te vagy az örök bölcsesség, minden jó gondolat és emberi tudás forrása és adományozója. Áraszd el tiszta fényeddel értelmünket, hogy egyre jobban megismerjünk téged, és Péter hitével, Pál lángoló szeretetével tieid maradhassunk most és mindörökké. Ámen.

Szent István király ünnepe

(Mt 7,24-29)

Nem elég ismerni a hit igazságait, nem elég helyeselni Isten törvényeit, hanem Isten akaratát kell teljesíteni. Tetteimben kell mutatkoznia annak, hogy az élő Istenben hiszek.

Átültetem‑e a keresztény elveket a mindennapok gyakorlatába? Keresem‑e a békét magam és mások számára? Őszintén igazodom‑e Jézushoz, vagy inkább őt igazítom magamhoz? Merem‑e fenntartás nélkül Istenre bízni magam és családom jövőjét? Nincsen‑e bennem valami babonás félelem jövőm miatt? Meggyőződésem‑e, hogy senki nem árthat nekem, ha Isten velem van?

__________

Testvéreim! Első szent királyunk nemcsak hallgatta Jézus szavait, hanem egész családjával szerinte is élt. Jézusra, mint kősziklára épített országot és nemzetet. Kérjük ma atyáink Istenét, hogy Szent István buzgóságával tudjuk betölteni hivatásunkat!

1. Urunk, Istenünk! Tölts el mindnyájunkat azzal az apostoli lelkülettel, amely Szent István királyt eltöltötte!

2. Add, Urunk, hogy hazánkban az Egyház és az állam együtt dolgozzék a nemzet jólétéért!

3. Segítsd, Urunk országunk vezetőit, hogy István király alkotmányának szellemében törvényekkel is védjék a keresztény értékeket, és példás életükkel is vezetni tudják a rájuk bízott embereket!

4. Add, Urunk, hogy a gazdagok szívét töltse el Szent királyunk jótékonykodó szelleme, szociális érzéke és mindenkiben testvért látó humanizmusa!

5. Segítsd az édesapákat, hogy hivatásbeli gondjuk és kenyérkereső foglalkozásuk mellett mindig szívügyüknek tartsák gyermekeik keresztény nevelését!

Mennyei Atyánk! Te az erős kezű és a jövőt bölcsen építő Szent István által biztonságot és nyugalmat adtál őseinknek, és szilárd alapot vetettél magyar jövőnknek. Segíts minket, hogy szent királyunk példáját követve és Nagyasszonyunk oltalmát élvezve haladjunk örök boldogságunk felé! Krisztus a mi Urunk által. Ámen.

Mindenszentek

(Mt 5,1-12a)

Kritériumok, szabályok, törvények határoznak bizonyos kitüntetésekről, különleges díjak átadásáról. A mennyországi győzelem elnyerésének, a szentté válásnak szabályait és lehetőségeit Isten határozza meg.

Tisztában vagyok‑e igazán a szent fogalmával? Tudom‑e, hogy senki sem születik szentnek? Ismerem‑e az életszentség útját? Tudom‑e, hogy minden embernek egyforma esélyei vannak a szent életre? Örömmel tölt‑e el, lelkesít‑e annak tudata, hogy Isten engem is meghívott szentjei közé? Kész vagyok‑e minden áldozatra azért, hogy szent lehessek?

__________

Testvéreim! Ma boldogan tekintünk fel a mennyországi győztesek, a megdicsőült szentek seregére. Saját megszentelődésünket is kérve imádkozzunk most az égi seregek Istenéhez!

1. Segítsd, Urunk, Szentatyánkat, püspökeinket és papjainkat, hogy szüntelenül hirdessék a nyolc boldogságról szóló tanítást az emberiségnek!

2. Ébressz rendíthetetlen vágyat az életszentség iránt a boldogságra éhes emberi szívekben!

3. Segítsd, Urunk, a szülőket, a nevelőket és a társadalom felelős vezetőit, hogy jó példájukkal és segítő szóval támogassák a rájuk bízottak tökéletesedését és megszentelődését!

4. Ments meg attól, hogy a test, a világ káprázata vagy maga a sátán valaha is elszakítson tőled, aki egyedül tudsz adni lelkünknek igaz boldogságot, örök üdvösséget!

5. Add, hogy földi küzdelmeinkkel és lemondásainkkal kiérdemeljük az égi haza örök boldogságát!

Égi seregek Ura, Istene! Áldunk és magasztalunk ama nagy jóságodért, hogy szenteket adtál nekünk, akik példájukkal világítják meg a hozzád vezető utat. Amikor szentjeidben is téged dicsőítünk, arra kérünk, hogy segítségeddel földi életünk küzdelmeit jó eredménnyel harcolhassuk meg, és utána a győzedelmes Egyház tagjai lehessünk! Krisztus a mi Urunk által. Ámen.

Halottak napja

(Mt 5,1-12a)

Földi életünkben többször kényszerülünk lakásunk cseréjére vagy lakóhelyünk megváltoztatására. A megholtak is lakást cseréltek, amikor földi otthonukból az örök életbe kerültek, és elfoglalták végső helyüket: a mennyországot vagy a kárhozatot.

Igazán hiszek‑e a feltámadásban és a földön túli örök életben? Nem szoktam‑e a halállal kapcsolatban úgy nyilatkozni, hogy: vége, nincs tovább? Ugye ez csak úgy igaz, ha evilági életre gondolok? Hiszem‑e erősen, hogy az örök élet kétféle: örök boldogság és örök kárhozat? Tudom‑e, hogy a tisztítótűz csak ideigtartó állapot? Szoktam‑e imádkozni azért, hogy szeretteim mielőbb kiszabaduljanak a tisztítótűzből?

__________

Testvéreim! Ma összes elhunyt testvéreinkért száll könyörgésünk Istenhez, az irgalmasság Atyjához:

1. Istenünk! Fogadd kegyesen a szentmiséket, amelyeket Szentatyánk, püspökeink és papjaink mutatnak be az elhunytakért, hogy mindnyájan az örök boldogság országába jussanak!

2. Add, Urunk, hogy mindazok, akik a földön nélkülöztek, sírtak, éheztek és szomjaztak, teljenek be örök javaid bőségével a mennyben!

3. Add meg, Urunk, a mennyország végtelen békéjét azoknak, akiket földi életükben zaklattak, üldöztek és szidalmaztak!

4. Irgalmasságodban bocsáss meg azoknak is, akik nem ismertek, és ezért elhagyatott sivárságban éltek, vagy a földi örömök bűvkörében vergődtek!

5. Jézusunk! Add, hogy isteni Szíved irgalmát mindörökre élvezzék azok, akik szelíd és alázatos Szívedet követték, és embertestvéreikkel az irgalom könyörületét éreztették!

Isteni Megváltónk, áldott Jézusunk! Te a nyolc boldogságról szóló tanításban adtad meg az életszentségre vezető irányelveket. Add, hogy minél több emberhez jusson el szent igéd, és tanításod szerint élve elnyerjük a boldog célbaérés örömét! Aki élsz és uralkodol az Atyával és a Szentlélekkel, most és örökkön örökké. Ámen.

Table of Contents

Impresszum

Tartalomjegyzék

Előszó

Évközi idő

Évközi 7. hét

Vasárnap – A év

Vasárnap – B év

Vasárnap – C év

Hétfő

Kedd

Szerda

Csütörtök

Péntek

Szombat

Évközi 8. hét

Évközi 9. hét

Pünkösdhétfő

Évközi 10. hét

Évközi 11. hét

Évközi 12. hét

Évközi 13. hét

Évközi 14. hét

Évközi 15. hét

Évközi 16. hét

Évközi 17. hét

Évközi 18. hét

Évközi 19. hét

Évközi 20. hét

Évközi 21. hét

Évközi 22. hét

Évközi 23. hét

Évközi 24. hét

Évközi 25. hét

Évközi 26. hét

Évközi 27. hét

Évközi 28. hét

Évközi 29. hét

Évközi 30. hét

Évközi 31. hét

Évközi 32. hét

Évközi 33. hét

Évközi 34. hét

Vasárnap – Krisztus Király ünnepe – A év

Vasárnap – Krisztus Király ünnepe – B év

Vasárnap – Krisztus Király ünnepe – C év

Urunk ünnepei

Szentháromság vasárnapja – A év

Szentháromság vasárnapja – B év

Szentháromság vasárnapja – C év

Úrnapja, Krisztus Testének és Vérének ünnepe – A év